
Táto kniha je pre Joea Gilmoura
PROLÓG
DOKTOR KOWALSKI
„Všetky šťastné rodiny sú si podobné, každá nešťastná rodina je nešťastná svojím spôsobom.“
Takto znie prvá veta slávneho románu Anna Kareninová od ruského spisovateľa Leva Tolstého. Tolstoj napísal viacero románov, živo sa zaujímal o literatúru pre deti a napísal pre ne množstvo rozprávok a bájok. Ani jeho úžasná fantázia by však zrejme nestačila na vysvetlenie spôsobu, akým bola nešťastná rodina Gauntovcov z newyorskej Východnej 77. ulice číslo 7.
Ich rodina bola prinajmenšom nezvyčajná, pretože otec Edward bol človek a mama Layla džin, rovnako ako dvojčatá John a Philippa. Táto zmes džinov a ľudí nebola práve tým, čo ich trápilo, aj keď s tým, pravdaže, mala niečo spoločné. Gauntovci boli totiž veľmi dlho šťastní a pri pohľade zvonka vyzerali ako ideálna rodinka s nádhernou mamou, nesmierne bohatým otcom a dvoma vychovanými milými detičkami.
Keby ste chceli Gauntovcov pre niečo kritizovať, tak asi pre toto: boli bohatší, než je pre jednu rodinu zdravé – aj keď sa na obhajobu ich ohromného majetku dá argumentovať tým, že sotva existuje rodina, v ktorej by bol džin a ktorá by sa netopila v peniazoch.
Nie, nie. Ich nešťastie pramenilo z tohto: pani Gauntová sa počas spiatočného letu z Blízkeho východu stala obeťou vážnej nehody, ktorá mala za následok úplné zničenie jej hmotného tela. U ľudí – alebo mundáncov, ako ich zanovito nazývajú džinovia – by sa to dozaista skončilo tragicky. Pani Gauntovej sa však podarilo na poslednú chvíľu opustiť horiace telo a vrátiť sa do New Yorku v podobe albatrosa. Potom si začala hľadať nové. Vôbec sa jej nechcelo prevteliť do psa alebo mačky, ale nechcela ani ostať v albatrosovi. Mrchožrúty, ako im nepekne hovoria Američania, pijú slanú vodu a žerú zhnité rybie hlavy. Po tom, čo aj ona sama okúsila túto nechutnú stravu, sa celkom prirodzene začala rozhliadať po nejakom ľudskom tele.
Nebolo to vôbec ľahké. Pani Gauntová patrí do kmeňa Maridov – jedného z troch kmeňov dobrých džinov. Keby patrila do jedného z trojice zlých kmeňov – napríklad Ifritov – jednoducho by si niečie telo ukradla. Dobrí džinovia však síce majú dovolené požičať si telo, no celkom si ho zobrať nesmú. Prísne to zakazujú Bagdadské pravidlá – kódex, v ktorom sa rozoberajú všetky aspekty života džinov.
Veci sa mali tak, že Gauntovci zamestnávali vernú gazdinú, pani Trumpovú, ktorá po nešťastnom páde zo schodov skončila v nemocnici v kóme. Keď sa pani Gauntová ubezpečila, že stav pani Trumpovej je nezvratný, no jej telo je absolútne v poriadku, aj o tom, že pani Gauntová by proti tomu nič nemala, rozhodla sa prevziať úplnú kontrolu nad jej telom.
Mohla dopadnúť aj horšie. Pani Trumpová nevyzerala zle, aj keď jej chýbal lesk a osobnosť pani Gauntovej. Layla Gauntová síce niekedy celkom zabudla, že je v cudzom tele, no zvyšku rodiny sa to nestávalo. Pán Gaunt a ich dve deti mali čo robiť, aby si zvykli na myšlienku, že sa nachádza v pani Trumpovej.
Niekedy sa hovorí, že zdanie klame. V prípade pani Trumpovej a Gauntovej to platilo stopercentne. Malo to veľmi nepríjemné následky. Pán Gaunt sa s ňou nerozprával takmer o ničom, iba o vedení domácnosti, napríklad praní a čistení šatstva, deti jej namiesto „mama“ hovorili „pani Trumpová“ a stále jej vraveli, čo má ešte pridať do zoznamu na veľký nákup.
Ešte horšie zrejme bolo, že tí rodinní priatelia, ktorí nevedeli ojej skutočnej totožnosti ani o tom, že traja z Gauntovcov majú džinovské schopnosti, sa veľmi podozrievavo pozerali na familiárnosť, s akou sa k ostatným správala tá „slúžka“ Tvárila sa, akoby jej patril celý dom, nosila kožuchy pani Gauntovej a prevážala sa v jej aute.
Pán Gaunt všetkých uisťoval, že jeho žena Layla odišla za sochárskou kariérou do Austrálie, no priateľky s ostrým zrakom si všimli, že pani Trumpová nosí jej šperky a premýšľali, či to nie je lož. Niektoré dokonca špekulovali, či sa jej nezbavil.
Situácia sa neprestajne zhoršovala. Vyvrcholilo to vo chvíli, keď sa v dome Gauntovcov jedného dňa objavil policajný detektív. Bol to urastený chlpatý muž s fúzmi ako mrož, ktorý sa narodil a vyrástol v Bronxe. Volal sa Michael Wolff. Nablýskaný detektívny odznak ukázal elegantne oblečenej žene, ktorá mu prišla otvoriť a ktorá sa – aspoň jemu – predstavila ako pani Trumpová, gazdiná rodiny Gauntovcov.
„Je pán Gaunt doma?“ spýtal sa jej.
„Nie. Vráti sa až večer,“ odvetila pani Trumpová. „Smiem vedieť, o čo ide?“

„Rád by som s ním hovoril o jeho manželke,“ odvetil detektív. „Nahlásili nám ju ako nezvestnú.“

„Nezmysel,“ vyhlásila. „Kto by ju nahlasoval?“

„Niektoré z jej priateliek. Viete, kde je, pani Trumpová?“

„V Austrálii. Len nedávno som s ňou hovorila.“

„Preveril som si to na austrálskych úradoch,“ vyhlásil detektív. „Nemajú nijaký záznam o tom, že pricestovala do krajiny.“

„Aha.“ Pani Trumpová/Gauntová začala zdráhavo zvažovať možnosť, že bude musieť na detektíva použiť svoju džinovskú moc. „Poďte radšej dnu.“

Detektív vôbec nevnímal hrozbu, čo nad ním, visela. Nebojácne vošiel do prekrásnej haly a nechal pani Trumpovú, nech za ním zavrie veľké čierne dvere. Potom sa uznanlivo pozrel na všetky strany. „Máte to tu pekné,“ skonštatoval. „Zbožňujem tieto veľké domy na Upper East Side.“
„Ďakujem,“ odvetila pani Trumpová. Potom si spomenula, kým má byť, a náhlivo dodala: „Ale ťažko sa tu udržiava poriadok.“ 
„Vy teda rozhodne na upratovačku nevyzeráte, madam,“ poznamenal detektív. „So všetkou úctou, vážená, nikdy som nevidel upratovačku v takých šatách a s takými šperkmi. No a mal by som vedieť, ako taká upratovačka vyzerá. Moja žena je upratovačka.“ Pani Gauntová mala vo zvyku premeniť ľudí, ktorí predstavovali hrozbu pre jej rodinu, na zvieratá, no zdráhala sa premeniť detektíva Wolffa na vlka. Vlka by v uliciach Manhattanu mohli zastreliť policajti, aby nikomu neublížil. Detektív mal ohromné šťastie, že ešte neprišla na to, aké zviera z neho bude.
„Je všeobecne známe, že som pred pár rokmi vyhrala v newyorskej štátnej lotérii,“ povedala mu.
Bola to pravda. Pani Trumpová si celé roky túžobne želala vyhrať v lotérii a Philippa jej to želanie vyplnila.
„Koľko ste vyhrali?“

„Tridsaťtri miliónov dolárov.“

Detektív zahvízdal. „A to ste neprestali robiť gazdinú?“ Možno ho premením na papagája, pomyslela si. Píska celkom ako papagáj.
„Mám rada túto rodinu,“ odvetila. „Je mi ako vlastná. Navyše som nechcela, aby mi peniaze zmenili život. Veď to poznáte.“

„Fíha! Tým sa mnohé vysvetľuje,“ povedal detektív. „Napríklad to, prečo sa tak draho obliekate.“

Pani Trumpová/Gauntová sa opäť trocha uvoľnila: možno sa z toho nakoniec predsa len vykrúti.
„To dúfam. Ďakujem za kompliment, detektív Wolff.“

„Ibaže to stále nevysvetľuje, kde je pani Gauntová.“

„Ako som vravela, pán detektív, len nedávno som s ňou hovorila. Ak však nevolala z Austrálie, potom fakt neviem, kde by mohla byť.“ Odmlčala sa, pretože práve dospela k závažnému rozhodnutiu o svojej vlastnej budúcnosti. „Ale…“

„Áno?“

„Zmienila sa mi, že sa chystá vrátiť do New Yorku. Mala by prísť niekedy koncom mesiaca.“

„Ale, naozaj?“ Detektív vytiahol z peňaženky vizitku a podal jej ju. „Mohli by ste ju požiadať, aby mi potom zatelefonovala?“

„S radosťou, pán detektív,“ uistila ho pani Trumpová/Gauntová a vyprevadila ho von s úľavou, že odchádza po dvoch a nie po štyroch nohách.
Po večeri všetkým oznámila, že im musí povedať niečo dôležité. „Rozhodla som sa na pár týždňov odísť.“

„Kam pôjdete, pani Trumpová?“ spýtal sa jej pán Gaunt. „Teda… ehm… kam ideš, zlatko?“

„Do Brazílie.“

„Čo tam budete robiť, pani Trumpová… teda, mami?“ vyzvedal John.
„Podstúpim tam jeden zákrok,“ vysvetlila mu mama. „Chirurgický zákrok.“

„Si chorá?“

„Svojím spôsobom áno,“ odvetila pani Trumpová/Gauntová. „Už som celá chorá z toho, ako všetci zabúdajú, kto v skutočnosti som. Som chorá z toho, ako si neuvedomujú, že som pani Trumpovou iba navonok. Som chorá z toho, že zabúdate, že vnútri som stále Layla Gauntová.“

„Prepáč, drahá,“ povedal jej pán Gaunt. Aj keď pani Trumpová/ Gauntová vôbec nevyzerala ako žena, s ktorou sa oženil, videl na nej, že je nepríjemne rozrušená. Preto vstal od jedálenského stola a pobozkal ju na čelo. Nebol to však bozk plný lásky. Nedokázal preukazovať bohvieakú lásku žene, ktorá mu dlhé roky robila gazdinú, aj keď teraz mala na sebe šaty jeho manželky. Rýchlo si to uvedomil a pre istotu ju pobozkal ešte raz. Mal šťastie, že sedela, pretože pani Trumpová, rovnako ako kedysi pani Gauntová, bola od neho o hlavu vyššia. „Snažím sa pamätať na to, že v tele pani Trumpovej si teraz ty. Niekedy na to, bohužiaľ, zabúdam. Som iba človek, drahá. Na rozdiel od teba.“

„Celé je to iba moja vina,“ vyhlásila. „Mala som chápať, že to pre vás bude oveľa ťažšie, ako som čakala. Tak či onak, práve sa to ešte viac skomplikovalo. Viete, dnes sem prišiel detektív.“

„Detektív?“ Johnov hlas prezrádzal vzrušenie. „Niekoho zavraždili?“

„Nie, ale polícia si myslí, že možno aj áno. Vieš, niekto zjavne nahlásil mňa – myslím mňa ako Laylu Gauntovú – za nezvestnú.“

„Aha,“ vzdychol si pán Gaunt. „Čakal som, kedy sa to stane. Dalo sa to predpokladať.“ Sám si k tomu prikývol. „Čo si mu povedala, drahá?“

„Povedala som mu, že sa koncom mesiaca vrátim z Austrálie – myslím ako ja, Layla Gauntová. Tým, pravdaže, zároveň dokážem, že ešte stále žijem. Polícia bude môcť zastaviť pátranie.“

„Ako to chceš urobiť?“ vyzvedala Philippa. „Myslím to telo. Veď tvoje zhorelo, keď si cestou z Bagdadu prelietala cez tú sopku na Havaji. Spálil ho pyroklastický prúd.“

„To je stopercentná pravda, moja drahá. Bolo to tak. Mám obrovské šťastie, že to prežil aspoň môj duch. Teraz som sa však ocitla v tele, ktoré potrebuje trocha vymodelovať. Preto idem do Brazílie. Vieš, Brazília je známa ako hlavné mesto kozmetickej a plastickej chirurgie. Operuje tam doktor Stanley Kowalski, najlepší plastický chirurg na svete. Viacero filmových hviezd mi vravelo, že dokáže hotové zázraky. No a keďže doktor Kowalski je čírou náhodou aj džin, som si istá, že tú povesť nemá pre nič za nič. Chcem, aby ma preoperoval do podoby, akú som mala pred nehodou.“

„Ako dlho budete preč, pani...?“ spýtal sa pán Gaunt.
Pani Trumpová/Gauntová sa víťazoslávne usmiala. „Niekoľko týždňov, možno aj viac. Tak dlho, ako bude treba.“

„Môžeme ísť s tebou?“ chcel vedieť John. „V Brazílii som ešte nebol.“

„To asi nie, zlatko,“ odvetila žena, ktorá bola jeho matkou. „Chcela by som, aby ste obaja ostali doma a starali sa o otca.“

„Nepotrebujem, aby sa o mňa niekto staral,“ ohradil sa jej manžel. „Ako sama vidíš, už som sa z toho dostal. Už som zase sám sebou.“ Myslel tým, že sa pozviechal z Matuzalemovej kliatby, ktorú naňho uvrhla manželka Layla a ktorá spôsobila, že strašne rýchlo starol. Nejaký čas potom vyzeral na dobrých dvesto rokov, no teraz už bol zase ako kedysi – drobný, uhladený muž so sivými vlasmi, ktorý vyzerá asi tak na päťdesiatdva rokov, čo akurát stačí.
„Aspoň jeden nás je sám sebou,“ vzdychla si pani Trumpová/ Gauntová. „Ja si už sama nie som istá, kto vlastne som. Zakaždým, keď sa na seba pozriem do zrkadla, sa sama seba pýtam, či máme dosť čistých uterákov a či by som mohla zavolať umývačov okien alebo zabehnúť do obchodu po kávu. Viete, nielen vy vo mne vidíte pani Trumpovú. Ani so mnou to nie je iné.“

„Nemohla by si to urobiť džinovskou mocou?“ spýtala sa jej Philippa. „Myslím zmeniť svoj vzhľad.“

„Priveľmi riskantné,“ odbila to pani Trumpová/Gauntová. „Jedna vec je premeniť sa na dym a úplne iná pokúšať sa zmeniť svoju tvár. Ver mi, džinom, ktorí sa pokúšali skrášliť, sa stali hrozné veci. Na škole som napríklad poznala dievča, ktoré sa pokúšalo zmenšiť si nos. Skončilo sa to tak, že nemalo žiadny. Jednému Nimrodovmu priateľovi zasa odstávali uši, až vyzeral ako pohár pre víťaza pretekov. Pokúsil sa ich pricapiť k hlave džinovskou mocou, no dosiahol len to, že mu vzadu celkom prirástli – takže nakoniec predsa musel ísť k plastickému chirurgovi. Vyzeral hrozne. No a potom tu máme vášho otca. Len sa naňho pozrite. Myslíte si, že keby som mohla, nepridala by som mu pár centimetrov? Lenže také niečo sa nedá ustrážiť. Chcete, aby bol iba trošku vyšší, a skončíte s najvyšším mužom na svete.“

Pán Gaunt sa pozrel na deti a vážne prikývol. „Je to tak. Raz sme o tom debatovali a obaja sme to zavrhli. Vedeli ste, že niektorí z profesionálnych hráčov basketbalu boli drobní chlapci, ktorým sa vyplnilo želanie?“

„Čo je na tom zlé?“ nechápal John.
„Nič,“ odvetil pán Gaunt. „Ak teda v živote nechceš robiť nič iné, iba hrať basketbal. Koniec koncov, keď máš dva metre desať, čo iné by si mohol robiť?“

„Pozrite sa, myslela som, že vás to poteší,“ ozvala sa pani Trumpová/Gauntová. „Ale urobím to, aj keď sa netešíte. Chcem sa opäť cítiť sama sebou, to je všetko.“

„Kedy tam ideš?“ spýtal sa jej pán Gaunt.
„Už som volala doktorovi Kowalskému. Prvú procedúru mi stanovil napozajtra. Znamená to, že ešte dnes letím do Ria.“ Spoločne ju išli vyprevadiť na strechu newyorského Guggenheimovho múzea.
Džinovia už celé stáročia používajú namiesto lietajúcich kobercov vzdušné víry. Tie sú nielen rovnako rýchle ako moderné prúdové lietadlá, ale zároveň šetrnejšie k životnému prostrediu, pretože ich netvorí nič, iba prúd teplého vzduchu.
Layla Gauntová a jej brat Nimrod vyrábali na streche Guggenheimovho múzea malé vzdušné víry už od chvíle, keď ako deti prvý raz navštívili New York. Na špirálovitom tvare tohto slávneho výtvoru Franka Lloyda Wrighta bolo niečo, čo im pomáhalo vytvoriť mimoriadne podarené kúsky Vlastne na tom nič nebolo. Počkali ste, kým sa vietor sám neodlepí od zeme, a vytvarovali ste ho do lievika. Keď ste ho mali hotový, vystúpili ste v ňom do výšky, chytili vietor v hornej vrstve atmosféry a vyrazili smerom, ktorým ste mali namierené. Ak ste nechceli poškodiť budovy na okolí, museli ste vyštartovať čo najrýchlejšie.
Pri tomto konkrétnom štarte však Layla zhrozene zistila, že nedokáže udržať vietor pod kontrolou. Nešlo o to, že by jej schopnosti nejako oslabli pobytom v tele pani Trumpovej, ale o to, že v atmosfére bolo priveľa vlažného turbulentného vzduchu.
„Nechápem to,“ zakričala do zavýjania vetra. „Trocha lokálneho vetra by nemala tak rýchlo zosilnieť na takúto úroveň. Určite nie tu. Sme predsa v New Yorku!“

Snažila sa udržať vietor pod kontrolou, no keď vír dosiahol rýchlosť štyristopäťdesiat kilometrov, musela ho pustiť. Vyletel na Central Park, kde vyvracal stromy, rozhadzoval lavičky a lámal rekord z 22. februára 1922, keď mesto zasiahla päťminútová víchrica so silou vetra stopäťdesiat kilometrov za hodinu. Tento vietor bol trikrát silnejší, no vydržal iba dve minúty, kým neodletel kamsi do stratosféry. Mesto malo šťastie.
„Ešte nikdy sa mi nič také nestalo,“ pokračovala Layla. „Nechápem to. Pokiaľ teda…“ Pokrútila hlavou. „Nie. To nemôže byť pravda. Určite nie tak skoro.“

„Čo, mami?“ vyzvedala Philippa.
„Ale, niektorí džinovia špekulovali, že globálne oteplenie by v konečnom dôsledku mohlo ovplyvniť našu schopnosť vytvárať a riadiť vzdušné víry.“ Stále pritom krútila hlavou. „Lenže to malo nastať až o dlhé roky neskôr.“

„Aj hurikánov je viac ako kedysi,“ pripomenula jej Philippa. „Možno aj tie s tým majú niečo spoločné.“

„Áno, zlatko. Máš pravdu. Je ich nepochybne viac.“
„Nechceš to skúsiť ešte raz?“ navrhol John.
„Neodvážim sa,“ pripustila pani Trumpová/Gauntová. „Aspoň nie v obývanej oblasti, kde by som tým vetrom mohla niečo zničiť.“ Opäť pokrútila hlavou. „Nakoniec asi budem musieť využiť služby leteckých spoločností ako všetci ostatní.“ To aj urobila, no až po tom, čo zatelefonovala do Londýna svojmu bratovi Nimrodovi, aby mu vyrozprávala, čo sa jej stalo. Dozvedela sa, že aj on nedávno zažil presne rovnakú situáciu.
„Chystal som sa letieť do Ameriky, ale stalo sa mi to isté,“ povedal. „Idem na víkend k Frankoví Voďanému do New Havenu v Connecticute. Zorganizoval malý turnaj v džinverse. Teraz asi musím letieť obyčajným lietadlom.“

„Ale prečo sa to deje?“ spýtala sa ho. „Pre globálne oteplenie, však?“

„Áno,“ odvetil Nimrod. „Aj keď mám pocit, že to skôr súvisí s ničením brazílskych dažďových pralesov ako s nejakými uhlíkovými stopami.“

„Lenže čo si teraz počneme?“ vyzvedala nešťastne. „Za týchto okolností mi pripadá takmer až nesprávne letieť do Brazílie lietadlom.“

„Veru tak,“ súhlasil Nimrod. „Okrem toho som bol vždy presvedčený, že sa azda ani nemôžeš cítiť ako pravý džin, keď si odkázaná na cestovanie komerčnými linkami. A to už nehovorím o klaustrofóbii. Som fakt zvedavý, ako to zvládneme, keď sa budeme celé hodiny tlačiť v malej rúre ako sliepky v klietke.“

„Mundánci to zvládajú,“ pripomenula mu sestra. „Nejako.“

„To preto, lebo sú zvyknutí, že sa k nim správajú ako k sliepkam.“

„Onedlho si na to možno budeme musieť zvyknúť aj my,“ vyhlásila pani Trumpová/Gauntová. „Tomu teda hovorím nepríjemná pravda.“

PRVÁ KAPITOLA
TRAJA DRUIDI
Na to, že John bol Philippino dvojča, sa od nej aspoň navonok v mnohom líšil. V prvom rade, vôbec sa na ňu nepodobal, čo je charakteristické pre dvojvaječné dvojčatá – dokonca aj u ľudí. Philippa bola menšia, mala ryšavé vlasy a okuliare, on bol tmavovlasý a vysoký. Pred myšlienkami dával prednosť činom, pred knihami filmom. No a okrem iného absolútne neznášal džinversooktoanulár – špeciálnu hru, ktorú milujú takmer všetci džinovia. Obaja boli deťmi zázračnej lampy, čiže mali džinovskú matku, no túto prastarú zábavku mala rada iba Philippa. John nikdy nebol veľmi dobrý v pretvárke a blufovaní – jeho sestra už dosiahla stupeň Inkognito, tesne pod Expertom – a tak dával prednosť úprimným, aj keď menej hĺbavým hrám, ktoré sa hrajú na malej elektronickej obrazovke. Normálne by mu ani nenapadlo sprevádzať sestru na džinversový turnaj, keby sa nekonal vo vidieckom sídle pána Voďaného v New Havene.
Keďže pána Voďaného vždy pokladal skôr za svojho ako za Philippinho priateľa a vedel, že v New Yorku ho cez víkend čaká len samá nuda, rozhodol sa ísť tam s ňou. New Haven je iba necelé dve hodiny vlakom z New Yorku a okrem toho bol dom pána Voďaného s príznačným menom Temnodes slávny tým, že v ňom straší. A nielen to. Pán Voďanoj v ňom mal najväčšiu zbierku až sto rokov starých hovoriacich dosiek na svete. John dúfal, že kým sa strýko, hostiteľ aj sestra budú zabávať džinversom, mohol by celkom slušne využiť ostatných obyvateľov Temnodesu. Veľmi úprimne sa totiž chystal zaangažovať svet duchov do zisťovania, či je jeho starý priateľ Rakšasas naozaj mŕtvy Najprv však musel požiadať o dovolenie otca, lebo matka bola v Brazílii a o deti sa momentálne staral on.
„Chápem, prečo tam ide Philippa,“ povedal mu pán Gaunt. „Miluje džinverso. Ale ty, John? Nijako mi nejde do hlavy, prečo by si tam chcel ísť aj ty. Veď tú hru nemôžeš ani cítiť.“

„Napadlo mi, že keď už budeme v New Havene, pozrel by som sa do Peabodyho múzea,“ odvetil John.
Philippa na to nič nepovedala.
„Veď vieš, na Yaleovej univerzite,“ dodal John.
„Viem, kde to je,“ odvrkol otec. „Asi si zabudol, že som na nej študoval. Akurát ma trocha zaráža, že by si túžil ísť práve tam.“

„Neviem, prečo by ťa to malo prekvapovať,“ vyhlásil John s predstieranou nevinnosťou. „V Peabodyho múzeu majú perfektnú zbierku dinosaurích kostier. Vlastne tam majú kopu perfektných zbierok. Kým sa bude Philippa zabávať, ja si môžem v pokoji prezrieť všetko, čo tam je. Môžem sa zlepšovať.“

„Zlepšovania nikdy nie je dosť,“ súhlasil pán Gaunt. „Ale nie že sa do niečoho namočíš!“

„Ja?“ zasmial sa John. „Nechápem, ako by som sa mohol do niečoho namočiť, keď sa budem prechádzať po hlúpom starom múzeu.“

„A čo ty, ocko?“ spýtala sa Philippa. „Budeš bez nás v poriadku?“

„Ja?“ Pán Gaunt ju láskyplne objal.
„Bez mamy,“ dodala.
„Budem v poriadku. Čo by sa mi už mohlo stať? Ale aj tak je od teba milé, že sa pýtaš.“ Rozstrapatil Johnovi vlasy. „Tak choďte spolu. Užite si to tam.“

Philippa bola v podstate rada, že má so sebou brata, aj keď vážne pochybovala o tom, že sa v New Havene naozaj chce iba pozrieť do múzea. Koniec koncov, bola jeho dvojča a dvojčatá aj medzi mundáncami o sebe všeličo priam zázračne vedia bez toho, aby si to povedali nahlas. Spýtajte sa ktorýchkoľvek dvojčiat a potvrdia vám, že medzi nimi funguje čosi ako telepatické spojenie, ktoré popiera všetky vedecké vysvetlenia.
Na ceste vlakom do New Havenu ich sprevádzal strýko Nimrod – vášnivý hráč džinversa, ktorý iba tesne predtým dorazil do New Yorku – a jeho komorník Groanin. Ten nemal rád cestovanie, takže onedlho už hlasno vyjadroval svoj nelichotivý názor na americké vlaky a najmä na to, že je v nich nedostatok poriadnych stravovacích zariadení.
„Bufet!“ stonal. „Nič iné v tomto vlaku nemajú! Ako si má slušný človek vystačiť s bufetom, kde dostane nanajvýš tak nejaký sendvič, polievku, šalát, pizzu, sladkosti a nápoje? Kam sa podela kanadská slanina, nemecké párky, vysmážaný chlieb, hurka, vajíčka, huby, rajčiny, hrianky, horká marmeláda a poriadne horúci sladký čaj? Tak veľmi si želám, aby bol v tomto vlaku poriadny jedálny vozeň!“

„Pred odchodom z hotela si mal kompletné raňajky,“ pripomenul mu Nimrod.
„To bolo v hoteli,“ namietol Groanin. „Vo vlaku vždy vyhladnem.“ John, ktorý pri všetkých tých rečiach už tiež začínal pociťovať hlad, dospel k záveru, že bude zábavné splniť komorníkovi toto želanie, a o pár minút už všetci sedeli v elegantnom jedálnom vozni, za aký by sa nehanbil ani starý dobrý Orient Expres. „Musíš s tým prestať,“ povedal synovcovi Nimrod.
„Nerobím to často. Toto bola výnimka,“ bránil sa John.
„Aj tak,“ pokračoval strýko prísne, „si musíš uvedomiť, že tým na nás zbytočne upozorňuješ. A to už nehovorím o neviditeľných, nepredvídateľných následkoch, aké môže mať niektoré splnené želanie. Pamätáš sa, čo vravieval majster Rakšasas? Splniť želanie je ako rozložiť oheň. Dá sa predpokladať, že sa niekto rozkašle od dymu.“

„Keď mám hovoriť za seba,“ ozval sa Groanin, „som rád, že mi chlapec splnil toto želanie, pane. Neexistuje cesta, ktorú by nevedeli zlepšiť poriadne anglické raňajky. Najmä také, ktoré sa podávajú na stole s naškrobeným obrusom a slušným strieborným riadom.“

„Nuž, proti tomu sa nedá namietať,“ povedal Nimrod a zhovievavo sa usmial na synovca.
„Nechápem, prečo sa tam vôbec terigáme vlakom,“ namietol John. „Prečo neletíme vzdušným vírom.“

„Asi si už zabudol, čo sa stalo tvojej matke,“ pripomenul mu Nimrod. „Vieš, pýtal som sa svojich známych džinov a zdá sa, že s tým máme problém všetci, dobrí aj zlí. Kým niekto niekde nepríde na to, čo sa s tým dá robiť, všetci proste musíme cestovať ako mundánci. V prípade lietania je to nešťastné, ale tam, kde je perfektný vlak, sa proti tomu sotva dá niečo namietať.“

„Perfektný vlak? To ťažko,“ zamrmlal Groanin.
„Musím ti stále pripomínať, John,“ pokračoval Nimrod, akoby svojho komorníka vôbec nepočul, „aký dopad má časté využívanie džinovských schopností na tvoju životnú silu? Koľkokrát som ti to už vysvetľoval? Zakaždým, keď použiješ džinovskú moc, si trocha uberieš z plameňa, čo horí v každom z nás. Snaž sa mať na pamäti, čo sa stalo s chudákom Dybbukom.“

„Ja som na to nezabudol,“ povedal John, no Nimrod sa ako správny strýko rozhodol aj tak svoje ponaučenie dotiahnuť do konca.
„Dybbuk svoju moc míňal tak ľahkomyseľne, že ju využil celú. Už mu nič neostalo. Vôbec by som sa nedivil, keby to bolo navždy.“

„Ktovie, kde je dnes,“ premýšľala nahlas Philippa.
„Dobrovoľne sa rozhodol stiahnuť z nášho sveta,“ odvetil Nimrod ticho. „Je niekde, kam nesiaha ani náš súcit. Vychladol, a to, bohužiaľ, doslova.“

„Môže sa z toho niekto aj dostať?“ vypytovala sa Philippa.
„Bohužiaľ, nie,“ odvetil Nimrod. „Aspoň podľa mojich skúseností.“

„Kam asi išiel?“ chcela vedieť jeho neter.
„Najskôr do Egypta,“ odvetil. „Tam by som šiel ja, keby som vychladol.“

„Chudák Dybbuk,“ vzdychol si John a hneď nato si objednal teplé raňajky.
Edward Gaunt vyšiel zo svojho domu ako vždy presne o 7.30 a pozrel sa doprava, kde ho čakala jeho sivá limuzína Maybach. Sotva zdvihol oči od novín, zišiel po schodoch a usadil sa na zadné sedadlo. Do strieborného pohára si nalial trocha vody, oprel sa a pozrel na výsledky akciových trhov. Vždy to tak robil. Aj tí, čo sa vždy držia svojich zvykov, vyzerali v porovnaní s Edwardom Gauntom ako nepredvídateľní zmätkári. Auto prešlo niekoľko križovatiek na Park Avenue, kým si uvedomil, že ho neriadi jeho zvyčajný šofér, ale celkom iný muž.
„Kde je pán Senna?“ spýtal sa.
Tento muž bol vysoký, plešatý a na sebe mal presne takú uniformu, akú nosil Senna.
„Ochorel, pane,“ odvetil. „Volám sa Haddo. Oliver Haddo. Oddávna som Sennov priateľ. Rovnako ako on, aj ja robím šoféra. Poprosil ma, aby som to zobral zaňho.“

„V živote som nezažil, že by nenastúpil do práce,“ poznamenal pán Gaunt. „Čo je s ním? A prečo mi nezavolal a nepovedal to osobne?“

„Myslím, že aj chcel, pane,“ odvetil Haddo, „ale povaha jeho vírusu mu to znemožnila.“

„Ste Angličan, však, Haddo?“ spýtal sa pán Gaunt.
„Presne tak, pane.“

„Aj moja žena sa narodila v Anglicku,“ skonštatoval pán Gaunt. „Aj keď by ste to už dnes ani nespozorovali. Z ktorej časti Anglicka pochádzate?“

„Zo Strangeways, pane. Vo Wilshire.“

„To nepoznám.“

„Je to asi pol kilometra od Stonehengeu, pane.“

„Myslíte od toho prastarého kamenného kruhu pre druidov?“

„Áno, pane.“

„Čudné miesto, a vy z neho pochádzate,“ mrmlal pán Gaunt. „A čo je to za čudný pach?“

„Strangeways je čudné miesto hneď z viacerých aspektov, pane,“ pripustil Haddo. „A ten čudný pach zrejme ide zo mňa. Viete, keď sa obtriete o zlo, trocha sa ho na vás nalepí.“

„Čo to znamená?“

„Nie som iba šofér, ale aj druid, pane. Ibaže nie biely druid. Tí oslavujú dobro, aleja som čierny druid.“ Nepríjemne sa zachichotal. „My drukujeme druhej strane.“

„Asi by som radšej vystúpil,“ povedal pán Gaunt. „Zastavte, prosím.“

„Ako si želáte, pane,“ odvetil Haddo. „Ak chcete, hneď na najbližšom rohu zastavím.“ 
„Áno, prosím. Urobte to.“

Maybach uprostred zlostného trúbenia taxíkov a ostatných áut takmer nehlučne zastal na rohu Park Avenue a 57. ulice, no kým mohol pán Gaunt vystúpiť, ťažké dvere sa otvorili a na zadné sedadlá si k nemu prisadli dvaja ešte čudnejší muži. Zvláštny pach v aute výrazne zosilnel.
„Vďaka, Haddo,“ povedal jeden z nich, ktorý takisto pochádzal z Anglicka.
Auto znova vyrazilo. Pán Gaunt cítil, že je v nebezpečenstve, a pokúsil sa vyskočiť, no zhrozene zistil, že sa nevie pohnúť.
„Nebojte sa,“ povedal mu jeden z dvojice. „Pach Haddovho tela má hypnotické účinky, takže nemôžete ublížiť ani nám, ani sebe.“

„Čo sa deje?“ spýtal sa ho pán Gaunt. „Kto ste?“

„Sme vaši únoscovia,“ odvetil muž. „A vy ste obeť únosu.“

„Asi budete chcieť peniaze,“ skonštatoval pán Gaunt. „Peniaze?“ zasmial sa muž. „Nie, nie. Nič také mundánne.“

DRUHÁ KAPITOLA
HOVORIACA DOSKA
New Haven založilo v roku 1638 päťsto Puritánov, ktorí hneď nato vyvraždili indiánsky kmeň Quinnipiacov, ktorý tam žil pred nimi. Nachádza sa na južnom pobreží Longislandského zálivu a je známy najmä ako sídlo Yaleovej univerzity. Philippa vedela, že ju absolvovalo sedem amerických prezidentov a viceprezidentov (nehovoriac už o jednom tureckom premiérovi a jej otcovi) a raz na nej bude študovať aj ona. John poznal okrem vlastného otca iba jediného absolventa tejto elitnej školy: Charlesa Montgomeryho Burnsa, majiteľa Springfieldskej atómovej elektrárne v kultovom kreslenom seriáli Simpsonovci, ktorý patril k jeho najobľúbenejším. Predstava, že na Yaleovu univerzitu chodil Burns, mu povedala všetko, čo o nej chcel vedieť.
Pán Voďanoj, ktorý vlastnil aj byt v dome Dakota pri newyorskom Central Parku, uviedol dvojčatá, Nimroda a Groanina do ozrutného domu na pobreží. Mal vežičky a strieľne a pripomínal stredoveký hrad. Na Johna to urobilo poriadny dojem. Vidiecke sídlo pána Voďaného bolo ešte hrozivejšie ako Dakota.
„To je ale čertovský dom, pán Voďanoj,“ vyhlásil. „Bývate tu už dlho?“

„Predpokladám, že pod slovom čertovský myslíš niečo dobré, ale pre Temnodes to platí takmer doslova. Keď som ho asi pred sedemdesiatimi rokmi kúpil, dali mi ho aj s kliatbou, ktorá ma okrem iného núti neprestajne ho rozširovať – a v týchto končinách sa kliatby neberú na ľahkú váhu. Vtedy mal iba trinásť izieb. Pristaval som k nim ďalších sedemdesiat, zväčša vo východnom krídle, do ktorého by som ti radil nikdy nevkročiť.“

„To v ňom straší?“ spýtal sa John.
„Je to ešte horšie,“ odvetil pán Voďanoj. „Východné krídlo je najhoršia, najnešťastnejšia časť domu. Dlhé roky sa bavím tým, že tento fakt odrážam aj vo výstavbe. Napríklad tam mám trinásť kupol a trinásť chodieb. Každé okno má trinásť tabuliek, každá podlaha trinásť dosiek a každé schodisko trinásť schodov. Vo východnom krídle Temnodesu by si našiel chodby, ktoré nikam nevedú, aj dvere, ktoré vedú do prázdna. Toto krídlo je už také veľké, že sa v ňom nedá chodiť bez toho, aby si zablúdil. Preto ti radím: drž sa vždy iba v západnom krídle – lebo ponesieš následky, ktoré môžu byť hrozné aj pre džina. Ak budeš mať tú smolu a stratíš sa tam, potom ti radím, aby si kričal o pomoc tak hlasno a tak dlho, ako len dokážeš. Možno ťa nejaká statočná duša príde zachrániť. Pravda, iba ak sa ti to nestane po zotmení. V opačnom prípade to jednoducho musíš vydržať až do rána.“

Groanin sa zachvel a povedal: „Ak ma prichytíte, ako sa po tomto dome potulujem po zotmení, môžete ma pokojne zavrieť do miestneho blázinca.“

„To je celkom možné,“ prisvedčil pán Voďanoj. „Viete, kým som to tu kúpil, miestny blázinec sídlil práve tu.“

Varovanie Franka Voďaného by nik rozumný nebral na ľahkú váhu, prinajmenšom pre jeho výstredný vzhľad. Bol vysoký – vyšší ako Nimrod – s ryšavou bradou, nosom ako orlí zobák a prsteňom s mesačným kameňom, ktorý mal veľkosť aj farbu celkom ako aligátorie oko. Už sedemdesiatpäť rokov žil v New Yorku, no z času na čas sa v jeho reči objavili stopy po ruských koreňoch. „Ale už stačilo rečí. Džinversový turnaj sa začne o tretej popoludní v knižnici. Ak budete dovtedy niečo potrebovať, zazvoňte na môjho komorníka Boa. Ten vás teraz odvedie do vašich izieb. Bo?“

Pristúpil k nim obrovský neforemný chlap, ktorý naraz zodvihol vyše desať tašiek a kufrov, akoby to bol bežný nákup. Pána Voďaného nechali, nech sa zvíta s ďalšou účastníčkou turnaja Zadie Elokovou, a odišli za mĺkvym komorníkom. Philippa sa cestou spýtala strýka na hostiteľovu poznámku o východnom krídle.
„Mala som pocit,“ nadhodila, „že po našom poslednom dobrodružstve ostal svet duchov viac-menej prázdny. Takmer všetkých zničil Iblis.“

„To je pravda,“ prikývol Nimrod. „Pravdaže, neprestajne vznikajú noví, pretože ľudia stále umierajú a z niektorých sa stanú duchovia, ale potrvá celé stáročia, kým ich bude toľko ako kedysi. Majiteľovi domu ako je Temnodes však musíš dopriať trocha zveličovania. Okrem toho, medzi nebom a zemou sú aj bez duchov veci, ktoré si ani nevieš predstaviť. Aspoň dúfam.“

„Milá predstava,“ zamrmlal Groanin. Potom vošiel do izby, ktorú mu ukázal Bo, zavrel za sebou dvere, poobzeral sa a spokojne kývol pri pohľade na velikánsku posteľ, televízor s veľkoplošnou obrazovkou a azda hektár mramoru v kúpeľni. Práve odložil tašku a hodil sa na posteľ, keď niekto zaklopal. Bol to John.
Usmial sa, ako len dokázal. „Čože chceš, mladý pán? Veru tak, čože chceš?“ spýtal sa. „Pýtam sa ťa, čo chceš.“

„Predpokladám, že turnaj v džinverse ťa veľmi nezaujíma,“ začal John.
„Predpokladáš správne. Nemám rád žiadne hry okrem futbalu a šípok.“

„V tom prípade by si mohol ísť so mnou do Peabodyho múzea.“
Pán Groanin sa nad tým na chvíľu zamyslel. V skutočnosti ho to ani v najmenšom nelákalo. Nemal rád múzeá od chvíle, keď ho v knižnici Britského múzea napadol tiger. Mal však rád Johna a rozhodol sa, že s ním pôjde – ak pre nič iné, tak preto, aby mu zabránil vyvádzať lotroviny, lebo chlapci sú proste chlapci, aj keď ide o džinov.
Peabodyho múzeum sídli v neomietnutej tehlovej budove, ktorá pripomína skôr kostol ako múzeum. Iba málo kostolov však má vonkajšiu výzdobu, akou sa honosí táto inštitúcia. Na žulovom podstavci totiž pred ňou stojí bronzová socha torosaura v životnej veľkosti. Torosaurus je druh dinosaura, ktorý sa zo všetkého najviac podobá na triceratopsy.
Na pána Groanina to nespravilo bohvieaký dojem.
„Prečo by niekto vyrábal sochu takej hnusoty?“ frflal. „Nikdy som nepochopil, čo ľudí fascinuje na týchto hlúpych obludách. Veľké, hnusné, s ostrými zubami a neohrabanými nohami.“ Až ho striaslo. „Hrozné.“
John s tým nesúhlasil. „Podľa mňa je úžasný,“ vyhlásil. „Predstav si, aké by bolo, keby ožil. Aké škody by vedel napáchať. Fantastické.“
„Keby som mal šťastie a nejaký džin by mi chcel splniť želanie,“ dodal veľavravne, „želal by som si, aby tá obludnosť naveky ostala presne tam, kde je. Rozumieš mi?“

„Áno,“ odvetil John. „Len som si to predstavoval, nič viac.“

„Tak to nerob, dobre? Keď si začneš niečo predstavovať, väčšina normálnych ľudí má chuť siahnuť po prilbe.“

Niekoľko hodín sa túlali kľukatými chodbami a prezerali si zbierky historických vedeckých nástrojov, meteoritov, egyptských starožitností a najrôznejších juhoamerických nádob a šperkov. Johna by to aj nudilo, keby ho nekváril čudný pocit, že ho ktosi sleduje. Niekoľko ráz dokonca prudko zastal a obzrel sa, no ani potom nevidel nič nezvyčajné, akurát si vyslúžil podozrievavé pohľady zo strany Groanina.
„Čo je s tebou, mladý? V kuse sa vrtíš ako motovidlo.“

„Nič,“ odvetil John a pozrel sa na okno, za ktorým čoraz silnejšie fúkalo. „Asi to bol len vietor.“ Potom fľochol na hodinky. „Poď, vrátime sa do domu. Je tu nuda.“

„Svätá pravda,“ prisvedčil Groanin. „Už som videl zasmrkané vreckovky, ktoré boli zaujímavejšie ako toto miesto.“

Džinversový turnaj v Temnodese bol už v plnom prúde a Johna si nik nevšímal. Výnimočne mu to vyhovovalo, takže sa po večeri vybral porozprávať s Boom, čudesným komorníkom pána Voďaného. Našiel ho v miestnosti pre služobníctvo v suteréne. Začítal sa do časopisu o boxe – športe, v ktorom tento muž s rozmermi a možno aj ochlpením horskej gorily kedysi vynikal.
„Prepáč, Bo,“ oslovil ho nervózne. „Uvažoval som, či by si mi neporadil, ako sa dostať k slávnej zbierke hovoriacich dosiek pána Voďaného. Vieš, rád by som sa na ne pozrel, lebo to sú cenné starožitnosti, a tak ďalej.“

Bo ticho zavrčal, postavil sa, zobral z operadla svoj nemožný žaket a z vrecka vytiahol mapu domu, ktorú následne rozložil na kuchynskom stole. Keď prehovoril, jeho hlas znel ako kombinácia silnej kávy, nejednej bezosnej noci, starého úderu päsťou do krku a Maďarska.
„Sme tu,“ ukázal prstom tučným ako kmeň mladého stromčeka. „Pôjdete touto chodbou a týmto schodiskom do zrkadlovej siene. Vyjdete z nej východnými dverami, ticho miniete galériu portrétov, hudobný pavilón a letný salón. Z letného salóna vyjdete vysokými dverami a cez zimnú záhradu sa dostanete k točitým schodom. Na ich vrchole s trochou šťastia narazíte na observatórium, ktoré ľahko spoznáte podľa veľkého astronomického ďalekohľadu. S hlbokou vďakou, že ste došli až tam, sa presuniete cez zelenú malachitovú chodbu a sálu s trofejami až do Komnaty tieňov. Tam v trinástich zásuvkách s označením POZOR nájdete, čo hľadáte, pane.“ Poskladal mapu a podal ju chlapcovi. „Vezmite si ju. Viete, pre prípad, že by ste sa stratili.“

„Vďaka,“ prikývol John. „Mimochodom, prečo je na tých trinástich zásuvkách nápis POZOR? To sú tie dosky až také cenné?“

„Nejde o to, že by boli také cenné, pane,“ odvetil Bo škrobene. „Skôr ide o to, že sú dosť nebezpečné a za žiadnych okolností by sa nemali dostať do rúk nikoho, kto netuší, ako fungujú – a už vôbec nie do rúk dvanásť – alebo trinásťročného chlapca. Pravdaže, vy ako džin nepochybne presne viete, čo robíte.“

„Áno,“ vyhlásil John, ktorý aj napriek komorníkovej dôvere absolútne netušil, čo taká hovoriaca doska dokáže. „Máš pravdu. Viem, čo robím. Samozrejme.“ Strčil si mapu do vrecka a vykročil k dverám. „Vďaka za pomoc.“

„Nie tadiaľ, pane.“ Bo ukázal presne opačným smerom. „Tadiaľto. Mimochodom, pane, komnata so zásuvkami je na samom okraji západného krídla. Inými slovami, nachádza sa na hranici východného krídla, do ktorého neradno vkročiť po zotmení. To platí aj pre džina, ako ste vy. Pred ôsmimi mesiacmi sa vo východnom krídle stratila moja sestra Grace.“

„Ako dlho bola nezvestná?“ spýtal sa John konverzačným tónom.
„Bohužiaľ, dodnes sa nenašla,“ odvetil Bo. „Z času na čas ju počujeme nariekať v niektorom z odľahlých kútov domu, ale aj keď sme sa tam pozerali, nikdy sme ju nenašli. Nechávame tej úbohej stvore jedlo a to mizne, takže predpokladáme, že ešte žije.“

„Ale pán Voďanoj ju určite vie nájsť pomocou svojej džinovskej moci, nie?“

„Vám to pán Voďanoj nevysvetlil?“ čudoval sa Bo.
„Čo mi mal vysvetliť?“

„Na tomto dome je džinovská kliatba, ktorá bráni tomu, aby sa v ňom používali džinovské schopnosti. Je to slávne prekliatie Temnodesu, pane. Predtým, ako sa z neho stal miestny blázinec, patril jednému členovi kmeňa Ifritov. Sú to veľmi hnusní džinovia. Ak prepáčite moje výrazivo, pane, povedal by som, že to sú hotové hovädá.“

„Áno. Už som s nimi mal tú česť.“

„Dáte si pozor, pane, však?“ spýtal sa ho Bo hlasom drsným a hlbokým ako vrčanie aligátora. „Hrozne neradi by sme o vás prišli. Prvá strata bola veľmi nešťastná, ale druhá by naznačovala priam trestuhodnú nedbalosť z mojej strany.“

„Jasné. Nič sa mi nestane.“

Vietor a dážď na moment šľahli do okna ako zlostný pes a komoru ožiarilo svetlo bleskov, akoby sa vonku niekto hral s vypínačom.
„Dvíha sa búrka,“ skonštatoval Bo.
„Povedal by som, že sa už zdvihla, naraňajkovala a pustila do práce,“ poopravil ho John.
Bo sa nad jeho vtipom ani neusmial.
„Spomínam to, preto, pane,“ vyhlásil, „lebo elektrina v tomto dome nikdy nie je celkom v poriadku. Za búrky to platí dvojnásobne. Odporúčal by som vám zobrať si túto baterku.“

Podal mu baterku a posadil sa naspäť k svojmu časopisu. Johna jeho reči trocha znervóznili, no neodradili, pretože to bol tvrdohlavý a často aj veľmi odvážny chlapec. Preto rázne vykročil za Komnatou tieňov.
Dostal sa do nej až po celej polhodine, počas ktorej sa takmer celý čas rozprával sám so sebou, aby potlačil strach. Galéria portrétov bola plná obrazov s predkami pána Voďaného, z ktorých viacerí zrejme patrili do cirkusového obludária. Najviac to sedelo na pratetu s ryšavou bradou. V letnom salóne bola zima ako v hrobke, čo by vlastne nemalo byť prekvapujúce, keďže tam stálo viacero kamenných príšer z voďanojovskej rodinnej hrobky vo Viedni. John odtiaľ vyšiel dverami vysokými ako držiak na basketbalový kôš, prešiel cez zimnú záhradu plnú pavučín a vystúpal po rozkývaných točitých schodoch, navrchu ktorých našiel observatórium s kostrou v červenom koženom kresle pod veľkým teleskopom. Vyzeralo to, ako keby sa pozerala na Mesiac. Vyšiel odtiaľ po zelenej malachitovej chodbe a ocitol sa v sále s trofejami. Neboli to žiadne strieborné čaše, ale veľmi živo pôsobiace zvieratá, ktoré niekto po zastrelení odborne vypchal a naaranžoval po miestnosti ako nejaký hrozivý nábytok – medveďhnedý, lev, tiger, šakal, hyena, vlk, jaguár, nosorožec a slon s vražedným pohľadom v oku z jantáru.
„Kašli na Peabodyho, kamarát,“ zamrmlal si. „Mal si sa pozrieť do tohto múzea. Normálne z neho naskakuje husia koža.“

Ani to ho však neodradilo od cieľa. Bol pevne rozhodnutý využiť jednu z hovoriacich dosák na kontakt so svetom duchov a objasnenie osudu chudáka majstra Rakšasasa. Duša tohto starého džina pred pár mesiacmi zmizla v newyorskom Metropolitnom múzeu po tom, čo ju pohltil čínsky terakotový bojovník. Jeho telo, ktoré ostalo v bezpečí rodinného sídla Gauntovcov na Východnej 77. ulici číslo 7, sa potom takisto vyparilo. Johnovi veľmi chýbal aj on, aj jeho nezvyčajné, múdre írske príslovia.
Komnata tieňov mala veľmi priliehavé meno. Krištáľový luster v nej nefungoval, no v ozrutnom kozube blčalo poleno a v jeho mihotavom svetle všetko ožívalo. Vyzeralo to, akoby sa hýbala celá izba. John zažal baterku, trhane vydýchol a chvíľu iba nehybne zatínal zuby.
„Nemáš sa čoho báť,“ povedal si napokon. „Je to len oheň, nič viac.“

V strede miestnosti stála vysoká šesťhranná červená skriňa z čínskeho lakovaného dreva. Vo svetle ohňa pôsobila priam pekelným dojmom. Mala presne trinásť zásuviek, všetky s jediným zlatým slovom: Cave. Chvíľu si myslel, že možno našiel nesprávne zásuvky, potom si však uvedomil, že je to po latinsky a znamená to „pozor“. Hneď nato sa mu v nervóznej hlave vybavila iná latinská fráza.
„Carpe diem,“ povedal nahlas. „Carpe diem. Uchop kľučku.“ Pevne chytil kľučku najbližšej zásuvky a potiahol za ňu.
„Hľadáš niečo?“

Vyľakane zjačal, zvrtol sa a videl, že vo vysokom kresle sedí žena, ktorá vyzerá ako miestna bosorka. Mala dlhé neupravené vlasy, špinavé šaty a čudný úsmev na zafúľanej tvári, ktorá bola samá žltkastá kosť a koža. John inštinktívne pochopil, že toto čudné stvorenie musí byť Boova stratená sestra.
„Ty musíš byť Grace,“ povedal, keď potlačil strach.
„Nemyslím, že by som ťa poznala, chlapče,“ opáčila.
„Rozprával mi o tebe tvoj brat Bo,“ prezradil jej.
„A čo vravel?“ spýtala sa ostro.
„Nič. Iba to, že si sa stratila vo východnom krídle.“

„Veru, v tomto dome to nie je nič nezvyčajné.“

„Ale teraz si v západnom krídle,“ povedal John. „Ak chceš, ukážem ti cestu späť. Ale až po tom, keď skončím to, pre čo som sem prišiel.“

„Asi si prišiel hrať karty Chceš si zahrať karty?“

„Karty? Ani nie.“

„Čo chceš v tých zásuvkách? Karty v nich nie sú, ak ich hľadáš. Ani jedlo. Už som sa pozerala.“

„Hľadám jednu z hovoriacich dosiek pána Voďaného,“ odvetil a hneď aj jednu vybral z otvorenej zásuvky. Bola to doska z veľmi hladkého dreva s obrázkom niekoľkých juhoamerických Indiánov a bradatého muža v brnení.
„Tie dosky sú nebezpečné,“ varovala ho Grace. „Nemal by si sa s nimi zahrávať.“

John ju však nepočúval. Zobral dosku aj kus balzového dreva v tvare srdca, ktorý slúžil namiesto ukazovadla, posadil sa s ňou ku kozubu a rozložil ju pred sebou. Bola na nej namaľovaná abeceda, čísla od jeden do desať a slová sí, no, hola a adiós. Grace to zaujalo, a tak sa usadila oproti nemu. Sedela dosť blízko na to, aby cítil je pach, ktorý vôbec nebol príjemný, no slušná výchova mu bránila povedaťjej, že smrdí, a odtiahnuť sa. Okrem toho sa jej ešte stále trocha bál, pretože jej jednoznačne preskakovalo. Zhlboka sa nadýchol, položil ruky na oba konce dosky a uprene sa na ňu zahľadel.
„Som John Gaunt,“ povedal nahlas. „Snažím sa spojiť s priateľom, majstrom Rakšasasom, aby som zistil, či prešiel na druhú stranu. Ak je tam majster Rakšasas alebo niekto, kto by o ňom niečo vedel, zjavte sa nám, prosím.“

Nestalo sa vôbec nič, ak nerátame to, že Grace pokrútila hlavou. „Počuj, chlapče,“ šepla, „toto by deti nemali robiť.“

„Pst!“ zasyčal John. „Ticho, prosím. Snažím sa spojiť s druhou stranou.“

„S druhou stranou čoho?“

„To presne neviem,“ pripustil, „ale jedno médium sa raz spojilo so mnou a hovorilo pritom práve takéto veci.“

„Médium sa spojilo s tebou?“ Grace sa zamračila. „Si mŕtvy? Nevyzeráš na to.“

„Pozri sa, nechci odo mňa, aby som to teraz vysvetľoval,“ povedal jej John a prešiel rukami po doske. Tá akoby odrazu začala fungovať, lebo balzové srdce sa pohlo.
„To si pohol sám,“ vyhlásila Grace.
„Nie. Nepohol.“

„Ale áno, pohol.“

Rozhodol sa, že si ju jednoducho nebude všímať a namiesto toho sa sústredí na hovoriacu dosku. „Je tam niekto?“ spýtal sa a nervózne sa poobzeral na všetky strany, pretože začul akési ťukanie. Bol to iba konár za oknom. V kozube zakvílil vietor, zdvihli sa plamene a nad dosku privialo jemný pásik dymu. Srdce sa opäť pohlo. Tentoraz to bolo oveľa výraznejšie. Preskakovalo z písmena na písmeno a John ich nahlas hláskoval. „P-A-I-T-I-T-I.“

Srdce znehybnelo.
„Paititi? To je meno? Slovo? Nerozumiem.“

Srdce sa rozhýbalo oveľa rýchlejšie, takže mal čo robiť, aby tie slová aspoň vyhláskoval, nieto im ešte aj rozumel.
„Ideš prirýchlo!“ zvolal. „Spomaľ! Prosím ťa, čo je to za jazyk? Nič mi nehovorí.“ Keď to nepomohlo, skríkol oveľa silnejšie: „No tak! Nech si ktokoľvek, čo je toto za jazyk?“

Srdce na sekundu zastalo a potom sa pomaly znova rozhýbalo.
„M-A-N-C-O-C-A-P-A-C. Mancocapac? Bohužiaľ, po mancocapacky neviem. Želám si, aby som vedel, ale neviem.“

Za normálnych okolností by celkom stačilo jeho želanie ovládať ten jazyk, pretože bol predsa džin. Raz v Berlíne vyjadril želanie rozumieť po nemecky a hneď nato zistil, že ten jazyk dokonale ovláda. Pradávna ifritská kliatba Temnodesu však spôsobila, že jeho želanie ostalo nevyplnené a on teda stále netušil, čo sa mu jeho neviditeľný partner v rozhovore snaží povedať.
Srdce sa na doske celé rozvibrovalo.
„Myslím, že si ho rozčúlil,“ nadhodila Grace.
Sekundu nato srdce odletelo do ohňa, akoby ho tam odstrelil silný neviditeľný prst. Kým ho John vyťahoval z plameňov, čosi zdrapilo starožitnú hovoriacu dosku a hodilo ju do okna, na ktorom rozbilo jednu z trinástich tabuliek. Nový prílev kyslíka akoby oživil oheň v kozube. Do izby sa z neho vyvalil kúdol dymu a John v ňom na zlomok sekundy zazrel muža s najdlhšími ušami, aké kedy videl. Vlasy mu takmer celkom zakrývali oči a oblečený mal plášť z dlhých pier, vďaka ktorému vyzeral ako obrovský páv. Muž prakticky okamžite zmizol, nie však z miestnosti, lebo akási neviditeľná sila povytrhávala všetkých trinásť zásuviek šesťhrannej skrine z červeného lakovaného dreva a vysypala všetky hovoriace dosky pána Voďaného na zem. O sekundu neskôr sa okno rozletelo dokorán a ten duch – John si teraz už bol celkom istý, že je to duch – zmizol do búrlivej noci.
„Je preč,“ skonštatovala Grace. „Spánombohom, a už sa nevracaj! Takto zdemolovať celú komnatu! Diabolské!“

John si priložil prst na ústa, lebo tam predsa len ešte niečo ostalo. Skrývalo sa to v tieňoch Komnaty tieňov. Predtým to tam nebolo.
Znelo to ako vzdialený hrom alebo možno veľmi veľký chlap chrápajúci po veľmi výdatnom obede. Veľmi silný chlap s mocnými sánkami a ostrými zubmi. Veľmi veľký chlap, ktorý bol skôr mačkou ako človekom. Johnovi sa až zježili vlasy, keď si uvedomil, že to naozaj neznie ako človek, ale skôr ako veľmi veľká mačka. Ako taká, čo má po celom tele fľaky. Ako tie, čo videl v sále s trofejami. Vrčanie sa blížilo a v kúte už celkom jasne rozoznával veľké mačkovité telo.
„Čo je to?“ vyzvedala Grace. „Ovca?“

„Ovca určite nie, ty stará bosorka,“ šepol John.
„Tak čo teda?“

Neodpovedal jej, aj keď už vedel, čo za mačkovitá šelma sa im tam objavila. Bol to juhoamerický jaguár otorongo. Bol urastený, svalnatý, dlhý takmer dva metre a vážil určite okolo sto kíl.
„Určite to nemôže byť ovca?“ naliehala Grace.
Hovorí sa, že adrenalín umožní človeku utekajúcemu pred býkom preskočiť jedným skokom vráta alebo dieťaťu zdvihnúť veľmi ťažký predmet, ktorý privalil jeho rodiča. Rovnaké to bolo s Johnom, ibaže bol džin a tí, ako všetci vedia, sú stvorení z ohňa. Chlapec nepremýšľal – jednoducho spravil presne to, čo bolo treba, aby prežil. Siahol do blčiaceho ohňa, vybral z neho poleno a vo chvíli, keď sa naňho otorongo vrhol, mu ho vrazil do otvorenej papule. Jaguárov rev sa zmenil na piskľavé kňučanie, zviera sa stiahlo pred ohňom v Johnovej ruke. Potom sa otočilo okolo svojej osi, znova sa lesklými očami pozrelo na chlapca, akoby zvažovalo múdrosť útoku proti niekomu, kto je ozbrojený horiacim polenom, a rýchlo si to rozmyslelo. Naplo sa ako tetiva na kuši a vystrelilo von oknom.
John si vydýchol a hodil poleno späť do ohňa. „Uf, to bolo tesné,“ povedal.
„Čudesná ovca,“ dodala Grace.
„Aj mne sa zdalo,“ prikývol John. Nevidel totiž najmenší dôvod, prečo sa s ňou teraz hádať.
Grace ho chytila za ruku a užasnuto sa na ňu pozrela. „Tvoja ruka!“ zvolala. „Nemáš na nej vôbec nič. Nijaké popáleniny, dokonca ani šmuhu.“

Aj on sa pozrel na svoju ruku. Neprekvapilo ho, že tá žena má pravdu – po žeravom polene na nej skutočne neostali žiadne stopy.
„Ty nie si človek,“ vyhlásila Grace takmer víťazoslávne.
John sa usmial. Momentálne mu bolo úprimne jedno, či nejaký človek pozná pravdu o tom, kým a čím v skutočnosti je. „Nie,“ prisvedčil. „Nie som človek. Som džin.“

„To je niečo ako ovca?“

„Presne. Celkom ako ovca. Mimochodom, prečo ťa tak zaujímajú ovce?“

„Lebo aj sama som ovečka. A nielen to. Som ovečka, ktorá sa načisto stratila. Ak nájdem nejaké iné stratené ovce, potom za nami možno príde môj brat Bo a zachráni ma. Veď vieš, ako v tej rozprávke.“

John mal pocit, že smutnejší príbeh v živote nepočul. Preto radšej presvedčil Grace, aby s ním išla do priestorov pre služobníctvo, kde ich príchod nesmierne potešil jej brata.
„Bohužiaľ, v Komnate tieňov som nechal veľký neporiadok,“ povedal mu John. „Hovoriace dosky sú rozhádzané po celej izbe. Povedal som si, že nebudem upratovať a radšej za tebou čím skôr odvediem Grace.“

„Nechajte to na mňa, pane.“ Bo objal sestru, ktorá sa rozplakala, akoby až teraz pochopila, čo sa jej stalo. „Som vám nesmierne vďačný, pane. Navždy ostanem vaším dlžníkom. Ak pre vás môžem niečo urobiť, rád to spravím.“ S týmito slovami Johnovi od vďaky pobozkal ruku.
„No, vlastne by si aj niečo mohol,“ povedal John a odtiahol si ruku, lebo sa mu nepáčilo, že by ju mal bozkávať ktokoľvek, nieto ešte dospelý muž. „Mohol by si o tom pomlčať pred ostatnými. Strýko Nimrod vie byť hrozne škrobený, a keby sa dozvedel, čo som mal za lubom, dal by mi to riadne vyžrať. Vieš, je to Angličan.“

„Áno, pane. Dokonale vám rozumiem. Netreba už nič viac vysvetľovať. Kedysi som pracoval pre člena britskej kráľovskej rodiny, a ten bol taký škrobený, že ste ním mohli stužovať posteľnú bielizeň.“
„Áno. Pekne si to vystihol.“
Bo chytil Johnovu ruku do dlaní a chlapec sa rozhodol ísť spať, skôr ako mu ju ten Maďar znova pobozká. Mal pocit, že tento večer nebol iba zbytočná strata času. O majstrovi Rakšasasovi síce nezistil vôbec nič, ale aspoň zachránil Grace.
Keď kráčal po schodoch, v knižnici videl Philippu a strýka Nimroda. Stále ešte hrali džinverso. Zdalo sa, že majú v úmysle stráviť nad ním celú noc. Tak tomu hovorím strata času, pomyslel si. Zabíjajú čas horšie ako na školskom futbalovom ihrisku.
TRETIA KAPITOLA
MANCO CAPAC
Na druhý deň našiel John na raňajkách strýka Nimroda a pána Voďaného v tých istých šatách ako večer.
Obaja sa tvárili hrozne vyčítavo.
„Zdá sa, že včera došlo k nepeknému incidentu,“ nadhodil Nimrod jemne.
John zaťal päste a v duchu preklial Boa za to, že nevie držať jazyk za zubami. Ale nie, pomyslel si. To nie je spravodlivé. Bo nepatrí k ľuďom, čo by len tak donášali na druhých, ani keby ich pánom bol mocný džin. Musela sa prerieknuť jeho šibnutá sestra Grace. Zahryzol si do pery a úprimne dúfal, že sa mu to podarí nejako poprieť.
„Ale, naozaj? Čo také sa stalo?“

„Ktosi sa vlámal do Peabodyho múzea,“ vysvetlil mu Nimrod.
Chlapec si ticho vydýchol a pokúsil sa zamaskovať úsmev tým, že si strčil do úst riadny kus bifteka.
„Urobili to veľmi násilne a čudesným spôsobom,“ pokračoval Nimrod. „Predné dvere múzea vyvalili neznámym masívnym predmetom a vnútri rozhádzali množstvo cenných artefaktov.“

„Nechápem, čo to má spoločné so mnou,“ vyhlásil John.
„Včera popoludní si bol niekoľko hodín v Peabodyho múzeu, nie?“ spýtal sa ho Nimrod.
„Jasné. Bola tam hrozná nuda. Rozhodne som odtiaľ nič nevzal, ak sa snažíš naznačiť niečo také.“

„Nechaj ma dopovedať, čo presne sa stalo,“ povedal Nimrod. „Potom pochopíš, prečo o tom hovorím práve tebe. Videl si toho torosaura pred vchodom?“

„Áno. Parádny kusisko.“

„Bol to tento torosaurus?“ Nimrod mu podal fotografiu bronzového dinosaura na žulovom podstavci pred múzeom.
„Áno.“

„Možno ťa bude zaujímať, že momentálne vyzerá takto.“ Nimrod mu podal ďalšiu fotografiu.
John pokrčil plecami. „Nevidím nijaký…“

„Je na piedestáli opačne,“ povedal mu strýko. „Momentálne má hlavu smerom k múzeu a nie od neho.“

John od údivu zabudol zavrieť ústa.
„Už chápeš, v čom je problém? Tá bronzová socha váži niekoľko ton, presne ako skutočný torosaurus. Toto nemohol byť nijaký študentský žartík. Inými slovami, ťažko si predstaviť, že by to dokázal niekto, kto nemá k dispozícii velikánsky žeriav, čo je dosť málo pravdepodobné. Je teda jasné, čo nám to naznačuje: niekto musel využiť džinovskú moc, aby prinútil torosaura zliezť z podstavca a vyvaliť dvere svojím rohom. Prečo, to naozaj neviem. Nikto, kto by dokázal niečo také, by na seba a svoj zločin predsa nechcel zbytočne upozorňovať.“

Pán Voďanoj iba pokrčil plecami. „Polícia je, pravdaže, v koncoch – najmä po tom, čo sa na rohu tej sochy našli zvyšky hlavného vchodu.“

„Pán Groanin vravel, že tá socha na teba urobila veľký dojem,“ nadhodil Nimrod. „Vraj si dokonca premýšľal, aké by bolo, keby ožila.“

„To áno,“ odvetil John, „ale s tým vlámaním nemám absolútne nič spoločné. Naozaj.“

Chystal sa ešte niečo dodať, rýchlo sa však zarazil. Nemohlo to podivné vlámanie nejako súvisieť s incidentom v Komnate tieňov? Nemohol ten desivý duch s plášťom z pier, ktorého vyvolal z druhej strany, oživiť bronzovú sochu a vlámať sa do múzea?
„Áno?“ spýtal sa Nimrod. „Nechcel si nám povedať ešte niečo?“ chvíľu počkal na odpoveď. „Čudné, nemyslíš? Taká zvláštna vec, a stane sa práve tej noci, keď Boovu sestru Grace zachránia z východného krídla Temnodesu, kde bola stratená celých osem mesiacov… Alebo to bude iba ďalšia šťastná zhoda okolností?“

„S torosaurom nemám nič spoločné,“ bránil sa John. „A už vôbec som neukradol nijaké staré artefakty.“

„Možno, ale dovolím si tipovať, že vieš prísť s lepším vysvetlením ako je to momentálne, ktoré vlastne vraví, že je to nevysvetliteľné.“

John si vzdychol. Videl, že kompletnému priznaniu sa jednoducho nevyhne. Nimrod v ňom čítal ako v otvorenej knihe. Pravdaže, ani ho to neprekvapovalo, keď zobral do úvahy, koľko jeho strýko jedol rýb. Musel po nich mať mozog ako basketbalovú loptu, lebo mu nič neušlo. No a tak mu pred pánom Voďaným porozprával, čo sa mu stalo s hovoriacou doskou na samom konci západného krídla.
„Lampa moja, preskočilo ti, chlapče?!“ zvolal Nimrod.
„Tých dosiek by sa nikto nemal ani dotknúť,“ dodal Voďanoj. „Sú hrozne nebezpečné. Preto som ich ukryl.“

„Je mi to ľúto,“ ospravedlňoval sa John. „Nechcel som nikomu ublížiť. Naozaj. Iba som sa chcel spojiť s majstrom Rakšasasom.“

Nimrod prikývol a položil mu ruku na plece. „Aj mne chýba.“

„Myslíš, že tú nepríjemnosť v múzeu mohlo naozaj spôsobiť to, že som použil hovoriacu dosku?“

„Obávam sa, že musíme dospieť práve k tomuto záveru,“ odvetil Nimrod. „Nech si už privolal kohokoľvek, musel sa poriadne rozzúriť.“

„No dobre, ale prečo?“ nechápal John.
„Pretože sa mu nepodarilo vykonať tú jedinú vec, pre ktorú si ho privolal, a to komunikovať,“ vysvetlil mu pán Vodánoj. „Zrejme sa rozzúril, že ani neovládaš jeho jazyk. Nespomenieš si, čo to bolo? Nevybavia sa ti aspoň nejaké zo slov, ktoré použil?“

„Nie,“ pripustil John.
„Tak to potom musíme vydedukovať z dosky, ktorú si použil. Vieš, každá z nich privoláva inú bytosť z iného konca sveta podľa toho, odkiaľ pochádza. Spomenieš si, ako vyzerala?“

„Keby som ju znova videl, spoznal by som ju,“ vyhlásil chlapec. Spoločne sa vrátili do Komnaty tieňov. Za denného svetla vyzerala celkom inak ako v Johnových spomienkach. Skoro vôbec ma nedesí, hovoril si v duchu. Bo upratal všetky dosky do trinástich zásuviek a už zasklieval aj rozbitú okennú tabuľku. Dokonca si pritom pohvizdoval. Pán Voďanoj otváral jednu zásuvku po druhej a ukazoval Johnovi dosky zo svojej zbierky. Onedlho narazili na tú, ktorú chlapec vybral v noci.
„To je ona!“ zvolal. „Táto! Pamätám si na toho Indiána a chlapa v brnení.“

„Ten Indián, ako mu hovoríš, je v skutočnosti Inka,“ opravil ho pán Voďanoj. „A ten muž v brnení by mal byť Pizarro. Toto je konkvistadorská tabuľka. Vyrobili ju asi pred stopäťdesiatimi rokmi v Južnej Amerike. Z toho vyplýva, že duch, ktorého si vyvolal – ak to teda bol naozaj duch a nie démon či elementál – s najväčšou pravdepodobnosťou pochádza z tej časti sveta. Rozhodne sa tým vysvetľuje ten otorongo.“
„Pamätám si, že ten chlap mal hrozne dlhé uši,“ povedal John. „A plášť z pier.“

„Takže si ho aj videl,“ skonštatoval Nimrod.
„Iba na sekundu. Závan vetra vyhnal z kozuba dym, a ten akoby dodal jeho telu tvar.“
„Kiežby si si spomenul na jeho meno,“ vzdychol si Nimrod.
„Pôjdeme do múzea,“ rozhodol pán Voďanoj. „Možno mu jeden z juhoamerických exponátov osvieži pamäť.“
Pred rozbitými dverami Peabodyho múzea policajti natiahli pásku. Dnu nepúšťali nikoho okrem pracovníkov múzea a vyšetrovateľov newhavenskej polície, no pre trojicu džinov to nepredstavovalo ani najmenší problém. Mimo Temnodesu s jeho kliatbou jednoducho nechali telá v aute pána Voďaného a ako neviditeľní prešli okolo policajta na stráži pri zvyškoch toho, čo bolo kedysi pevnými dreveným dverami. Cestou si vypočuli viacero vysvetlení celej veci, ktoré miestni rozprávali novinárom, fotografom a televíznym štábom okolo torosaura. Niektorí tvrdili, že za jeho momentálnu polohu môžu roztopašní študenti. Iní ukazovali na oblohu a vraveli, že bronzovú sochu určite otočili mimozemšťania. Jeden výstredný geológ trval na tom, že v oblasti múzea zaznamenal lokálne zemetrasenie, ktoré mohlo obrátiť sochu na podstavci. Niekoľko náboženských fanatikov vravelo, že to má na svedomí vyššia moc, a skupinka ľudí veriacich v teórie sprisahania špekulovala, že torosaurus možno vôbec nebol z bronzu, ale je to skutočný prehistorický jašter v špeciálnej hibernácii.
John sa zasmial nad niektorými z najhlúpejších vysvetlení a okomentoval ich Nimrodovi. Celkom pritom zabudol, že aj keď je neviditeľný, niekto ho môže počuť. Niekto ho aj naozaj počul. Bol to policajt, ktorý hneď nato novinárom povedal, že podľa jeho názoru v múzeu straší.
Neviditeľní džinovia sa chytili za ruky, aby sa jeden druhému nestratili, a spoločne vyrazili k miestnostiam s výstavou juhoamerických artefaktov. Ukázalo sa, že práve tie sa stali obeťou neznámeho vandala. Niekoľko sklených vitrín bolo rozbitých a ich obsah sa povaľoval na zemi, kde ho kus po kuse dokumentoval policajný fotograf.
„Tak tomuto by som už skoro rozumel,“ šepol Nimrod. „Comu?“ spýtal sa ho John.
„Tomu, že náš anonymný juhoamerický priateľ v plášti z pier prišiel práve sem, k pokladom Hirama Binghama.“

Pán Voďanoj Johnovi vysvetlil, že veľa artefaktov v Peabodyho múzeu prišlo do Yaleovej univerzity z Machu Picchu, strateného mesta v peruánskych Andách, ktoré v roku 1911 objavil Hiram Bingham – bádateľ, ktorý bol zrejme predlohou pre postavu Indianu Jonesa. „Peruánska vláda sa už roky snaží presvedčiť univerzitu, aby jej ich vrátila. Náš neviditeľný priateľ sa možno rozhodol podporiť jej stanovisko.“

„To je jedna z možností,“ pripustil Nimrod.
Nato chvíľu mlčky počúvali rozhovor policajta a muža v sivom obleku s okuliarmi na nose a žltým motýlikom. „Môžete nám povedať, čo presne zmizlo, pán profesor?“

„Tri veľké mince alebo skôr medailóny inkského pôvodu,“ odvetil muž. „Sú z rýdzeho zlata. A niekoľko kipu – indiánskych písmenkových povrazov.“

„Ešte niečo?“

„Áno. Zmizla jedna z našich inkských múmií.“

„Myslíte niečo ako egyptská múmia?“ spýtal sa policajt. „Celá zafačovaná a tak?“

„Starí Egypťania neboli jediní, kto balzamoval svoju aristokraciu, pán poručík,“ vyhlásil profesor. „Robilo to aj viacero predkolumbovských juhoamerických kultúr. Akurát ich nebalili do obväzov a neukladali do pyramíd. Aspoň teda Inkovia to nerobili. Svojich mŕtvych kráľov nosili so sebou a ukazovali ich pri ceremoniálnych príležitostiach. Vlastne sa k nim správali celkom ako k živým.“

„Ako teda vyzerala tá múmia?“

„V skutočnosti dosť desivo. Vyzerala ako niekto, kto je už veľmi dlho mŕtvy. Pravdaže, bola zabalzamovaná, ale aj tak pôsobila dosť humusne.“

„A komu patrila?“ vyzvedal policajný poručík.
„To netuším. Hiram Bingham bol skôr dobrodruh ako archeológ. Mnohých odborníkov privádza do šialenstva ľahkosť, s akou sa staval k inkským artefaktom zo strateného mesta Machu Picchu. Vôbec sa ich nesnažil správne identifikovať, takže ten mŕtvy mohol byť takmer ktokoľvek. Teda ktokoľvek z inkskej kráľovskej rodiny.“

„To je bomba,“ zamrmlal John.
„Čo ste vraveli?“ spýtal sa profesor.
„Ja som nevravel vôbec nič,“ pokrútil hlavou poručík. „Prečo by podľa vás niekto kradol múmiu?“

„Presne to som si hovoril,“ šepol John. Nimrod ho radšej rýchlo odtiahol, lebo profesor a poručík sa začali podozrievavo obzerať.
„Musíš sa naučiť byť ticho, keď si neviditeľný,“ zasyčal na synovca.
„Pardon. Nevedel som si pomôcť. Vieš, všade samé zlato – a zlodej si vezme múmiu? Cudné, nie?“

„Pochybujem, že ju ukradol,“ ozval sa pán Voďanoj. „Koniec koncov, sotva sa dá ukradnúť niečo, čo ti od začiatku patrí.“

„Myslíte, že tá múmia patrila tomu chlapovi s plášťom z pier?“ spýtal sa John. „Myslíte, že to bolo jeho mumifikované telo?“

„Nič lepšie mi nenapadá,“ odvetil pán Voďanoj. „Tebe áno?“

„O dôvod viac, prečo by sme ho mali nájsť,“ vyhlásil Nimrod.
„Neviem si predstaviť ako,“ namietol pán Voďanoj. „Počul si toho profesora. Nemajú ani potuchy, kto to bol.“

„Nechaj ma chvíľu premýšľať,“ povedal Nimrod.
Všetci traja neviditeľní džinovia zastali pred stenou s panoramatickou fotografiou Machu Picchu. John to mesto poznal zo školského dejepisu – inkské sídlo na plošine v nadmorskej výške 2 400 metrov, dlhé roky stratené v peruánskej džungli.
„To musí byť ťažké, stratiť celé mesto,“ nadhodil. „Veď to nie je ako zväzok kľúčov, no nie? Alebo desaťdolárovka. Mesto nie je niečo, čo človeku vypadlo z vrecka. Stavím sa, že kopa Peruáncov o ňom celý čas vedela. Stavím sa, že nikdy nebolo celkom stratené. Stavím sa, že tento Hiram Bingham ho vyhlásil za stratené len preto, aby sa preslávil.“

„Bravo,“ pochválil ho Nimrod. „Myslím, že je v tom kopa pravdy. Pravdaže, existuje aj skutočne stratené mesto Inkov, ale nie je to Machu Picchu. Nikdy to nebolo Machu Picchu. Bolo to iba Binghamovo zbožné prianie.“

„Ktoré je potom to naozaj stratené mesto?“ chcel vedieť John.
„Paititi,“ odvetil Nimrod.
Johnovi až zamrelo srdce. „Ako si to vravel?“ spýtal sa.
„Paititi,“ zopakoval strýko.
Johnovi sa na okamih vybavila scéna so srdiečkom na písmenách hovoriacej dosky. „Píše sa to P-A-I-T-I-T-I?“ spýtal sa.
„Áno,“ odvetil Nimrod. „Prečo? A snaž sa hovoriť trocha tichšie. Ten policajt sa práve prežehnal.“

„Paititi boli prvé slovo, ktoré mi povedala tá hovoriaca doska,“ povedal John.
„Si si istý?“

„Áno.“ John si chvíľu v duchu žmýkal mozog ako špongiu a potom dodal: „Stopercentne. Okrem tohto som dokázal rozoznať ešte jedno slovo. Mal to byť jazyk, ktorým so mnou duch hovorí. Myslím, že znelo ‚mancocapac.“

„Manco Capac?“ spýtal sa Nimrod.
„Tichšie!“ zahriakol ho John.
„Povedal si, že Manco Capa c?“

„Áno.“

„Manco Capa c nie je jazyk,“ vysvetlil mu pán Voďanoj. „Manco Capac je meno. Bol to zakladateľ dynastie Inkov v Peru. Preto sa mu niekedy hovorí Manco Veľký. Práve jeho si privolal v Komnate tieňov, John. To jeho si videl. Bol to sám Manco Capac.“

Až pritom lapal po dychu. „Božemôj!“ zvolal. „Nimrod, pamätáš si tú fotografiu, čo bola pred pár dňami v novinách? Veď vieš, tú z juhoamerickej džungle. To Oko lesa.“

„Odkedy som ju videl, nemyslím skoro na nič iné,“ priznal sa Nimrod. „Myslíš na to, na čo ja?“

„Proroctvo,“ vyhlásil pán Voďanoj. „Pravdaže. Čo iné by to mohlo byť?“

„Aké proroctvo?“ vyzvedal John.
„Myslíš, že by sme mohli Manca Capaca znova privolať?“ spýtal sa Nimrod Voďaného. „Nemohli by sme znova použiť tú hovoriacu dosku?“

„Teraz, keď má zasa svoju múmiu, už nie,“ odvetil druhý džin. „Pri budúcich kontaktoch bude používať múmiu, nie dosku.“

„Tak sme to premeškali,“ skonštatoval Nimrod. „Nechali sme si ujsť najlepšiu šancu na odvrátenie katastrofy. Prešvihli sme ju.“

„Ale je to čudné, nemyslíš?“ spýtal sa ho pán Voďanoj. „Myslím fakt, že ho privolal práve tvoj synovec. Najmä keď vezmeme do úvahy, že je z dvojčiat. Zrejme to znamená, že tie dvojčatá nakoniec predsa len budú John a Philippa. Veď vieš, tie z proroctva.“

„Ani sa na to neopovažujem myslieť,“ odvetil Nimrod. „Ale, pravdaže, vždy som sa tak trocha obával, že to bude ono. Asi by sme mali informovať Faustinu.“
„Mohol by mi niekto povedať, o čo tu ide?“ spýtal sa John tak hlasno, ako len mohol bez toho, aby vystrašil ďalšieho policajta.
„Myslím, že bude lepšie, keď na vysvetľovanie tohto celého prizvem aj tvoju sestru,“ odvetil mu strýko. „Týka sa jej to rovnako ako teba. Manco Capac totiž nebol iba slávny inkský vladár, ale aj džin. Poriadne veľký džin.“

„A to proroctvo?“ dobiedzal John.
„Proroctvo?“ Nimrod si sťažka vzdychol. „To proroctvo sa nazýva Pačakuti,“ povedal ticho. „Desia sa ho všetky džinovské kmene, dobré presne tak ako zlé. Je to inkské slovo. Doslova to znamená ,veľký zemetras‘. To proroctvo hovorí o konci sveta.“

ŠTVRTÁ KAPITOLA
PAČAKUTI
Philippa si medzi zápasmi v džinverse písala vo svojej izbe denník. Bavila sa tým už od času, keď bola v Iravote, oficiálnom sídle Modrého džina babylonského. Jednou z jej súperiek bola Zadie Eloková. Zapísala si o nej toto:
Zadie Eloková má asi toľko rokov ako ja. Patrí do kmeňa Jannov ako pán Voďanoj. Jej americký otec je politik a bahamská mama bola kedysi slávna herečka. Jej starší brat je známy komik. Je dosť nesmelá, ale vravela, že by sa chcela stať konceptuálnou umelkyňou. Niektorí cmúľajú lízanku, ona dáva prednosť zubnej kefke. Preto večne vyzerá, akoby si práve umývala zuby. Vraj je zaľúbená, ale nechce prezradiť, do koho. Jej spúšťacie slovo je KAKORAFIOFÓBIA, čo má byť abnormálny strach z porážky – niečo, čím zrejme sama trpí. Aj napriek tomu som ju však už porazila, a nie raz! Svoje džinovské schopnosti využíva málokedy, lebo podľa nej je to prejav lenivosti a oveľa radšej má, „keď to zvládne sama“. Mám ju celkom rada, ale v Temnodese dostala izbu nad Groaninom a doháňa ho, chudáka, do šialenstva, lebo keď práve nehrá džinverso, trénuje na parketách štepovanie, ktoré má predvádzať na akejsi hroznej školskej besiedke. Groanin by ju najradšej zahrdúsil.
Zadie je presvedčená, že mám oveľa zaujímavejší život ako ona. Vravela som jej, že zaujímavý život nie je vždy práve najlepší, pretože to vlastne znamená, že sa ti stalo veľa vecí a nie všetky boli dobré. Napríklad to, keď som bola v Ajišou v Iravote alebo na našej ceste do Káthmandu, kde sa nám ten smradľavý guru pokúsil ukradnúť vlastnú krv. A už radšej ani nehovorím o tom príšernom terakotovom bojovníkovi, čo pohltil chudáka majstra Rakšasasa. Tak či onak, po poslednom zápase som ju chcela nejako rozveseliť – neznáša prehry – a tak som jej dala dosť bláznivý sľub, že keď sa najbližšie s Johnom a Nimrodom vyberieme na nejaké zaujímavé miesto, vezmem ju so sebou. Bol to džinovský sľub, ktorý sa nedá zobrať späť Myslím, že Johna tým poriadne nahnevám. Radšej mu o tom zatiaľ nepoviem. Aspoň do najbližšieho dobrodružstva.
Vonku začula auto, a tak odložila denník a vstala od stola. Pred oknom jej izby prešiel veľký Rolls-Royce smerujúci k prednému vchodu. Keď zastal, spoza volantu vystúpil drobný človek, ktorého poznala. Mal elegantný tmavý oblek, motýlika a žlté šoférske rukavice. Bol to Jonah Damascus – šofér, osobný strážca a asistent z neoficiálneho sídla Modrého džina v Berlíne. Pristúpil k zadným dverám.
„A tá tu čo robí?“ zamrmlala Philippa a išla to zistiť.
Odkedy Faustina zasadla na post Modrého džina, bola čoraz oslnivejšia. Jej náhrdelník aj náušnice zdobili zafíry veľké ako uzáver plastovej fľaše a jej šaty boli džinovské kópie najlepších modelov od drahých talianskych návrhárov, ibaže ešte o niečo lepšie. Zhodila zo seba kožuch Smilodon, odložila poskladané noviny na stolík a chladne sa zvítala s Philippou. „Je tu tvoj strýko?“ spýtala sa hneď. „A čo pán Voďanoj?“

„Išli do Peabodyho múzea,“ odvetila Philippa. „Je s nimi aj John. Nemali by sa tam zdržať veľmi dlho.“

Vo vstupnej hale sa objavila Zadie s niekoľkými ďalšími účastníkmi turnaja – okrem iných s Patríciou Nixiovou z Nemecka a Yuki Onnovou z Japonska. Obe sa pred Modrým džinom úctivo poklonili, no Philippa sa po tom všetkom, čo spolu zažili, nedokázala pred Faustinou klaňať.
„Prišla si na turnaj?“ spýtala sa namiesto toho.
„Pravdaže nie,“ odvetila Faustina. „Mám dôležitejšiu prácu ako zabávať sa džinversom.“

„Napríklad akú?“

„Napríklad oficiálne džinovské záležitosti.“

„Máš nejaké správy o tvojom bratovi Dybbukovi?“ vyzvedala Zadie.
„Nie,“ odvetila Faustina. „Naposledy o ňom počuli v Anglicku. Potom sa celkom vyparil.“

„Zdá sa, že vo vašej rodine je to skoro až choroba z povolania,“ nadhodila Philippa. Keď sa na ňu Faustina škaredo zamračila, uvedomila si, aké to môže byť urážlivé, a rýchlo dodala: „Myslím to tak, že sa určite onedlho objaví živý a zdravý celkom ako ty, keď si načas zmizla.“

Faustina prikývla. Musela uznať, že je zaviazaná Johnovi, Philippe, Nimrodovi aj Groaninovi. Keby nie ich, ešte stále by z nej bola v podstate iba mŕtvola v talianskej krypte.
Bo ju uviedol do knižnice a naservíroval jej čaj. Nemusela čakať dlho, lebo takmer hneď nato sa z Peabodyho múzea vrátili Nimrod, Voďanoj a John.
„Faustina!“ zvolal Nimrod. „Lampa moja, aké šťastie, že si tu. Práve sme sa ti chystali zavolať veľmi závažné správy.“

„Ak ide o proroctvo Pačakuti“ vyhlásila, „tak to som aj čakala. Pán Voďanoj, máte tu nejaké miestečko, kde by sme sa mohli porozprávať len my traja?“

„Isteže,“ odvetil Voďanoj a odviedol ju aj s Nimrodom z obrovskej knižnice do svojej pracovne.
„Zmenila sa,“ skonštatovala Philippa, keď sa za nimi zavreli dvere.
John si zahryzol do pery a prikývol. Kedysi bol do Faustiny celý paf. „Ani sa s nami nepozdravila,“ zamrmlal.
„O čo tu vlastne ide?“ spýtala sa ho sestra. „Nimrod vyzeral akýsi ustarostený.“

„Nie som si celkom istý,“ odvetil John, „ale skoro určite ide o vec života a smrti. Podľa toho, čo vravel strýko, by to dokonca mohlo byť niečo ešte vážnejšie.“

„Myslíš, že nás čaká ďalšie dobrodružstvo?“ vyzvedala. „Začína to tak vyzerať,“ pripustil.
Pozrela sa na Zadie, ktorej sa už pri samotnom slove „dobrodružstvo“ rozžiarili oči. Lepší čas už nebude, pomyslela si. Najmä, keďje John zasa z Faustiny celkom vedľa.
„John, pamätáš sa na Zadie, však?“

Pozrel sa na ňu a zachmúrene prikývol.
„Dobre. Nenaštvi sa,“ pokračovala jeho sestra, „ale sľúbila som jej, že ju na najbližšie dobrodružstvo vezmeme so sebou.“

„Čože si urobila?“ zvolal John zdesene.
„Pozvala som ju na naše najbližšie dobrodružstvo.“

„A to už prečo?“

„Lebo ma o to prosila.“

Vyčítavo sa pozrel na Zadie. „O čo ti ide?“ oboril sa na ňu. „Akoby byť džinom už samo osebe nebolo dosť dobrodružné! Prečo jednoducho nesplníš nejakému úbohému mundáncovi tri želania? Väčšine z nás to poskytne dobrodružstva, koľko len chceme.“

Philippa sa zamračila. „Nebuď hnusný, John!“

Zadie si vytiahla z úst zubnú kefku a vrhla po ňom taký oslnivý úsmev, že sa okamžite začal cítiť ako chumaj.
„Prepáč,“ povedal jej a potom ukázal na dvere pracovne. „Nepáči sa mi, že tam tí traja hovoria o nás bez nás. To je všetko.“ Nato vysvetlil Philippe aj Zadie, čo sa stalo v Komnate tieňov a čo počul v Peabodyho múzeu. „Pán Voďanoj spomínal fotografiu v novinách, ktorá spôsobila, že si obaja už pár dní robia starosti pre akési proroctvo. To proroctvo sa týka nás dvoch, Philippa. Som si tým istý.“
„S týmito novinami prišla Faustina,“ snažila sa mu pomôcť Zadie. „Sú pár dní staré. Ktovie, či to nebudú tie, o ktorých hovorili Nimrod a Voďanoj.“
John a Philippa sa k nej postavili a pozerali sa jej cez plece, ako obracia stránku za stránkou.
„Tu,“ ukázal John na jednu snímku. „To je ono.“
Chvíľu sa spoločne pozerali na čiernobielu fotografiu. Niekoľko bradatých prieskumníkov na nej stálo pri čudesných kamenných dverách uprostred juhoamerickej džungle. Dvere mali tvar oka a boli celé zarastené lianami a inou plazivou zeleňou. Mali kamenný rám, boli z ťažkých drevených dosák a najpodivnejšie na nich bolo, že zdanlivo neviedli nikam, iba zasa do nepreniknuteľnej džungle.
Zadie prečítala komentár o obrázku: „Oko lesa. Skupina anglických bádateľov a archeológov ho objavila v hlbinách hornej časti amazonských pralesov. Nenašli sa pri ňom nijaké stavby, zrúcaniny, ba ani základy budov, iba tieto čudesné dvere, ktorým miestni Indiáni hovoria Oko lesa. Verí sa, že ide o dielo starých Inkov a zrejme označujú posvätné miesto, hoci nik už nevie, aké presne.“ Podala noviny Johnovi, aby sa mohol lepšie pozrieť na snímku. „Čudné, však?“ spýtala sa.
„Čo to môže mať spoločné s nami?“ spýtala sa ho Philippa. „Netuším,“ odvetil práve vo chvíli, keď sa dvere na kancelárii pána Voďaného znova otvorili. „Ale mám pocit, že sa to onedlho dozvieme.“

Pán Voďanoj si pohladkal bradu, ktorá bola ryšavá ako líščí kožuch, pretože si v skutočnosti celkom biele chlpy natieral farbivom z červenej hliny „Horor šou,“ povedal.
Aspoň teda John, Philippa a Zadie si mysleli, že to vraví. Skutočnosť bola taká, že občas začínal svoje vety ruským slovom, ktoré iba navonok znelo ako „horor šou“.
„Bolo osem egyptských džinov,“ vyhlásil. „Štyria bratia a štyri sestry. Rozhodli sa odísť z dávneho Egypta a nájsť si nejakú inú krajinu, kde by mohli žiť. Putovali systémom podzemných jaskýň, ktoré poznali iba džinovia a ktoré spájali svet džinov so svetom lúdí. Nakoniec ich osud zavial do krajiny, ktorá sa dnes nazýva Peru. Najmladší, ale zároveň najsilnejší z týchto džinov bol Manco, ktorý tajne dúfal, že zo seba urobí veľkého vládcu a dokonca boha starých Inkov. Pravdaže, bolo mu jasné, že jeho bratia by s tým nikdy nesúhlasili, preto ich raz vo chvíli, keď to najmenej očakávali, premenil spolu s najstaršou sestrou na sochy z rýdzeho zlata. Potom sa oženil so zvyšnými sestrami, vyhlásil sa za nástupcu slnečného boha a ustanovil za vladára celého údolia. Pomocou džinovskej moci si podrobil aj ostatné kmene a stal sa známy ako Manco Capac. Viete, ‚capac’ znamená veľký bojovník.
Pravdaže, medzi džinmi tých čias bolo uctievanie Slnka celkom bežné, a to nielen v Egypte. Bohužiaľ, ešte sa celkom presne nevedelo, ako nám teplo dáva silu a ako nás o ňu vysoká nadmorská výška v kombinácii s chladom zasa vie pripraviť. Práve to sa stalo aj Mancovi. Keďže svoju moc využíval takmer iba na to, aby vyrábal zlato a obohacoval seba aj svoje kráľovstvo, na stratu schopností prišiel práve tak, že odrazu už nijaké zlato nevyprodukoval.
Nenapadlo mu, že moc sa vytratila, pretože jeho hlavné mesto Cuzco sa nachádza takmer tritisícpäťsto metrov nad morom a je v ňom na džinovské schopnosti príliš chladno. Myslel si, že sa naňho nahneval slnečný boh, ktorému Inkovia hovorili Inti.
Preto povolal viacero inkských kňazov do mesta Paititi, ukrytého na neznámom mieste v džungli. Mali tam vykonať špeciálny rituál na počesť slnečného boha Intiho, ktorý by mu vrátil silu.“

„A podarilo sa to?“ spýtal sa John. „Vrátil mu ten rituál džinovské schopnosti?“

„Stalo sa to veľmi dávno,“ odvetil pán Voďanoj. „Nemôžeme si byť ničím istí a archeologických dôkazov sa našlo iba veľmi málo. Hrozne veľa z nich úplne zničili Španieli, ale hovorí sa, že rituál uspel, Mancova džinovská moc sa obnovila, množstvo zlata v ríši sa zdesaťnásobilo a Inkovia boli znova bohatí. Krátko nato však Manco ochorel a priblížila sa jeho posledná hodina. Kým zomrel, opäť zvolal kňazov do Paititi. Sľúbil im tam, že ak ho budú potrebovať, jedného dňa sa vráti a zničí všetkých nepriateľov Inkov ohromnou katastrofou Pačakuti. Stačí, aby jeho potomkovia – kňazi – priviedli nepriateľov cez Oko lesa a všetko ostatné už vybaví jeho duch.
Prešli stáročia a Inkovia vládli tisícom štvorcových kilometrov bez akejkolvek opozície. Boli takí mocní, že si nik nevedel ani predstaviť, že by mohli mať nepriateľov. Jedinými nepriateľmi si boli oni sami. Na Oko lesa sa takmer celkom zabudlo. Aj Mancov sľub si už pamätalo iba pár vybraných kňazov, ktorí ho tajili zo strachu, aby sa nejaký inkský vládca nepokúsil použiť silu Oka proti inému.
Jedného krásneho dňa v roku tisícpäťstotridsaťdva sa to však celé zmenilo. Do Cuzca prišli španielski konkvistadori, ktorí Inkov olúpili o všetko, čo kedy mali, zotročili a pobili. Zdalo sa, že ich hlad po zlate nič neukojí. Nech im ho Inkovia dali, koľko chceli, stále žiadali ďalšie. Inkovia sa pred nimi utiahli vysoko do And, ale aj tam ich prenasledovali a vraždili v nádeji, že získajú ďalšie zlato. Potom si kňaz menom Ti Čosi spomenul na slová Manca Capaca a pokúsil sa znova objaviť Oko, aby doň vlákal Španielov a zničil ich pri Pačakuti, ako sľuboval Manco.
Samozrejme, nepodarilo sa mu to. Španielov nič nezničilo a ich potomkovia vládnu v Peru dodnes. Kým ich totiž stihol zaviesť k Oku lesa, padol do zajatia. Čo je ešte horšie, nakazil sa kiahňami, a to bola jedna z množstva chorôb, ktoré Španieli privliekli do Južnej Ameriky a proti ktorým Inkovia nemali vôbec žiadnu imunitu. Aj na smrteľnej posteli dúfal, že ich vtiahne do pasce, ktorú Manco Capac pripravil smrteľným nepriateľom Inkov, a tak porozprával kňazovi menom otec Diego historku o tom, že bájne mesto zlata El Dorado je v skutočnosti Paititi, do ktorého sa ide cez Oko lesa. Okrem toho otca Diega presvedčil, že v Paititi nájde tajomstvo, ako meniť obyčajné kovy na zlato, lebo vraj práve vďaka tomu ho Inkovia mali tak veľa. Táto záhadná premena mala spočívať v rituáli s názvom kutumunkiču. Niektorí si myslia, že je to práve ten rituál, ktorý vykonal aj sám Manco – ten, ktorým si obnovil džinovskú moc. Vysoko pravdepodobné je aj to, že ak Ti Čosi chcel Španielom odovzdať tajomstvo premeny kovov na zlato, musel veriť, že ich to tajomstvo zahubí. Nik nevie, ako by to malo byť, ale traduje sa, že otcovi Diegovi nakreslil aj mapu. Tá sa časom stratila a ani Paititi, ani zápisky s opisom rituálu kutumunkiču, ktoré nadiktoval španielskemu kňazovi, sa už nikdy nenašli.“

„Až ma z toho mrazí,“ poznamenal John. Pán Voďanoj vystrúhal bolestnú grimasu. Predstava, že by ho malo mraziť, išla proti všetkému, čo v ňom bolo džinovské. Škrabal sa na hlave a váhal práve tak dlho, aby sa príbehu chopila Faustina.
„Pred pár týždňami ukradli z Etnologického múzea v Berlíne niekoľko cenných exponátov vrátane vzácnej zlatej palice inkského pôvodu a viacerých kipu,“ povedala.
„Čo to je?“ spýtala sa Philippa.
„Kipu je prastará inkská metóda zápisu,“ odvetil pán Voďanoj. „Je trocha ako počítadlo z povrázkov, ale podobne ako pred dvesto rokmi pri egyptských hieroglyfoch, ani v tomto prípade zatiaľ nik nevie, čo presne znamená. Dalo by sa povedať, že kým niekto neobjaví moderný ekvivalent Rosetskej dosky, ostane to jednou z posledných veľkých záhad sveta.“

„Berlínske múzeum ich má takmer tristo,“ pokračovala Faustina. „Je to najväčšia zbierka na svete, takže som o tom ani veľmi nepremýšľala, keď ma na tú krádež pôvodne upozornili.“ Ukázala na noviny v Johnovej ruke.
„Lenže potom som videla v novinách Oko lesa a došlo mi, že tie veci spolu možno súvisia. Hneď som sa rozhodla prísť sem a porozprávať sa s Nimrodom a pánom Voďaným, lebo je expert na záležitosti starých Inkov.“

„Nie bohvieaký,“ ohradil sa skromne. „Keby som bol ozajstný expert, tak by som vedel prečítať kipu!“
„Dúfala som, že použijem jednu z jeho hovoriacich dosák a porozprávam sa priamo s duchom Manca Capaca,“ dodala Faustina. „Chcela som, aby mi vysvetlil detaily Pačakuti. Koniec koncov, bol to mocný džin a džinovské sľuby netreba nikdy brať na ľahkú váhu. Zdá sa však, že prichádzam neskoro. Vyzerá to, že niekto už využil túto príležitosť na svoje vlastné sebecké ciele a zmaril nám to.“

Veľavravne sa pozrela na Johna, ktorý sa celý začervenal od hanby. „Je mi to ľúto,“ povedal. „Netušil som to. Fakt.“

Nad jeho ospravedlnením iba mávla rukou, akoby nemalo vôbec žiadnu váhu.
„Až doteraz tajomstvo, ako nájsť Oko lesa, bezpečne chránil Modrý džin babylonský, ktorý uchovával prastarú kópiu mapy otca Diega,“ povedala.
„Takže máš mapu?“ zvolal John. „Aspoň niečo!“

„Áno, mapu mám,“ prikývla, „ale, nanešťastie, nemám zápisky s opisom Mancovho rituálu kutumunkiču. Nemám ani nič o sľubovanej skaze Pačakuti. Mohla by som sa utešovať možnosťou, že tí, čo objavili Oko lesa, naň narazili iba čírou náhodou, ale krádež inkských artefaktov naznačuje, že niekto prišiel na spôsob, ako ho nájsť aj bez mojej mapy. Možno sa mu podarilo rozšifrovať odkaz jedného z tých kipu a zorganizovať expedíciu s cieľom nájsť tie dvere. Musel to byť niekto s dobrou znalosťou ezoteriky, ale kto by to mohol byť a prečo by to robil, to naozaj netuším.“ Pozrela sa Nimrodovi do očí. „Dúfala som, že Manco Capac, ty, Nimrod, alebo vy, pán Voďanoj, do veci vnesiete trocha svetla.“ Nimrod si zobral od Johna noviny, poriadne si prezrel juhoamerických prieskumníkov na snímke, prečítal komentár a potom pokrútil hlavou. „Nemôžem povedať, že by mi niektorý z nich pripadal čo i len povedomý.“

Aj pán Voďanoj urobil to isté s rovnakým výsledkom. „Je mi ľúto.“

Faustina si sťažka vzdychla, chytila Nimroda aj Voďaného za ruku a povedala: „Páni, ako viete, som Modrým džinom babylonským iba veľmi krátko. Ospravedlňujem sa, ak hovorím niečo, čo skúsení džinovia ako vy dvaja dávno vedia, ale zdá sa mi, že niekto musí čím skôr odcestovať do Južnej Ameriky a odvrátiť Pačakuti, ktoré svetu sľúbil Manco Capac.“

„Súhlasím,“ prikývol pán Voďanoj.
„Bez debaty,“ vyhlásil Nimrod.
„Ani neviem vyjadriť, ako sa mi uľavilo,“ povedala im Faustina, ktorá si vďaka hĺbkovému štúdiu Bagdadských pravidiel mohla ponechať emócie, o ktoré predchádzajúci Modrí džinovia prišli. „Viem, že na vás dvoch sa môžem spoľahnúť. Pravdupovediac, už som bola tak trocha v koncoch.“

„Myslíte, že Manco Capac môže ešte aj dnes zničiť celý svet?“ spýtala sa Philippa neveriacky.
„Možno je to iba legenda,“ odvetil Nimrod, „ale Manco bol naozaj veľmi mocný džin a vôbec si nie som istý, či by som to chcel riskovať. Vieš, Philippa, prorokovať je vždy ťažké. Práve z toho dôvodu džinovia iba veľmi zriedka vynášajú proroctvá. Keď to však urobia, zvyčajne je dobré brať ich na zreteľ.“

„Dám vám kópiu mapy s cestou k Oku lesa,“ povedala Nimrodovi Faustina. „Ak sa to bude dať a ak budete môcť, mali by ste použiť kliatbu, ktorá tie dvere zneškodní. Za každú cenu musíte zastaviť tých bláznivých bádateľov. Nesmú sa dostať dovnútra.“

„A čo ak sa tam už dostali?“ chcel vedieť pán Voďanoj.
„Tak musíte ísť za nimi, ak sa tadiaľ ide do mesta Paititi, musíte zabrániť aspoň tomu, aby doň došli a vykonali rituál kutumunkiču. Je to jasné?“

„Úplne,“ odvetil Nimrod a vážne sa uklonil ctihodnému Modrému džinovi babylonskému.
„Keď už budete v Amazónii, mohli by ste urobiť ešte jednu dobrú vec,“ povedala im Faustina. „Jednu veľmi cennú ekologickú službu.“

„Sem s ňou!“ prikázal Nimrod.
„Ani vám zjavne neušlo, že momentálne nik z nás nie je schopný vytvoriť vzdušný vír, ktorým my džinovia zvyčajne cestujeme. Venovala som sa tej otázke vo svojej knižnici v Iravote a zdá sa, že v hornej časti amazonskej džungle rastie strom s názvom vlnovec päťtyčinkový. Tento strom má odpradávna vlastnosť ovplyvniť našu atmosféru. Bohužiaľ, vyrubovanie amazonskej džungle má za následok ničenie aj týchto stromov, čo zasa spôsobuje našu neschopnosť vyrobiť poriadny ovládateľný vír. Preto by som vás chcela požiadať, aby ste zasadili pár nových vlnovcov a našli spôsob, ako ich ochrániť pred drevorubačmi.“

„Akoby sa stalo,“ vyhlásil pán Voďanoj.
„Okamžite vyrazíme,“ dodal Nimrod.
„Počkajte chvíľku,“ ozval sa John. „Mám pocit, že práve ja som to celé dal do pohybu, keď som privolal na tento svet Manca Capaca. Pôjdem s vami.“

„Aj ja,“ pridala sa Philippa. „Lebo ja idem všade tam, kam on.“
„To nie je práve najlepší nápad,“ poznamenal pán Voďanoj. Nimrod si vzdychol. „Áno, ale dá sa čakať, že aj keď im to zakážeme, nájdu si spôsob, ako sa tam dostať.“
„To si píš,“ uistil ho synovec.
„Faustina?“ spýtal sa Nimrod. „Konečné rozhodnutie je na tebe.“

„Keď ide o osud sveta, nijaká obeta nie je priveľká,“ povedala mu. „Ak John a Philippa túžia riskovať život, len aby zabránili tejto katastrofe, ja im v tom brániť nebudem.“

„A čo vaša matka?“ chcel vedieť Nimrod. „Musíme jej povedať, že idete do Južnej Ameriky.“

„Čírou náhodou tam už odišla pred nami,“ prezradila mu Philippa.
„Je v Brazílii na plastickej operácii,“ doplnil sestru John. „Aha, pravdaže,“ prikývol Nimrod. „Celkom som zabudol. Tak teda otec. Musíme mu niečo povedať.“

„Necháme mu odkaz,“ navrhla Philippa. „Povieme mu, že sme išli do Brazílie za mamou.“

„Polovicu času aj tak nevie, kde sme,“ dodal John.
„Dobre teda,“ uzavrel to Nimrod zdráhavo. „Ak ste si istí…“

„Je tu ešte jedna vec,“ povedala Philippa. „Ak pôjdem ja, musí s nami ísť aj Zadie. Dala som jej záväzný džinovský sľub, že ju vezmem so sebou.“

John ani nemukol.
„Ako myslíš,“ rezignoval Nimrod. „Mať vo výprave jedného džina navyše nemusí byť zlé.“

„A čo ty, Faustina?“ spýtal sa John. „Ideš s nami?“

„Bohužiaľ, nemôžem,“ odvetila. „Aj keď Pačakuti ohrozuje rovnako dobré aj zlé džinovské kmene, moje postavenie mi stále zakazuje miešať sa do toho priamo. Musím vás tam poslať samých.“

„Má pravdu,“ podporil ju Nimrod. „Modrý džin si od toho musí držať odstup. Nájdu sa totiž zlí džinovia, ktorí si myslia, že zničenie sveta – hoci postihne aj ich samých – je niečo, na čo sa treba tešiť.“

„To bude paráda!“ zvolala Zadie.
„Vieš, nebude to žiadny piknik,“ schladil ju pán Voďanoj. „Pôjdeme na jedno z najnehostinnejších miest na Zemi. Nehovorí sa mu dažďový prales pre nič, za nič. V Amazónii prší. Veľa tam prší. Znamená to mokro a chlad, ak chápeš, ako to myslím. Využitie džinovskej moci tam nie je vôbec isté, a pre vás mladých to platí dvojnásobne. Obrovské anakondy, žraloky belavé, krvilačné netopiere, elektrické úhory, pavúky-vtáčkare, a to už nehovorím o el Tunchim.“
„El Tunchi?“ spýtala sa Zadie. „Čo je to?“

„Dúfajme, že sa to nikdy nedozvieš,“ odvetil pán Voďanoj. Nimrod sa usmial. „Groaninovi sa táto cesta nebude páčiť. Veru tak, ani trocha sa mu nebude páčiť. Neznáša hady.“

Pána Voďaného to povzbudilo k vyratúvaniu ďalších juhoamerických nebezpečenstiev. „Horor šou,“ povedal. „Nielen hady. Jedovaté stromové žaby, zabijacké včely, ozrutné aligátory, piraje, veľké zúrivé jaguáre – ten v sále s trofejami patrí k menším – a lovci lebiek.“

„Lovci lebiek?“ zvolala Philippa. „V dnešných moderných časoch? Tomu neverím.“

PIATA KAPITOLA
PRINESTE MI HLAVU FRANCISCA PIZZARRA
Osobným lietadlom sa odviezli do Limy, hlavného mesta Peru. Bolo veľmi pekné a plné mimoriadne priateľských ľudí. Bohužiaľ, Groaninovi to nebolo veľmi po chuti.
„Mohli by sa už konečne prestať na mňa v jednom kuse usmievať,“ ponosoval sa, len čo dorazili do päťhviezdičkového hotela Primer Paraíso Excelente con las Campaňas Encenido v centre Limy „Znervózňuje ma to. Je to, akoby všetci vedeli niečo, čo ja nie. Neznášam ľudí, čo sú večne šťastní. Veru tak, neznášam ich. Dajte mi takých, čo sa mračia, gánia a zazerajú. U chlapa, čo sa mračí, aspoň viete, na čom ste. Tieto usmievavé ksichty by som okamžite vymenil za kohokoľvek z Manchestra.“

„Čo sa mňa týka,“ vyhlásila Philippa, „mám rada, keď sú ľudia šťastní. Hreje ma to znútra.“ Vyšla na balkón a kochala sa nádherným výhľadom na centrum s hlavným námestím a katedrálou na opačnej strane.
„Mne teda nie je teplo ani náhodou,“ poznamenal John. „Takto blízko pri rovníku by som čakal, že tu bude horúco, ale zdá sa, že Peru je kráľovstvom chladu. Ani som poriadne nevystúpil z lietadla a už som cítil, ako moja džinovská moc slabne.“

„Horor šou,“ povedal pán Voďanoj. „Mnohí sa v Lime podobne mýlia. V skutočnosti tu vôbec nie je horúco. Spôsobuje to chladný Humboldtov prúd, ktorý obmýva pobrežie Peru.“

Groanin sa pozrel na teplomer na stene. „Pätnásť stupňov,“ skonštatoval. „Pravda, je to pár kúskov od ideálu, ale aj tak mám takúto teplotu radšej ako horúčavu či zimu. Horúčava je podľa mňa veľký nepriateľ civilizácie. Nijaká kultúra, čo má aspoň štipku hodnoty, nejde veľmi nad dvadsiatku. Práve preto je Anglicko najcivilizovanejšie miesto na svete – lebo počasie sa tam vždy drží tesne pri ideálnych hodnotách.“

„Starý dobrý Groanin,“ usmial sa John.
Zadie od samej radosti zastepovala na drevenej podlahe. Ci už tam bolo chladno alebo nie, stále bola nadšená, že je na veľkom dobrodružstve s Johnom, Philippou, Nimrodom, Vodáným a Groaninom.
„Čím začneme?“ spýtal sa pán Vodánoj a ukázal na limskú katedrálu, ktorá najmä v noci, keď sa vo svetle reflektorov jagá ako zo zlata, vyzerá skôr ako prezidentský palác než ako kostol. „Pôjdeme tam,“ oznámil im, pričom sa pozeral na vreckové hodinky. „O tridsať minút tam máme stretnutie s Franciscom Pizarrom.“

„S Franciscom Pizarrom?“ zvolala Philippa. „Ale ten je mŕtvy, nie?“

„Úprimne dúfam, že máš pravdu,“ odvetil jej pán Voďanoj.
Cestou stredom námestia s bohato zdobenou fontánou a palmami sa pán Voďanoj zhlboka nadýchol.
„Horor šou,“ povedal. „Je úžasné byť znova v Peru.“

„Čo to vlastne znamená?“ spýtal sa ho John. „Horor šou? Často to spomínate, viete?“

„Nie Horor šou,“ opravil ho Voďanoj. „Chorošo. Je to po rusky ‚dobre‘, ,fajn’ alebo ‚ako myslíš.’ Je to zvyk. Bohužiaľ, sám si často neuvedomujem, že som to povedal.“

„Pizarro,“ zapojila sa do rozhovoru Philippa. „To bol najslávnejší španielsky konkvistador, však?“

Pán Voďanoj prikývol
„Presne tak. Do Peru dorazil v roku tisícpäťstotridsatjeden s iba stoosemdesiatimi ďalšínii Španielmi. V roku tisícpäťstotridsaťdva odviedol svojich mužov vysoko do And, kde po víťazstve nad svojím bratom Huascarom táboril inkský kráľ Atahualpa s armádou, ktorá mala takmer stotisíc mužov. Inkov premohla zvedavosť nad týmito bielymi mužmi a ich koňmi, lebo ešte nikdy nič také nevideli, a Atahualpa sa na nich prišiel pozrieť zblízka. Pizarro to využil, zajal ho a zabil päťtisíc mužov z jeho sprievodu. Pravdaže, zaujímal sa iba o zlato, a tak sľúbil, že kráľa prepustí, ak zaplatí primerané výkupné. Atahualpa sľúbil, že naplní zlatom miestnosť, v ktorej ho väznili, a svoje slovo aj dodržal. Bohužiaľ, Španieli svoje slovo porušili a krátko po naplnení miestnosti kráľa popravili. Tým sa začalo dobýjanie Peru a vyhladzovanie Inkov zo strany Španielov.“

„Musel to byť hrozný človek,“ vzdychla si Philippa.
„Aj bol,“ prikývol pán Voďanoj. „Aj keď na vtedajšiu dobu nebol oveľa hroznejší ako ostatní. Ani Atahualpa nebol nijaký svätec. Pizarro neskôr založil toto mesto, dal mu meno Mesto kráľov a nariadil postaviť katedrálu, do ktorej ideme. Nakoniec bojoval aj s vlastnými a zomrel rukou Španielov v roku tisícpäťstoštyridsatjeden.“

„Tak mu treba,“ zavrčal John.
„Ale, ale,“ vyhlásil Groanin. „Teraz aspoň viete, proti komu sme kedysi stáli. Veď vieš, španielska flotila, rok tisícpäťstoosemdesiatosem… Pokúsili sa o inváziu do Anglicka, ale dali sme im poza uši. Sami – bez nejakých Amíkov. Celkom ako v tridsiatom deviatom. Kde ste vtedy boli, ha?“

„Spojené štáty v roku tisícpäťstoosemdesiatosem neexistovali,“ pripomenula mu Philippa. „Vznikli až v roku tisícsedemstosedemdesiatšesť. Nemohli sme vám pomôcť, ani keby sme boli chceli.“

„Veľmi slabá výhovorka,“ vyhlásil Groanin.
„Tak či onak, Pizarro je pochovaný v katedrále,“ pokračoval Voďanoj. „Z jeho hrobky je dnes vyhľadávaná turistická atrakcia, no jeho ostatky v nej v skutočnosti neležia. Sú uložené na inom mieste katedrály. Kvôli nim do nej ideme.“
Vošli do chrámu a v ňom do kancelárie arcibiskupa, v ktorej sa stretli s kňazom s prenikavými modrými očami a čiernymi fúzikmi pripomínajúcimi zubnú kefku. Philippe pripadal tak trocha ako Charlie Chaplin. Groaninovi pripadal ako niekto celkom iný. Pán Voďanoj ho predstavil ako otca Polzla. So všetkými si vrelo podal ruku a privítal ich v Peru.
„S pánom Voďaným sme dávni priatelia,“ prezradil deťom. „Po poslednom zemetrasení nám pomohol opraviť množstvo prasklín v stenách katedrály.“ Milo sa naňho usmial. „Som nesmierne rád, že vám to môžem vrátiť, Frank.“
„Je to vlastne iba také bezpečnostné opatrenie, otče,“ odvetil pán Voďanoj. „Ale ako viete, na miestach, kam smerujeme, sa niečo také môže hodiť. Pravdaže, v tom prípade ju nahradím dokonalou kópiou.“
„Už nič nevravte, priateľu. Hovoriť striebro, mlčať zlato, nemám pravdu? Tadiaľto, prosím. Podľa mňa aj tak nebude nikomu chýbať.“
Otec Polzl ich všetkých odviedol do malej neverejnej kaplnky, kde ich na dubovom stolíku čakala debnička ako na futbalovú loptu. Pristúpil k nej, zbožne sa prežehnal a otvoril ju. Ležala v nej zažltnutá ľudská lebka.
Zadie zalapala po dychu. John zahvízdal. Otec Polzl sa usmial.
„Len smelo hvízdaj, mladý muž. Veru tak, len hvízdaj,“ povedal mu vľúdne. „Máš úplnú pravdu. Táto hlava totiž nepatrí nikomu inému ako prvému generálnemu guvernérovi Peru, donovi Franciscovi Pizarrovi Demarkesovi. Iba v roku tisícdeväťstosedemdesiatsedem sa našla ukrytá pod hlavným oltárom.“
„Fuj.“ Philippa sa zhnusene odvrátila.
„Fúha!“ John sa pozrel do debničky. „Niekto ju odrezal?“

„To je zvyčajne najlepší spôsob, ako oddeliť hlavu od tela,“ poznamenal Groanin. „Kde je zvyšok tela?“

„V druhej debničke,“ odvetil kňaz. „Tu v katedrále.“

„Polož hlúpu otázku a dostaneš…“ zamrmlal anglický komorník.
„Prečo ich držíte oddelene?“ chcela vedieť Zadie.
„Lebo sme ich tak našli,“ vysvetlil jej otec Polzl. „Ako vidíte, navrchu je nápis potvrdzujúci, že ide o Pizarrovu hlavu. Dali sme to preveriť aj súdnemu znalcovi, aby sme mali stopercentnú istotu.“

„V takejto veci sa nechcete ani náhodou pomýliť, čo?“ mrmlal Groanin.
Nimroda akoby bola zaujala viac debnička ako lebka v nej. „Zaujímavé,“ vravel si. „Zdá sa, že je vyrobená z vlnovca päťtyčinkového.“

„Pozrite sa, tu je akási diera,“ povedal John, ktorý sa zasa zaujímal len o lebku. „Od čoho asi tak je, otec Polzl? Od guľky? Od meča?“

„Traduje sa, že Pizarrovi sa meč zasekol v akomsi neborákovi, ktorého práve prebodával, a v tej chvíli ho tresli do hlavy vedrom na vodu.“

„Už som počul o vode v mozgu,“ poznamenal Groanin, „ale netušil som, že môže byť smrteľná.“

Kňaz sa opäť prežehnal. „Tým úderom ho zrazili na zem, kde ho dobodalo až dvadsať jeho bývalých prisluhovačov. Nerád to vravím, ale všetko to boli Španieli a kresťania, hoci ho rovnakým dielom nenávideli aj Inkovia, ktorých okrádal a vraždil s veľkou zlovôľou a krutosťou. Tí ho možno nenávideli zo všetkých najviac.“

„Prečo proti sebe bojovali?“ spýtal sa John. „Myslím Španieli.“

„Preto, pre čo spolu ľudia bojujú od úsvitu vekov. Pre peniaze, moc, pomstu… Pizarro zomrel práve tak, ako v tejto utrápenej krajine žil. Mečom.“

Kňaz zavrel debničku a opatrne ju podal Voďanému, ktorý rýchlo zistil, že je ťažšia, ako očakával, a dal ju silnejšiemu Groaninovi.
„Presne po tomto som v živote túžil,“ hundral komorník. „To ste nemuseli. Naozaj.“ A potom ešte: „Je k tomu aj darčeková kartička?“

„Ja tomu stále nerozumiem,“ ozvala sa Philippa. „Načo, dofrasa, potrebujeme so sebou vláčiť Pizarrovu lebku?“

„Ty si ešte nepočula to príslovie, slečinka?“ spýtal sa jej Groanin. „Viac hláv, viac rozumu. A to aj vtedy, keď jedna z nich má v sebe dieru. Ba možno práve vtedy. Verte mi, s dierou je to možno ešte lepšie.“

„Prestaň, Groanin,“ zahriakol ho Nimrod.
„Áno, pane.“

„Radšej ju odnes do hotela.“

„Áno, pane.“ Komorník sa zvrtol a s debničkou na lebku konkvistadora vyloženou znútra olovom odišiel z malej kaplnky.
„Môj komorník,“ povedal Nimrod otcovi Polzlovi, akoby sa tým všetko vysvetľovalo.
Otec Polzl sa usmial. „Je to riadne eso, čo?“

„Áno, ale nie vždy také, s ktorým sa vyhráva,“ odvetil Nimrod.
Ešte sa pätnásť minút zhovárali a potom už bol čas na ďalšiu omšu. Katedrála sa rýchlo plnila ľuďmi, pre ktorých bol Pizarro iba nepríjemnou historickou postavou. Pätica džinov sa poďakovala kňazovi za pomoc a vyšla z chrámu na námestie. Bolo na ňom nepríjemne chladno aj vďaka fontáne, ktorá akoby mala vlastnú policajnú stráž.
„Načo nám vlastne bude tá hlava?“ spýtal sa John, ktorého šlo roztrhnúť od zvedavosti. „Poslúži nám ako darček pre lovcov lebiek?“

„V Južnej Amerike nijakí lovci lebiek nie sú,“ trvala na svojom Philippa. „Možno ani nikdy neboli. Cestovatelia si to najskôr iba vymysleli, aby sa mohli viac vystatovať, akí boli odvážni.“

Pán Voďanoj na jej reči nepovedal vôbec nič. Namiesto toho sa rozhodol radšej odpovedať na otázku jej brata. „Ak sa stretneme s Mancom Capacom alebo niektorým z jeho potomkov – väčšina indiánskych kmeňov na hornom toku Amazonky bude tak či onak pokrvne spojených so starými Inkami – mohlo by byť veľmi užitočné, keby sme im mohli odovzdať hlavu ich najväčšieho nepriateľa.“

„Ale Manco zomrel dávno pred tým, ako do Peru prišiel Pizarro,“ namietla Philippa. „Preto by mu to meno nemalo nič hovoriť.“

„Musíš všetko brať tak doslovne, Philippa?“ zvolal Nimrod. „Nezabúdaj, že si džin a nie právnik na súde. Keď vezmeme do úvahy, že Manco Capac s najväčšou pravdepodobnosťou vstal z mŕtvych, asi by sme sa mohli zhodnúť na tom, že je schopný v podstate čohokoľvek, nie?“

„Správna pripomienka,“ uznala Philippa. „Prepáč. Odkedy som bola v Iravote, občas ma zrádza logika.“

„Áno. Áno, pravdaže,“ prisvedčil Nimrod. „Celkom som na to zabudol.“

„Kiežby som to aj ja mohla povedať,“ vzdychla si Philippa.
Pán Groanin pomaly kráčal naspäť do hotela s debničkou, v ktorej bola hlava Francisca Pizarra.
„Čo všetko človek nemusí robiť, keď sa dá do služieb džina,“ mrmlal si. „Cítim sa ako sprostý Hamlet pobehujúci so starým Yorickom.“

Cestou si všimol kaviareň a rozhodol sa, že si tam skočí na pohárik a vychutná si príjemnú zmenu, ak raz bude niekto čakať na neho. Posadil sa k stolíku pod holým nebom a chystal sa objednať si u čašníka čaj, potom ho však premohli obavy z kvality miestnej vody a namiesto toho si objednal limonádu. Kým čakal na čašníkov návrat, začal uvažovať o tom, ako sa taká limonáda robí – do vody sa pridá citrón a celé sa to zahreje. Lenže čo ak tá voda pochádza napríklad z Amazonky? A prevarili ju vôbec? Je peruánska limonáda bezpečná na pitie? Tieto otázky ho trápili celý čas, kým sa čašník nevrátil s nápojom. Trápili ho natoľko, až sa rozhodol, že ho radšej nevypije.
„Dočerta aj s takou krajinou,“ zamrmlal a vstal od stola. „Mal som si objednať pivo. To sa varí celkom určite.“ Už takmer odišiel, keď si o pár stolov ďalej všimol veľmi príťažlivú ženu, ktorá ronila krokodílie slzy. „Čo je vám?“ spýtal sa jej. „Veru, slečna, čo je to s vami?“

Žena ukázala na druhú stranu hlavného námestia. Na Groaninovo prekvapenie hovorila celkom slušne po anglicky. „Vidíte toho muža v červenom saku, seúor?“ spýtala sa. „Práve ušiel s mojou kabelkou.“

„Vy žartujete!“ zvolal. „To ju akože len tak ukradol? Teraz, za bieleho dňa?“

Žena sa vysmrkala a prikývla. „Mala som tam úplne všetko. Peňaženku, kľúče, telefón… všetko. Netuším, čo si teraz počnem.“

Groanin sa zahľadel do diaľky. „Hovoríte o tom chlapovi v červenej košeli?“ Žena prikývla. „A modrých nohaviciach?“ Znova prikývla. Groanin položil starožitnú debničku s Pizarrovou hlavou na jej stôl a vyhlásil: „Ostaňte tu. Veru tak, len pekne ostaňte, kde ste. Ja to vyriešim. Som Angličan.“

S týmito slovami rázne vykročil smerom k chlapovi v červenej košeli. Nikdy nevedel odolať peknej tváričke.
Asi na polceste cez námestie zastal a obzrel sa. Zena stála a pozerala sa naňho, akoby dúfala, že sa mu podarí získať naspäť ukradnutú kabelku. Zamával jej a šiel ďalej. Keď sa však priblížil k tomu človeku, zistil, že tá červená košeľa je v skutočnosti horný diel slávnostnej uniformy. Muž držal pod pazuchou vysoký červený klobúk s perom a jeho jedinou „batožinou“ bolo puzdro na zásobník pripnuté na širokom vojenskom opasku. Bol to policajt. Komorník zalapal po dychu, lebo si uvedomil, že ho dobehli, a rozbehol sa naspäť ku kaviarni, žena tam však už nebola. Čo bolo ešte horšie, zmizla aj debnička s Pizarrovou lebkou.
V tej chvíli zazrel Nimroda a ostatných.
„Stratil som ju,“ povedal im rovno. „Tú škatuľu s hlavou toho oného. Veru tak, stratil som tú prekliatu vec!“

„Ty si stratil hlavu dona Francisca Pizarra?“ Nimrod si hlasno vzdychol.
„To som práve povedal, nie?“ spýtal sa Groanin nešťastne. „Nejaká peruánska baba ma presvedčila, že jej šlohli kabelku, a potom mi ju ukradla.“

„To bolo od teba poriadne hlúpe,“ oznámila mu Zadie.
Prebodol ju vražedným pohľadom.
„Daj mi obe ruky, Groanin,“ prikázal mu Nimrod nesmierne vážnym tónom.
„Ja som nechcel,“ bránil sa komorník. „Pozrite sa, pane, je mi to veľmi ľúto. Dúfam, že mi nechcete urobiť nič nepríjemné.“

Nimrod ho chytil za ruky. „Tebe nie, Groanin,“ povedal a zavrel oči.
„Čo to robíte?“ vyzvedal komorník. „Tá žena určite nie je ďaleko. Mali by sme vyraziť za ňou.“

„Presne to sa chystám urobiť,“ odvetil jeho zamestnávateľ. „Ak teda zavrieš ústa a necháš ma, aby som sa mohol sústrediť.“ Podvihol si Groaninove ruky k nosu, niekoľkokrát sa zhlboka nadýchol a zamrmlal svoje spúšťacie slovo: „QWERTYUIOP!“

„Čo to robí?“ šepla Philippa.
„Nehovor, že nevieš o odorari,“ pohoršila sa Zadie.
„Odorari,“ pokračoval namiesto nej pán Voďanoj, „je mystická technika, ktorú ovládajú iba najmocnejší džinovia. Vieš, na Groaninových rukách ostali stopy atómov z tej škatule. Už po niekoľkých minútach by mohlo byť neskoro, ale zatiaľ tam stále sú. Len sa pozeraj – o pár sekúnd Nimrod zachytí stopu.“ Nimrod sa opäť zhlboka nadýchol vzduchu zo spotených dlaní svojho komorníka. Cítil syr, chlieb, pastilky od kašľa, stopu limonády a nejaké to mydlo. No a potom konečne zachytil niekoľko čiastočiek olova, ktorým bola znútra vyložená debnička. Na tento účel to dokonale stačilo. Vysoko zdvihol svoj elegantný prieberčivý nos a zhlboka zavetril zmes kávy, piva, cigaretového dymu, smažených jedál, mydla, kremíka, vody vo fontáne, horiaceho z dreva v kozube, oxidu uhoľnatého, olova z výfukov a nakoniec presne to, čo našiel na veľkých dlaniach svojho komorníka. S úsmevom otvoril oči.
„Mám ich,“ povedal ticho. „Počkajte tu.“

Zena z kaviarne odniesla debničku s lebkou na roh, kde ju v aute čakal jej komplic. Nemala čas pozrieť sa dnu, no vravela si, že aj debnička samotná vyzerá ako starožitnosť a zrejme bude dosť cenná. Otvorila dvere a nasadla s debničkou v lone. Ani ona, ani jej komplic si nevšimli neviditeľnú postavu, ktorá sa prešmykla na zadné sedadlo.
„Čo je to?“ spýtal sa muž ukazujúc na debničku.
„Neviem, ale je na tom meno. Akýsi don Francisco Pizarro Demarkes.“

„V živote som o ňom nepočul, ale to meno vyzerá na boháča.“

„Vyzerá to hrozivo, ale draho, čo povieš?“

„To sa ľahko zistí,“ odvetila žena a otvorila veko.
Nimrod nebol krutý džin, no nemal veľký súcit so zlodejmi, preto si povedal, že tých dvoch poriadne vystraší. Hovoril si, že ak ich vyľaká natoľko, že prestanú kradnúť, z dlhodobého hľadiska im urobí vlastne veľmi morálnu službu. Chvíľku uvažoval, že zmení svoj vzhľad na niečo desivejšie, potom to však zavrhol, lebo nemal v úmysle spôsobiť tým dvom smrteľný infarkt. Preto sa upravil tak, aby vyzeral ako Pizarro v predstavách anglického maliara Johna Everetta Millaisa, ktorého obraz visel v londýnskej Národnej galérii. Inými slovami, mal bradu, červený renesančný kabátec, zlatý náprsný pancier, okolo krku naberaný golier, mäkký klobúk s perom a meč v ruke. Jeho nečakané zjavenie v aute sprevádzal hlasný výbuch, ako keď prasknete nafúknuté papierové vrecko.
Obaja zlodeji zajačali a naraz siahli po kľučkách, ktoré sa im však zlomili v ruke, takže jedny i druhé dvere ostali pevne zavreté. Žena sa tak náhlila von z auta, že sa jej podarilo vyklopiť Pizarrovu lebku z olovom vykladanej debničky sebe do lona, čo malo za následok ešte zúfalejšie jačanie. Potom sa pokúsila vyliezť na palubnú dosku a lebka s tupým buchnutím spadla na podlahu.
„Kto sa to odvažuje odcudziť a neúctivo sa správať k mojej hlave, akoby to bolo granátové jablko?“ oboril sa na nich Nimrod dunivým, panovačným a dosť hrozivým španielskym hlasom. Potom sa naklonil dopredu a vypustil z úst aj nosa pach cesnaku, ktorým dokonale zamoril atmosféru vo vozidle. „Vy psy! Vy zvery! Vy pankharti! Vy gauneri! Vy, ktorí ste ukradli drahocennú hlavu dona Francisca Pizarra Demarkesa, sa teraz pripravte na najhroznejší zo všetkých trestov!“

„Prosím,“ nariekal muž a vykrúcal sa na sedadle s rukami zopätými ako pri modlitbe. „Prosím vás, don Francisco, nezabíjajte nás!“

Nimrod si odfrkol, vypustil pach síry a zarachotil mečom v pošve. „Ty sa ma opovažuješ žiadať o milosť, živáň?“ Až si to takmer užíval ako herec, ktorý na javisku stvárňuje zlého džina v podradnej vianočnej pantomíme. „Smieš žiadať iba spôsob, akým ťa pošlem z tohto sveta – smrť, ktorá postihne teba aj tvoju darebnú spoločnicu. Ty Amirova matka, ty hyena, ty malomocný! Iba ak odprisaháte na život svojej matky a starej matky, že už nikdy nič neukradnete, iba potom možno ušetrím vaše bezcenné životy! Inak držte jazyk za zubami, lebo vo vašich klamárskych ústach a špinavých nosoch je už váš posledný dych!“

„Áno! Áno! Áno!“ zvolal muž. „Prisahám! Prisahám na svoju matku a jej matku! Už nikdy nič neukradnem! Obaja to prisaháme, však?“

„Áno,“ zakvičala žena pricapená na prednom skle nad palubnou doskou. „Prisaháme.“

„Neverím vám!“ zaburácal Nimrod a postaral sa, aby sa aj auto triaslo jeho hnevom, až kým sa mu neprehrial chladič. „Lebo nehovoríte nič o tom, že vrátite moju lebku tomu úbohému trpákovi, ktorému ste ju ukradli a ktorého tiež neminie strašná smrť. Nepočujem nič o tom, že odčiníte škody, čo ste napáchali všetkým, ktorých ste obalamutili a okradli. Možno ste mi však obmäkčili srdce natoľko, že vás nechám, aby ste si vybrali, ktorej hroznej smrti dáte prednosť. Mám vás oboch zavrieť do deravého suda a hodiť do najšpinavšieho mora na tejto planéte?
Alebo vás mám radšej predhodiť na pomalé umieranie v zovretí veľhada kráľovského s mimoriadne zlým dychom?“

„Nie! Nie! Nie!“ nariekala žena. „Hneď mu tú lebku vrátime! Sľubujem! A všetky peniaze, čo sme kedy ukradli, venujeme cirkvi. Prisahám!“

„Aj ja!“ podporil ju muž.
Nimrod prikývol. „Dobre teda,“ vyhlásil. „Verím vám. Ale ak jeden z vás ukradne hoci len kancelársku sponku, zvezie sa načierno autobusom alebo nevráti načas knihu do knižnice, vrátim sa a premením vaše hlavy na slonie lajná a uši na skarabeov. Vyjadril som sa dosť jasne?“

„Áno! Áno! Áno!“

„A teraz choďte. Vráťte debničku s lebkou tomu trpákovi s tvárou ako kyslé mlieko.“ Naraz otvoril oboje dverí a zlodeji vyskočili von, len čo sa im podarilo vložiť hlavu späť do debničky s oloveným obložením.
Nimrod sa ticho zachichotal, lebo sa mu to dosť páčilo. Potom aj on vystúpil z auta a sledoval, ako ozlomkrky utekajú. Napadlo mu, že by im mohol nechať pripomienku, ako majú zmeniť svoj život, a tak zamrmlal svoje spúšťacie slovo a trocha im zmenil auto. Zadné okná malo teraz začiernené a zamrežované, takže vyzeralo ako väzenská dodávka. Aby toho nebolo málo, na predných sedadlách im ešte nechal dva väzenské overaly aj s okovami na ruky a na nohy.
„Kto vraví, že kriminálnici sa nedajú prevychovať?“ spýtal sa pobavene.
„Musí to robiť?“ spýtal sa Groanin, keď Zadie začala stepovať okolo ich stola v kaviarni, kde spolu s Johnom, Philippou a pánom Voďaným čakal na Nimroda. „Bez mučenia priznám, je mi ľúto, že tu niekde nie je otvorený kanál alebo také čosi.“

„To je trocha kruté,“ poznamenala Philippa.
„Ani nie,“ opravil ju John.
„Doháňa ma do šialenstva. Večne len tancuje. Čo si o sebe myslí? Má sa za Gene Kellyovú? Myslí si, že je nová Ginger Rogersová? Je hyperaktívna alebo čo? Nezdá sa vám, že to bláznivé dievčisko je hyperaktívne?“

„A možno aj áno,“ odvetil pán Voďanoj. „Je to stav, ktorému my džinovia hovoríme fúga. Vyzerá, ako keď niekto vyhráva barokovú melódiu na kostolnom organe. V mladosti tento stav zažije relatívne veľa džinov.“
„Tak vidíš,“ skonštatovala Philippa. „Nemôže za to, takže s ňou musíme mať súcit.“
Pravda bola taká, že aj ona už ľutovala, že Zadie pozvala 11a juhoamerické dobrodružstvo. Neprekážalo jej ani tak štepovanie či zubná kefka, ktorú mala večne v ústach, ako skôr jej ostrý a často nevyberaný jazyk. Ten jej poriadne liezol na nervy.
Zadie stepovala ešte aj vo chvíli, keď k ich stolu pristúpila zlodejka s debničkou a ustráchané sa uklonila.
„Je mi to hrozne ľúto,“ povedala. „Ospravedlňujem sa. Už to nikdy neurobím. Prosím, odpustite mi, seňor.“
„Nuž, to sa ľahko povie,“ zavrčal Groanin. „Mala by si sa hanbiť, vážená. Najradšej by som zavolal policajtov a dal ťa strčiť za mreže. Veru tak, za mreže, rozumieš? Na zlodejov nemám čas. Naozaj nemám. Najmä ak kradnú majetok druhých ľudí.“ Žena sa žalostne usmiala, ešte žalostnejšie zalomila rukami a znova sa uklonila. „Odpustite mi, prosím,“ zopakovala so slzami v očiach.
„Nikdy!“ odvrkol Groanin rázne.
„Groanin,“ oslovila ho prísne Philippa. „Náhodou si pamätám, že aj ty si bol kedysi zlodej. Práve tak si sa zoznámil s Nimrodom, nie? Ukradol si karafu, v ktorej bol uväznený.“

Anglický komorník hlasno zakašlal a strnulo sa pozrel na dievča. „Áno, to je pravda. Ďakujem, že si mi to pripomenula, slečinka. Teraz, keď to spomínaš, si uvedomujem, že som na svoj predchádzajúci život akosi pozabudol.“

„Je ľudské zabúdať a božské odpúšťať,“ povedala mu Zadie. Groanin si zahryzol do pery. Jedna vec bola nechať sa poúčať od Philippy, ktorú úprimne ľúbil, no počúvať ponaučenia od Zadie, ktorá mu úprimne liezla na nervy, bolo niečo celkom iné. „A to som sa sťažoval na toho lapaja Dybbuka,“ zamrmlal. „Hm?“ spýtala sa ho Zadie, ktorá ho aj tak vôbec nepočúvala. „Hovorím, že je to fajn a krásne pre tých, ktorí vyzerajú skoro ako bohovia,“ odvetil, „ale pre nás mundánnych smrteľníkov je to trocha iné.“ Podráždene mávol na ženu. „Padaj, ty lotrovská banda, kým nezmením názor a nedám ťa posadiť do praniera alebo čo robia v tejto mizernej krajine so zlodejkami.“

Žena sa zvrtla a utiekla kade ľahšie.
„Tak,“ vyhlásil komorník víťazoslávne. „Ale som jej naložil čo?“

ŠIESTA KAPITOLA
MIZERÁKOVA SCVRKNUTÁ HLAVA A INÉ NECHUTNOSTI Z ROZPRÁVANIA PO VEČERI
Objednali si súkromné lietadlo a odleteli ním do Cuzca, hlavného mesta starých Inkov vysoko v Andách. Bola to Cessna Caravan – menší stroj si nemohli dovoliť, lebo by sa im doň nezmestila všetka výbava, čo si priniesli z New Yorku. Kým lietadlo tankovalo palivo, odviezli sa helikoptérou do citadely Machu Picchu – takzvaného strateného mesta, ktoré v roku 1911 objavil Hiram Bingham.
Machu Picchu vyzeralo naozaj ako mesto v mrakoch. Dvojčatám pripadalo ako jedno z najzaujímavejších miest, aké kedy videli. Takmer rovnako zaujímavé ako pyramídy, ibaže o niečo menej starobylé.
„Ani sa mi nechce veriť, že Inkovia tie obrovské skaly prenášali bez džinovských schopností,“ poznamenal John.
„Je to tak,“ povedal mu strýko. „Toto mesto postavili v roku tisícštyristopäťdesiat, dávno po smrti džinovského kráľa Manca Capaca.“

„Na svete je máločo, čo by sme my ľudia nedokázali, keď si to vezmeme do hlavy,“ povedal Groanin bez dychu, lebo vo výške takmer 2 500 metrov nad morom bol veľmi riedky vzduch. „Teda, až na možnosť správať sa k takémuto miestu aspoň so štipkou úcty. Musím povedať, že nevyzerá bohvieaké stratené. Len sa naň pozriete. No vážne, pozrite sa naň. Je ako manchesterský Heaton Park cez štátny sviatok. Ľudia tu vo veľkom telefonujú z mobilov, robia si pikniky, hipisáci predávajú pohľadnice, sektári sa spoločne modlia – do čerta zeleného, veďje tu ešte aj skupina Amíkov, čo nakrúcajú reklamu na opaľovací krém!“ Bola to pravda. V prastarej citadele sa to priam hemžilo turistami všetkých národností, až to v Johnovi zanechalo hlboké presvedčenie, že by bolo lepšie, keby Hiram Bingham to mesto nikdy nebol objavil. Philippe sa zasa nechcelo veriť, že podobné mesto – v Machu Picchu je stoštyridsať budov na dvanástich štvorcových kilometroch – mohlo ešte stále čakať na objavenie. Tým mestom bolo Paititi.
Aspoň si to teda myslela, kým sa nevrátili do Cessny a nevyrazili ponad Andy na východ k dedine Manu, ležiacej v samom srdci peruánskej Amazónie.
Amazonský dažďový prales je najväčší na svete. Rozprestiera sa na území s rozlohou takmer osem miliónov kilometrov štvorcových a v Peru je z neho iba malá časť, no práve táto je najneprístupnejšia, najdivšia a teda aj najmenej preskúmaná zo všetkých pralesov na Zemi. Ako sa lietadlo rútilo ponad zdanlivo nekonečný koberec stromov, Philippa si vravela, že je to takmer ako letieť nad príkrovom hustých mrakov.
„Fíha,“ poznamenala smerom k bratovi. „Ten prales akoby sa nikde nekončil, no nie? Keď sa tak pozeráš na ten koberec zelene, hneď sa ti ľahšie verí, že niekde tam dolu je stratené mesto, nemám pravdu?“

„Stopercentne.“ John sa usmial a milo jej prikývol. „Až ťa z toho mrazí, však?“

Groanin sa na rozdiel od nich rozhodol výhľad celkom ignorovať.
„Dúfam, že ten náš pilot vie, čo robí,“ povedal. „Určite by sme nechceli, aby mu došiel benzín a musel v tej hrôze hľadať vhodné miesto na pristátie.“

John ho potľapkal po pleci. „Starý zlatý Groanin,“ skonštatoval. „Vždy všetko vidí z tej lepšej stránky.“

„Niekto musí,“ bránil sa komorník. „Potom nebudeme zaskočení, keď sa to celé pokazí.“

John sa nahlas zasmial.
„Som rada, že ti to pripadá zábavné, John,“ ozvala sa Zadie. „Lebo mne rozhodne nie. Ani v najlepších časoch nie som bohvieaká pasažierka.“

„Z nejakého dôvodu som si práve toto myslel,“ povedal jej. „Pozri sa na to z tej lepšej stránky,“ radil mu Groanin. „Aspoň už nestepuje.“

„Viete, že tam dolu žije tisíc druhov vtákov?“ spýtala sa ich Philippa. „A to už nehovorím o šesťdesiatich druhoch netopierov vrátane piatich takých, čo sa živia krvou.“

„Prosím, už o nich nič nehovor,“ zastonal komorník. „Najmä nie o tých krvilačných. Neznášam netopiere. Sú to hnusné tvory. Celkom ako potkany s krídlami.“

„Ak nebudete natoľko neopatrný, že by ste nechali v noci vystrčenú nohu zo stanu,“ povedal mu pán Voďanoj, „je iba minimálna šanca, že vás niektorý uhryzne.“

„Je iba minimálna šanca, že v noci vystrčím zo stanu čo i len chlp,“ vyhlásil Groanin. „Niektorí z nás majú dosť rozumu na to, aby sa vôbec nepchali do džungle, v ktorej číhajú lovci lebiek.“

„Neviem si predstaviť, prečo by niekto chcel vašu lebku, pán Groanin,“ povedala mu Zadie. „Po prvé, nie je na nej bohviekoľko vlasov, a po druhé, ani vnútri toho zase až tak veľa nemá.“ Groanin nečujne zahrešil a pustil sa do fľaštičky dojčenskej výživy s tuniakom a cestovinou s vyrovnaným obsahom živín.
Bol pevne rozhodnutý nejesť v amazonskom pralese nič iné, ak ho k tomu nedonúti ohromný hlad. Na druhej strane však dúfal, že tam nájde niečo dobré na pitie. Počul, že miestne pivo chichai je veľmi chutné. Groanin mal pivo veľmi rád.
„No tak,“ spustila Philippa hnevlivo. „Nemohli by sme sa tohto trápneho mýtu raz a navždy zbaviť? V amazonskom dažďovom pralese nie sú nijakí lovci lebiek. Možno tam nejakí žili pred sto rokmi, ale dnes tam už žiadni nie sú. Nemám pravdu, strýko Nimrod?“

„Možno máš, Philippa,“ odvetil. „Ale na druhej strane, Amazonia nie je Yellowstonský národný park. Je to posledný skutočný prales na Zemi a má rozlohu bezmála osem miliónov štvorcových kilometrov, do ktorých často nevstúpila ľudská, ba ani džinovská noha. Preto nemôžeme vedieť, čo nás tam dolu čaká a čo nie. Prinajmenšom by som však povedal, že po pristátí určite všetci zažijeme nejedno prekvapenie.“

Na letisku ich čakal ich juhoamerický sprievodca a vedúci expedície Mizerák a jeho kuchár a lodník Bahno. Obaja boli dávni priatelia pána Voďaného a už ho sprevádzali na nejednej ceste do džungle.
Mizerák bol na Indiána mimoriadne vysoký, mal ozrutné ruky aj nohy a plecia, hruď a krk vyzdobené najrôznejšími tetovaniami, ktoré Johnovi pyšne poukazoval. Neukázal mu iba to na žalúdku. Vravel, že toto jedno si necháva zahalené, pretože celkom ako Medúza, aj ono mení jediným pohľadom všetko živé na kameň.
„No teda!“ zvolal John. „To by som rád vedel, v ktorom tetovacom salóne také robia.“

„Pred mnohými rokmi mi pán Voďanoj splnil tri želania,“ vysvetlil mu Mizerák. „Jedným z nich bolo to tetovanie. Chcel som mať možnosť poraziť svojich nepriateľov aj vtedy, keď nemám poruke nijakú zbraň.“

„Fíha,“ povedal John. „Máš veľa nepriateľov?“

Mizerák sa usmial. „Už nie.“
Inak to bol milý človek so zmyslom pre humor, veľmi spoľahlivý a až škrupulózne pravdovravný. Zdalo sa, že je aj veľmi dobrý sochár. Aspoň deťom to tak pripadalo. Najpozoruhodnejšia však bola jeho hlava, pretože veľkosťou nepresahovala grep a v podstate ani jeho vlastnú mohutnú päsť. John a Philippa sa snažili predstierať, že má celkom normálnu hlavu, nebolo to však ľahké, pretože hovoril po anglicky dosť slabo, takže sa mu museli pozerať na ústa, aby vedeli, čo vraví. Jeho ústa vyzerali takmer rovnako podivne ako hlava. Dvojčatá už v živote videli kadejaké pírcingy. Po New Yorku chodilo nemálo čudných ľudí s kusmi kovu v ušiach, nose, perách a pupku. Mizerák však bol prvý človek na svete, ktoré mu videli v perách všité kusy farebnej bavlny pripomínajúce čudesné ovisnuté fúzy. Niekoľko hodín t o pre nich ostalo dosť veľkou záhadou.
Pôvod jeho mena už taký záhadný nebol. Zakaždým, keď sa ho niekto spýtal, ako sa má alebo niečo podobné, odpovedal: „Mizerne. Nie je to vôbec dobré.“ Pravdaže, dvojčatá boli priveľmi zdvorilé na to, aby sa vypytovali na jeho malú hlavu a čudne vyzdobené pery. Na druhej strane, Zadie ich výchova zjavne chýbala, a tak z nej nakoniec vyhŕkla otázka, ktorú si všetci potajomky kládli.
Stalo sa to takto: večerali v Mizerákovej drevenej chatke v dedine Manu na brehu jagavého jazera lemovaného palmami, pri ktorom strávili svoju prvú noc v amazonskom pralese. Podávalo sa fantastické dusené mäso Mizerákovho kuchára Bahna, ktorý bol majster svojho remesla a navyše vynikajúci gitarista. Zadie si dala niekoľko pohárov nápoja, ktorý jej tak veľmi chutil, že sa hostiteľa spýtala, z čoho sa vyrába.
„Je to chichai – naše pivo, ktoré vymysleli už starí Inkovia,“ odvetil jej.
„Niet nad pohár dobrého pivka,“ pochvaľoval si Groanin a šťastne zdvihol ten svoj na prípitok.
„Dospelí ako pán Groanin majú alkoholické chichai“ pokračoval Mizerák vo vysvetľovaní. „Pán Voďanoj ma však požiadal, aby som vám ostatným dal nealkoholickú verziu, ktorej sa hovorí nichto chichai a teraz ju pijete. Chutí rovnako ako chichai, ibaže v ňom nie je alkohol. Má nulový obsah kalórií. Pravdaže, keby ste neboli americké deti, dal by som vám normálne chichai, ale pán Voďanoj vravel…“

„Jasné, to chápem,“ skočila mu do reči Zadie. „Ale z čoho sa robí? Čo v ňom je?“

„Obilie,“ odvetil Mizerák. „Rovnako ako v každom pive. Obilie a sliny. Ľudské.“

Zadie sťažka preglgla. „Tak moment. Povedal si, že sliny? Ľudské sliny?“

„Áno,“ prisvedčil. „Pľuvance.“ Zobral prázdny pohár, prichytil si povrázky, čo mu viseli z pier, a akoby to potreboval ukázať aj názorne, poriadne doň napľul. „Takto,“ povedal pre istotu. „Áno?“

„Žartuješ, však?“ overovala si Zadie zdesene.
„Bohužiaľ, nie,“ prezradil jej pán Voďanoj a zapálil si fajku. „Nežartujem,“ uistil ju Mizerák. „Je to recept dávnych Inkov. Veľmi starý. Dobré, nie?“

Philippa sa zdvorilo usmiala. „A to chichai kupujete vo fľašiach v supermarkete?“

„Ale kdeže! Robí ho tuto Bahno,“ usmial sa Mizerák.
„Tak sa pozrime, či som to dobre pochopil,“ spustil John so zlomyseľnou radosťou z toho, čo tým spôsobí Zadie a Groaninovi. „Toto Chichai je domáce. Bahno ho kvasí z vlastných pľuvancov. Je to tak, Bahno?“

Bahno prestal hrať na gitare, vstal a uklonil sa, akoby prijímal vďaky za to, že je skutočným zdrojom slín v ich chichau Mal sotva poldruha metra, a keď stál, bol vysoký asi ako sediaci Mizerák. Mal však veľké srdce.
„Moje vlastné pľuvance, áno,“ odvetil a odpľul si do kríkov, aby svoje tvrdenia podporil aj niečím hmatateľným. „Rád pľujcm. Som v pľuvaní veľmi dobrý. Viem dopľuť do desať metrov a ešte aj trafím cieľ.“

„V celej Južnej Amerike nenájdete človeka, ktorý by pľul lepšie ako Bahno,“ zdôraznil Mizerák.
Groanin náhlivo vstal a odišiel od stola.
„Ach, jaj,“ vzdychol Nimrod. „Chudák Groanin. Asi som mu to mal povedať skôr, ako sa napil. Už vypil niekoľko veľkých pohárov.“

„Lahodné,“ vyhlásil pán Voďanoj a dopil pohár do dna. „Nemohli by sme hovoriť o niečom inom?“ požiadala ich Zadie. Držala sa pritom za brucho a bolo jej tak zle od žalúdka, že nedokázala ani vstať a utekať do kríkov za komorníkom, ktorý si tam už hlasno vyprázdňoval žalúdok.
John sa však nehodlal tejto témy len tak vzdať. Ešte nie. „Koľko toho musíš napľuť, Bahno?“ spýtal sa. „Napríklad na jeden demižón tejto dobroty?“

Bahno prikývol a chvíľu zhlboka chriakal do prázdneho pohára. „Asi toľko,“ odvetil a ukázal im niekoľko centimetrov hustej žltkastej tekutiny. „Na chichai. Na nichto chichai treba viac.“

„Prosím ťa, John,“ nariekala Zadie. „Už sme fakt počuli viac než dosť.“ Hneď nato jej napadlo, že Johna a Philippu odradí od témy iba tým, že sama rýchlo prejde na nejakú celkom inú, a tak sa s úsmevom od ucha k uchu spýtala: „Počuj, Mizerák, prečo máš vlastne takú malú hlavu? A prečo ti z úst visia tie špagáty? To si si ich zašil, alebo čo?“

Philippa zalapala po dychu nad tým, ako mohla položiť takú netaktnú otázku postihnutému človeku, no Mizeráka to nevyviedlo z miery Zjavne bol na to zvyknutý.
„Som z indiánskeho kmeňa Prozuanaciov,“ odvetil. „Náš kmeň je dávnym nepriateľom Xuanaciov. Sú to divosi, oveľa menej civilizovaní ako my. Ich kraj je aj oveľa nehostinnejší, v džungli nemajú skoro žiadne chodníky a takmer nikto ich nikdy nevidí. Čo je vlastne dobre. Tak či onak. Raz dávno, keď som nebol oveľa väčší ako tento chlapec, ma zajali Xuanaciovia. Keby som nebol ešte iba dieťa, odrezali by mi hlavu ako trofej nazývanú aj canca. Takto sa však rozhodli, že ma iba ponížia a nechajú mi večnú spomienku na zajatie, takže mi zmenšili hlavu bez toho, aby ju oddelili od tela. My Peruánci tomu hovoríme pernocabeza.“
„Ale to nie je možné,“ namietla Philippa.
„Pre Xuanaciov to možné je. O odrezávaní a scvrkávaní hláv na trofeje toho vedia viac ako ktokoľvek iný. Najprv ma zviazali a vysali mi tuk z tváre malými slamkami. Potom mi oholili hlavu a natreli ju špeciálnym olejčekom zo vzácnej rastliny, ktorá rastie iba tu v Amazónii a ktorú poznajú iba Xuanaciovia. Nakoniec ma prinútili celé týždne ležať s hlavou vo vedre s horúcim pieskom a ďalšími tajnými bylinami, kde mi pomaly schla. Pritom mi z nej stále odsávali tuk.“
„Niečo ako liposukcia,“ prikývol John. „Rozumiem.“

„Opakovalo sa to veľakrát,“ pokračoval Mizerák. „Pritom mi telo neprestajne rástlo, ale hlava sa scvrkávala. Pravdaže, bol by som volal o pomoc, pretože ľudia z nášho kmeňa po mne pátrali. Aby som nemohol, zašili mi ústa špagátmi, ktoré – ako vidíte – nosím ešte aj dnes.“

„Čo bolo potom?“ vyzvedal John, ktorého ten príbeh úplne očaril „Prepustili ťa?“

„Keď už bola moja hlava dosť malá, usporiadali špeciálnu pernocabezu – hostinu, na ktorej som bol čestný hosť. Dali mi vypiť všetok tuk, čo odsali z mojej hlavy.“

„A ty si ho vypil?“

„Pravdaže, Keby som bol odmietol, dozaista by ma boli zabili. Z toho tuku mi telo ešte viac vyrástlo, takže hlava vyzerá o to menšia.“

„To celkom dáva zmysel,“ prikývol John. „Čo bolo potom?“ Mizerák iba pokrčil plecami. „Dali mi zrkadlo, ktoré raz vymenili za scvrknutú trofejovú hlavu, a nechali ma, nech sa na seba pozriem. Pripadalo im to hrozne zábavné.“

„Ako ti bolo?“ spýtala sa Philippa, ktorú to aj napriek všetkému fascinovalo podobne ako jej brata.
„Mizerne,“ odvetil Indián. „Hrozne. Až mi z toho prišlo zle od žalúdka. Ako by ste sa cítili vy?“

„Mizerne,“ súhlasila Philippa.
„No a potom ma pustili. Vrátil som sa do našej dediny a všetci boli hrozne radi, že ma vidia, ale aj smutní pre to, čo Xuanaciovia urobili so mnou a mojou hlavou.“

„Pomstil si sa im?“ chcel vedieť John. Predsa len, bol chlapec a mal tendenciu myslieť na takéto veci.
„Ale iste. O veľa rokov neskôr.“ Mizerák sa usmial na pána Voďaného.
„Bol som tu na dovolenke,“ vysvetlil im Nimrodov priateľ, „a tuto Mizerák mi zachránil život. Bez neho by ma bola uhryzla obrovská peruánska stonožka Scolopendra gigantea. Tieto tvory sň hrozne jedovaté a smrteľne nebezpečné, pre džinov ešte viac ako pre mundáncov.“

„Asi je to spravodlivé, keď vezmeme do úvahy, že sme imúnni voči hadiemu jedu,“ skonštatoval John.
„Aké veľké sú tie stonožky?“

„Niektoré majú aj vyše tridsať centimetrov,“ prezradil mu pán Voďanoj. „No a tak som Mizerákovi splnil tri želania. Po tom, čo premrhal prvé...“
Mizerák sa pri tej spomienke nasprostasto usmial. „Želal som si vedieť, či hovorí pravdu. No a hneď som to, pravdaže, vedel.“ „Prepáč,“ ozvala sa Zadie opatrne, „nechcem ťa uraziť, ale prečo si si neželal normálne veľkú hlavu?“

„Lebo som po nej netúžil,“ odvetil Mizerák prosto. „Zvykol som si na takú, akú mám. Aj všetci ostatní si už na ňu zvykli. Nepripadalo mi to dôležité.“

„Už chápem,“ povedal John. „Tvojím druhým želaním bola pomsta Xuanaciom.“

„Ale nie,“ pokrútil Mizerák drobnou hlavou. „Mojím druhým želaním bolo mať vlastnú firmu. Myslím tu, v džungli, aby som mohol uživiť rodinu. Až tretím želaním bolo to tetovanie, o ktorom som vám hovoril. To, ktoré mení živé tvory na kameň.“

„A ja som si myslela, že si sochár,“ vzdychla si Philippa. „Všetky tie úžasne realistické sochy, čo som u teba videla… boli pôvodne živé zvieratá, však?“

„Áno,“ odvetil. „Predávam ich turistom.“

„A Xuanaciovia?“ vyzvedal John.
Mizerák sa opäť nesmelo usmial. „Máte pravdu, mladý pán. Jedného dňa som odišiel hlboko do džungle, vypátral nejakých príslušníkov toho kmeňa a pomocou tetovania som ich premenil na kameň.“

„Fíha!“ zvolal John. „Ako si sa potom cítil?“

„Mizerne,“ odvetil Mizerák. „Hrozne. Až mi z toho prišlo zle od žalúdka. Tak či tak, možno tie sochy uvidíte aj sami, keď pôjdeme hore prúdom hlboko do krajiny Xuanaciov, lebo práve tam ste chceli ísť.“

K stolu sa vrátil Groanin.
„Tí Indiáni stále lovia lebky?“ spýtal sa John s jedným okom na komorníkovi.
Mizerák pokrčil plecami. „Ťažko povedať. Už dlho som nijakého nevidel. Možno áno a možno nie.“ Usmial sa na Groanina a ticho dodal: „Teraz sa ani nepohnite, prosím.“

„Čože to hovoríš, kamarát Mizerák?“

„Nehýbte sa, prosím. Niečo máte na chrbte.“

Komorník zalapal po dychu a zbledol ako stena. „Niečo? Aké niečo? Myslíš niečo s kopou nôh? Niečo jedovaté?“

Mizerák bleskovo siahol zaňho, a keď odtiaľ ruku znova vytiahol, držal v nej obrovskú stonožku. Mala asi dvadsaťosem článkov farby červenej kože na gauči a niekoľko desiatok žltých klepiet veľkých ako zuby na veľkom hrebeni. Vyzerala ako čosi z cudzej planéty – z veľmi nehostinnej cudzej planéty.
„Ty brďo!“ zvolal John a zdvihol sa od stola. „Scolopendra gigantea.“

„Presne tak,“ prikývol Nimrod.
„Najväčšia, akú som kedy videl,“ dodal Mizerák a podvihol ju do svetla, aby si ju mohol lepšie obzrieť. Ešte aj v jeho urastenej ruke vyzerala veľká ako tučný had. „Určite má dobrého pol metra – a kopu jedu.“

„Si akýsi bledý, Groanin,“ poznamenal Nimrod. „Ako sa cítiš?“

„Mizerne,“ odvetil komorník. „Hrozne. Až mi z toho prišlo zle od žalúdka. Ako by ste sa cítili vy?“

A s týmito slovami na perách zamdlel.
Napodiv, Mizerák stonožku nezabil, ba ani nezahodil. Neskôr večer deti zistili, že ju má vo veľkej škatuli a kŕmi ju myšami a švábmi.
„Fujha,“ zhnusila sa Zadie. „Prečo si si nechal tú nechutnosť, Mizerák?“

„Vykŕmim ju, nech ešte viac podrastie,“ vysvetlil jej, „a potom ju čarovným tetovaním premením na kameň. Za takúto sochu dostanem od turistov slušný peniaz. Lepší ako za ostatné.“ Ukázal na nádherne prepracované kamenné zvieratá na verande pred domom. Bol tam pavúk-vtáčkar, mravenčiar, leňoch, vačica, vrešťan červený, líška krátkouchá, tapír, dikobraz a puma. Zdalo sa, že v tom skromnom drevenom domčeku v dedine Manu sídli celkom slušná rodinná firma.
„Tak robíš všetky svoje sochy?“ spýtal sa ho John. „Jednoducho im ukážeš brucho?“

Mizerák prikývol. „Mal som aj kamenného Indiána z kmeňa Xuanaciov,“ odvetil, „ale jeden slávny britský umelec ho odo mňa kúpil a za ohromne veľa peňazí potom predal do jedného múzea moderného umenia v Londýne.“

„Ako to vidíš teraz?“ spýtal sa ho John.
„Mizerne,“ odvetil Mizerák.
„Viem si predstaviť, že by niekto chcel kamennú pumu,“ nadhodila Philippa. „Dokonca aj dikobraza. Ale čo za čudáka by chcel kamennú jedovatú stonožku?“

„No ja neviem,“ povedal John. „Napríklad mne by sa možno aj celkom páčila. Vieš čo, Mizerák? Kúpim ju.“

„Takže odpoveď na moju otázku je jasná,“ vzdychla si Philippa.
„Teda, až po tom, ako dokončíš jej premenu… Veď vieš, na kameň,“ dodal John rýchlo. „Celkom pekne by sa vynímala u nás doma na kozube.“

Preto Johna trocha sklamalo, keď mu o niečo neskôr – práve, keď sa chystali spať – Mizerák oznámil, že obrovská stonožka ušla zo škatule.
„Myslím, že bola veľmi prefíkaná,“ povedal a zarazene sa poškrabal na hlave veľkej ako grep. „Musela predstierať, že je oveľa menšia než v skutočnosti bola. Keď sa vystrela do plnej dĺžky podarilo sa jej vyliezť von. Tak či tak, je preč. Už ju tu neuvidíme.“

„To úprimne dúfam,“ vyhlásila Zadie.
Zatiaľ čo inštinktívne nenávidela stonožky, k netopierom mala úplne iný vzťah. Dvojčatá to zistili vo chvíli, keď videli, že si jedného zavesila na plece ako domáce zvieratko. „Visel na stene u mňa v izbe,“ vysvetlila a dovolila im, aby ho pohladkali. „Je celkom krotký.“

Aj pán Voďanoj si ho prezrel. „Je to Sturnira erythromos,“ povedal im sebaisto. „Netopier žltoplecý. Celkom neškodný.“

„Má nádherne jemnú kožušinku,“ poznamenala Philippa a pohladila ho prstom po hlavičke.
„Inkský vládca Atahualpa mal plášťjemnejší ako hodváb, pretože ho vyrobili z vyberaných netopierích koží,“ povedal jej pán Voďanoj. „Aspoň tak to spomína jeden z Pizarrových bratov, Pedro, vo svojom opise dobýjania krajiny starých Inkov.“

„Dala som mu meno Zotz,“ oznámila im Zadie. „Podľa Camazotza, netopiera smrti starých Mayov.“

Bahnov pes Hector na netopiera a jeho podivné meno hnevlivo zavrčal, čím si vyslúžil láskyplné pohladkanie od Groanina.
„Viac by som ani súhlasiť nemohol, milý Hector,“ zamrmlal mu komorník do ucha. „S tou dievčinkou fakt nie je niečo v poriadku.“

SIEDMA KAPITOLA
TU SÚ PRÍŠERY
Na druhý deň vstali veľmi skoro ráno, keď sa hustá hmla od vody miešala s ešte hustejšou spomedzi stromov a vyrazili po úzkom prítoku Amazonky v dvoch dlhých kanoe s malými prívesnými motormi. V prvom sedel Mizerák, Nimrod, John a Groanin, v druhom zasa Voďanoj, Bahno, Bahnov pes Hector, Zadie a Philippa. Prvé riadil Mizerák, ktorý im už na začiatku putovania ukázal obrovskú riečnu vydru, jeleňa – mazamu červeného a skalnú stenu medzi stromami, ktorá sa priam hemžila hlučnými papagájmi ara. Držali sa trasy podľa mapy, ktorú im dala Faustina – zrejme tej istej, po ktorej išla aj predchádzajúca expedícia, ktorú videli v novinách. Mizerák sa na ňu vypytoval všetkých sprievodcov v Národnom parku Manu, ale zdalo sa, že je zahalená dokonalým pláštikom tajomstva, pretože nikto o nej nevedel povedať nič okrem faktu, že jej členovia boli zväčša anglickí a nemeckí archeológovia. Našla sa jediná výnimka: jeden z tej skupiny bol asi štrnásťročný chlapec.
„Vedel ho niekto opísať?“ spýtal sa John Mizeráka v kanoe pretínajúcom priezračnú zelenú vodu.
„Nie. Bol to proste chlapec. Všetci vraveli to isté. Angličan, možno Američan a možno tak trocha ako vy.“ Uškrnul sa. „Iba nie taký priateľský.“

„Človek by povedal, že štrnásťročný chlapec bude v škole,“ premýšľal nahlas John. „Že sa bude učiť.“

„To isté by sa dalo povedať aj o tebe,“ pripomenul mu Nimrod.
John mykol plecom. „Cestovanie rozširuje obzory. Tak sa hovorí, nie?“

„Áno, ale najprv musíš nejaké mať,“ odvetil strýko. „A to dosiahneš jediným spôsobom – chodením do školy, nie potulovaním v džungli.“

„Podľa mňa je cestovanie iba zbytočná strata času,“ zafrflal nato Groanin. „Veď aký už má význam terigať sa cez pol sveta, aby sa človek pozrel na nejaké vydry či papagáje? Možno stoja za pozretie, aj keď ani tým si nie som celkom istý. Ale dobre, možno aj áno, ale rozhodne nestoja za to, aby sme sa na ne išli pozerať. V tom je drobný, no podstatný rozdiel. Veru tak, drobný, ale podstatný. Nič z toho, čo sme tu videli, nemá na pláž v Lynham St. Annes uprostred leta.“

„Ozval sa pravý rodený Angličan,“ okomentoval to Nimrod.
Okolo piatej sa po celom dni na vode zastavili na táborisku na brehu, kde im Bahno uvaril fantastickú večeru. Bohužiaľ, Groanin po zlej skúsenosti s chichai nebol ochotný skonzumovať nič okrem niekoľkých fľaštičiek sterilnej detskej výživy, ktorú si priniesol z Anglicka.
Keď dojedli, Mizerák a Bahno rozložili oheň a uvelebili sa do visacích lôžok, ako to mali v džungli vo zvyku. Groanin sa zabalil do niekoľkých metrov moskytiéry a nasledoval ich. Hector sa uložil na spánok, Nimrod s Voďaným sa pustili do miestnej hry perundo, ktorá sa trocha podobá na džinverso, a deti sa pri ohni nadšene rozprávali o zážitkoch z prvého dňa v amazonskom pralese.
„Ktovie, či v tej vode nie sú piraje?“ premýšľal John nahlas.
„Čo keby si zajtra strčil ruku do vody a povedal nám, ako to dopadlo?“ navrhla mu Zadie.
„Veľmi vtipné.“

„Kde je Zotz?“ spýtala sa jej Philippa.
Zadie si pozrela na plece, kde mala až donedávna netopiera. Nebol tam.
„Aha,“ povedala nevzrušene. „Asi niekam odletel. Dúfam, že sa vráti.“

„Je tma,“ zdôraznila Philippa. „Veď vieš, netopiere sú nočné tvory. Asi si len odletel zohnať nejaké ovocie.“

„Dala som mu kus pomaranča,“ namietla Zadie a vyplašené sa začala obzerať. „Nie som hlúpa.“

„Určite sa vráti,“ upokojovala ju Philippa. „Uvidíš.“

Odrazu sa Mizerák posadil na lôžku a siahol po puške. Nimrod zahodil cigaru a vstal, netrpezlivo pozerajúc po sprievodcovi. Mizerák možno mal desivo malú hlavu, no sluch ani čuch to nijako nepostihlo. Zaklonil ju, aby mal drobný nos čo najvyššie, a zavetril. Hector spravil to isté a tlmene zavrčal.
„Cítim zdochnutú myš,“ povedal Mizerák.
„Žeby Zotz?“ spýtal sa John. „Zadin netopier?“

Mizerák pokrútil hlavou. „Táto je väčšia,“ povedal. „Niečo na nás poľuje. Niečo, čo žerie myši.“ Ticho zasunul náboj do komory.
Všetci sa obzerali a inštinktívne sťahovali k ohňu. Presnejšie povedané, všetci, ktorí boli hore. Groanin už totiž chrápal ako malý prívesný motor.
„Pred desiatimi minútami sa mi zdalo, že niečo počujem,“ povedal Mizerák a spustil nohy pevne na zem. „Teraz som si istý.“

V kroví sa čosi pohlo. Bolo to čosi veľké. Hector stiahol chvost a zaskučal. Zadie sa postavila ešte bližšie k ohňu. Mala pocit, že tam to pre ňu bude najbezpečnejšie. John si priložil dlane na hlavu a pokúsil sa uhladiť si vlasy, ktoré mu stáli dupkom. Na jeho úžas aj Nimrod a Frank Vodanoj vytiahli pušky a namierili ich na krovie za Groaninovým lôžkom.
„Nech je to čokoľvek,“ vyhlásil Nimrod, „zdá sa, že to má chuť na chudáka Groanina.“

Mizerák si priložil pušku k plecu. Nasledovalo dlhé ticho.
0 minútu neskôr beštia zaútočila. Vrhla sa na komorníkovo lôžko so šuchotom a škrabotom, ktorý znel ako desiatka klepiet na kuchynskom stole, a odporným syčaním, čo znelo ako spojenie švába a hada.
Spočiatku si mysleli, že to bude veľmi veľká anakonda alebo veľhad kráľovský, nijaký had sa však nedokáže pohybovať tak rýchlo a… nemá nohy. Dvadsaťosem párov nôh. Nijaký had nemá ani tykadlá.
Philippe sa na moment zazdalo, že ich napadol nejaký strašidelný mimozemšťan, a mimovoľne zapišťala.
Sekundu nato sa ozvalo ohlušujúce dunenie, lebo Mizerák, Nimrod a Voďanoj takmer naraz vypálili, a tá kožená hnedá článkovaná obluda, stále ešte napoly skrytá v hustej džungli, zavyla ako dravý vták rútiaci sa na obeť a zvrtla sa v márnej snahe uniknúť svojmu osudu. Trojica s puškami opäť vypálila a obrovská stonožka – bola veľká ako kôň – sa zrútila vedľa Groaninovho visutého lôžka. Zo šiestich dier v jej chrbte, pripomínajúcom dvadsaťosem sediel na koňa, sa na zem valil hnusný žltý sliz.
Groanin sa posadil a hlasno si zívol. „Čo je to za rachot?“ spýtal sa podráždene. „Nevidíte, že podaktorí sa tu snažia spať?“

Mizerák sa zasmial od úľavy a kopol do obludy na zemi. Hector ju začal zúrivo hrýzť.
„Škoda, že je mŕtva,“ poznamenal Indián. „Väčšiu stonožku som v živote nevidel. V zoo by mi za ňu dali kopu peňazí. Vyzerá ako veľký brat tej, čo sme našli v dedine.“

„Stonožka? Aká stonožka?“ Komorník si prezrel prednú aj zadnú stranu svojej košele.
Pán Voďanoj si kľakol k obrovskej stonožke a začal ju podrobne skúmať. Každá z jej oranžových nôh bola veľká ako jeho rameno. „Veľmi veľký brat,“ zamrmlal. „Až priveľký, povedal by som. Čo ty na to, Nimrod?“

„Áno,“ súhlasil Nimrod. „Neprirodzene.“

Groanin sa pozrel cez okraj visutého lôžka na ozrutnú kreatúru pod sebou a prehltol žlč, čo sa mu tisla do hrdla. „Vari si nemyslíte, že ma chcela…“

„Zožrať?“ Nimrod odložil pušku. „Je tu taká možnosť.“ Groanin opäť zamdlel.
Od tej chvíle sa Mizerák a Bahno striedali na stráži. Nimrod k tomu ešte pre istotu vytvoril džinovský propugnátor, čo je vlastne ochranné kúzlo, ktoré bráni obludám preniknúť za vytýčenú hranicu. Ani tak sa však nikomu nespalo dobre. Nedala im pokoja myšlienka, že v dažďovom pralese môžu číhať aj ďalšie podobne nechutné obludy, a nevedeli sa dočkať, kedy už budú pokračovať v ceste. Koniec koncov, na rieke sa nachádzali uprostred otvoreného priestranstva, kde je pre príšeru oveľa ťažšie priplaziť sa a zaútočiť od chrbta. Vydržalo im to až do nasledujúceho rána, keď po niekoľkých kilometroch na vode Zadie pripomenula, že na rieke je pre niektoré tiché obludy veľmi ľahké priplávať pod čln bez toho, aby si ich ktokoľvek všimol.
„Pod týmto mizerným kanoe z kmeňa stromu môže byť čokoľvek a my o tom vôbec nemusíme vedieť,“ povedala a preložila si zubnú kefku na druhú stranu úst celkom ako pán Voďanoj fajku. „Piraje, anakondy…“ Ani to poriadne nedopovedala a z brehu do vody vkĺzol urastený aligátor a zmizol v hlbinách ako drevené torpédo. „A to už radšej nespomínam riečne krokodíly a aligátory.“

„Ak nemôžeš povedať nič, čo by človeku pomohlo,“ zastonal Groanin v druhom člne a uprel pohľad plný podozrenia na vodu medzi oboma plavidlami, „radšej nevrav vôbec nič. Tak hovorievala moja múdra mama.“

„Ja som len vravela…“ namietla Zadie.
„Práve to si nemala,“ skočil jej do reči John. „Nič nehovor.“

„Ak chcete, mohla by som vám zaspievať,“ navrhla bodro. „Všetkým by to zlepšilo náladu.“

„Neviem si predstaviť, ako by sa ti to mohlo podariť,“ povedal jej Groanin kyslo. „Ak mám hovoriť za seba, môžem ťa uistiť, že dosiahneš pravý opak. Ale ak si chceš zastepovať na hladine, rozhodne ti nebudem brániť.“

John sa drsne zasmial. Zadie na nich vystrúhala urazenú grimasu.
O niečo neskôr sa vrátil netopier Zotz a usadil sa na svojom mieste na jej ruke. Veľmi ju to potešilo. Potom stále odlietal a vracal sa. Bol ako poštový holub – vždy vedel, kde ich nájsť v lese aj na rieke.
Okolo poludnia narazili na ďalšiu prekážku. Mizerák mal síce malú hlavu, ale výborný zrak. Vypol prívesný motor s výkonom päťdesiat koní a mlčky sa zahľadel na rieku pred nimi.
„Čo je?“ spýtal sa ho Nimrod.
„Tam vpredu niečo je, pán vedúci.“

Ukázal na hladinu pred sebou. V diaľke sa nad vodou vznášal čierny mrak. Jeho tvar sa neprestajne menil, no neodchádzal z miesta a bolo jasné, že ak majú pokračovať v ceste, musia prejsť jeho stredom. Nimrod vylovil z batožiny ďalekohľad a pozrel sa naň zblízka.
„Čudné,“ skonštatoval. „Vyzerá to ako nezvyčajne veľký roj komárov.“

„Čo už na tom môže byť čudné?“ nechápal Groanin. „Sme v amazonskom pralese. Tých beštií tu má byť všade plno.“

„Áno, ale komáre zväčša vylietajú až po západe slnka. Je veľmi nezvyčajné vidieť ich v takom množstve uprostred horúceho dňa. Obávam sa, že pre ľudských členov našej výpravy by mohli byť veľmi nebezpečné. Džinov tento hmyz zvyčajne neotravuje, ale keď sa pozriem, koľko ich je, musím predpokladať, že tentoraz to bude iné.“

„Ochranné včelárske odevy?“ navrhol pán Voďanoj.
„To je asi najrozumnejšie riešenie,“ prikývol Nimrod a chystal sa vysloviť svoje spúšťacie slovo, no pán Voďanoj zdvihol ruku, aby ho zarazil.
„Nie,“ povedal. „Teraz ja.“ Chvíľu premýšľal, potom si pohladil bradu a zamrmlal „ZAGIPNOZITIROVAVŠEMUSJA,“ čo po rusky znamená „tomu, čo sa sám zhypnotizoval“.
O sekundu neskôr mali všetci – aj pes Hector – ochranné kombinézy a vchádzali do roja komárov, ktorý bzučal ako milión zlostných elektrických obvodov.
„Dúfam, že tie skafandre fungujú,“ povedal John, ktorý sa v kombinéze už teraz hrozne potil.
Pohľad na riečnych cestovateľov vybičoval komáre do nepredstaviteľnej zúrivosti. Netrvalo dlho a prvému sa podarilo dostať na kožu, lebo je dobre známym faktom, že komáre vedia štípať aj cez šaty – dokonca aj cez ochranné včelárske odevy.
„Aúúú!“ zavyl Groanin. „Jedna z tých beštií ma pichla!“

„Aj mňa!“ skríkol John.
Hector hlasno zaštekal, akoby chcel dať najavo, že ani jeho kombinéza celkom neochránila.
Nimrod tlesol vo vzduchu a rozpučil jedného komára. Keď otvoril ruky v rukaviciach, videl, že ten hmyz má dĺžku azda desať centimetrov a jeho sosák je dlhý a ostrý ako injekčná ihla.
„Nečudo,“ povedal a vystrúhal bolestnú grimasu, pretože jeden práve prenikol cez chrbát jeho kombinézy „Tieto komáre sú mimoriadne veľké.“
Pán Voďanoj vyčaroval zo vzduchu veľký sprej s insekticídom a začal ním striekať na všetky strany John sa pokúsil urobiť to isté, lenže stroskotal na tom, že si nedokázal predstaviť, aká chemikália sa presne má v spreji nachádzať. Výsledkom jeho snaženia bol iba bežný domáci deodorant, ktorý nijako neodradil záľahu bzučiacich útočníkov, čo sa naňho vrhali zo všetkých strán.
Philippe sa darilo lepšie. Šepla svoje spúšťacie slovo FABULÓZFANTASIKUSFAJNOVOSTNÝ a vytvorila niekoľko vážok, ktoré sa živia komármi. Ani to však nestačilo, lebo roj komárov okolo člnov bol jednoducho prihustý.
„Aúúú!“ zavyl Groanin znova. „Robte niečo, vy tučné hlavy… Teda, pane. Robte niečo, inak nás zožerú zaživa!“

„Pridaj,“ zakričal Nimrod na Mizeráka, ktorý však iba nešťastne pokrútil drobunkou hlavou.
„Už ideme na plný výkon, pán vedúci,“ odvetil, mávajúc voľnou rukou pred miniatúrnou kapucňou na hlave. „Z tohto motora už viac nevyžmýkam.“

„To sa dá ľahko napraviť,“ vyhlásil Nimrod a vyslovil svoje spúšťacie slovo QWERTYUIOP, čím zdvojnásobil výkon oboch prívesných motorov.
Vďaka tomu sa im napokon predsa podarilo uniknúť.
Po ďalších pätnástich minútach sa doplavili na koniec rieky. Mizerák si strhol kapucňu a šťastne si vydýchol. „To bolo o fúz,“ povedal. „Už som si myslel, že je po nás.“

„Poštípali ťa, Mizerák?“ spýtal sa ho John.
„A ako!“ Indián si vyhrnul košeľu a ukázal mu množstvo krvavých štípancov na pleciach.
„Si v poriadku?“ vyzvedal John.
„Je mi mizerne,“ odvetil Mizerák, „ale inak v poriadku.“ Postupne spomalil motor a obe kanoe sa hladko priplavili k brehu.
„Svrbí ma celé telo,“ sťažoval sa Groanin. „Cítim sa ako škótska pikniková deka.“ Podrobne preskúmal komáre, ktoré pozabíjal zrolovanými novinami. „Len sa na ne pozrite,“ vyzval ostatných. „Veď to sú priam monštruózne moskyty!“

„Ich veľkosť to meno vystihuje celkom dobre,“ súhlasila Philippa.
„V porovnaní s normálnymi komármi,“ nadhodila Zadie, „by som povedala, že sú rovnako ozrutné ako tá stonožka zo včerajšej noci.“

„Áno,“ prikývol Nimrod zamyslene. „Áno, na tom niečo bude.“

„Asi by sme sa mali vrátiť,“ povedal Groanin.
„Čože?“ zvolala Philippa, ktorú tá predstava úprimne vydesila.
„Pozrite sa, ak má byť toto ukážkou toho, čo môžeme čakať ďalej,“ pokračoval komorník, „mali by sme sa vrátiť domov. Okamžite, alebo aspoň hneď teraz.“

„To nemôžeme,“ pripomenul mu John. „Počul si, čo Faustina vravela v New Havene. Musíme tým dobrodruhom zabrániť v ceste do strateného inkského mesta Paititi a musíme to urobiť čo najskôr. Musíme zabrániť katastrofe Pačakuti, ktorú predpovedal Manco Capac. Jednoducho musíme ísť ďalej.“

„Pekne si to povedal, John,“ pochválil ho Nimrod. „A čo ty, Philippa?“

Jeho neter iba pokrčila plecami. „John má pravdu. Musíme ísť ďalej. Nikto nesľuboval, že to bude prechádzka ružovým sadom.“

„Frank?“

Aj pán Voďanoj prikývol „Ja som za to, aby sme šli ďalej,“ povedal „Rozhodne.“

„Všetkým vám šibe,“ hneval sa Groanin. „Len sa pozrite na toho moskyta. Veďje to obluda.“

„Tak na tomto sa zhodneme,“ povedal mu Nimrod. „Faktom je, že z neho tú obludu niekto urobil. Úmyselne. Niekomu zjavne veľmi záleží na tom, aby našu expedíciu čo najviac zdržal.“

„Nuž, podarilo sa mu to,“ vyhlásila Zadie. „Potrebujem prestávku. Ak pre nikoho, tak pre pána Groanina.“

„Niekto?“ spýtal sa John. „Kto?“

„Po tom, čo sa fotografia s Okom lesa dostala do novín,“ odvetil mu strýko, „musel vedúci prvej expedície predpokladať, že sa za ňou vydá ďalšia. Znamená to, že v pralese nás môže čakať ešte nejedno nemilé prekvapenie. Groanin? Ak chceš, môžeš sa vrátiť so Zadie do dediny. Aj tak, bohužiaľ, ďalej pôjdeme iba po svojich.“

„Vravela som, že potrebujem prestávku,“ ohradilo sa dievča. „Nepovedala som, že sa chcem vrátiť.“

„Ako sa môžeš pozrieť na rozmery toho hmyzu a chcieť ísť ďalej?“ nechápal Groanin. „A to už nehovorím o tom, čo sa dialo včera v noci! Mohlo to zožrať niektorého z nás. Menovite mňa.“

„Nezabudol si na niečo?“ spýtal sa ho John. „Máme džinovskú moc, ktorá nás ochráni.“

„Nezabudol som na ňu,“ odvetil komorník, „ale aj tak by som sa radšej vrátil“

„Nikomu z nás sa nič nestane,“ uistil ho Nimrod. „Sme vyzbrojení džinovskými schopnosťami a strelnými zbraňami.“

„Sľubujete?“ spýtal sa ho Groanin.
„Áno, áno, áno,“ odvetil Nimrod.
Komorník zastonal „Tak dobre, pane. Odpustite mi, prosím, že som sa zachoval zbabelo. Iba ma trocha vynervovali posledné udalosti, to je všetko.“

„Už o tom netreba hovoriť, kamarát.“

Groanin sa pozrel na Zadie a nervózne jej kývol „Ehm… Vďaka, slečinka. Vďaka za to, čo si vravela pred chvíľou.“

Zadie vystrúhala grimasu. „O nič nešlo,“ vyhlásila. „Iba som mala pocit, že by nám bodlo, keby sme trocha spomalili a odpočinuli si.“ V tej chvíli začula trepot krídel a s úsmevom zistila, že jej na rukáv sadá netopier. Bol to Zotz. „O mňa si nikto nemusí robiť starosti. Ja som v pohode.“

„Tak to mi spadol kameň zo srdca,“ povedal Groanin.
ÔSMA KAPITOLA
MAČACÍ ĽUDIA
Stmievalo sa, takže, rozložili tábor, a kým ešte videli, prezreli si začiatok chodníka nakresleného na mape, ktorú pán Voďanoj dostal od Faustiny.
„Mohla by som sa pozrieť?“ spýtala sa Zadie.
„Ale pravdaže,“ odvetil pán Voďanoj a podal jej ju.
„Myslíte, že aj prvá expedícia išla tadiaľto?“ premýšľal John. „Nevidím žiadne stopy po mačetách,“ odvetil Mizerák. „Museli ísť tadiaľto,“ povedala Zadie a vošla pár metrov do krovia, kde čosi zobrala zo zeme, vrátila sa a ukázala to ostatným. „Pozrite sa.“

Mala v ruke obal od anglických cukríkov a cigaretový ohorok. Podala to Nimrodovi, ktorý to preskúmal tak pozorne, že by sa za to nemusel hanbiť ani Sherlock Holmes.
„Vidíš to E a Z na filtri?“ spýtal sa. „Je to skratka anglickej značky cigariet Emfy Zeem. A tento obal je zasa z anglických karameliek Callarďs.“

„Takže im predsa len budeme na stope,“ povedala Philippa. „Aké typické pre Európanov, že nechávajú odpadky len tak na zemi. Ehm… Mizerák?“

Mizerák ju však už nepočúval. Mlčky ukazoval do diaľky a Nimrod po chvíli rozoznal, na čo hľadí. Na hrubých konároch jedného stromu ležali dva jaguáre.
„Myslíš si, že nás chcú prepadnúť?“ spýtal sa sprievodcu. „Sú veľmi blízko pri chodníku.“

„Nie, pán vedúci, nemyslím si to,“ odvetil Mizerák. „Po prvé, keby mali v pláne akýkoľvek úskok, neostali by všetkým na očiach. Po druhé, oba napoly spia. Zrejme si len urobili siestu, kým sa nezotmie. Potom vyrazia na lov.“ Ľútostivo si vzdychol a pošúchal si drobučkú hlavu. „Bolo by perfektné vedieť, čo ešte číha na tomto chodníku, pán vedúci. Veď viete, kým nepadne noc. Tak, ako to vidia tie dve šelmy.“

„Veru, to by bolo naozaj vynikajúce,“ súhlasil Nimrod. Mizerák obrátil oči k oblohe. „Akurát, že teraz je už na to neskoro. O chvíľu bude tma a neuvidíme vôbec nič. Pokiaľ teda nebudeme mať mačacie oči, všakáno.“

„Perfektný nápad, Mizerák,“ pochválil ho Nimrod.
Len čo sa vrátili do tábora, informoval ostatných o myšlienke, na ktorú ho priviedol domorodý sprievodca.
„Dá sa, myslím, celkom rozumne predpokladať, že v džungli na chodníku nás čakajú ďalšie zákernosti,“ vyhlásil. „Preto by sme sa mali na chvíľu rozdeliť. My s Johnom sa vyberieme na prieskum a zistíme, či a nakoľko je to tam bezpečné. Ak narazíme na pasce, prídeme vás varovať. Čo povieš, John? Cítiš sa na to?“

„Cítim sa na čokoľvek,“ odvetil John hrdinsky.
„To je ono.“

„Ale čo ak to nebude bezpečné?“ namietla Zadie. „Nepadnete do pasce namiesto všetkých vy dvaja?“

„Som rád, že to spomínaš, moja,“ povedal Nimrod. „Pravdaže, mohli by sme tam ísť neviditeľní, lenže keď putuješ s niekým, koho nevidíš, ľahko sa stratíte. Preto navrhujem niečo iné. Spomínaš si na tie dva jaguáre, ktoré sme videli spať na strome? S Johnom si požičiame ich telo a prezrieme chodník pred nami. V džungli sa nič nepohybuje tichšie ako jaguár.“

„Možno okrem hadov,“ pripomenula mu Zadie. Potom zrejme došla k záveru, že to treba podložiť dôkazmi, a ukázala na peruánskeho koralovca, ktorý sa takmer neviditeľne a úplne nehlučne presúval po vlhkom lístí na zemi dažďového pralesa.
„Pravda,“ pripustil Nimrod, „ibaže som nikdy netúžil byť hadom.“

„A mravčích bojovníkov,“ dodala. „A pavúkov. A netopierov. Všetky sú tichšie ako jaguár.“

Nimrod sa trpezlivo usmial. „Ani týmito tvormi som nikdy netúžil byť.“ Videl, že Zadie sa chystá pridať do zozname ďalšie, a tak radšej zdvihol ruku, aby ju predbehol. „Tak či onak, dvojica jaguárov s veľkou pravdepodobnosťou včas rozozná všetky nebezpečenstvá, ktoré by nám prípadne mohli hroziť. Budeme na ne pripravení a môžeme ich vhodným spôsobom eliminovať.“

„Nepáči sa mi, že by sme sa mali rozdeliť,“ vyhlásila Philippa.
„Ani mne,“ pripustila Zadie.
„S pánom Voďaným, Groaninom a Mizerákom budete v bezpečí,“ upokojil ich Nimrod. „Aj tak to bude len na pár hodín. Maximálne do zajtrajšieho rána.“

„Kým som tu, nič sa vám nemôže stať,“ zdôraznil Frank Voďanoj. „Môžete mi veriť.“

John a Nimrod vykročili po chodníku k enormne vysokému cédru červenému, na ktorom videli tie dva jaguáre.
„Tam sú,“ povedal náhle Nimrod. „Panthera onca. Nádherné zvieratá, nemyslíš?“

„Úžasné,“ súhlasil John. „Až ma z toho mrazí.“

„Aj ja sa na to dosť teším,“ pripustil Nimrod. „Zo skúsenosti viem, že máločo je väčšia zábava ako byť mačkou, a jaguár otorongo je medzi mačkami kráľom. Vezmem si toho väčšieho – toho vľavo.“ Na moment sa odmlčal. „Už si to robil, dúfam? Myslím ovládnutie zvieraťa. Mám pocit, že mi tvoja matka rozprávala, ako si raz pobudol v tele vtáka.“
„Bol som sokol sťahovavý,“ prikývol John. „V Central Parku.“ 
„Pravdupovediac, po sokolovi sťahovavom bude jaguár hračka,“ utešil ho Nimrod.
John sa začal obzerať na všetky strany. „Kde necháme telá?“ spýtal sa trocha ustarostene. „V tejto džungli nám ich začne niečo obžierať.“

„Správna pripomienka,“ usúdil Nimrod. „Asi nemáš so sebou lampu, čo?“

„No… Nemám,“ priznal sa John. „Mal by som mať?“

„Je to dobrý zvyk, ktorý sa oplatí dodržiavať. Tak sa ti nikdy nestane, že ostaneš trčať, kde by si nechcel, zatiaľ čo tvoj duch poletuje niekde úplne inde. Ale neboj sa. Pozývam ťa do svojej cestovnej lampy.“

Z vrecka vylovil malú striebornú fľaštičku a postavil ju do diery v kmeni stromu. „Fajn,“ vyhlásil. „Tu by sme mali byť v bezpečí.“

„Vieš, toto som ešte nikdy neskúšal. Transsubstanciáciu zvládam v pohode, ale neviem, ako oddeliť premenené telo od ducha.“

„Hovorí sa tomu presídlenie,“ povedal Nimrod. „Je to relatívne jednoduchá technika, ak nezabudneš štupeľ vo fľaši alebo vrchnák na lampe. Moja cestovná lampa nemá vrchnák, takže sa nie je čoho báť.“

John vyslovil svoje spúšťacie slovo a rýchlo ho obklopil takmer živý oblak bieleho dymu. Keď sa menil na svoj prirodzený živel, ktorým je oheň, zhlboka, rozkošnícky sa nadýchol miliónov atómov uhlíka zo svojho spáleného tela a s nesmiernou pohodou sa uvoľnene preniesol do svojej pravej podstaty. Pri každej transsubstanciácii zažíval hlboké pochopenie toho, čím a kým je, asi ako keď sa svätý muž dostane do nirvány Pripadalo mu to ako návrat do dávno strateného domu.
Vo fľaši ho na okamih premohla úzkosť ako vždy keď sa musel zmeniť na skutočného džina. Náhlivo zozbieral svoje atómy ako človek, ktorý vo vetre naháňa rozfúkané bankovky a bojí sa, aby mu nejaká neuletela. Desila ho predstava, že príde o nejakú drobnú, no dôležitú časť svojej osobnosti, nakoniec sa mu to však vždy podarilo dať dokopy. Nimrod sa už poskladal a prezeral si vnútrajšok svojej cestovnej fľaše, ktorej zo zvyku hovoril „lampa“. Ako zvyčajne, znútra bola nepomerne väčšia ako zvonka. John stále nechápal, ako je to možné.
Jej interiér bol zariadený ako spoločenská miestnosť elegantného hotela s množstvom krásnych obrazov, niekoľkými koženými pohovkami a kreslami aj kozubom, v ktorom blčal oheň. Nimrod sa posadil a naznačil Johnovi, nech urobí to isté.
„Presídlenie jednoducho ber ako ďalšiu skúsenosť s pobytom mimo tela,“ radil synovcovi. „Párkrát sa zhlboka nadýchni a vyleť z fľaše, dobre?“

John prikývol.
„Aha, skoro som zabudol. Je v tom ešte jedna vec. Presídlenie ide džinovi oveľa lepšie, keď telo neopustí pri inhalácii, ale pri exhalácii.“

„Čo je to exhalácia?“

„Prepáč. Zabudol som, že si Američan, takže slová s viac ako dvomi slabikami sú pre teba veľkou neznámou.“

„To si trocha prehnal.“

„Aleje to pravda.“ Nimrod sa sladko usmial. „Ak opustíš telo pri výdychu, tak pri návrate to pre teba je, ako keby si sa proste iba nadýchol. Práve odtiaľ majú indickí jogíni všetko to svoje učenie o dýchaní. Odkukali to od nás.“

John zhlboka vydýchol a vzniesol sa nahor cez hrdlo fľaše. Bolo to celkom iné ako transsubstanciácia. Pri tej išlo o dym. Pri tomto skôr o vzduch a slobodu ducha. Bola to proste neuveriteľná ľahkosť bytia.
Dva jaguáre lenivo vylihovali na konároch vysokého stromu s labami spustenými a očami zavretými, aj keď ani jeden z nich v skutočnosti nespal. Tieto šelmy nerady o niečo prídu a iba veľmi zriedkakedy sa im to aj naozaj stane. Tieto dva boli bratia a ešte nedosiahli vek, v ktorom sa z nich stanú lovci-samotári, ako to je v ich druhu pravidlom. Pred niekoľkými hodinami si dali ľahký obed v podobe riečnej korytnačky a tešili sa, že na večeru si ulovia niečo výdatnejšie, napríklad kapybaru, pekaria páskovaného alebo možno opicu. Na spoločnú matku si už takmer ani nespomenuli.
John vkĺzol do mysle menšieho z nich a okamžite si začal oblizovať laby, na ktorých mal zvyšky korytnačieho mäsa. Nimrod sa postavil a po niekoľkých zamraučaniach a zavrčaniach otvoril papuľu a z celých pľúc zareval. John takmer vyletel zo svojej novej strakatej kože a na okamih sa mu celkom podlomili nohy. Sekundu ostal visieť na konári za mocné pazúry, potom ho však premohla gravitácia a spadol pod strom. Zdvihol zrak k Nimrodovi a čakal, nervózne vrtiac chvostom. Nimrod opäť zareval, akoby chcel dať najavo, že je väčší a silnejší.
„Načo to bolo dobré?“ spýtal sa ho John. Musel to urobiť telepaticky, lebo jaguáre, rovnako ako väčšina ostatných zvierat, nevedia hovoriť. „Na smrť si ma vystrašil.“

„Iba som si trocha naťahoval hruď,“ vysvetlil mu strýko. „Tento môj kocúrisko ležal dobré tri hodiny na strome a bol trocha stuhnutý.“

Len čo aj on zoskočil zo stromu, John vyrazil po chodníku do džungle.
„Nie tak rýchlo, John. Nezabudni, že to celé robíme preto, aby sme preskúmali terén, ktorý nás zajtra čaká. Musíme napredovať nenápadne. Musíme naplno využiť prirodzené vlastnosti tohto fantastického príslušníka čeľade Felidae. Mali by sme sa držať vedľa vyšliapaného chodníka a nie priamo na ňom. Načo by sme boli jaguármi, keby sme pochodovali stredom chodníka ako dvojica hlúpych turistov?“ Nato vkĺzol do hustého podrastu a takmer okamžite zmizol z dohľadu. Tmavé škvrny na jeho žltohnedom kožuchu fungovali ako dokonalé maskovanie do džungle.
John zavrčal a vyrazil za ním. Potom pre istotu zavrčal ešte raz. Páčilo sa mu, keď vrčal. Vlastne sa mu na podobe jaguára páčilo všetko a nechápal, ako mohol žiť bez toho, aby sa prevtelil do mačkovitej šelmy. Teraz bol veľmi veľkou mačkovitou šelmou – azda pol druha metra dlhou, trištvrte metra vysokou a deväťdesiat kilogramov ťažkou. Nimrod mal ešte pár centimetrov a kíl navyše.
Cez džungľu sa im išlo veľmi ľahko. Celú hodinu napredovali jedna báseň. Krátke a robustné telá im umožňovali perfektne liezť, plaziť sa a plávať – pretože jaguár podobne ako tiger pláva vynikajúco a rád. Keď takto križovali jeden z prítokov Amazonky, John zazrel korytnačku a v náhlom záchvate hladu ju zdrapil do mocných pazúrov.
„Čo to robíš?“ spýtal sa ho strýkov nervózny telepatický hlas.
„Som hladný.“

„Teraz nie je čas zastavovať sa na jedlo.“ Nimrod si oblizol pery. „Aj keď ide o chutnučkú korytnačku. Okrem toho, ak ma neklame pamäť tohto zvieraťa, oba jaguáre mali korytnačku aj na obed.“

„Lenže asi nebudú mať čas na to, aby ulovili niečo väčšie,“ namietol John bez toho, aby brániacu sa korytnačku pustil z pazúrov. „Nie je to tak? Keby sme sa pustili do lovu tapíra, trvalo by to celé hodiny. A keď ju už raz máme – je to ako vrabec v hrsti, no nie? Svojím spôsobom.“

„Vlastne máš pravdu,“ pripustil Nimrod. „Aj mne už vytrávilo, a tá korytnačka je parádny kus, to sa nedá poprieť. Určite nám neublíži, ak si dáme niečo pod zub.“

„Na rozdiel od tej korytnačky, ktorej to ublíži celkom isto.“ John sa drsne zasmial. Do jeho myšlienok preniklo čosi z jaguárej krutosti, lebo sotva môžete byť šelmou bez toho, aby ste aspoň čiastočne nenasiakli jej povahou. O sekundu neskôr sa do nej tvrdo zahryzol, a keďže jaguár má najsilnejšie čeľuste zo všetkých mačkovitých šeliem – silnejšie ako tiger aj lev – jeho mocné zahryznutie bez problémov prerazilo pancier a zabilo korisť.
Nimrod sa chopil zadnej časti korytnačky a spoločne ju roztrhali a zožrali.
„Raz som doma choval korytnačku,“ nadhodil John, keď si oblízal papuľu. „Ako decko. Nikdy som ju nemal veľmi rád. Večne ma hrýzla.“

„Ale posledný si aj tak hrýzol ty,“ povedal mu Nimrod a rozdrvil v ústach posledné kusy panciera s mäsom. Bez váhania ich prehltol, vedel, že neskôr vyvráti, čo nedokáže stráviť. „Takže, mohli by sme už ísť ďalej, kým je tma a máme výhodu, že potme vidíme lepšie ako iní? Ani si nespomeniem, kedy som mal takýto zrak. Keď sa vrátim do ľudskej podoby, musím si dať urobiť lepšie okuliare.“

Práve sa chystali znova vyraziť, keď sa vlhký vzduch v pralese rozvibroval akýmsi rytmickým zvukom.
„Čo to je?“ spýtal sa John.
„Znie to ako bubny.“

„Zeby to boli tí lovci lebiek, o ktorých hovoril Mizerák?“

„V tejto časti pralesa žijú dva indiánske kmene,“’ povedal mu strýko. „Xuanaciovia a Prozuanaciovia. Iba Xuanaciovia sú bojovní.“

„Možno by sme sa mali vrátiť,“ navrhol John. „Pozrieme sa, či sú všetci v poriadku.“

„Frank Voďanoj dokáže všetkých veľmi kvalitne ochrániť,“ namietol Nimrod.
„Ak myslíš…“

Pokračovali teda v prieskume chodníka, ktorého trasu sa Nimrod naučil naspamäť pred tým, ako sa prevtelili do zvierat. Asi po hodine neustávajúceho bubnovania John zastal a poslal vzduchom myšlienku: „Vyzerá to celkom bezpečne. Nemali by sme sa už vrátiť?“

„Ešte sa pozrieme, čo je za tým kopcom,“ rozhodol Nimrod a prekĺzol popod kmeň spadnutého stromu aj cez krovie za ním bez toho, aby narušil čo i len jediný list. Hneď nato zastal ako prikovaný.
„Čo je?“ vyzvedal John.
Nimrod neodpovedal a po takmer celej minúte si ľahol na brucho. Neprestajne pritom sledoval čosi pred sebou. John sa preplazil k nemu a pokúsil sa zistiť, čo to je.
Rozpršalo sa. Nimrod stále neodpovedal.
John si striasol vodu z uší, opäť prižmúril oči, aby mu do nich netieklo, a zahľadel sa do temnoty. Strýko upieral zrak na dokrivený kmeň a konáre stromu necelých desať metrov pred nimi, na ktorých nebolo absolútne nič zaujímavé. Nech sa snažil, ako chcel, stále na tom strome nič nevidel, no dôveroval strýkovým skúsenostiam, a tak čakal. Mal šťastie, že mladé jaguáre sú podstatne trpezlivejšie ako mladí džinovia, lebo sa mu vyplatilo čakať.
Strom sa takmer neznateľne pohol. Nebolo to, akoby sa chystal odísť, ale skôr akoby sa nadýchol. Potom sa na konci jedného z konárov mihlo čosi ako vták alebo hmyz a Johna náhle zamrazilo od hrôzy lebo si uvedomil, že to v skutočnosti vôbec nie je strom. Rýchlo vyslal myšlienku k jaguárovi vedľa seba.
„Je to obrovská anakonda.“

„Presnejšie povedané,“ opravil ho Nimrod mlčky, „je to nepredstaviteľne ozrutná anakonda. Tieto hady vedia dorásť do dĺžky sedem až desať metrov, no tento exemplár má prinajmenšom dvakrát toľko. Keď vezmeme do úvahy jeho rozmery a skutočnosť, že číha tesne vedľa chodníka, je jasné, že ho tam nastražili na nás.“

„Ako to robia?“ spýtal sa John.
„To neviem,“ pripustil strýko. „Nech to však robia akokoľvek, musíme sa toho hada nejako zbaviť.“

„Budeme potrebovať riadne veľkú pušku.“

„Nemáme záruku, že zajtra bude na tom istom mieste,“ povedal Nimrod. „Ľudskými očami by sme ho aj napriek tým ozrutným rozmerom nemuseli zazrieť, alebo aspoň nie včas. Nie, John. Musíme naň spoločne zaútočiť. Musíme ho zabiť hneď teraz.“

„Aleje hrozne veľký,“ namietol John. „Len na šírku musí mať azda meter. Môžeš ho hrýzť celý deň a nikam sa nedostaneš.“

„Pri útoku budeme mať niekoľko výhod. Po prvé, dážď zamaskuje naše pohyby. Po druhé, už sme zistili, kde má hlavu. Je to najlepšie miesto na útok. Ty sa mu zahryzneš do hrdla, ako to jaguáre robia, a pokúsiš sa ho zadusiť. Ja mu zaseknem zuby do hlavy rovno medzi očami a nahryznem mu mozog presne ako ty tej korytnačke. S trochou šťastia nič také ani vo sne nečaká. Striehne na tvory na chodníku a my prídeme z džungle, od jeho slepého miesta. To je ďalšia výhoda. Musíme však byť ohromne opatrní. Ak sa mu podarí omotať nás svojím telom, rozpučí nás ako chlieb s lekvárom. Ak sa to stane, musíš okamžite opustiť telo jaguára a nájsť si nejaké iné zviera, ktoré ťa odnesie naspäť k lampe s našimi premenenými telami. Je ti to jasné?“

„Stopercentne,“ vyhlásil John.
Pomaly sa začali zakrádať cez džungľu. Zakaždým, keď Nimrod pohol čo i len lístkom na strome, zmeravel a počkal, kým sa neprestal chvieť. Po pol hodine boli iba asi o tri či štyri metre bližšie k obludnej anakonde. Nimrodovho jaguára to nesmierne nabudilo. Jeho šľachy aj svaly sa napínali na prasknutie a z mocných láb sa mu vysunuli ostré pazúry. John urobil so svojím telom to isté. Krk toho hada, hovoril si v duchu. Zahryznúť a zadusiť. Zahryznúť a zadusiť.
Keď na to prišlo, odohralo sa to úplne ticho. Rev dvojice jaguárov by vedel vydesiť a paralyzovať menšie zviera, ale ozrutného hada by iba zbytočne upozornil na nebezpečenstvo, čím by ich pripravil o jednu z výhod. Preto sa bez akéhokoľvek zvuku ako dva naraz vystrelené šípy vrhli cez mokrú džungľu k jeho ohavnej hlave.
Útok sa začal.
DEVIATA KAPITOLA
DOTYK ŽABIČKY UPROSTRED NOCI
Neveľká skupina troch džinov a troch ľudí sa utáborila pri rieke. Všetci okrem Groanina práve dojedli Bahnovu vynikajúcu večeru, keď k nim doľahlo bubnovanie duniace nocou ako lokomotíva v temnej diaľke.
Bahno vytreštil oči. Zjavne ho to vyľakalo. Mizerák odhodil nohu z kuraťa, postavil sa a vyvrátil hlavu k vrcholkom stromov. Možno bola jeho hlava nezvyčajne drobučká, ale zmysel pre orientáciu v teréne nestratila, takže po chvíli ukázal na západ a zobral do ruky pušku. „Osem kilometrov týmto smerom. Možno aj viac.“

„Rozprávajúce bubny?“ spýtala sa ho Philippa.
„Nič nehovoria,“ odvetil, „ale aj tak posielajú do sveta odkaz.“

„Aký odkaz?“ chcela vedieť Zadie.
„Aby ľudia vedeli, že tu sú. Aby sa ich báli.“

„Indiáni z kmeňa Prozuanaciov?“ spýtal sa Groanin s nádejou v hlase.
Mizerák pokrútil miniatúrnou hlavičkou. „Prozuanaciovia už nebubnujú. Prozuanaciovia dávajú prednosť telefónu. Prozuanaciovia majú radi súkromie. Nemusí každý vedieť, o čom hovoria. Toto sú Indiáni z kmeňa Xuanaciov. Tí bubnujú, aby ľudí poriadne vystrašili. Bubnujú, aby ich znervóznili.“ Jednou rukou si chytil drobnú bradu a druhou prešiel po tenkom krku. „Aby sa turisti báli, že prídu o hlavu.“

Komorník hlasno preglgoL „Nuž, celkom sa im to darí,“ povedal. „Mňa vystrašili až-až. Moja hlava mi tak trocha prirástla k srdcu. A k telu, pravdaže. Hrozne nerád by som ju videl na poličke nejakého miestneho šamana.“

Mizerák pokrútil hlavou. „Xuanaciovia zrejme nemajú záujem o vašu hlavu, pán Groanin,“ vyhlásil a jemne ho potľapkal po lysine. „Chýbajú na nej vlasy. Plešatá hlava pre nich nemá cenu. Na trofejovej palici sa po scvrknutí oveľa lepšie vyníma taká, ktorá mala vlasov čo najviac. Plešatá hlava je ako detská výživa – nanič.“

„Tak to sa mi uľavilo. Asi,“ povedal komorník podráždene. „Že vraj plešatá hlava!“

„Nikto sa nemá čoho báť,“ upokojoval ich pán Voďanoj. „Som predsa džin.“

„Tak urobte niečo, aby sme sa cítili bezpečne,“ žiadal ho Groanin. „Rýchlo niečo urobte!“

„Napríklad čo?“

„Napríklad kolovú hradbu,“ navrhol komorník. „Alebo radšej celý hrad. Áno, hrad s padacím mostom a cimburím. A stovkou lukostrelcov, ktorí nás budú chrániť.“

„Robíš z komára somára, Groanin,“ povedala mu Philippa. „Naozaj? Vážne?“ Napäto sa na ňu usmial. „To sa ti ľahko povie, keď si džin a v prípade potreby vieš zmiznúť v miniatúrnej fľaštičke. Pre ľudí ako Bahno a ja je to však celkom iné. Zakaždým, keď sa pozriem tuto na Mizeráka, mám taký čudný pocit na zátylku.“

„Ak vás to upokojí, môžem použiť džinovskú moc a vytvoriť ďalší propugnátor,“ navrhol pán Voďanoj. „Ďalšiu ochranu tábora, akú včera vyrobil Nimrod. Odradí každého, kto by sa k nám pokúsil priblížiť.“

„Urobte to, prosím,“ povedal mu Groanin.
„Horor šou.“ Pán Voďanoj vykreslil prstom kruh vo vzduchu a vyslovil k tomu svoje spúšťacie slovo: „ZAGIPNOZITIROVAVŠEMUŠJA!“

„To je všetko?“ vyzvedal komorník.
„Áno,“ odvetil Voďanoj. „Teraz budete všetci v bezpečí. Viac-menej.“

„Viac-menej?“ zamračil sa Groanin.
„Presne,“ podporila ho Philippa. „Ako ste to mysleli?“

„Ty to nevieš, dieťa moje?“ zvolal pán Voďanoj. „V oblasti chránenej propugnátorom nemôžeš používať džinovskú moc.“

„Tak to som naozaj nevedela.“

„No teda!“ pohoršila sa Zadie. „Fakt nie?“

Philippa si zahryzla do pery, aby nedala najavo, ako veľmi jej lezie na nervy.
„Nechápem, čo dnes mladých džinov vlastne učia,“ sťažoval sa pán Voďanoj. „Za mojich mladých čias sme sa toto všetko dozvedeli, skôr ako nám narástli zuby múdrosti.“

„Čo na tom záleží?“ spýtal sa Groanin netrpezlivo. „Veď vnútri toho oného… propugnátora to nepotrebujeme, no nie? Budeme v ňom v bezpečí.“

„Presne tak,“ prikývol pán Voďanoj. „Budeme bezpeční ako v murovanom dome.“

Možno v bezpečí, ale rozhodne nie v suchu. Lebo keď Mizerák a Bahno rozbalili stany, ukázalo sa, že Bahnov pes Hector do nich vyhrýzol kopu dier. Bahna to rozčúlilo natoľko, že po ňom hádzal kamene a palice, až kým ho Philippa nezastavila.
„Daj tomu chudákovi pokoj,“ prikázala mu. „Nevedel, čo robí.“

„Slečna Philippa má pravdu,“ podporil ju Mizerák. „Aj Hector je asi len nervózny z toho bubnovania.“

„Rovnako ako ja,“ prikývol Bahno. „Normálne by som starého Hectora nikdy neudrel. Lenže tie stany sú celkom zničené.“

 „Tým sa netráp,“ povedala mu Philippa. „O nič nejde. Ráno ich opravíme pomocou džinovských schopností.“
„Ostáva dúfať, že sa v noci nerozprší,“ dodal Groanin.
V amazonskom pralese spadne ročne takmer tritisíc milimetrov zrážok – asi dvojnásobok priemeru pre východné pobrežie Spojených štátov – a aj tej noci sa husto rozpršalo. Dažďový prales nedostal svoje meno len tak, pre nič za nič. Zničené stany im proti lejaku poskytli iba minimálnu ochranu, takže Philippa a Zadie sa zobudili do nitky premočené. Bolo im aj zima. Veľmi zima. Zadie si rýchlo dala šatku a rukavice. Mizerák a Bahno sa pokúšali opäť rozložiť zahasený oheň, ale veľmi sa im to nedarilo. Groanin sedel v kaluži vody s novinami nad hlavou ako provizórnym dáždnikom, ktorý mu vôbec nepomohol – rovnako dobre mohol stáť vo fontáne na hlavnom námestí Limy.
„Nádherné, čo poviete?“ frflal. „Práve v tú jednu noc, keď nám sprosté psisko rozhryzie stany, musí liať ako z krhly. Celkom ako v Manchestri na štátny sviatok. Veru tak. Mokrejší by som už nebol, ani keby som mal v ruke gumovú kačičku a špongiu do kúpeľa.“

„Počúvaj!“ zasyčala Zadie.
Groanin naklonil hlavu a vystrčil mokré ucho do prívalov vody. „Nechaj ma hádať. Prší,“ povedal trpko.
„Bubny!“ zvolala Zadie. „Už ich nepočuť!“

„Ak majú Indiáni aspoň štipku zdravého rozumu, už dávno sa schovali niekam do sucha,“ povedal jej Groanin.
„Má pravdu,“ podporila ju Philippa.
Komorník iba pokrčil plecom.
„Ty to nechápeš?“ spýtala sa ho Philippa. „Ak tie bubny stíchli, potom už možno nepotrebujeme repugnátor. Mohli by sme použiť džinovské schopnosti, opraviť stany, vysušiť sa a trocha sa zahriať.“

„To je pravda,“ súhlasil Groanin. „Choď to povedať Voďanému. Nechápem, kde je. Ako môže niekto v takomto nečase len tak spať?“

Spoločne sa pobrali k stanu pána Voďaného, ktorý nebol o nič menej doničený ako ostatné. Tvrdo v ňom spal na poľnom lôžku. Groanin si hlasno odkašlal.
„Pán Voďanoj! Haló!“ Chytil džina za plece, jemne ním zatriasol a hlasno zacmukal. „Ako môže niekto spať v toľkej vode?“ zafrflal. „Veru, to by som naozaj rád vedel. Hovorím, vstávajte, pane! Potrebujeme opraviť stany, a to tak, že hneď! Všetci sme totiž totálne premočení!“

Pán Voďanoj však stále tvrdo spal.
„Tu niečo nebude v poriadku,“ vyhlásil Groanin. „Nie je prirodzené, aby niekto tak tvrdo drichmal uprostred takéhoto lejaka.“

„Možno zomrel,“ nadhodil Mizerák. „Aj ja sa cítim dosť mizerne. Z toľkého dažďa sa mi scvrkáva hlava.“

„Nezmysel,“ vyhlásil Groanin. „Pozri sa.“ Ukázal na Voďaného deku. „Veď hýbe rukami.“

„To nie sú jeho ruky,“ povedal Bahno.
„A čie by boli?“ Groanin strhol pánovi Voďanému z hrude premočenú deku a odhalil pod ňou malú ostrožltú žabku, ktorá sa usadili džinovi na hrudi.
Mizerák zavrešťal, čím vyľakal Philippu, až aj ona zavrešťala, čím vyľakala Hectora, až sa rozbrechal a všetci spoločne spôsobili, že Groanin takmer dostal infarkt.
„To mi nerobte,“ zavrčal podráždene. Potom ukázal na drobnú žabku na Voďaného holej hrudi. „Je to iba sprostá žaba. Podľa toho, ako tu vystrájate, by človek povedal, že je to prinajmenšom had. Niežeby na tom záležalo – pokiaľ viem, džinovia sú voči hadiemu jedu aj tak celkom imúnni.“ Sklonil sa, že žabku zdvihne, ale pre zmenu zavrešťal on, lebo mu Mizerák bolestne plesol po ruke.
„Čo je s tebou, ty chumaj zelený?!“

„Nedotýkajte sa jej!“ kričal naňho Mizerák. „Je to žltá šípová žabka.“

„Čo to hovoríš?“ spýtal sa ho Groanin a pritisol si boľavé prsty na hruď.
„Je to jedno z najnebezpečnejších zvierat na svete,“ odvetil namiesto Mizeráka Bahno. „To hovorí.“

„Tá drobná žabička?“ Zadie sa to zjavne nechcelo veriť.
„Koža tej drobnej žabičky obsahuje dosť jedu na usmrtenie desiatich ľudí,“ vysvetlil jej Mizerák. „Žaby sa živia hmyzom, ktorý žerie najjedovatejšie rastliny v džungli. Indiáni ich chytajú a šúchajú o ne hroty svojich šípov, aby rýchlejšie zabíjali. Je smrteľne nebezpečný.“

Mizerák si zapálil cigaretu a pridržal ju pri žabke. Tej sa prítomnosť žeravého konca v kombinácii s tabakovým dymom nepáčila, a tak odskákala kamsi do krovia.
„Čerta jeho starého!“ Komorník sa ustarostene pozrel na pána Voďaného. „Je mŕtvy?“

„Nie,“ odvetila Philippa. „Je na tom veľmi zle, ale ešte žije.“ Sklonila sa k džinovi na lôžku.
„Nedotýkajte sa ho, slečna,“ varoval ju Mizerák. „Radšej nie. Na koži mu mohlo ostať trocha žabieho jedu. Radšej počkajte, kým ho nezmyje dážď.“ Opatrne roztvoril starému džinovi košeľu a nechal mu prúdy vody dopadať na holú hruď.
Pán Voďanoj sa viditeľne zachvel.
„Má silnú horúčku,“ poznamenal Mizerák. „Keby to bol človek, už je mŕtvy. Je to však džin, takže možno prežije. Ale potrebuje lieky.“

Philippa sa zdráhavo naklonila nad chorého priateľa. „Pán Voďanoj,“ oslovila ho. „Otrávili vás. Dotkla sa vás jedovatá stromová žaba. Žltá. Šípová.“

„Phyllobates terribilis,“ zamrmlal v delíriu. „Hrozná beštia. Batrachotoxín. Smrteľný pre ľudí a veľmi nebezpečný aj pre džinov. Musím… Musím sa dostať do lampy. Potrebujem čas na zotavenie. Potrebujem teplo. Je mi hrozná zima. Je mi mizerne. Jediná šanca, ako prežiť, je v lampe. Musím sa opäť zohriať. Počuješ ma? Nájdi moju lampu, dieťa, a rýchlo mi ju prines. Daj mi ju do ruky, inak je do hodiny po mne. Počuješ?“

Philippa sa pozrela na Mizeráka. „Musíme nájsť jeho lampu,“ povedala rázne.
Mizerák už vysypával na rozbahnenú zem obsah Frankovho ruksaka. O chvíľku sa mu v ruke zaleskol čierny flakón od ruského klenotníka Fabergého, zdobený filigránsky opracovaným zlatom. Rýchlo ho podal Philippe, ktorá z neho zložila vrchnáčik v tvare žezla a vopchala ho do roztrasených rúk pána Voďaného.
Chorý džin sa chabo usmial a z úst sa mu vydral ťažký, dlhý, takmer až smrteľný vzdych, ktorý sa postupne premenil na džinovskú transsubstanciáciu, ktorá akoby trvala večne. Chrapľavý dych unikajúci z jeho otráveného tela sa priamo pred ich očami menil na dym, v ktorom mizlo aj samotné telo, až kým neostali iba ruky držiace flakón. Nakoniec aj tie zmizli v čiernej fľaštičke. Philippa ju automaticky zavrela a zotrela si dážď z tváre.
„A už sme tu iba – kamaráti piati,“ zanôtila Zadie.
„Nimrod a John by sa mali každú chvíľu vrátiť,“ povedala Philippa.
„To dúfam,“ odvetila Zadie. „Lebo inak sme v riadnej kaši. Ani vo sne by mi nenapadlo, že na kosť zmrznem uprostred amazonskej džungle. Pred chvíľou som skúsila vysloviť spúšťacie slovo a nič sa nestalo.“

Philippa pokrútila hlavou. „Ty si to asi nepochopila. Pán Voďanoj vravel, že v oblasti chránenej propugnátorom džinovská moc nefunguje.“

„Nie, to ty nechápeš,“ obrátila to proti nej Zadie. „Propugnátor nepokračuje po tom, čo jeho autor prešiel transsubstanciáciou. Moje schopnosti sa teda mali vrátiť. Obom sa nám mali vrátiť. Skús to ty.“

„FABULÓZFANTASIKUSFAJNOVOSTNY!“ povedala Philippa. Absolútne nič sa nestalo.
Zadie vyhodila svojho netopiera Zotza vysoko do vzduchu a chytila Philippu za ruky. „Možno by sme to mali skúsiť spolu,“ navrhla a pevne zavrela oči.
„Myslime pritom na suché šaty, nepremokavé stany a sálavé teplo z vatry v strede tábora,“ dodala Philippa. „Možno samy seba presvedčíme, že nám nie je až taká zima a nie sme celé mokré. Myseľ možno prevládne nad hmotou.“

„Dobrý nápad,“ súhlasila Zadie. „Myseľ prevládne nad hmotou. Kopa teplých, hrejivých myšlienok.“

„Sálavých myšlienok,“ doplnila ju Philippa.
„Horúce ohne. Rozpálené polynézske pláže. Hrubé hrejivé kožuchy,“ povedala Zadie.
„Púšte,“ pomáhala jej Philippa. „Piesok. Sahara. Pyramídy.“

„Parné kúpele a sauny,“ kontrovala Zadie.
„Newyorské metro v auguste,“ nedala sa tromfnúť Philippa. „Mŕtve more v júli.“

„Magma, sopky, láva.“ 
„Čerstvo uvarené vajce.“

„Biftek na grile.“

„Vriaca káva.“

„Práškové čili, feferónky, karí, diabolské hrianky.“

Zadie jej stisla ruky. „Poďme na to, Philippa.“

„FABULÓZ –“ začala Philippa.
„KAKORAFIOFÓBIA –“ povedala Zadie. „– FANTASIKUSFAJNOVOSTNÝ!“ dokončila svoje spúšťacie slovo Philippa.
Ani nemuseli otvoriť oči, aby im bolo obom jasné, že sa im nič nesplnilo. Mlčky sa pustili a pomaly sa pozreli naokolo. Všetko tam bolo rovnaké a pritom iné. Tábor akoby bol odrazu oveľa menší. Mizerák sa krčil pri zemi s hlavou kompletne schovanou v urastených dlaniach. Groanin stál nehybne ako socha a tváril sa poriadne ustarostene. Bahno vyzeral rovnako. Jeho pes Hector zmizol.
„Je mi ľúto,“ povedala im Philippa, „ale nijaká z džinovských vecí momentálne nefunguje. Možno keď prestane pršať, vysušíme sa a trocha sa zahrejeme, ale dovtedy…“ nespokojne pokrútila hlavou.
Groanin ju oslovil iba kútikom úst. „Dúfam, že to bude čoskoro, slečinka,“ povedal jej. „Lebo pokiaľ si si nevšimla, máme spoločnosť a nemyslím si, že prišli na čaj.“

Zažmurkala, pošúchala si mokré oči a pochopila, prečo jej tábor pripadal akýsi menší. Obklopovali ich Indiáni. Muselo tam byť aspoň sto bojovníkov, všetci mĺkvi ako stromy a pomaľovaní ako jaguáre, takže dokonale splývali s džungľou, čo ich obklopovala.
„Myslíš, že sú priateľskí?“ spýtala sa Zadie.
Jednému z domorodcov, ktorý im aspoň napohľad velil, z tváre vytŕčala azda desiatka zaostrených kostí. Z nosa mu visel malý zvonček a jaguárie maskovanie na jeho tele nebola farba, ale tetovanie – stovky tetovaní. Na krku mal náhrdelník zo zubov a pazúrov, na ktorom sa v strede vynímal čierny kameň veľký ako tenisová loptička. Ibaže to v skutočnosti nebol kameň. Bola to scvrknutá ľudská hlava.
„Nie. Nebudú veľmi priateľskí,“ odvetila Philippa.
„Zavrite oči, slečna Philippa,“ šepol jej Mizerák. „Aj vy, slečna Zadie, pán Groanin, Bahno. Všetci zavrite oči. Zahrám sa na Medúzu.“
„Poslúchnite ho,“ zasyčala Philippa. „Rýchlo!“

Mizerák sa vystrel a s hlasným výkrikom si vyhrnul tričko, pod ktorým mal na tučnom pupku magické tetovanie. Traja Indiáni, ktorí boli dosť blízko a nemali dosť rozumu, takže sa naňho pozerali, sa okamžite zmenili na kameň. Ostatní zúrivo zarevali a o sekundu Mizeráka skolil úder vojnovou palicou zozadu po hlave. Zosypal sa na zem a Indiáni ho napchali do vreca.
Ciesi silné ruky v tom istom čase zdrapili najprv jedno a potom aj druhé Philippino zápästie.
Padli do zajatia. Stali sa z nich väzni lovcov lebiek, Indiánov z kmeňa Xuanaciov.
DESIATA KAPITOLA
CELKOM AKO BOH
Anakonda je vodný plaz z rodiny škrtičov. To znamená, že korisť zabíja tým, že okolo nej ovinie svoje silné telo a potom ju stláča, až kým ju nezaškrtí alebo nerozdrví. Meno anakonda pochádza z tamilského výrazu anaikondran, ktorý znamená „zabijak slonov“. V Južnej Amerike tohto obrovského hada nazývajú el matatoro, čiže „zabijak býkov“. Obe tieto pomenovania jasne naznačujú, akú povesť a ohromnú silu má tento tvor. Anakondy sa pohybujú dosť pomaly a pri love sa spoliehajú na moment prekvapenia. Medzi ich korisťou často nájdeme aligátora, vysokú zver či dokonca jaguára a iba veľmi zriedka sa anakonda sama stáva obeťou nečakaného útoku.
Túto konkrétnu anakondu zastihli úplne nepripravenú. Oba jaguáre sa v priebehu sekúnd vrhli na jej hlavu veľkú ako lodný kufor. Vysunuli pazúry, pevne ich zaťali do hadieho mäsa a držali sa ako o život. Až vo chvíli, keď sa pevne zasekli do hadieho tela, si naplno uvedomili, aké je ozrutné. Plaz mal na dĺžku pätnásť, možno osemnásť metrov a priemer dobrých šesťdesiat centimetrov.
John zaťal pazúry beštii do krku a aj sa jej doň zahryzol ako pes, čo visí za zuby z deky. Nimrod mal s podobným útokom na hlavu podstatne viac problémov, lebo bola naozaj obrovská. Had zasyčal ako parný stroj a začal sa zvíjať v nádeji, že tých dvoch zachytí v slučkách svojho tela a rozdrví na kašu. Johno vi aj jeho strýkovi sa iba s námahou darilo unikať istej smrti. Nakoniec sa aj Nimrodovi podarilo pevnejšie chytiť na hlave za žltými očami a zahryznúť do nej tak silno, ako len dokázal.
Anakonda roztiahla široké nozdry, pretože vycítila, že ten útok z dvoch strán koordinuje nejaká vyššia inteligencia, no ešte s ňou ani zďaleka nebol koniec. Prudko sa aj s oboma jaguármi zdvihla dobrých desať metrov vysoko a zatriasla hlavou, až na nej lietali ako dve handry. Potom si nechala koniec tela spadnúť na zem v nádeji, že náraz ju zbaví útočníkov. John si o mokrú zem vyrazil dych, ale ani to ho neprinútilo, aby sa pustil. Kým mal ten príšerný had čo len hlt vzduchu, musel ho škrtiť alebo zahynúť v boji. Ústa mal plné krvi. Netušil, či je hadia alebo jeho vlastná.
Nimrod zatínal zuby do obludnej hlavy. Uvedomoval si, že ak sa mu niektorý z rezákov zlomí skôr, ako beštii prehryzne lebku, ani jeden z nich to zrejme neprežije. Zavrel teda oči a všetku silu sústredil do svalov na mocnej sánke svojho jaguára.
Had zmenil taktiku. Prudko vyrazil cez krovie v nádeji, že sa útočníkov na hlave a krku zbaví v hustom poraste. John sa takmer pustil, keď ho to treslo o strom a potom pretiahlo cez tŕnistú húštinu. Nimrod zavrčal od bolesti, pretože ho had pripučil medzi seba a ostrý kameň a hneď potom o drsný kus dreva. Aj jemu sa však akosi darilo udržať.
Dažďový prales niečo také nevidel a nepočul už poriadne dlho: rev dvoch jaguárov, zúfalý sykot hada, prašťanie dreva a vyplašené nočné vtáky a netopiere. Vyzeralo to, akoby sa tam zbláznil urastený sloní samec.
Z minút bola hodina.
John mal pocit, že mu praskne sánka. Bolesť mu prechádzala celou hlavou, krkom a svalnatými plecami. Pazúry mu to išlo vytrhnúť z lôžok v labách. Potom však zaregistroval zmenu dýchania svojho protivníka, zaboril doňho zuby ešte hlbšie a okamžite videl, ako sa mu rozširujú nozdry, pretože nedostatok kyslíka v jeho tele dosiahol kritickú hranicu.
Aj Nimrod to videl a zozbieral posledné dve percentá sily, aby sa pokúsil prehryznúť lebku. O sekundu neskôr mu v ústach čosi prasklo ako Groaninove extra silné mentolky a nahučalo mu do nich niečo ako horúca želatína. Bol to hadí mozog.
Anakonda sa ešte niekoľko strašných minút metala, potom konečne znehybnela.
„Je mŕtva?“ spýtal sa John.
„Veľmi úprimne dúfam, že áno,“ odvetil mu strýko.
John otvoril ústa a odgúľal sa od nej. Na jeho prekvapenie už vychádzalo slnko. Stále ešte pršalo. Pokúsil sa vstať a zistil, že ho roztrasené nohy odmietajú počúvať. Vyčerpané sa spustil na brucho a zhlboka sa nadýchol. „Si v poriadku?“ spýtal sa bez slov.
„Áno.“ Nimrodove myšlienky zneli ako najjemnejší šepot. „Myslím. A ty?“

„Som nepredstaviteľne vyčerpaný,“ pripustil chlapec.
„Aj ja.“ Nimrod dokríval k miestu, kde ležal menší jaguár, a začal mu olizovať niektoré väčšie škrabance na boku.
John sa pozrel na mŕtvu anakondu s pocitom, ktorý sa podozrivo ponášal na hanbu. „Aké úžasné stvorenie,“ poznamenal. „Je mi ho takmer ľúto.“

„Nedávaj to za vinu sebe,“ povedal mu strýko, „ale tomu, kto ho sem nastražil, aby nás zahubilo. Ver mi, keby sme mu boli dali šancu, niektorí z nás by to neprežili.“

„Ktovie, ako chutí.“

„To z teba hovorí jaguár, John,“ vzdychol si Nimrod. „Naozaj to chceš zistiť?“

„Vlastne nie. Som taký unavený, že už ani nevládzem otvoriť ústa. Už chcem iba spať.“

„Nie je čas najedenie ani na spanie. Mali by sme sa vrátiť. Už sme urobili všetko, čo bolo treba.“

„A to akože musíme?“ John podráždene zavrčal. „Nemohli by sme chvíľu ostať tu?“

„Ostatní nevedia, čo s nami je. Zakrátko si začnú robiť starosti. Chceš, aby si robili starosti, John?“

„Som strašne unavený, vôbec mi na tom nezáleží. Chcem len spať.“

„No tak! Pomaly vyrazíme. Pekný kúpeľ v rieke by ťa mal postaviť na nohy.“

„To neznie najhoršie.“ John sa zdvihol a začal prepletať labami.
Spoločne vykročili pozdĺž chodníka. Ani jednému z nich nebolo do reči. Obaja mali dosť práce s tým, aby zvládli ubolené jaguárie telo. Po chvíli však Johnovi napadlo, že sa spýta, či bolesť a únava nezmiznú po tom, ako sa vráti do vlastného tela v lampe.
„Áno,“ odvetil strýko. „Presne tak. Preto sa tak veľmi chcem vrátiť. Myslel som, že to vieš.“

„Teraz už áno.“

Kráčali naspäť cestou, ktorou prišli. Nimrod šiel prvý. Bohužiaľ, unavené zviera robí chyby celkom ako unavený človek. Nijaký odpočinutý jaguár v dobrej forme by nikdy nevliezol do ľudskej pasce, a to ani do takej, ktorú mu nastražili domorodci s vynikajúcou znalosťou terénu. V jednej chvíli napredovali vedľa chodníka a o moment neskôr sa vysoko nad Johnovou hlavou hojdala pasca s jaguárom jeho strýka.
Zvrtol sa na útek a vbehol priamo do druhej siete pripevnenej k ohnutému kmeňu mladého stromu, ktorý ho rýchlosťou blesku vystrelil k oblohe. Chvíľu tam visel ako mech kokosových orechov, potom sa k nemu rozbehol polonahý muž s bielou maskou a širokým červeným úsmevom. Hlasno kričal, divo gestikuloval a o pár sekúnd už nebol sám. Objavil sa pri ňom druhý, oblečený do jaguárej kože a s jaguárou hlavou namiesto čiapky. Nevyzeralo to dobre. John na oboch zlostne zavrčal a sekol pazúrmi. Ten s bielou maskou zamával vo vzduchu palicou. Bola čierna a mala tvar piraje. Indián ju držal za chvost. Hlava bola hrubšia ako druhý koniec a plná ostrých zubov. Na moment zmizla za jeho hlavou a potom sa náhle znova objavila. John zacítil ostrý úder do hlavy, až takmer stratil vedomie. Biela maska sa priblížila a červený úškrn, čo bol na nej namaľovaný, akoby sa vysmieval jeho pokusom o odpor. Vlastne sa spod nej naozaj ozýval posmešný rehot. Nakoniec John zavrel oči a ponoril sa do nemej temnoty.
Keď sa prebral z bezvedomia, visel za nohy na drevenej tyči a dvaja Indiáni ho kamsi niesli cez džungľu. Veľmi rozumne predstieral smrť. Nebolo to vôbec ťažké, lebo hlava ho tak preukrutné bolela, až si chvíľami želal, aby ho po nej tresli ešte raz a poriadnejšie. Nechal teda dlhý chvost visieť k zemi a horúčkovito premýšľal, čo ďalej. Myslia si, že ho zabili? A ak áno, neznamená to, že zabili aj Nimroda? Veľmi ťažko sa mu čokoľvek chápalo vo chvíli, keď bol celý svet hore nohami a okolo neho sa hovorilo jazykom, ktorý v živote nepočul. Aspoň však prestalo pršať.
Keď dorazili do indiánskej dediny, dostal nápad, čo by mal urobiť. Jeho neviditeľný džinovský duch vykĺzol z jaguára a poriadne zhodnotil situáciu. Nimrodov jaguár visel so zviazanými nohami na druhej tyči, napohľad úplne omráčený. Vkĺzol doň a našiel tam Nimroda. Bol v poriadku, ale ešte stále v bezvedomí. Nesmierne sa mu uľavilo, pretože sa bál, že strýko už azda ani nežije.
Keď zistil, že nateraz preňho nemôže nič urobiť, vystúpil nehmotným duchom z jaguára, dobre si uložil do pamäti polohu dediny a vrátil sa po svojich duchovných stopách na miesto, kde ich chytili. Odtiaľ sa mu rýchlo podarilo dostať k stromu, v dutine ktorého nechal Nimrod svoj cestovný príbytok.
Len čo ovládol všetky atómy svojho tela, opäť prešiel transsubstanciáciou a s Nimrodovou lampou bezpečne v rukách sa vrátil do tábora, aby spolu s ostatnými pripravil záchrannú výpravu. Bol si istý, že pán Voďanoj bude presne vedieť, čo robiť, a Mizerák mu povie, čo sú to vlastne za Indiáni.
Z úkrytu pod kríkom vyliezol Bahnov pes Hector a s nešťastným skučaním mu oblízal ruku. Po Philippe a ostatných tam nebolo ani stopy. Ruksaky ostali na mieste, no pahreba po ohni už vychladla a stany vyzerali, akoby na ne zaútočilo nejaké divé zviera. Na druhej strane však nikde nevidel krv ani nijaké iné stopy po boji.
„Čo sa tu stalo, kamarát?“ spýtal sa a láskyplne poškrabkal Hectora za ušami.
Pes sa poobzeral a zaštekal.
„Čo to bolo tentoraz? Gigantický leňoch? Alebo mamutí aligátor?“

A vtom ich uvidel.
V plytkom hrobe zakrytom konármi a listami, akoby sa s ním niekto veľmi ponáhľal, ležali tri kamenné sochy Indiánov v životnej veľkosti. John hneď pochopil, že sú bojovnejší a pôsobia oveľa nebezpečnejším dojmom ako tí, čo zajali jeho a Nimroda. Potom mu došlo, že tie tri sochy s najväčšou pravdepodobnosťou vznikli tak, že Mizerák ukázal útočníkom brucho. Snažil sa chrániť ostatných, a tak použil svoje magické tetovanie. Otázkou bolo, či sa mu to podarilo a kde teda všetci sú.
„Ušli niekam?“ spýtal sa Hectora. „Odplavili sa v člnoch? Poďme sa pozrieť.“

Zišiel dolu k rieke a člny našiel nedotknuté na svojom mieste. Keď k tomu prirátal všetku výbavu, čo ostala v tábore, bolo mu jasné, že zvyšok výpravy padol do zajatia. Aj by za nimi kričal, ibaže sa mu nechcelo dať sa tak skoro opäť zajať, a navyše od celkom iného kmeňa. Nie, nie, musel namiesto toho pripraviť záchrannú výpravu. Ale koho zachraňovať prvého? Nimroda – alebo sestru a ostatných, čo s ňou sú?
„Čo budem robiť?“ spýtal sa Hectora s úzkosťou v hlase.
Hector zaskučal a povzbudivo mu oblízal tvár.
Johnovi bolo až zle od žalúdka, také veľké starosti si robil. Odstrčil od seba psa a pokúsil sa sústrediť v nádeji, že mu džinovská moc pomôže nájsť riešenie. Nepomohla, no nakoniec sa rozhodol na základe faktu, že jeden z Indiánov, ktorí ho s Nimrodom zajali, mal na sebe jaguáriu kožu. Prvého musí zachrániť Nimroda. Koniec koncov, sotva by inak mohol zabrániť tomu, aby z kože odrali aj jeho strýka. Možno sa už prebral a unikol z jaguára tak ako John, no bolo by priveľké riziko, keby sa spoľahol iba na túto možnosť.
V duchu sa mu začal rodiť plán. Pri pohľade na Hectora si vedel dobre predstaviť, že pes – aj taký, čo má v papuli čarovnú lampu – sa môže po indiánskej dedine pohybovať celkom nepozorovane. Ak nie nastálo, tak určite dosť dlho na to, aby zistil, ako zachrániť Nimroda. Stať sa psom tak krátko po jaguárovi nebolo vôbec lákavé. Vlastne sa mu nechcelo prevteľovať do žiadneho zvieraťa. Ešte stále mal v ústach hnusnú pachuť surového korytnačieho mäsa a hadej krvi. Nemal však na výber.
Už sa chystal znova prejsť transsubstanciáciou a vkĺznuť do Hectora, keď čosi preletelo vzduchom a pristálo na Zadinom ruksaku. Bol to jej skrotený netopier Zotz s čímsi ligotavým na nohe. John sa ho pokúsil chytiť a pozrieť sa, čo to je, no uletel mu a chvíľu krúžil nad táborom, kým opäť zosadol. Takto sa to zopakovalo niekoľko ráz, kým chlapcovi nenapadlo ponúknuť mu kúsok banánu. Potom ho bez problémov chytil a zložil mu kovový predmet z nohy.
Bola to trubička s priemerom drobnej mince a v nej zrolovaný kúsok papiera. Vytiahol ho von.
„Už som počul o poštových holuboch,“ skonštatoval, keďkládol Zotza naspäť na ruksak, „ale o poštových netopieroch ešte nikdy.“

Odkaz na papieriku, určený pre Zadie, ho dokonale šokoval.
Z pobytu v Hectorovi sa nedozvedel nič o tom, čo sa stalo jeho priateľom – iba toľko, že môže za zničené stany a po výprasku od Bahna ušiel, skôr ako sa tam objavil ten druhý indiánsky kmeň.
Vzal do papule Nimrodovu cestovnú lampu a vyrazil po chodníku vedúcom džungľou do dediny, kde nechal strýka. Medzi jej obyvateľmi sa mohol prechádzať, takmer akoby bol neviditeľný. Presne ako predpokladal, nikto si nevšimol, že tam majú o jedno túlavé psisko viac.
Dedinu – aspoň teda väčšinu z nej – tvorili dlhé domy postavené na pilótach na čistine pri dravej rieke obklopenej pralesom. Niektorí Indiáni však žili aj inde – v prastarom vraku riečneho parníka ležiacom v polovici kopca, akoby ho tam vyhodila akási čudesná búrka. S dvomi poschodiami a dĺžkou okolo dvadsať metrov by ste ho čakali niekde na Mississippi, tu však zarástol zeleňou, pobehovali po ňom deti a kurence a vyzeral, akoby tu ležal už hrozne dlho.
Oveľa novšie bolo telo zabitej anakondy. Do dediny ho priniesli iní členovia toho istého kmeňa a teraz bolo uložené pozdĺž parníka, čo ešte lepšie zdôraznilo jeho rozmery.
Keď ho John videl za denného svetla, normálne nechápal, ako im s Nimrodom mohlo vôbec napadnúť, že by niečo také dokázali len tak zabiť. Ten had bol o niečo dlhší ako loď a hrubý ako ropovodné potrubie. Aj na Indiánov jeho rozmery urobili veľký dojem, oveľa viac však žasli nad dvojicou jaguárov, ktoré ho podľa ich odhadov pripravili o život. Držali ich v malej klietke uprostred dediny a správali sa k nim s priam posvätnou úctou. Podľa vzoru muža v jaguárej koži, ktorý bol zjavne čosi ako šaman, sa celá skupina bojovníkov spustila na kolená okolo klietky a zrejme sa k tým jaguárom modlila.
John prešiel bližšie a s hrôzou zistil, že iba jeden z jaguárov stojí na nohách a chodí po klietke. Druhý bol očividne mŕtvy. Z papule mu visel ružový jazyk a ležal na podlahe tak strnulo, že to nemohlo znamenať nič iné. Chlapec preglgol tvrdú gundžu emócií. Ak ten jaguár zomrel, neznamená to, že zahynul aj Nimrod? Uvedomil si, že bude musieť vojsť do klietky a presvedčiť sa osobne.
Takmer rovnako ho vydesilo zistenie, že Indiáni sa po skončení modlitby chystajú zabiť aj druhého jaguára. Pripravovali si luky a šípy, akoby toho urasteného dravca chceli obetovať akému miestnemu bôžikovi.
Ktosi hodil po Hectorovi kameň, aby ho odohnal. John si však uvedomil, čo sa chystá, a ostal tam aj napriek silnej bolesti. Hovoril si, že tentoraz nie je čas na nijaké utajovanie prejavov džinovstva. Musí jednoducho urobiť, čo sa dá, bez ohľadu na to, čo tým napácha na svetonázore a poverách domorodcov. Cítil, že onedlho dostanú zaslúženú príučku.
Pustil na zem strýkovu lampu, vykĺzol zo psa, vrátil sa do nej a pozbieral atómy, ktoré potreboval na transsubstanciáciu. Z toho, čo po sebe zanechal Nimrod, sa nedalo povedať, či žije alebo nie. Vyzeral ako veľmi prepracovaná socha. John naňho chvíľu hľadel, akoby si pripomínal, aký je preňho dôležitý, a potom sa vyvalil z fľaše v mimoriadne veľkom oblaku dymu. Bol extra veľký preto, lebo chcel mať istotu, že odoženie Indiánov od klietky Ešte ani poriadne neskončil s premenou na hmotné telo, už videl, že sa mu to podarilo. Indiáni divo gestikulovali, kričali, vrešťali, jačali a utekali kade ľahšie. Iba Hector ostal, kde bol. Johna poznal, a tak mu vďačne olízal ruku, zazerajúc po Indiánoch. Väčšina z nich sa už ukrývala v domoch a na poschodí lode a vzrušene ukazovala smerom k Johnovi.
John zobral cestovnú lampu a chystal sa vojsť do klietky, keď mu náhle neviditeľný hlas povedal: „Na tvojom mieste by som to nerobil. Je tam jaguár. Jaguáre v zajatí nie sú vôbec priateľské.“

„Nimrod?“ John sa uľavene uškrnul a pozrel na všetky strany. Strýka nikde nevidel, takže usúdil, že je ešte stále v nehmotnej podobe. „Si to naozaj ty?“

„A kto iný by to podľa teba bol? Duch? Videl som tvoj dym a došlo mi, že si prišiel aj s lampou. Vôbec nie neskoro, ak chceš počuť môj názor.“

„Zľakol som sa, keď som videl, že jeden z jaguárov je mŕtvy.“

„Áno. Niektorý z tých ľudí ho musel prisilno udrieť. Je to škoda. Bol to fajn chlapec. Tak či onak, prešiel som do druhého, a keď som ťa tam nenašiel, povedal som si, že si zrejme šiel po lampu. Keď si sa ukázal, práve som sa chystal znova ujsť, kým ma nezabijú spolu s hostiteľom.“

„A si v poriadku?“

„Ale áno. Trocha ma bolí hlava, ale to prejde, len čo sa vrátim do svojho tela. A teraz, ak ma ospravedlníš, si to idem vybaviť. O chvíľu som späť.“

„Jasné. Choď. Nech sa páči.“

V lampe sa čosi pohlo, takže ju John radšej položil na zem, kým si v nej Nimrod vezme naspäť svoje telo. Keď sa z nej opäť vyvalil dym, Indiáni sa znova rozkričali. Bolo jasné, že sú hrozne vydesení.
„Tak vám treba,“ zakričal na nich. „To vás odnaučí mlátiť po hlave bezbranné jaguáre, strieľať po nich z luku a hádzať kamene do nevinných psov.“

Hector k tomu súhlasne zabrechal. Teraz, keď už jeho telo znova patrilo iba jemu, naplno cítil bolesť v boku od kameňa, ktorým ho trafili.
„A čo sa týka lovenia lebiek,“ pokračoval John. „Tak to je ale totálne neprijateľné!“

„Toto nie sú lovci lebiek,“ povedal mu Nimrod, keď sa konečne vynoril z dymu ako tvor z mäsa a kostí. „Vlastne ani nie sú zlí. Sú to Indiáni z kmeňa Prozuanaciov, ku ktorému patrí aj Mizerák. Sú celkom iní ako Xuanaciovia. Nie je to ich vina. Len sa trocha rozohnili nad tým, čo sa stalo tej anakonde. Vieš, uctievajú boha, ktorý vyzerá ako had.“ Neisto sa usmial. „Aspoň teda… doteraz ho uctievali. Pozri sa.“

Na kolenách sa k nim blížil dav Indiánov.
„Myslím, že sa chystajú uctievať nás dvoch,“ poznamenal Nimrod.
„Až ma z toho mrazí,“ vyhlásil John.
„Nie, nijaké mrazenie,“ pokrútil nad tým hlavou jeho strýko a na zdôraznenie aj hlasno zacmukal. „Je to hrozne trápne. Neznášam, keď si ma ľudia mýlia s bohom. Pravdaže, nedá sa tomu celkom vyhnúť, niekedy musíme robiť transsubstanciáciu na verejnosti. Pozri sa – pre týchto ľudí je to najbožskejšia vec, akú kedy videli.“

„To mi je ľúto,“ povedal John. „Ale na citlivejší prístup skrátka nebol čas.“

„Nemusíš sa ospravedlňovať, drahý chlapče. Nedalo sa s tým nič robiť. Takéto veci sa proste stávajú. Aj tak by sme však mali vypadnúť, kým nepôjde do tuhého. Obety a dary bohom… Bože uchovaj, aby sme tu vyrobili ďalšiu sektu. Aj bez nás je ich na svete viac než dosť.“ Nimrod rázne vykročil smerom k džungli.
„Počkaj!“ volal za ním John. „A čo ten jaguár? Nemôžeme ho tu len tak nechať, aby ho zabili ako chudáka jeho brata.“

„To máš pravdu. Najmä po tom, čo pre nás urobil.“ Nimrod naňho dosť naliehavo mávol. „Ale urob to sám, chlapče. Máš na to silu.“

John prikývol, zamrmlal svoje spúšťacie slovo ABECEDARIAN a nechal klietku, nech sa rozplynie v červenom obláčiku dymu. Jaguárovi sa ani nechcelo veriť, aké ohromné šťastie ho stretlo. Bleskovo trielil do džungle bez toho, aby sa čo len obzrel po Indiánoch, ktorí sa hodili dolu tvárou na zem a hlasno nariekali.
„Načo ten purpurový dym?“ spýtal sa Johna strýko.
„Chcel som im dať príučku,“ odvetil chlapec.
Nimrod nespokojne pokrútil hlavou. „Už som ti vravel, že Prozuanaciovia vôbec nie sú zlí.“ Nato sa zvrtol na päte a kráčal ďalej.
John sa rozbehol za ním s Hectorom v pätách. „Mimochodom,“ spustil zadychčane, „musím ti povedať niečo veľmi dôležité a hrozne nepríjemné. Philippa, Groanin, pán Voďanoj a ostatní sú preč. Zmizli bez stopy. Ak sú toto Prozuanaciovia, tak potom by som povedal, že ich uniesli tí druhí Indiáni. Pri tábore som našiel troch skamenených – zahrabali ich do lístia. Tipujem, že im Mizerák ukázal tetovanie na bruchu. To, čo mení ľudí na kameň ako gorgóna Medúza. Priatelia sa ich pokúsili pochovať rovno na mieste, pretože na to, aby ich odniesli domov, boli priťažkí.“

„Nehovor!“ Nimrod mimovoľne pridal do kroku. „To nie je dobré,“

„A to ešte ani zďaleka nie je všetko,“ dodal John naliehavo. „Musím, ti povedať aj o Zadie. Je to zradkyňa. To ona vyrába všetky tie ozrutné zvery.“
„Si si istý?“ spýtal sa Nimrod.
John mu povedal o odkaze, ktorý našiel na nohe jej netopiera.
„Nikdy by si neuhádol, od koho je,“ vyhlásil. „Od Virgila Macreebyho.“

JEDENÁSTA KAPITOLA
JAZERO S PIRAJAMI
„Aspoň už prestalo pršať,“ nadhodil Groanin. 
„Nechápem, ako to má zlepšiť našu situáciu,“ precedila Zadie cez drkotajúce zuby. „Stále sme mokrí a je nám zima. Je tu taká zima a mokro, že nemáme šancu využiť svoju moc a dostať sa preč z tejto diery.“

To sa nedalo poprieť. Všetci okrem Mizeráka boli zavretí v drevenej klietke, ktorá bola napoly ponorená v jaskynnom jazierku nad dedinou Xuanaciov. Neprestajne na nich prúdila ľadová voda z horského potoka.
„Myslíš, že to vedia?“ spýtala sa jej Philippa. „Myslím to, že džinovia sú stvorení z ohňa, a my mladší v zime nemáme žiadnu moc.“

„Neviem,“ odvetila Zadie. V duchu si vravela, že na tom vlastne nezáleží, lebo Virgil Macreeby si onedlho uvedomí, čo sa stalo, a príde ju zachrániť. Po tom všetkom, čo spravila, aby pomohla jeho expedícii – gigantistickej kliatbe na Mizerákovej stonožke, komároch a anakonde, nehovoriac už o jedovatej žabe, ktorú strčila do postele pána Voďaného – si po ňu jednoducho musia prísť.
„Onedlho tu budú,“ mrmlala do zimy cez zaťaté zuby. „Prídu. Musia.“

„Dúfajme, že sa nemýliš,“ povedal komorník, ktorý si celkom nesprávne myslel, že dievča hovorí o Nimrodovi s Johnom. „Inak bude jeden z nás o hlavu kratší, celkom ako tí chudáci na stene.“

Kývol hlavou k zbierke scvrknutých ľudských hláv na stene jaskyne tesne nad Mizerákom a škatuľou s lebkou Francisca Pizarra. Mizeráka Indiáni zviazali a strčili do vreca, čo bolo celkom rozumné opatrenie proti smrteľnému nebezpečenstvu, ktoré predstavovalo jeho gorgonské brucho. Xuanaciovia sa zjavne netúžili premeniť na kameň.
„Nemyslím si, že by s nami mali v úmysle práve toto, pán Groanin,“ povedal mu Bahno. „Ani s plešatou, ani s dievčenskou hlavou nezískajú žiadnu úctu. Pre hrdých bojovníkov, ako sú Xuanaciovia, sú takého hlavy bezcenné. Nie, skôr si myslím, že máme pre seba iba polovicu jazierka. Je predelené drevenou stenou, vidíte? Ibaže to nie je celkom stena – skôr zasúvacie dvere, ktoré sa dajú otvoriť.“

„Áno, aj ja som už nad tým špekuloval,“ pripustil Groanin a pozrel sa do vody na druhej strane prekážky. „Mám pocit, že je tam aj oveľa teplejšia voda. Cítim to na tvári.“

„Kiežby sme boli na tej strane,“ vzdychla si Philippa. „Zohriali by sme sa, použili džinovské schopnosti a dostali sa preč.“

„Keby sme boli na druhej strane, už by bolo po nás,“ povedal jej Bahno.
„Ako to?“ nechápala Philippa.
„Druhá strana jazera je plná pirají,“ vysvetlil jej.
„Čože!?“ zvolal Groanin.
„Rýb, ktoré majú chuť do jedla rovnako šialenú ako zuby,“ odvetil Bahno. „Slovo piraja znamená ‚ryba so zubami’. Húf veľkých pirají dokáže za pár minút zožrať živú kravu. Oholia jej mäso od kostí, ako keď striháte ovcu.“

„Ja viem, čo sú piraje.“ Komorník zastonal, pozrel sa ponad bariéru a potom naspäť na Bahna. „Si si tým istý, kamarát? Neťaháš ma za nos? Pozri sa, na druhej strane to vyzerá celkom pokojne. Nemám pravdu?“

„Spočiatku som si nebol istý,“ odvetil Bahno, „ale pred pár minútami som videl, ako sa na mňa z druhej strany niečo pozrelo. Celkom ako človek, ktorý si v reštaurácii obzerá ryby v akváriu a vyberá, ktorú si dá na večeru.“
Groanina ani to nepresvedčilo. „Ty žartuješ?“ vrčal. „Nežartujem.“

Bahno sa naklonil cez priehradku a zhlboka si odpľul do vody za ňou. Groaninovi to na bolestný okamih pripomenulo spôsob, akým sa vyrába pivo chichai, už o sekundu neskôr však na to celkom zabudol. K hladine sa totiž priblížili dva rady mimoriadne ostrých zubov, ktoré začali dychtivo sekať do vzduchu. Rýchlo sa k nim pridali stovky ďalších, až sa zdalo, že voda priam vrie od množstva zúrivých rýb.
„Vidíte?“ spýtal sa ho Bahno.
„Do čerta zeleného!“ zahromžil Groanin. „Vari len nechcú… Veď vieš, otvoriť tie dvere a pustiť ich na nás?“

„Práve to si myslím,“ odvetil Bahno. Potom sa zamyslel a vzdychol si. „Viete, je to škoda, že na jedálnom lístku sme my a nie ony. Piraja má lahodné mäsko. V živote som už nejednu pripravoval.“ Takmer filozoficky sa zasmial: „Nuž, teraz sú asi na rade ryby.“ 
Groanin hlasno zalapal po dychu. „Prisahám, že ak sa z toho dostanem, v živote si už nedám rybie prsty.“

Kým Bahno s Groaninom debatovali o pirajach, Philippa si všímala skôr okolie. Jaskyňu nik nestrážil a ako zdroj svetla v nej slúžila fakľa na stene.
„Keby sme sa dostali k tej fakli,“ povedala, „mohli by sme zapáliť oheň a zohriať sa.“ Pozrela sa na Groanina. „Ako to vyzerá s tou tvojou supersilnou rukou? Nemohol by si vylomiť dvere na klietke?“

„Už som to skúšal, slečinka,“ odvetil komorník ľútostivo. „Nech už je z čohokoľvek, je to na mňa prisilné.“ Aby ukázal, ako to myslí, zovrel dve tyče klietky a z celej sily sa ich pokúsil roztiahnuť.
„Je to strom života,“ prezradil im Bahno. „Rastie tu na okolí a jeho drevo je silné takmer ako oceľ.“

Philippa sa teda zamerala na materiál, ktorý držal tyče pokope. „A z čoho je ten špagát?“ spýtala sa.
„Zo spletených listov kokosovej palmy,“ odvetil Bahno.
Zamyslene prikývla.
„Teraz už stačí zohnať pílku,“ zamrmlala Zadie.
„My ju už máme,“ povedala jej Philippa. „Vlastne ich máme stovky.“ Ukázala na druhú polovicu jazierka, v ktorej sa piraje pomaly začínali upokojovať. „Stačí ich presvedčiť, aby sa pustili do práce. Ako každý pracovník, aj ony potrebujú motiváciu.“

„To má byť vtip?“ spýtala sa Zadie. „Lebo ak áno, tak nie je veľmi smiešny.“

„Nie je to vtip,“ uistila ju Philippa. „Napadlo mi, že kvapka krvi na tom povraze by ich určite presvedčila, aby ho začali hrýzť.“

Groanin si lepšie prezrel mreže a prikývol. „Dočerta, veď ty máš pravdu, slečinka!“ zvolal. „Mohlo by to vyjsť. Fakt, mohlo. Majú zuby ako britvy, takže tie povrazy môžu popresekávať, ani sa nenazdáme. Ja by som potom roztiahol tyče.“

„Lepší plán aj tak nemáme,“ skonštatoval Bahno, „a nápad použiť na mreže zuby pirají je úplne fantastický. A to už nehovorím, aké je to celé ironické.“

„Podľa mňa je to trápne,“ vyhlásila Zadie.
„Jediná otázka,“ povedala Philippa, ktorá sa rozhodla, že ju jednoducho odignoruje, „je to, odkiaľ vezmeme čerstvú krv. Má niekto špendlík? Nie? A nejaký iný malý ostrý predmet?“

„Myslíš okrem jazyka slečny Zadie?“ spýtal sa jej Groanin.
„Bohovsky zábavné,“ zahundrala Zadie, ktorej zima a pocit viny bránili chápať komorníkov humor.
Nikto nemal nič ostré.
„Ako zoženieme krv, keď nemáme nič s hrotom?“ bedákala Zadie.
„Mám nápad,“ vyhlásil Bahno. „Pán Groanin, udrite ma do nosa, prosím.“

Komorník vystrúhal bolestnú grimasu. „To nemôžem, kamarát,“ povedal. „To sa nedá, nemôžem ťa len tak tresnúť do nosa.“

„Ale isteže môžete,“ ubezpečoval ho Bahno a natrčil k nemu hlavu. „Nič na tom nie je. Jednoducho mi dajte bombu. Viete, ako sa to robí, nie? Dáte prsty dokopy, zavriete päsť a bác!“ Zavrel oči.
Groanin zaťal päsť a neisto sa naňho pozrel.
„Nemôžem,“ povedal. „Nemôžem udrieť neozbrojeného človeka. Jednoducho to nie je britské.“

„Ale isteže môžete. Povedzte, ktoré je vaše futbalové družstvo?“

„Manchester City. Prečo?“

„Lebo sa vám možno bude biť lepšie, keď ho urazím, nie?“ Bahno ho zľahka plesol po líci. „Potom ma možno dokážete udrieť, vy kyslý anglický ksicht. Vy nadutý britský somár. Vy tupý škaredý gringo. Vy!“ Opäť ho plesol, tentoraz oveľa silnejšie. „Mimochodom, Manchester City je totálna mizéria. Nedá sa ani porovnať s Manchestrom United.“

„Tak moment, Bahno!“ Komorníkovi sa do tváre nahrnula trocha krvi. „Hovoríš o fantastickom futbalovom mančafte.“

„Manchester City by nenabil ani starý koberec,“ dobiedzal Bahno. „Radšej mi vrazte hneď, vy vykopávka, lebo vám jednu vrazím sám!“

Groanin pokrútil hlavou. „Stále nič,“ povedal.
V tej chvíli ho Zadie z celej sily tresla do nosa.
„Aúúúú!“ zreval a chytil sa za nos. „Prečo? Prečo si mi to spravila, ha?“

„Zadie,“ rozhorčila sa Philippa, „prečo si udrela Groanina?“

„Prečo? Aby som všetkým ušetrila čas. Preto! Aby tu už nedrístal tie sprosté anglické zdvorilosti, akože ho nemôže udrieť a tak ďalej.“

Groanin si pozrel na prsty, ktorými si držal boľavý nos. Mal na nich krv. „Dočerta!“ hromžil. „Asi mi ho zlomila!“ Trpko zagánil na Zadie. „Teba veru zo zdvorilosti nikto obviniť nemôže. Od samého začiatku všetkým iba lezieš na nervy.“

„Čo sa stalo, stalo sa,“ uzavrela to Philippa a pomohla nešťastnému anglickému komorníkovi dostať trocha krvi na palmové povrazy, ktoré držali pokope ich väzenie.
Malo to priam elektrizujúci dopad. Inak povedané, vyzeralo to, akoby niekto pustil do vody elektrický prúd. Jeden moment sa hladina takmer ani nepohla a o sekundu neskôr sa na nej rozpútalo nepredstaviteľné šialenstvo, s akým sa piraje pustili do krvavých špagátov.
„Myslím, že by tej krvi už aj stačilo,“ povedala Groaninovi Philippa.
„Áno, slečinka.“ Stisol si nos, no ani tým nedokázal zastaviť príval krvi, ktorá mu kvapkala z prstov na drevenú bariéru medzi nimi a pirajami. Odvrátil sa a vyrazil na opačnú stranu. Krv mu tiekla do vody.
„Hovorím, že už stačí!“ zvolala Philippa.
„Neviem to zastaviť, slečinka,“ bránil sa. „Keby ma tá hlupaňa nebola tresla tak silne, možno by som tak veľmi nekrvácal.“ Bahno sa pozrel na spoje drevenej klietky, „Ale zaberá to,“ skonštatoval, „Tie ryby hryzú povrazy, akoby to bolo čerstvé mäso.“

Philippa sa rozžiarila.
„Nerada vám kazím radosť,“ ozvala sa Zadie, „ale nehryzú iba klietku. Pozrite sa.“ Ukázala na drevenú bariéru, ktorá ich delila od krvilačných rýb.
Bahno sa tam pozrel a hlasno zastonal. „Má pravdu,“ povedal. „Žerú aj spoje tých dverí.“
„Myslíš tých dverí, čo nás delia od nenažraných pirají?“ spýtal sa ho Groanin cez krvavé prsty.
„Presne tak. Vo vode je priveľa krvi. Tie ryby sú z nej celkom nepríčetné.“

Philippa skusmo zatlačila na drevenú bariéru. „Otázka je, čo povolí prvé,“ vyhlásila. „Povrazy na klietke alebo povrazy na dverách?“

„No to je super,“ frflal Groanin. „Proste super. Stať sa potravou pre ryby… v mojom veku… Fantastické.“

Bariéra sa zlovestne rozhýbala.
„O minútu ich tu máme,“ povedal Bahno.
„Rýchlo, Groanin,“ súrila Philippa komorníka. „Ešte raz skús roztiahnuť tie tyče.“

„Dobre, slečinka.“ Pevne chytil dve z nich a ťahal. „Už sa hýbu! Rýchlo, slečinka! Pretiahni sa na druhú stranu!“

Kým to Philippa stihla urobiť, predbehla ju Zadie. Bez ospravedlnenia stúpila Groaninovi na plecia a pretiahla sa pomedzi drevené mreže. Philippa šla za ňou. Len čo boli obe vonku, vyliezli na podlahu jaskyne a upreli zrak do rozbúrenej vody.
Bariéra sa opäť pohla.
„Už dlho nevydrží,“ skonštatovala Zadie. „Povedala by som, že ak do šesťdesiatich sekúnd nevypadnete, ryby vám rozhryzú zadok.“

„Choď, Bahno!“ zakričal komorník odvážne a ešte viac roztiahol tyče. „Už nech si vonku!“

Bahno sa pretiahol cez mreže a vyliezol na kamennú podlahu. Len čo bol na nohách, otočil sa a chytil tyče, aby medzi nimi mohol preliezť aj Groanin. Nebol však taký silný ako on. Máloktorý smrteľník mal takú silu.
„Keby ten tvoj anglikánsky zadok nebol taký tučný,“ podpichovala Groanina Zadie, „už by si bol dávno na suchu.“

„Ja ti dám tučný!“ Groanin zastonal a pretlačil cez mreže hlavu a plecia.
V tej chvíli sa bariéra zrútila.
„Tlač, Groanin! Tlač!“ skríkla Philippa.
Komorník sa s hlasným zafučaním zdvihol z vody. Tyče sa mu na moment zasekli okolo pása, no s nadľudským úsilím ich roztiahol a unikol pred pirajami do bezpečia. Teda, pred všetkými okrem jednej, ktorá sa pevne zahryzla do jeho nohavíc a zrejme aj do toho, čo mal pod nimi.
„Aúúúú!“ zreval a zvalil sa na kamennú dlážku.
Zadie sa predklonila, aby si mohla lepšie prezrieť rybu, ktorá sa trepotala ako dvierka od poštovej schránky vo vetre a pevne sa držala toho, o čom možno stále dúfala, že bude jej najbližším jedlom.
„Nepozerajte sa na mňa ako na akvárium!“ kvílil komorník. „Dajte zo mňa dolu tú beštiu!“

Zadie sa vystrela a odvrátila, akoby jej vôbec nezáležalo na bolesti, ktorú jej záchranca prežíva. Namiesto pomoci odišla k východu z jaskyne a pozrela sa von. „Daj si ju dolu sám,“ odfrkla.
Bahno sa rybu pokúsil odkopnúť, ona sa však po vzore buldoga z kreslených grotesiek zahryzla ešte pevnejšie.
„Aúúúú!“ zreval Groanin znova, lebo to hryzenie už bolo naozaj neznesiteľné.
Philippa strhla zo steny fakľu a na sekundu ju rybe pridržala pod chvostom. Piraja sa okamžite pustila a spadla na zem.
Groanin si vydýchol a pošúchal boľavý zadok. „Vďaka, slečinka.“ Podráždene sa pozrel na rybu, ktorá na zemi lapala po dychu, a odkopol ju na druhú stranu jaskyne. „Nechutnosť jedna špinavá!“

„Mám pocit, že presne to si hovorí aj ona,“ utrúsila Zadie, začo si od neho vyslúžila karhavý pohľad.
„Ale sa mi uľavilo, to nepopieram,“ povedal Groanin.
„Ešte by som veľmi nevyskakovala,“ schladila ho Zadie. „Tí Indiáni sa vracajú. Asi počuli, ako jačíš.“

„Som iba človek, vieš?“ zavrčal komorník.
„To mi radšej ani nepripomínaj,“ odvrkla.
Bahno prebehol k východu z jaskyne a pozrel sa na indiánsku dedinu. Veľká časť bojovníkov kráčala po horskom chodníku rovno k nim s lukmi a kopijami v rukách. „Má pravdu,“ povedal. „Musíme zmiznúť, kým nevylezú na kopec.“

Philipa začala medzičasom rozväzovať vrece, v ktorom bol Mizerák so spútanými rukami aj nohami. „To jeho tetovanie,“ povedala. „To, čo má na bruchu. Každého ním premení na kameň, celkom ako Gorgóna. Neodvážia sa prísť k nám, ak im bude hroziť takáto smrť.“ Vybrala mu z miniatúrnych úst kus handry, ktorou ich mal zapchaté.
„Ďakujem, slečna,“ povedal.
„Ako ti je, Mizerák?“ spýtala sa.
„Mizerne,“ odvetil a posadil sa, aby si rozviazal nohy.
„Hlúpa otázka,“ skonštatovala Zadie.
„Ale budem v poriadku.“

„Hlavne mu povedz, nech sem prinesie to svoje brucho,“ súrila ich Zadie, ktorá od nervozity stepovala na kamennej dlážke. „A nech pohne kostrou!“

„To je nanič.“ Mizerák ukázal brucho Philippe. „Je to mizerné. Kým ma strčili do mecha, zaviazali si oči a potreli moje tetovanie tekutým latexom. Je to guma zo stromu hevea. Potrvá celú večnosť, kým ju zlúpem.“

„No to je ale fakt nešťastné,“ vyhlásila Philippa, „lebo potrvá minimálne hodinu, kým rozložíme oheň a zohrejeme sa natoľko, aby sa nám vrátila džinovská moc.“

„Hrozne nerada hovorím úplné samozrejmosti, ale hodinu času nemáme.“ Hneď nato Zadie zapišťala, lebo sa len-len uhla pred šípom a hneď po ňom aj oštepom, ktoré prileteli do jaskyne.
„Má pravdu,“ podporil ju Mizerák. „Musíme odtiaľto ujsť, aj keby to mala byť posledná vec, čo v živote urobíme.“

„Ako si len želám, aby tu bol Pizarro aj s celou svojou armádou!“ kričala Zadie. „Aby dal tým hnusákom takú príučku, že na ňu do smrti nezabudnú.“

Philippa podvihla fakľu vyššie a odišla s ňou do zadnej časti jaskyne. „Tadiaľto!“ zvolala. „Poďte! Je tu čosi ako falošná stena!“ Nazrela za ňu a zistila, že sa tam v mihotavom svetle fakle ligocú strmé prírodné schody zovreté medzi dvojicou chladných mokrých stien. Vykročila po nich a ostatní sa rýchlo pridali. Nemali čas debatovať o tom, kam tie schody asi vedú.
Na ich konci Philippa začiernila stenu dymom z fakle. „Pre prípad, že by sme hľadali cestu späť,“ vysvetlila.
„Tadiaľto sa sotva budeme chcieť vracať,“ poznamenala Zadie. „Ak teda nezatúžime po čestnom mieste na jedálnom lístku Xuanaciov.“

„Nevieme, či sú to kanibali,“ namietla Philippa, no potom si spomenula, ako veľmi sa mýlila s lovcami lebiek, a tak sa radšej obrátila na Mizeráka. „Alebo áno?“

„Nie celkom,“ odvetil. „Radi jedia surové piraje, ktoré si pochutili na ľudskom mäse. Preto ste boli v tom jazierku. Piraja plnená ľudským mäsom je najväčšou xuanacijskou pochúťkou.“

Po tomto zistení všetci ešte viac pridali do kroku, aj keď nič nenasvedčovalo tomu, že ich niekto prenasleduje.
„Prečo nejdú za nami?“ spýtal sa Groanin a nervózne sa obzeral na všetky strany. V malom ruksaku mal škatuľu s Pizarrovou lebkou, ktorú zobral tesne pred odchodom z jaskyne, aby mu Nimrod nevyčítal, že si ju dal zobrať druhý raz za sebou – pokiaľ sa teda ešte niekedy uvidia.
„Nemôžu ísť za nami, lebo máme ich jedinú fakľu,“ odvetila Philippa a vyrazila hlbšie do jaskyne, no až keď nechala na stene ďalšiu ohorenú stopu. „Zrejme sa za nami pustia, keď zoženú niečo, čím by si mohli posvietiť.“

Prepletali sa podzemným labyrintom, až sa nakoniec ocitli na strmom chodníku, ktorý viedol do priestrannej podzemnej siene s množstvom stalaktitov pripomínajúcich prírodné lustre. Z nej prešli do inej, ktorá bola zasa plná stalagmitov vyrastajúcich zo zeme ako kamenné stromy. Ešte o niečo nižšie bola tretia, v ktorej sa stalaktity a stalagmity spojili do ligotavých stĺpov – stalagnátov – a ktorá len tak ihrala tieňmi. Svetlo Philippinej pochodne nemalo ani najmenšiu šancu ožiariť ten pochmúrny priestor pripomínajúci ohromnú hrobku. Prvý raz od chvíle, keď ich premohlo nadšenie z úteku, sa ich začala zmocňovať hrôza z hlbokých podzemných siení. Neuniklo ich pozornosti, že svetlo fakle slabne a onedlho sa ponoria do tmy.
„Tak trocha som dúfala, že tu dolu bude niečo, čo by sme mohli zapáliť,“ povedala Philippa, keď sa ocitli na ďalšom chodníku medzi sieňami. Pritom strčila prst do ľadového jaskynného jaziérka a skusmo ho oblizla.
„Pehe!“ odfrkla si Zadie. „Každý hlupák vie, že stromy a kríky, ktoré by sme mohli spáliť, pod zemou nerastú. No a keď nemáme čo spáliť, nemáme sa ani ako zahriať.“

„Myslela som skôr na nerastné usadeniny,“ pripustila Philippa. „Naftu, síru alebo uhlie.“
Groanin sa na Zadie sarkasticky usmial. „Vidíš? Ona vždy vie, čo robí.“
„Ale ak nič nenájdeme, mali by sme sa vrátiť a skúsiť šťastie s Indiánmi,“ pokračovala Zadie. „Šanca jedna ku sto s Xuanaciami je stále lepšia ako nulové šance pri potácaní naslepo neznámou jaskyňou.“
Mizerák zobral Philippe fakľu a omotal okolo jej konca vrece, v ktorom ho donedávna väznili. „Môžeme páliť šaty,“ povedal. „Na chvíľu nám to vydrží.“
„A mrznúť ešte viac ako doteraz?“ ohradila sa Zadie. „Ani náhodou! Čo by som len dala za horúci kúpeľ…“

„Počkaj moment!“ zarazila ju Philippa. „Horúci kúpeľ! Áno! To je ono. Možno predsa len môžeme niečo urobiť. Keďjohna v dome pána Voďaného napadol jaguár, strčil ruku do ohňa v kozube a zobral z neho horiace poleno.“

Zadie sa nezmohla na nijakú poriadnu reakciu, a tak Philippa pokrútila hlavou a pokračovala: „Ty to nechápeš? Nepopálil sa. Možno by sme si mohli umyť ruky v plameni tej fakle a získať z neho aspoň trocha sily.“

„Už si to niekedy skúšala?“ chcela vedieť Zadie.
„Nie,“ pripustila Philippa.
„Tak vidíš. Celé je to pritiahnuté za vlasy.“

„Prečo? My džinovia sme stvorení z ohňa. To každý vie.“ Philippa pokrčila plecami. „Čo také sa nám už môže stať? V najhoršom si pripečieme prsty.“

Kdesi v diaľke sa v jaskyni ozvala temná ozvena. Xuanaciovia im už zasa boli v pätách.
„Poponáhľajte sa!“ Bahno si strhol tričko a prikŕmil ním oheň fakle.
„Ale prečo chceš, aby som to robila s tebou?“ spýtala sa Zadie. „Prečo to nespravíš sama?“

„Dobre. Urobím to,“ odvetila Philippa a sadla si na studený kameň na zemi. Potom si vyhrnula rukávy a zapukala kĺbmi ako kúzelník, čo sa chystá predviesť salónny trik.
Mizerák sa posadil pred ňu s fakľou v ruke. „Určite to chcete skúsiť, slečna?“ spýtal sa. „Ten plameň nie je veľký, ale páli ako čert.“
Pri pohľade zblízka s ním musela súhlasiť, aspoň teda do istej miery. Plameň bol prislabý. Nevystačil by na to, čo mala v pláne.
Tričko ho vydržalo prikrmovať iba veľmi krátko. Museli spáliť ešte niečo ďalšie. Niečo, čo vydrží dlhšie a dá viac plameňov. Ale čo?
„Toto,“ ozval sa Groanin, ktorý vycítil dôvod jej váhania. „Prečo nespálime toto?“ Položil na zem medzi nich starožitnú debničku, z ktorej vybral lebku Francisca Pizarra.
„Dobrý nápad,“ skonštatovala Zadie.
Philippa sa nad tým na chvíľu zamyslela. Niečo na tej prastarej debne jej nedalo pokoja. „Nezdá sa mi to,“ povedala.
„Je to len stará škatuľa,“ podpichovala Zadie. „Aký problém by si v tom mohla vidieť?“

„Dobre,“ povedala Philippa Mizerákovi. „Podpáľju.“

Mizerák podpálil svoju vestu, a keď už horela, položil na ňu drevenú debničku.
Chvíľu sa z nej valil čudesný dym a potom ju začali olizovať drobné zelené plamene. Philippa sa chystala zhlboka nadýchnuť, no odradil ju silný pach síry pripomínajúci zhnité vajcia a vypĺňajúci celú jaskyňu. Zamávala si pred nosom rukou.
„Debnička je znútra vyložená cinabaritom,“ povedal jej Groanin. „Tipujem, že ten smrad je asi z neho.“

Philippa prikývla, vystrela ruku a natiahla ju nad čoraz silnejší zelený plameň.
„Au,“ zastonal Bahno.
„Už ani slovo,“ zahriakol ho komorník. „Potrebuje sa sústrediť. Nevidíš? Sústrediť sa potrebuje.“

Philippa mu mlčky poďakovala kývnutím hlavy a ďalej držala ruku nad plameňom. Napohľad vyzerala stále rovnako. Nezmenila farbu ani nesčernela, ako by v ohni spravila ľudská ruka. Vlastne to pre ňu ani nebolo nepríjemné. Necítila v podstate nič okrem toho, ako sa zrýchľujú jej molekuly, akoby držala v ruke drôt napojený na zdroj elektrického prúdu. Stále to však nestačilo. Spojila si v prenikavom zelenom plameni obe ruky, akoby si ich v ňom chcela umyť. Dúfala, že zahrievaním dvoch rúk dosiahne lepší výsledok ako pri jednej. Zavrela oči a predstavovala si, ako sa jej zohriata krv rozlieva do celého tela, ako sa jej zrýchľuje v žilách, a modlila sa, aby to prebudilo jej nadpozemské schopnosti. Bohužiaľ, ani toto nestačilo. Nedarilo sa jej navrátiť džinovskú moc.
„Nezaberá to,“ zamrmlala. „Rýchlo, Zadie, daj mi ruky! Urobíme džinkantáciu. Musím na seba preniesť aj tvoju silu, a to hneď.“

„No dobre, ale čo si budeme želať?“

„No predsa, aby sme našli cestu von.“

Aspoň tento jediný raz Zadie nič nenamietla. Bez protestov sa s Philippou chytila za ruky nad plameňom a čakala na nejaký vnem, ktorý spustí ich džinovské schopnosti – opäť rozdúcha oheň, čo horel hlboko v ich vnútri.
Namiesto toho, aby Zadie presunula svoju moc na ňu, Philippa odrazu cítila, ako jej vlastná moc uniká do druhého dievčaťa. Takmer okamžite nato sa splnilo akési želanie. Zadie pustila Philippine ruky a s vreskom vyskočila, lebo si uvedomila, že na letmú chvíľku má veľmi veľkú moc. „Nie!“ kričala. „Nie to! Tak som to nemyslela!“

V tej istej chvíli Philippa zacítila nepatrný náznak džinov – skej energie a rýchlo si zaželala baterku. Tá sa aj hneď objavila. Nebolo to bohvieaké želanie a nebola to bohvieaká baterka. Na nič viac sa však nezmohla, lebo Zadie jej nechala skutočne iba štipku sily. Niečo iné – silnejšie, naliehavejšie želanie – prevzalo vládu nad nimi oboma a vysalo všetku energiu, ktorú načerpali zo zeleného plameňa, ktorý už prskal a pomaly vyhasínal.
„Čo sa stalo?“ spýtala sa.
„Moc zo mňa unikla, skôr ako som s tým stihla čokoľvek urobiť,“ odvetila Zadie nešťastne.
„Áno, ale čo presne sa stalo?“

Zadie pokrútila hlavou. „Nebola to moja vina,“ bránila sa. „Musela som si pred časom niečo želať. Jednoducho sa vyplnilo moje predchádzajúce želanie.“

„Ale čo si si želala?“ naliehala na ňu Philippa.
„Neviem,“ odvetila. „Zabudla som.“

„Ty si tomu dala!“ skonštatoval Groanin a ukázal na škatuľu. Plameň práve zhasol a nezdalo sa, že sa im ho podarí znova rozdúchať.
„Niečo sa stalo,“ povedala Philippa. „Cítila som prúd energie. Splnili sme nejaké želanie. Dosť veľké želanie.“

„Ehm… Už asi viem, čo si želala,“ ozval sa Mizerák a nervózne ukázal za nich.
Pizarrova lebka už nebola iba lebkou. Premenila sa na niečo, čo bolo oveľa viac ako zažltnutá kosť so zubami ako zo slonoviny. Trónila vysokému, šľachovitému telu asi šesťdesiatročného muža s prepadnutými lícami a riedkou sivou bradou. Na hlave mal prastarú oceľovú prilbicu a na hrudi dosť obitý pancier, no jeho meč vyzeral ostrý ako britva. Toto nečakané zjavenie by bolo dosť hrozné aj samo osebe, no pred očami vydesených utečencov sa z jaskyne postupne vynorilo niekoľko desiatok konkvistadorov aj s koňmi.
„Vyzerá to, ako keby sa tu zhromažďovala armáda,“ poznamenala Philippa.
„Dočerta!“ zvolal Groanin. „To je ono! Spomínam si, čo si tá hlupaňa želala. Počul som, ako hovorí, že si želá, aby sa tu objavil Pizarro s celou svojou armádou a dal tým Indiánom príučku, na ktorú do smrti nezabudnú. No a teraz tu je aj on, aj armáda.“

DVANÁSTA KAPITOLA
TICHO ZAHVÍZDAJ
Keď sa vrátili do opusteného tábora, John dal Nimrodovi odkaz od Virgila Macreebyho, ktorý našiel na Zadinom netopierovi Zotzovi. Ten sa medzičasom opäť usadil na jej ruksaku.
Nimrod si ho prečítal, potom ešte raz a nakoniec ho prečítal nahlas:
ZADIE,
TVOJE OZRUTNÉ STONOŽKY, MOSKYTY A HADY SI VŠETCI VEĽMI CENÍME A ROZHODNE NÁM POMÔŽU TROCHA SPOMALIŤ NIMRODA.
PRAVDAŽE, DÁ SA ČAKAŤ, ŽE ON ALEBO VOĎANOJ PORAZIA VŠETKO, ČO IM POSTAVÍŠ DO CESTY. KONIEC KONCOV, SÚ TO MOCNÍ DŽINOVIA.
ZMÄTOK, KTORÝ VYVOLAJÚ TVOJE SCHOPNOSTI, BY VŠAK MOHOL STAČIŤ NA TO, ABY SI VOĎANÉMU ZOBRALA TÚ MAPU.
VEĽMI SA MI UĽAVILO, ŽE SI TO DOKÁZALA A PRINIESLA AJ SLZY SLNKA, LEBO TIE SÚ SPOLU S MAPOU NEVYHNUTNÉ PRE NAŠE KONEČNÉ POSLANIE.
VIRGIL MACREEBY
„Vidíš?“ spýtal sa John. „Čo som hovoril?“
„Áno,“ súhlasil Nimrod. „Sklamala ma.“

„Sklamala?“ John nespokojne pokrčil plecami. „To je slabé slovo! Na druhej strane sa tým vysvetľuje, prečo sa tak hrnula do našej výpravy. Od začiatku bola v Macreebyho službách.“

„Vyzerá to tak,“ prikývol Nimrod. „Asi by sme mali skontrolovať, či ešte máme tú mapu.“

Virgil Macreeby bol bezcharakterný a bezohľadný anglický mág, s ktorým sa už John a jeho strýko raz stretli. Bol to otec Finlaya Macreebyho, strateného syna, ktorého John pokladal za jedného zo svojich najbližších priateľov medzi mundáncami. 
John už prezeral ruksak pána Voďaného. „Je preč,“ oznámil. „Dúfajme, že Frank ju má pri sebe,“ povedal Nimrod. „Inak by sme sa museli obávať najhoršieho.“

Strčil si Macreebyho odkaz do vrecka a prezrel si trojicu sôch, najmä ich nohy.
„Bohužiaľ, naozaj to sú xuanackí bojovníci,“ vyhlásil napokon. „Každý má na päte jazvu v tvare X. Mizerák vravel, že je to pre nich typické. Označujú sa tak, aby pri stopovaní nepriateľa vedeli, ktoré šľapaje patria ich ľuďom.“

„Takže musíme rozbehnúť záchrannú operáciu,“ skonštatoval John.
Nimrod na to nepovedal vôbec nič.
„Sú to lovci lebiek. Musíme ísť za nimi.“

„Všetko má svoj čas,“ povedal mu strýko. „Najprv musíme zistiť, prečo sa im traja džinovia nedokázali ubrániť.“

„To je ľahké.“ John ukázal na Hectora. „Bahnov pes rozhrýzol stany, takže pri tom nočnom lejaku premokli a premrzli. Zrejme im bolo priveľmi chladno na to, aby proti Xuanaciom použili džinovskú moc.“

„To v prípade mladých džinov ako Philippa a Zadie rozhodne môže byť pravda,“ namietol Nimrod, „ale nevysvetľuje to, prečo niekto s vekom a skúsenosťami Franka Voďaného nedokázal uchrániť svojich ľudí pred útokom. Musela by byť nesmierna zima, ak by mal o svoje schopnosti prísť aj on.“

„To je pravda,“ pripustil John. „Čo sa mu teda stalo?“

„Vidím to tak, že tu máme tri možnosti,“ odvetil Nimrod. „Buď svojich spoločníkov opustil, alebo ho niekto zavraždil či nejako ochromil. Keďže Frank je veľmi odvážny a vynaliezavý džin, prvú možnosť musím zavrhnúť. Ostávajú nám teda iba zvyšné dve, Keby tu však bol zomrel, Xuanaciovia by mu boli s najväčšou pravdepodobnosťou odrezali hlavu a našli by sme tu jeho telo. Preto je najpravdepodobnejšia tretia možnosť. Zadie ho musela nejako ochromiť – asi preto, aby mu mohla ukradnúť mapu.“

Obaja sa začali obzerať po stane pána Voďaného.
„Možno naňho uvrhla džinovské puto, kým spal,“ nadhodil John.
„Obávam sa, že to nebolo puto, ale niečo iné, John,“ povedal mu strýko ticho. „QWERTYUIOP!“ Na ruke sa mu objavila tenká latexová rukavica. Zohol sa, vystrel ruku a zdvihol čosi žlté, čo zazrel pod poľným lôžkom. „Mám nepríjemné podozrenie, že naňho uvrhla toto – jedovatú šípovú žabku. Je to jeden z najjedovatejších tvorov Južnej Ameriky. Obyčajného mundánca by dotyk jej kože dozaista zabil. Mocný džin ako Frank Voďanoj by to prežil, no aj jemu by spôsobilo vážne zdravotné problémy, keby mu tú potvorku niekto položil na hlavu alebo na hruď. Myslím si, že práve tam mu ju Zadie dala.“ Vrátil žabku na zem a opatrne si stiahol rukavicu.
„Ak je to pravda, tak sa mi už Zadie ale vôbec nepáči,“ pripustil John. „Najmä vo svetle toho odkazu od Macreebyho. Stále sa mi nechce veriť, že bola schopná urobiť niečo také podlé. Vieš, je z dobrej rodiny. Z dobrého kmeňa.“

„Všetko, čo vravíš, je pravda,“ povedal Nimrod, „ale ak sa ukáže, že je za to naozaj zodpovedná ona, vôbec by ma neprekvapilo, keby sme zistili, že konala pod Macreebyho vplyvom. Je to mocný mág a vychýrený hypnotizér. Spýtajme sa na to pána Voďaného. Určite nám o tom bude môcť povedať viac.“

John sa opäť poobzeral na všetky strany. „Myslíš, že je tu? Myslel som, že ho zajali spolu s ostatnými.“

„Ja si to nemyslím.“ Nimrod vylovil z ruksaku čierny flakón od Fabergého plný filigránskych zlatých ozdôb. „Myslím si, že je v tomto. Do lampy, presne tam by som šiel aj ja, keby po mne lozila jedovatá stromová žaba. Ani by si sa nenazdal a bol by zo mňa dym. Veru, mohol by to byť jediný spôsob, ako prežiť toto hrozné stretnutie.“

Zmizol do lampy hľadať pána Voďaného a John znova ostal sám. Hector si musel znova vypočuť, že je zodpovedný za zničené stany, a tak radšej zaliezol do krovia. John nevedel, čo s rukami. Skúsil prehľadať Zadin ruksak, či v ňom nenájde ďalšie odkazy od Macreebyho a prípadne aj nejaké vysvetlenie, prečo ich všetkých zradila. Stále sa mu totiž nedarilo prekonať odpor voči nej natoľko, aby pripustil možnosť, že ju ten mág zhypnotizoval.
Kým sa jej hrabal vo veciach, hlboké pralesné ticho preťal zvuk človeka hvízdajúceho bezstarostnú, tklivú melódiu, hrozivo búrlivú a precítenú. Niesla sa lesom ako nádherná letná čarovná formulka.
Vystrel sa a počúval. Ako len chcel vedieť takto krásne hvízdať! Ale nebola to melódia, ktorú by poznal nejaký Indián, to nie. Ani vták to určite nemohol byť. Ani vták zo samotného raja by nezvládol taký krásny nápev – obsahoval minimálne deväť rôznych tónov a k tomu aj tremolá. Tak kto to mohol byť? Mizerák? Bahno? Žeby Zadie?
Zdráhal sa prerušiť tú nádheru, nakoniec sa však predsa prinútil zavolať: „Haló? Kto je tam?“

Nádherné hvízdanie ustalo.
Zobral si Mizerákovu mačetu, rozsekal pár kríkov a vkročil do džungle. „Haló?“ zopakoval hlasno. „Kto je tam? Poď von a ukáž sa!“

Presekal sa okolo celého tábora až k miestu, odkiaľ vyšiel. Neprestajne pritom natŕčal uši v nádeji, že opäť začuje to hvízdanie. Počul iba myriadu nemelodický čvirikajúcich vtákov, opice smejúce sa ako hyena, žaby vŕzgajúce ako staré povrazy a hmyz bzučiaci ako desiatky miniatúrnych hračiek na kľúčik. Aj by využil svoje džinovské schopnosti, ibaže nevedel prísť na to, čo si želať, aby odhalil pôvodcu toho hvízdania. Ako tak rád hovorieval majster Rakšasas: „Pravdaže – vedieť, čo si želať, je polovica úspechu.“

Nemohol si to iba namýšľať? Začínal si uvedomovať, aký čudesný vie byť dažďový prales a ako si s vami dokáže zahrávať vaša myseľ: palice sa menia na hmyz, listy na jaštery, spadnuté stromy na aligátory. Dokonca počul rybu, ktorá zbierala na hladine plody a bizarne si pritom cvrlikala. Opäť sa započúval. Možno to predsa len bol vták. Niektoré vtáky vyzerali prapodivné, tak prečo by tak prečudesne nemohli aj znieť? Aj keď bolo svetlo, ten zvuk ho trocha vynervoval. Odrazu sa cítil hrozne sám. Pokrútil hlavou a vrátil sa k prehliadke Zadinho ruksaku.
Nenašiel v ňom žiadne ďalšie odkazy od Macreebyho, iba drobný blok s krikľavožltými tenkými stranami, na ktoré si Zadie asi písala odkazy, a celkom naspodku niečo, čo ho zaujalo oveľa viac. V sklenej zaváracej nádobe boli tri zlaté medailóny. Otvoril ju, čupol si a vysypal ich von. Boli hrubšie ako minca – asi dvoj – alebo trojnásobne – a ťažké. Veľmi ťažké. Hľadel na ne a uvažoval, čo sú zač. Neboli to mince, medaily ani plakety. Na každej strane mali tváre akýchsi Indiánov. Jeden vyzeral hrozne bojovo naladený John si vravel, že asi budú inkské, ale ani tým si nebol istý
„Našiel si niečo?“ oslovil ho Nimrod, ktorý sa práve vrátil z návštevy v lampe pána Voďaného.
„Toto mala Zadie v ruksaku.“ John mu ukázal blok so stránkami tenkými ako šupy cibule a trojicu zlatých medailónov.
„Zaujímavé,“ povedal Nimrod, keď si jeden z nich poťažkal. „Ešte nikdy som sa nestretol s takýmto ťažkým zlatom.“ Obrátil medailón v prstoch. „Na jednej strane je indiánsky boh smrti Supay a na druhej boh Slnka Inti. Aj to je nezvyčajné.“

„Prečo?“ chcel vedieť John.
„Pretože je na tom istom artefakte Slnko aj smrť.“

„No a?“ spýtal sa John. „Slnko je darcom života, nie? Život a smrť, dve strany jednej mince.“

„Aj toto dáva zmysel,“ pripustil Nimrod, „ale pozri sa, ako jeden disk zapadá do druhého a obidva do tretieho. Vyzerá to takmer ako keby chceli naznačiť, že Slnko a smrť sú jedno a to isté. To je veľmi nezvyčajné. Predpokladám, že to budú tie slzy Slnka, o ktorých píše Macreeby. Inkovia zlato volali ‚pot slnka‘.“

„Takže teraz už naisto vieme, kto vykradol Peabodyho múzeum v New Havene,“ skonštatoval John.
„Pravdaže,“ prikývol Nimrod. „Ukradli tam tri zlaté medailóny, však? Celkom mi to vyfučalo z hlavy.“

„A neukradol ich Manco Capac.“

„Ten zrejme chcel len svoju múmiu,“ pokračoval Nimrod. „Veru máš pravdu, John. Musela ich ukradnúť Zadie.“ Kývol hlavou k čiernemu flakónu pána Voďaného. „A bola to ona, kto sa pokúsil zavraždiť Franka. Vravel, že sa v noci zobudil a pristihol ju vo svojom stane. Tvrdila mu, že je asi námesačná. Poslal ju naspäť do stanu a ďalej to neriešil. Ale teraz si spomína, že mala na rukách rukavice. Práve vtedy mu musela dať do postele tú žabu.“

„Ako sa má?“ spýtal sa John ustarostene.
„Dosť zle.“

„Nemali by sme ho odviezť do nemocnice?“

„Čo také by tam urobili? Nemocnice sú pre ľudí, John. Nie pre džinov. Nie, nie, s trochou tepla a pokoja sa z toho dostane aj sám – skôr či neskôr. Keď džin takto vážne ochorie, druhí mu môžu urobiť iba máločo také, čo by nedokázal aj sám. Lenže teraz musí ostať v lampe a naberať sily. Môže trvať celé týždne, kým dá do poriadku svoju životnú energiu. Obávam sa, že v tejto expedícii skončil.“

„A čo mapa? Máju?“

„Nie. Bohužiaľ, máju niekto iný.“

„Zadie!“

„Obávam sa, že máš pravdu. Stále som však presvedčený, že je pod vplyvom hypnózy. Neviem si predstaviť, ako inak by bola ochotná zavraždiť Franka Voďaného. Ani on si to nevie predstaviť.“

„Čo teraz urobíme?“ naliehal John. „Ako sa bez mapy dostaneme k Oku lesa?“

Nimrod si zaklopal na čelo. „Našťastie som sa ju naučil naspamäť.“

„To sa mi uľavilo.“

„A čo tá trubička z nohy toho netopiera? Máš ju ešte?“

„Pravdaže.“ John ju vybral z vrecka a podal strýkovi. „Výborne.“ Nimrod otvoril blok s tenučkými listami, vytiahol pero a pustil sa do písania. „Pošleme Macreebymu vlastný odkaz. Musí vyzerať tak, akoby prišiel od jeho spolupáchateľky. Mysdím, že Zadino písmo napodobním bez väčších problémov. Všetko píše veľkým, však?“

„Presne tak. S krúžkami namiesto bodiek a kopou kudrliniek.“

„Takéto písmo zvyčajne poukazuje na nedostatok sebaistoty,“ vysvetlil Nimrod. „Možno dokonca aj na úplnú nevedomosť až hlúposť. Je to takmer rovnako zlé, ako nepísať vôbec žiadne veľké písmená. Aj keď, pravdaže, existujú abecedy, ktoré veľké písmená vôbec nepoznajú. Napríklad hebrejská.“
„Namiesto krúžkov niekedy kreslí srdiečka, ani keby bola do niekoho buchnutá.“
„Naozaj?“ spýtal sa Nimrod zamyslene. „To by mohla byť ďalšia indícia toho, že ju zhypnotizovali.“

„Čo mu povieš? Myslím Macreebymu.“

„Iba to, že všetci okrem nej sú mŕtvi. Malo by nám to dobre poslúžiť, lebo sa bude cítiť priveľmi sebaisto. Požiadam ho aj, aby Zadie povedal, kde presne je, lebo chce ísť za ním.“

John sa uškrnul, a kým Nimrod písal, snažil sa nemyslieť na to, že jeho sestra, Groanin, Mizerák a Bahno – ba vlastne možno aj Zadie – sú v rukách Xuanaciov. Aby si udržal dobrú náladu, začal si pohvizdovať. Na jazyk mu prišla tá istá chytľavá melódia, ktorú počul len pred pár minútami.
Nimrod neprestal písať, no nespokojne ho pritom oslovil: „Drahý mladý kamarát, ty to vari nevieš? Mizerák ti to nepovedal? V dažďovom pralese si nesmieš za žiadnych okolností hvízdať. Hovorí sa, že ak sa nechtiac trafíš do melódie, ktorú si píska el Tunchi, zjaví sa ti a zahrá sa s tebou tým najstrašidelnejším spôsobom.“

John nasucho preglgol. „Kto je el Tunchi?“

„Duch lesa a jeho ochranca,“ odvetil Nimrod. „Zlomyseľný, zlý duch. Povedal by som, že niečo ako poltergeist, ibaže oveľa, oveľa horší. Aspoň tak som počul. Takže si daj pozor, John. Dobre?“ Zdvihol zrak od písania. „John?“

John však kamsi zmizol.
TRINÁSTA KAPITOLA
NÁVRAT KONKVISTADOROV
Groanin mal pravdu, keď vravel, že Francisco Pizarro ožil aj s celou armádou. Zadino nerozumné želanie spôsobilo, že jaskyňa s ňou, Philippou, Groaninom, Mizerákom a Bahnom sa zaplnila stoosemdesiatimi ozbrojenými mužmi, šesťdesiatimi dvoma koňmi a niekoľkými rímskokatolíckymi kňazmi. Presne s týmto počtom mužov a koní (a kňazov) Pizarro v septembri 1532 porazil Inkov.
Španieli akoby vôbec nepotrebovali svetlo. Pracovali potme, pretože prišli z temnoty. Bolo jasné, že sa chystajú vyplniť Zadino želanie, čiže dať Xuanaciom poriadnu príučku. Keďže existovala jediná príučka, ktorú môže ľuďom uštedriť skupina drsných vojakov, brúsili si meče a priťahovali pracky na brnení s jasným úmyslom znova uskutočniť brutálne vyvražďovanie Inkov. Jediný rozdiel bol v tom, že tentoraz mali ich mečmi padnúť Xuanaciovia. Nikto nepochyboval, že to dopadne práve takto. Pizarrova neveľká armáda pozbierancov z celého Španielska dokázala poraziť stotisíc Inkov, takže bolo veľmi nepravdepodobné, že niekoľko stoviek Indiánov proti nim obstojí lepšie.
„Musíme ich zastaviť,“ vyhlásila Philippa. „Chudáci Xuanaciovia nemajú proti týmto hrdlorezom ani najmenšiu šancu. Zmasakrujú ich ako kedysi Inkov.“

Zadie si pobavene odfrkla. „Chudáci Xuanaciovia?“ spýtala sa neveriacky. „Tí chudáci, ako im hovoríš, nami chceli kŕmiť piraje. Títo chudáčikovia scvrkli Mizerákovi hlavu rovno na krku.“ Pozrela sa naňho, či ju nepodporí. „Len jej povedz, Mizerák. Povedz jej, ako sa cítiš vo vzťahu ku Xuanaciom.“

Mizerák sa poškrabal na scvrknutej hlave. Nedalo sa poprieť, že mu ju zmenšili Xuanaciovia. „Mizerne,“ odvetil. „Cítim sa mizerne z toho, čo mi spravili. To je jasné.“ Nebol však pomstychtivý, a ako o tom premýšľal, začínalo mu byť jasné, že súboj medzi Španielmi v brnení a polonahými Indiánmi rozhodne nebude férový. „Xuanaciovia sú veľmi bojovní, o tom niet pochýb. Takí však boli aj Jivarovia a pred nimi Prozuanaciovia. Všetci amazonskí Indiáni sú tak či inak bojovní. Na druhej strane sú to však len obyčajní hlupáci. Nezaslúžia si, aby ich pobila banda konkvistadorov ako kedysi Inkov. Musíte sa porozprávať s tým ich Pizarrom, slečna Zadie. Musíte ho presvedčiť, aby sa na Xuanaciov vykašlal.“
„Nič také!“ odvrkla rázne. „Tým darebákom môže iba prospieť, keď ich partia Španielov poriadne nakope do zadku.“

„Ako tak na nich pozerám,“ zapojil sa do debaty Groanin, „mám pocit, že sa chystajú urobiť podstatne viac, ako kopať niekoho do zadnej časti tela. Myslia to vážne. Smrteľne vážne. Pozrite sa.“

„Preháňaš,“ povedala Zadie. „Ako zvyčajne.“

Celá armáda vrátane veliteľa kľačala na zemi a dávala si požehnať od kňazov, aby mala istotu, že to, čo bude nasledovať, sa odohrá v súlade s božou vôľou.
„Vždy to tak chodí tesne pred tým, ako sa jedna skupina ľudí rozhodne zmasakrovať druhú,“ dodal Groanin. „Presviedčajú samých seba, že Boh to tak chce, alebo hovoria nejakú podobnú kravinu. Podľa mňa boh nechce mať nič spoločné s ľuďmi, ktorí v jeho mene zabíjajú druhých.“

„Groanin má pravdu, Zadie,“ vyhlásila Philippa. „Musíme niečo urobiť.“

„Čo také?“ spýtala sa Zadie bojovne.
„Ty si tú šlamastiku narobila, tak ju aj naprav,“ povedala jej Philippa.
Zadie tvrdohlavo pokrútila hlavou. „Robte si, čo chcete,“ zavrčala. „Aj tak iba robíte z komára somára. Nijakú masakru som si neželala. Chcela som len, aby niekto dal tým lovcom lebiek poriadnu príučku. To je všetko.“

Aj Philippa pokrútila hlavou. Toto dievča jej už totálne liezlo na nervy a vážne ľutovala, že ho vzala na expedíciu. John mal pravdu. Teraz to už chápala. Nabudúce – ak ich teda čaká nejaká budúcnosť – bude svoje dvojča lepšie počúvať.
„Dobre teda,“ rezignovala. „Porozprávam sa s ním sama, len čo sa domodlia.“

Philippa nevedela po španielsky a pochybovala, že sa Pizarro pred smrťou stihol naučiť po anglicky. Jej istota, že sa dorozumejú, pramenila zo stretnutia s reinkarnáciou talianskeho cestovateľa Marca Pola. „Smrť je najdôležitejší pas, ktorý môžete kedy získať,“ povedal jej vtedy. „Keď zomriete, všetky záhady sa odrazu vyriešia – vrátane tej, ako funguje anglický jazyk.“

Starý konkvistador sa zdvorilo uklonil, len čo k nemu došla. „Je mi veľkou cťou, seňorita,“ povedal tichým, no pevným hlasom človeka, ktorý je zvyknutý vydávať rozkazy. Trocha pritom šušlal.
Usmiala sa naňho a aj ona sa uklonila. „Don Francisco,“ povedala. Bolo to správne oslovenie, pretože don je čosi ako španielsky rytier. „Vaše meno je veľmi slávne. Možno najslávnejšie v celom Peru. No a, pravdaže, je to veľmi slávne meno… ehm… histórie.“

Pizarro sa znova uklonil.
„Pozrite sa,“ pokračovala Philippa, „došlo tu k nepríjemnému omylu. Pravdaže, celé je to naša chyba a veľmi sa za ňu ospravedlňujeme, ale, viete, veci sa majú takto: nakoniec sa od vás predsa len nepožaduje, aby ste dali Xuanaciom príučku. Vlastne by sme boli radšej, keby ste sa… viete, vrátili tam, odkiaľ ste prišli – a nechali ich na pokoji.“

„Tomu nerozumiem,“ povedal Pizarro. „Splnilo sa tu želanie, či nie? Rozhodne by sme sa sem neboli vrátili, keby nás niekto nebol pozval.“

„Áno, to je pravda,“ prikývla Philippa. „Lenže to želanie padlo bez domyslenia možných následkov. Aj džinovia občas robia chyby.“

„Prepáčte, no želanie je želanie. Ja to vidím tak, že vysloviť ho je ako naliať dobré víno na zem. Keď to urobíte, sotva ho už dostanete naspäť do karafy. Verte mi, seňorita, rád by som vám vyhovel, no nech po tom akokoľvek túžim, nemôžem.“ Pokrčil plecami. „Pravdaže, pokiaľ si to nezaželáte. To by bolo niečo úplne iné. Koniec koncov, ste džin.“

„Ale ja si to želám,“ uistila ho Philippa. „Veľmi si to želám. Všetci si to želáme.“

Pizarro sa chvíľu obzeral a potom znova pokrčil plecami. „A pritom som ja aj moji muži stále tu, no nie? Odpustite, ó, veľký džin, ale keby ste si to naozaj želali, potom by sme tu už neboli. Vaša moc by nás poslala preč. Nie je tak?“

„Aha,“ povedala Philippa. „Správna pripomienka. Vysvetlím vám to. Viete, džinovia sú stvorení z ohňa, a keďže tu dolu je dosť chladno, nevieme sa zohriať natoľko, aby sme získali všetky svoje schopnosti. Vlastne sme museli podpáliť drevenú debničku, v ktorej sme priniesli vašu lebku, aby sme si zahriali aspoň ruky a mohli splniť aspoň jedno želanie. Bohužiaľ, vyšlo to veľmi zle, ako som už vysvetlila. Moja priateľka prehovorila prirýchlo. Pravda, títo Xuanaciovia sú otravní, nepríjemní ľudia, no aj tak im nechceme ublížiť. Žiadame od vás iba toľko, aby ste pozhoveli, kým urobíte niečo… drastické.“

„Myslíte, kým im dáme príučku?“ spýtal sa jej hlasom rozumného človeka.
„Presne tak,“ prikývla. „Vedela som, že ma pochopíte. Sľubujem vám, že len čo získame späť svoju moc, všetko vrátime do normálu a…“

„Je mi ľúto,“ prerušil ju Pizarro, „ale ak nik iný, vy by ste predsa mali vedieť, že želanie sa dá odvolať iba štandardným spôsobom – druhým, tretím alebo štvrtým želaním.“

„Áno, zvyčajne to tak býva,“ súhlasila. „Ale, prosím, nemohli by ste urobiť výnimku? Iba tento jeden raz…“

„Moja drahá seňorita,“ vyhlásil takmer až láskavo, „ja tie pravidlá nevymýšľam. Vymysleli ich vy. Teda, vaši ľudia, pred dávnymi vekmi. Nie je to tak?“

Philippa nespokojne zadupala. „No tak, hádam nechcete niekomu ublížiť?“

„Taký je štandardný postup v podobných situáciách,“ odvetil Pizarro.
„Čože? Všetkým?“ zvolal Groanin.
„Áno.“

„Nepreháňate to trocha?“

„Zrejme áno. Určite áno. A teraz ma ospravedlňte, prosím. Musím sa vrátiť k mužstvu. Čaká nás práca.“

„Počkajte chvíľku!“ zavolala za ním Philippa zúfalo. „Ak im máte dať príučku, na akú nezabudnú, tak ich nemôžete všetkých pozabíjať, však nie? Môžu si ju pamätať, iba ak nejakí prežijú, nemám pravdu?“

„Na tom niečo bude,“ pripustil Pizarro. „Nejakých necháme nažive.“

„Aspoň ženy a deti,“ nástojila Philippa.
Pizarro sa zatváril pohoršene. „Seňorita,“ povedal, „nie sme barbari.“

Odvrátila sa od neho. „Ja som počula niečo iné,“ zamrmlala ticho.
„A čo teraz?“ spýtal sa jej Groanin.
„Musíme sa čím skôr dostať na povrch a poriadne sa zohriať,“ odvetila mu. „Iba tak odvrátime masakru.“

Kone sa však už presúvali po prírodných schodoch v jaskyni a celkom zablokovali cestu, ktorou tam prišla Philippa s ostatnými. Bolo jasné, že si musia nájsť inú cestu z jaskyne. Philippa zodvihla svoju malú baterku.
„Poďme,“ zavelila pochmúrne. „Nesmieme premárniť ani sekundu.“

Zadie sa chopila fakle, ktorá ešte stále celkom nedohorela. Mala inú, sebeckejšiu predstavu o tom, čo robiť.
Philippa ju chytila za ruku a začala ťahať do prvej chodby, ktorá im núkala možný východ z jaskyne. Zadie prešla iba pár krokov, potom sa jej vytrhla a ostala stáť pevne ako stalagmit. „Nikam nejdem,“ vyhlásila. „Vôbec nemáš predstavu, kam ísť. Toto nemusí viesť nikam.“

Philippa ukázala svetlom baterky pred seba. Vyplašila tým kŕdeľ netopierov, ktoré sa v zovretej formácii vyrútili oproti nim. Všetci padli na kolená. Všetci okrem Philippy. Tá si totiž uvedomila, že okrem smradu z vrstvy netopierích výkalov na zemi cíti aj závan čerstvého vzduchu.
„To si nemyslím,“ povedala. „Cítiš na tvári ten vánok? Musí tu byť ešte iná cesta von. Som si tým istá. Ver mi, Zadie.“

„Totálne sa mýliš, Philippa! Pozri sa, ja idem hore s nimi – s Pizarrom a jeho chlapmi. Pekne tadiaľ, kadiaľ sme prišli. Budem vonku na slnku a získam späť svoju moc, kým tu vy budete ešte stále sliepňať ako sprosté krty.“

„Nemôžeš ísť s nimi,“ povedala jej Philippa.
„Pozri sa, z tohto podzemia ma chytá klaustrofóbia, taká je proste skutočnosť. Ak sa čoskoro nedostanem von, celkom sa z toho zbláznim.“

Bola to pravda. Všetci džinovia trpia klaustrofóbiou spôsobenou tým, že ich predkovia často trávili celé roky uväznení vo fľašiach a lampách. Pravdaže, Zadie mala ešte iný dôvod, prečo chcela ísť von s Pizarrom a jeho Španielmi. Teraz, keď získala mapu s trasou k Oku lesa, sa chcela čím skôr skontaktovať s expedíciou Virgila Macreebyho. Pravda, nemala so sebou slzy Slnka, ale s tým sa nedalo nič robiť. Tie zlaté medailóny ostali v jej ruksaku v tábore. Predpokladala však, že Virgil Macreeby si s tým nejako poradí. Koniec koncov, bol to mág a mágovia sú vždy veľmi vynaliezaví.
„Musíš ostať s nami. Nemôžeš odísť sama, nie je to dobrý nápad, Zadie.“

„Tak sleduj,“ vyhlásila a zmizla v tieňoch. Posledné, čo od nej počuli, bolo: „Soráč!“

„Nech si ide,“ okomentoval to Groanin.
„Vráť sa, Zadie!“ prosila ju Philippa.
Zadie však už bola preč.
Philippa sa zdráhavo nechala posúriť vpred od Groanina, ktorý bol priveľmi diplomatický na to, aby nahlas povedal, čo si myslí – bol totiž dosť výrazne rád, že Zadie odišla.
Hneď nato sa dostali do ďalšej jaskyne s tenučkým pramienkom napĺňajúcim jazierko z ligotavých žltých kryštálov – rovnakých, aké pokrývali steny a podlahu. Voda v ňom bola teplá, ba až horúca – asi ako káva v šálke. Ani to však nestačilo, aby sa Philippe vrátili džinovské schopnosti. Preto sa z nej iba napili bez akýchkoľvek nedobrých následkov a prešli po úzkej rímse poskytujúcej jedinú cestu von. Na jej konci našli ďalšiu temnú chodbu klesajúcu do hlbín podzemia.
Vánok, čo im vial do tváre, bol čoraz silnejší. Nakoniec dorazili k hlbokej jame s priemerom vyše pätnásť metrov, z ktorej stúpal prúd horúceho vzduchu. Páchol po síre, vyrážal z bezodných hlbín a mizol v akomsi komíne vysoko nad zemou. Philippa intuitívne vycítila, že práve tadiaľto prišiel Manco Capa c a jeho sedem džinovských súrodencov, aby po celé stáročia vládli starým Inkom.
Cez tú dieru sa však nedalo nijako dostať. Zdalo sa, že nemajú na výber. Jedinou možnosťou bolo vrátiť sa, odkiaľ prišli.
„Tu máš zdroj toho prúdenia,“ povedal Groanin. „Ďalej sa už nedostaneme.“ Vzdychol si. „Asi sa musíme vrátiť.“ Potom sa usmial. „Nie je to tvoja chyba, slečinka. Veru tak, nie je to tvoja chyba, všetci sme si mysleli, že sa tadiaľto dostaneme von. Nemám pravdu, Bahno?“

„Jasnačka,“ prikývol Indián.
„Zadie mala pravdu,“ vzdychla si Philippa. „Už celé hodiny sa presúvame čoraz hlbšie do jaskyne.“ Zdvihla zrak k miestu na strope, kde sa začínal komín. „Tipujem, že úroveň terénu je tam hore.“

„Sedí,“ súhlasil Mizerák.
„Čo povieš, ako je to vysoko?“

Mizerák našpúlil pery, zaklonil drobnú hlavu na urastených pleciach a odvetil: „Môže to byť aj sedemdesiat alebo sto metrov. Možno aj viac. Tak či tak, je to veľmi vysoko. Hrozne, hrozitánsky vysoko.“ Pozrel sa po stenách a z jednej odlomil kúsok žltého kryštálu. „A nedá sa tu ani liezť.“ Zlostne hodil úlomok do jamy. Ani nie po metri ho tam zachytil prúd vzduchu a vyfúkol do komína nad ich hlavou.
Philippe čosi napadlo.
„Raz som videla v telke film o človeku, ktorý si hovorí mestský parašutista,“ spustila. „V mestách ako New York skáče s padákom z najvyšších domov a plachtí nad ulicami. Niekedy sa vrhá aj do veľkých dier v zemi. Napadlo mi, že by sme mohli urobiť to isté, ibaže namiesto padania by sme sa vznášali. Inými slovami, padali by sme nahor, nie dolu.“

„To akože máme do tej diery skočiť bez padáka?“ spýtal sa jej komorník.
„Áno. Ibaže vlastne neskočíme do diery. Skočíme skôr do prúdu horúceho vzduchu, ktorý nás vynesie cez komín von z jaskyne.“

„Tebe už naozaj preskočilo?“ Groanin sa sťažka posadil na veľkú žltú skalu.
„Nepovedala by som. Teplý vzduch stúpa nahor a my môžeme stúpať s ním.“

„Hovoríš to, akoby som nevážil viac než pár listov zo stromu, slečinka,“ namietol Groanin. „Lenže ja mám vyše sto kíl! To by som rád videl, ako ma ten prúd len tak zdvihne.“

„To sa dá ľahko overiť, Groanin,“ povedala mu Philippa. „Stavím sa, že ten balvan, na ktorom sedíš, má pekných pár kíl. Čo keby sme ho hodili do prúdu a pozreli sa, čo to s ním urobí?“

„Dobrý nápad,“ pochválil ju Bahno.
„Aj tebe preskočilo,“ povedal mu komorník. „Počuj, Mizerák, ako sa cítiš pri pomyslením, že by sme to spravili?“

„Mizerne,“ odvetil Indián. „Až mi je z toho zle od žalúdka. Ale aj tak by sme tam mali najprv hodiť tú skalu a pozrieť sa, čo sa s ňou stane. Najprv by sme to mali otestovať, presne ako vraví tuto slečna. Až potom sa budeme hádať, dobre? Tak vyzerá správny vedecký postup.“

„Nič také,“ odvrkol Groanin, pritom však vstal a spolu s Mizerákom odvliekol balvan na kraj diery. „Tá skala je akási teplá,“ povedal.
„A veľmi ťažká,“ dodal Mizerák.
„Áno, ale koľko asi váži?“ zastonal Groanin pod jej ťarchou. „To je otázka za šesťdesiatštyritisíc.“

„Aj za viac,“ opravil ho Bahno. Bol by im pomohol aj on, no traja sa nezmestili na chodník. „Oveľa viac,“ zasmial sa trpko. „Môj život má vyššiu cenu.“

Groanin a Mizerák sa so žltým balvanom postavili na kraj jamy a začali ho hojdať. Potom ho vrhli do diery a s úžasom sledovali, ako ho prakticky okamžite chytil prúd teplého vzduchu. Vystrelilo ho to von ako brok zo vzduchovky.
„Myslím, že týmto sa rozplynuli všetky tvoje pochybnosti,“ poznamenala Philippa.
„Aj tak to nespravím,“ vyhlásil. „Nepáčilo sa mi skákať z lietadla, ani keď som slúžil v armáde, a to som mal na chrbte padák, došľaka!“

„Ty si to už robil?“ začudovala sa Philippa.
„Toto? Nie, slečinka.“ Groanin sa strojene usmial. „Tamto bolo iba nebezpečné. Toto je vyšinuté. Som anglický komorník, nie nejaký samovrah. Veď čo ak nás to cestou otrepe o steny? Mohlo by nás to celkom omráčiť. A čo bude, až sa dostaneme von? Ako vysoko vyletíme, kým nás premôže gravitácia? Mohli by sme pristáť na čomkoľvek a kdekoľvek. Mohli by sme zistiť, že sme stratení uprostred amazonskej džungle alebo napichnutí na vrcholci vysokého stromu.“

„Zabúdaš, že som džin,“ pripomenula mu Philippa. „Len čo sa ocitnem na slnku, vráti sa mi moc.“

„O tom ani na chvíľku nepochybujem, slečinka,“ uistil ju. „Ale čo ak ešte stále prší? V pralese pod stromami toho slnka zase až toľko nie je. Mohlo by trvať aj celé hodiny, kým…“

„Ja to skúsim,“ skočil mu do reči Mizerák.
„Aj ja,“ pridal sa k nemu Bahno.
Groanin si pochmúrne zamrmlal: „Sám tu dolu nezostanem.“

„Ak si už skákal s padákom,“ navrhla mu Philippa, „tak potom by si nám možno mal ukázať, ako na to. Myslím, ako najlepšie skočiť.“

Komorník prikývol. „Dobre, slečinka. Najlepšie asi bude spraviť to z rozbehu. Mali by sme sa hodiť do stredu toho vzdušného prúdu, aby nás cestou neotrieskal o steny.“ Ukázal prstom na Mizeráka a potom na Bahna. „Len čo sa dostanete do prúdu, musíte roztiahnuť ruky aj nohy, aby ste z neho zachytili čo najviac.“

„Kto pôjde prvý?“ spýtal sa Mizerák.
„Mala by som ja,“ odvetila Philippa odvážne a strčila si okuliare do vrecka, aby sa jej nerozbili. „Koniec koncov, bol to môj nápad. Okrem toho, s trochou šťastia vyletím na slnko a džinovská moc sa mi vráti, skôr ako dopadnem na zem.“

„Už sa stali aj čudnejšie veci,“ zamrmlal Groanin, ale potom v duchu dodal, že možno ani nie.
Philippa sa vrátila na začiatok chodníka a pripravila sa na rozbeh. V skoku do diaľky nikdy nevynikala. Jej silnou stránkou bolo skôr premýšľanie – práve preto tesne pred tým, ako sa rozbehla, jej ešte napadlo, čo za čudné kryštály to sú na stenách, a jeden si odlomila. Strčila si ho do iného vrecka ako okuliare s tým, že ak prežije, preskúma ho podrobnejšie.
V poslednej sekunde pred skokom zaregistrovala, že na ňu Mizerák kričí a Groanin máva.
Keď už letela, uvedomila si, že sa ju snažia zastaviť. Nebolo ťažké uhádnuť prečo. Prúd vzduchu ustal. Na jednu nekonečnú sekundu jej zamrelo srdce z pocitu, že visí nad jamou namiesto toho, aby letela nahor. Potom sa do nej zrútila.
ŠTRNÁSTA KAPITOLA
EL TUNCHI
John bol niekoľko minút hlboko presvedčený že nezmizol on, ale Nimrod, a tak chodil po prázdnom tábore, vyvolával jeho meno a sekal do kríkov mačetou. Uvažoval, či Nimrod zmizol sám alebo zaúčinkovala nejaká vonkajšia sila. Nepatril k strýkom, ktorí by sa vyparili bez toho, aby aspoň niekomu niečo povedali. Takmer okamžite začul z tmy aj hvízdanie. Tentoraz si dal pozor, aby mu neodpovedal vlastným, lebo zatiaľ ešte nechápal, že je už neskoro a hnev el Tunchiho už padol na jeho mladú hlavu.
Tentoraz dokázal sledovať smer, z ktorého hvízdanie prichádzalo. Čím hlbšie prenikol do pralesa, tým bolo silnejšie. Nebál sa. Koniec koncov, bol džin, a keď sa vynoril na slnkom zaliatej čistine, aj celkom mocný džin. Strach ho nepremohol ani vo chvíli, keď uvidel desivého autora tej hvízdanej melódie.
Ten muž mal okolo tučného pása špinavú kožušinu a dlhé vlasy celé mastné a strapaté. Hornú polovicu tváre mal namaľovanú načierno a dolnú nabielo. Horná bola pozoruhodná tým, že mal iba jedno oko. Pozoruhodnosťou dolnej bol živý jašter – jeho hlavu muž držal v ústach a chvost mal omotaný okolo krku ako šál. Zdalo sa, že cez hlavu jaštera hvízda, a John rýchlo zistil, že aj hovorí. Vlastne to vyzeralo, akoby ho jašter ovládal. Najčudesnejšia však zrejme bola veselá melódia, ktorá vychádzala jašterovi z úst a prudko kontrastovala s hrozivým výzorom muža.
„Parádne pískaš,“ pochválil ho John. „Na jašterovi.“
Jašter prestal hvízdať. „Pískam parádne na akomkoľvek tvorovi,“ zasyčal.
„A máš parádnu melódiu,“ pokračoval John.
„To ti matka nikdy nevravela,“ oboril sa naňho muž s jašterom, „že nemáš hvízdať v kostole? Alebo na lodi? Alebo v dome, aby si neprivolal diabla? A že najviac zo všetkého nemáš hvízdať v dažďovom pralese?“

„Nie,“ odvetil John. „Nič také mi nevravela. Na druhej strane je však pravda, že moja matka nie je ako iné matky. Vlastne nie je to celkom ani moja matka. Aspoň odvtedy, čo začala vyzerať ako niekto úplne iný.“

„To nedáva zmysel, chlapče,“ zasyčal muž s jašterom.
„Bolo by to na dlhé vysvetľovanie,“ povedal mu John. „Možno niekedy inokedy.“

„Nezdá sa, že by si sa ma bál.“

„Ani sa ťa nebojím,“ mykol plecom John. „Prečo si vôbec nechal strýka Nimroda takto škaredo zmiznúť?“

„On nezmizol. Ty si zmizol.“

„A kto vlastne si, že nechávaš miznúť ľudí? Duch?“

„Nie, nie som duch. Som el Tunchi. Šaman. Duchovná ozvena medicinmana, ktorého pred päťsto rokmi umučili španielski konkvistadori. Pravdaže, išli po zlate. Mysleli si, že všetci zbohatnú, a tak si s chuťou pískali. Robili to ešte aj vo chvíli, keď ma mučili. Kým neprišli do Južnej Ameriky, nikto si tu len tak nepískal. Nikto ani nevedel, ako sa to robí. Odvtedy trestám všetkých, čo sa podobne ako oni odvážia hvízdať v džungli. Je to moja pomsta.“

„Ale ja nie som ako oni. Prišiel som zo sveta, kde si ľudia hvízdajú, keď sú šťastní. Je od teba hnusné, že trestáš ľudí za niečo také prirodzené.“

„Kto si, že sa opovažuješ hovoriť mi, čo smiem a čo nie?“

„Som John Gaunt. Prišiel som hľadať stratené mesto Paititi. Musím zachrániť svet pred zničením. Musím odvrátiť Pačakuti.“
„Na to ti kašlem, John Gaunt. Mne záleží iba na pomste.“ Nechutne sa uškrnul. „Najprv ti vyvŕtam dieru do hlavy. Potom ti cez ňu vypijem mozog. Nakoniec tvoju prázdnu lebku použijem na píšťalu môjho organa.“

„Myslíš organ ako hudobný nástroj? Ako v kostole?“

„Áno. Ibaže namiesto píšťal v ňom používam ľudské lebky. Má šesťdesiatjeden tónov a päť klávesníc. Chceš ho vidieť?“ John chladne pokrčil plecami. „Prečo nie?“

Pobral sa za el Tunchim do neveľkej chatrče v džungli, kde našiel najčudesnejší hudobný nástroj, aký kedy videl.
„Päť klávesníc je vyrobených z rohoviny a dreva z miestnych lesov,“ vysvetlil mu el Tunchi pyšne. „Z jaguárích zubov a antilopích rohov. Zarážky sú z tapírích stavcov. Pedále mám z ľudských predkolenných kostí. Steny píšťal som vyrobil z brnení, ktoré som pobral mnohým mŕtvym konkvistadorom. Nech sú všetci prekliati! No a pravdaže, ako vidíš, jadro píšťal je z ľudských lebiek zoradených podľa zafarbenia a výšky tónov. Napojil som ich na veternú komoru, čo je vlastne iba obyčajná drevená debna na diere v zemi, ktorou z hlbín fúka vzduch. V tejto časti pralesa ich je kopa. Keď cez ne začne prefukovať, vydávajú priam pekelné zvuky.“

Posadil sa k organu a začal hrať. John si o chvíľu musel zakryť uši. Ten chlap neklamal – naozaj to bol priam pekelný hluk. Znelo to ako niečo z najhlbšej a najtemnejšej priepasti.
„Podľa mňa hráš mizerne,“ povedal.
„Nikdy som sa to neučil,“ pripustil el Tunchi. „V džungli na tom aj tak nezáleží. Nie je tu nikto, kto by ma počúval.
Okrem toho, nehrám pre iných. Hrám pre seba. Keby som však túžil po publiku, stačí mi zahvízdať.“

John sa nad tým zamyslel. Bolo nad jeho sily a predstavivosť vymyslieť spôsob, ako sa dostať naspäť do paralelného sveta, v ktorom bol ešte pred chvíľou spolu s Nimrodom. Vedel, že na to bude potrebovať el Tunchiho. Na druhej strane nemal dojem, že by bolo nad jeho sily nalákať šamana do nejakej súťaže, v ktorej by ho potom s prevahou porazil.
„Keď už spomínaš hvízdanie,“ povedal, „ani v tom nie si bohvieaký dobrý. Stavím sa, že ťa v súťaži o najlepší hvizd v pohode porazím.“

El Tunchi sa uškrnul, až mu z úst vypadol jašter. Rýchlo si ho strčil naspäť a spýtal sa: „Vyzývaš ma na súboj?“

„Jasné.“ Aj John sa uškrnul. „Ale ak už máme zápoliť, tak o niečo, čo stojí za to.“

„Napríklad?“

„Napríklad, ak vyhráš, dostaneš moju lebku, a ak prehráš, vrátiš ma k strýkovi Nimrodovi.“

„Platí,“ rozhodol el Tunchi. „Dohodnuté.“

„Kto ide prvý?“ spýtal sa ho John.
„Mal by si ty,“ odvetil šaman. „Ako vyzývateľ.“

John iba mykol plecom. „Ako myslíš,“ povedal a zamrmlal svoje spúšťacie slovo ABECEDARIAN. Pritom si zaželal, aby hvízdal lepšie ako ktokoľvek v dejinách ľudstva.
Rozohrial sa niekoľkými taktami Dixie a Yankee Doodle, čo sú melódie známe po celých Spojených štátoch, a potom už celkom seriózne spustil nápev Šašo, za ktorým nasledovala Krásna dáma. Kým to ukončil Mesačným svitom, šaman sa už tváril dosť ustarostene.
„Musím uznať, že som nikdy nepočul také krásne pesničky v takom dokonalom podaní,“ pripustil el Tunchi a pustil sa do hvízdania oveľa prepracovanejšej verzie piesne, ktorú už pred ním zapískal John. Ani on sám sa však neubránil dojmu, že jeho hvízdanie nemá rýchlosť a melodickú hĺbku, akú predviedol John v takmer až symfonickej podobe. „Možno naozaj dokážeš zapískať lepšiu melódiu,“ povedal nazlostený sám na seba, „ale pochybujem, že jestvuje niekto, kto by ma vedel poraziť v čistej sile hvizdu.“

„Dobre,“ prikývol John. „Ale teraz začneš ty.“

El Tunchi sa zhlboka nadýchol, našpúlil pery a spustil dlhý, prenikavý hvizd, ktorý vyplašil všetky vtáky a takmer aj všetok hmyz v okolí.
John pokýval hlavou. „Nie je to zlé,“ pripustil. „Ale ja to dokážem lepšie.“ Zaželal si, aby vedel privolať hvízdaním búrku, strčil si prsty do úst a začal pískať.
Spočiatku to bol iba hlasný hvizd – nepochybne rovnako hlasný ako el Tunchiho. Ako však pokračoval, vietor, ktorý vznikal nezanedbateľným prúdením vzduchu z chlapcových úst, začal naberať na sile, až rozhýbal všetky stromy a kríky okolo nich. Potom el Tunchimu odletela parochňa a ostal tam s holou hlavou. Hneď nato mu odletela kožušina, takže tam stál zahalený iba do bedrového pása. Nakoniec mu uletel aj jašter z úst. Johnovi to bolo veľmi smiešne, ale nemohol sa zasmiať, lebo by musel prestať s pískaním.
„Prosím!“ kričal šaman svojím vlastným hlasom, ktorý znel ako mečanie capa a rozhodne by nikoho nevystrašil.
Keď ten piskľavý hlas počul John, hneď si uvedomil, prečo el Tunchi hovoril výhradne prostredníctvom jaštera.
„Už dosť, prosím!“ nariekal šaman, ktorý bez čudesnej parochne a kožušiny vyzeral odrazu oveľa menší. Zapchal si uši, zavrel oči a schúlil sa na zemi, akoby sa bál, že odfúkne aj jeho samého. „Prosím, prestaň už s tým hvízdaním! Doženieš ma do šialenstva!“

John však ďalej pískal ako nazlostený severák, lebo si vravel, že tomu darebákovi treba dať príučku. Taký piskot ešte nikdy nikto nepočul. Neexistoval ani na južnom póle, Hornovom myse či v ruských stepiach, kde sa preháňajú tie najpiskľavejšie vetry na svete. John odfúkol šamanov morbídny organ – zarážky z tapírích stavcov, pedále z ľudských kostí predkolenia, píšťaly z brnení mŕtvych konkvistadorov a, pravdaže, jadrá píšťal z ľudských lebiek. Všetko to odletelo kamsi vysoko nad stromy a rozpadlo sa na prach, aby to už nikdy nikto nevidel.
Po skúsenosti s Indiánmi z kmeňa Xuanaciov mal jednoducho chuť dávať ľuďom príučky. Aj keď súcitil s človekom, ktorého mučili španielski dobyvatelia, stále si nemyslel, že je to dostatočné ospravedlnenie toho, aby vŕtal ľuďom diery do hlavy a robil si z ich lebiek hudobný nástroj. Až po tom, čo mal istotu, že odfúkol aj jeho najposlednejšiu súčiastku, si vytiahol prsty z úst a prestal pískať.
Prales sa pomaly upokojil.
„Tak čo, vzdávaš sa?“ spýtal sa, aj keď bolo jasné, že el Tunchi už ani horšie prehrať nemohol.
Šaman sa otrasene postavil, veľmi pomaly si ponaťahoval uši – lebo už bol napoly hluchý – a s vážnym výrazom sa mu uklonil. „Pane,“ povedal. „Môj najvzácnejší pane. Nikdy som nič také nepočul. Ani za celých päťsto rokov, čo straším v pralese. Také hvízdanie! Veď to sa ani nedá opísať slovami! Hlboko sa vám ospravedlňujem, pane. Okamžite vás vrátim k strýkovi.“

„Počkaj chvíľku,“ zastavil ho John. „Všetko to vypiskovanie, aby si nachytal ľudí a pobral im lebky, musí okamžite prestať, jasné? Nie je to civilizované.“

„Áno, pane. Ako si želáte, pane. Môj organ je preč, takže by som tie lebky ani nemal na čo použiť.“

„Sľubuješ, že to už nikdy neurobíš?“

„Áno, pane. Máte môj najúprimnejší sľub. Už to nikdy neurobím.“

Johnovi toho chudáka prišlo ľúto. Teraz, keď zničil ten jeho hrozný nástroj a zakázal mu týrať ľudí, si uvedomil, že el Tunchimu neostalo nič, čím by sa mohol zabával celú večnosť v pralese.
„Vieš, mohol by si hrať na ozajstnom organe,“ navrhol. „Na takom, čo má ozajstné píšťaly a všetko ostatné. Na takom, aké bývajú v kostoloch.“ Potom zamrmlal svoje spúšťacie slovo a vytvoril vernú kópiu organa, ktorý raz videl v jednej katedrále.
El Tunchi naň vyvalil oči. Od úžasu zabudol aj zavrieť ústa. Vyzeral ako človek, pred ktorým znenazdajky pristane vesmírna loď.
„Úžasné,“ vzdychol. „Nepredstaviteľné. Aký nádherný nástroj! Kiežby som naň vedel hrať.“

„Pravdu máš,“ usmial sa John. „Veľmi ti nepomôže, keď na ňom nevieš zahrať. Tvoje želanie je mi rozkazom.“ Opäť využil džinovskú moc a dal el Tunchimu nový talent. Urobil z neho veľkého organistu.
Päť minút ho musel presviedčať, že jeho želanie sa už naozaj splnilo. Keď sa šaman nakoniec predsa len posadil k nástroju, celkom automaticky na ňom zahral niekoľko prekrásnych kúskov od Bacha a Händla. Len čo skončil, kľakol si pred chlapca a pobozkal mu ruku.
„Ďakujem ti, ó, pane,“ povedal. „Splnil si najväčšie želanie môjho života. Vlastne sa mi nikdy nepáčilo nechávať ľudí zmiznúť a kradnúť ich lebky. Robil som to z pomsty, ale tá nebola hlavným dôvodom. Tým bola frustrácia z toho, že nemôžem hrať na poriadnom organe.“

„To rád počujem,“ skonštatoval John. Vôbec si pritom nemusel vymýšľať. Organ znel uprostred džungle fantasticky. Pripadal mu ako stelesnenie civilizácie.
„Ale kým vás vrátim k strýkovi,“ dodal el Tunchi, „musím vám povedať niečo dôležité. A dám vám jednu vec. Pomôže vám to pri hľadaní Paititi.“

„Tu si!“ zvolal Nimrod. „Premýšľal som, kam si sa zatúlal.“

„Nikam som sa nezatúlal,“ odvetil John. „Zmizol som, lebo som odpovedal na hvízdanie el Tunchiho.“
Potom mu porozprával o šamanovi a súťaži v pískaní.
„Tým sa to celé vysvetľuje,“ povedal Nimrod. „Pred chvíľou sa lesom zdanlivo bezdôvodne prehnal prudký víchor. Takže si to bol ty.“

„Kde presne som bol? Kam som zmizol?“

„Ťažká otázka,“ pokrčil plecom Nimrod. „Na druhom svete. Na predchádzajúcom. Na susednom. Ani jedno z tých slov vlastne neznamená nič rozumné, keď sa ich pokúsiš použiť na to, kde si bol. Alebo, aby som bol celkom presný, kde si nebol. Bol si tu aj tam v podstate v tom istom bode v čase aj priestore. Inými slovami, nebol si takmer nikde.“

„Myslíš… v dvoch dimenziách?“

„Áno, ale nie celkom.“

„Ako je teda možné, že si cítil vietor z môjho pískania?“

„Vieš, práve to je na pískaní najzaujímavejšie. Ak trvá dosť dlho, potom preniká cez tie takzvané dimenzie. Nejeden hurikán vznikol len preto, lebo si nejaký znudený duch popiskoval.“

„Rozumiem,“ povedal John, aj keď tomu v skutočnosti nerozumel. Ani trocha to nechápal.
„Tak či onak, už si naspäť,“ skonštatoval Nimrod. „Na inom nezáleží. Musíme sa pohnúť. Kým si sa zabával, vrátil sa Zadin netopier Zotz s odkazom od Virgila Macreebyho, Píše, že sa stratil v džungli. Prosí Zadie, aby na seba zobrala podobu netopiera a priletela mu pomôcť zistiť, kde presne sa nachádza.“

John zachmúrene prikývol. Stále si robil veľké starosti o sestru a ostatných členov výpravy.
„Znamená to, že nemáme čas hľadať Philippu a ostatných?“ spýtal sa.
„Bohužiaľ, áno,“ odvetil Nimrod. „Pozri sa, John, musia to risknúť sami. Mám ti pripomenúť, čo nám prikázala Faustina? Máme zabezpečiť Oko lesa. Ak to nedokážeme, musíme dozrieť na to, aby nikto neobjavil bájne mesto Paititi. Ak má Macreeby namierené práve tam, ktovie, čo má za lubom. Nič dobré, za to môžeš dať krk. Musíme ho zastaviť. Za každú cenu, rozumieš? Za každú cenu.“

John opäť prikývol. Nestávalo sa často, že by jeho strýko o niečom hovoril takým ustarosteným tónom.
„Keď už spomínaš to mesto,“ povedal, „el Tunchi mi dal toto. Vravel, že s týmto ho nájdeme oveľa ľahšie. Absolútne netuším ako – ani neviem, čo to vlastne je.“

Podal Nimrodovi čosi, čo vyzeralo ako náhrdelník z niekoľkých stoviek farebných špagátikov s mnohými uzlami.
„To je kipu,“ vyhlásil Nimrod a poriadne si ho obzrel. „Na rozdiel od ostatných civilizácií doby bronzovej nemali Inkovia písaný jazyk, a toto bol spôsob, akým šifrovali a zaznamenávali dôležité informácie.“

„Áno? A čo to znamená?“

„To netuším,“ pripustil strýko. „Myslím, že to nevie vôbec nik. Kipu je dnes podobnou záhadou ako egyptské hieroglyfy predtým, ako Champollion rozlúštil ich pravý význam. Dúfajme, že aj my objavíme riešenie tohto systému písma. Keďže však dúfať často nestačí…“

Otvoril ruksak pána Voďaného a vybral z neho knihu. „Jednoduchý pohľad na inkské uzlové písmo od Terencea Forelocka. Frank Voďanoj ju zobral zo svojej knižnice v New Havene, lebo si vravel, že by sa mohla hodiť. Možno si spomenieš, že neukradli iba slzy Slnka. Faustina vravela, že z berlínskeho múzea zmizlo niekoľko kipu a zlatá palica. Táto kniha nám možno prezradí, čo potrebujeme vedieť, aby sme pochopili odkaz skrytý v týchto uzlíkoch.“

„Dobre. Kam teda pôjdeme?“ spýtal sa John.
„Musíme ísť ďalej k Oku lesa,“ odvetil Nimrod. „Po trase, ktorú som sa naučil naspamäť z Faustininej mapy.“

PÄTNÁSTA KAPITOLA
VZKRIESENIE
Ako sa Philippa rútila dolu bezodnou podzemnou šachtou, želala si – čo iné? – padák. Do tela sa jej však nedostalo dosť tepla, aby mohla využívať džinovské schopnosti, a kým vyslovila posledné slabiky svojho spúšťacieho slova FABULOZFANTASIKUSFAJNOVOSTNÝ, znelo to skôr ako zúfalé zajačanie. Pravdaže, nezdržala sa a naozaj zajačala ako človek, čo vypadol z horného poschodia manhattanského mrakodrapu.
Alebo vyskočil z lietadla bez padáka.
A potom, keď zavrela oči s pocitom, že by mohla skutočne zomrieť od strachu – lebo srdce jej bilo rýchlejšie ako cválajúci kôň – sa jej pád spomalil, až napokon ostala visieť vo vzduchu. Hlasno zalapala po dychu a znova otvorila oči. Prúd vzduchu sa obnovil a rýchlo silnel.
„Stojím,“ vzdychla. „Chvalabohu. Zastala som. Zastala som!“

Pomaly začala stúpať šachtou. Keď sa dostala k rímse, z ktorej sa pred niekoľkými šialenými sekundami vrhla, už letela nahor takmer rovnako rýchlo ako predtým nadol. Stihla iba zamávať a zakričať na Groanina, Mizeráka a Bahna, ktorých zazrela pri okraj i jamy.
Keby stúpala o trocha pomalšie, mohla by začuť, čo vravel Groanin, keď sa so slzou v oku odvrátil od diery.
„Myslel som, že je po nej,“ zastonal. „Veru tak, myslel som, že s našou slečinkou je už amen.“ Pokrútil hlavou a vytiahol vreckovku. „Nikdy by som si neodpustil, keby sa jej niečo stalo. Toľko sme toho spolu preskákali! Ani by som nevedel, kde začať. Koľkokrát mi zachránila kožu…“ Hlasno sa vysmrkal. „Prepáčte.“ Mizerák nespúšťal drobné očká z letiaceho dievčaťa. Obdivne zapískal a vyhlásil: „To dievča má aj na džina riadnu guráž!“

„To teda má,“ súhlasil Groanin.
„Nikdy som nič také nevidel,“ šepol Bahno. „Ten prúd sa zapína a vypína ako ozrutný fén.“ Vykročil na začiatok kamenného chodníka. „Mám pocit, že keby som na to prestal myslieť, tak by som možno našiel silu, ako sa vydať za ňou. Preto to neurobím.“

„Presne to si hovorím aj ja,“ povedal Groanin, ktorý nepochopil, ako to Bahno myslel. „Teraz sa už nedokážem prinútiť skočiť do tej diery.“

„Prestanem na to myslieť,“ vysvetlil mu Bahno a z rozbehu sa vrhol do prúdu vzduchu, ktorý ho vyniesol za Philippou. Ostalo po ňom iba nadšené ujúkanie.
„Do čerta zeleného!“ zafrflal Groanin. „Myslel som, že neskočí. Myslel som, že to neurobí.“ Neisto sa pozrel na Mizeráka. „Ako sa cítiš, kamarát?“

Mizerák si zamyslene pohladil kúsky špagátu votkané do pier a visiace vedľa úst ako mrožie fúzy. „Mizerne,“ odvetil. „Mizerne. Až mi je z toho zle od žalúdka, akoby som zjedol niečo skazené. Ale Bahno má asi pravdu. Lepšie bude vôbec na to nemyslieť. Jednoducho sa do toho vrhnem a bude.“

Aj on vykročil dozadu po kamennom chodníku vedúcom k okraju šachty. Potom sa zvrtol, zaťal päste a prikrčil sa celkom ako šprintér pred štartom.
Groanin hlasno preglgol. „Mizerák,“ zavolal chabo. „Mizerák, kamarát, porozprávajme sa o tom ešte. Ak skočíš, ostanem tu celkom sám a na to, myslím, nemám nervy.“

„To vy máte za sebou parašutistický výcvik,“ namietol Indián. „Nie ja. Ja som nikdy z ničoho neskákal. Vlastne ani z postele, veď aj tak spávam v sieti. Nemám na výšky hlavu. Pravdupovediac, vlastne nemám skoro žiadnu hlavu. Ale Bahno má pravdu. Ako to bolo v tej starej básni? ,Im nieto špekulovať prečo, im len konať…“‚ Rozbehol sa po chodníku bez toho, aby sa namáhal ten citát dokončiť. Vlastne ani nevedel, že je zo slávnej básne lorda Alfréda Tennysona. Groanin to však vedel. Ba čo viac, vedel aj to, ako tá báseň pokračuje. Keď sa Mizerák rútil do bezodnej šachty, dokončil ju namiesto neho: „… im len konať a zomrieť,“ povedal s bolestnou grimasou.
Mizerák však nezomrel. Možno mal nezvyčajne malú hlavu, to však neznamenalo, že nemá schopnosť odhadnúť skok do diaľky, a tak vyletel komínom ako bedmintonový košík.
„Došľaka, prečo si musel recitovať práve toto?“ zakričal za ním komorník. „Útok ľahkej brigády. To človeku na sebaistote nedodá, no nie? ,Šesťsto ich vyrazilo do údolia smrti.‘ Pripadá mi to ako naschvál. Veru tak, normálny naschvál.“ Nespokojne pokrútil hlavou. „Ale čo už môže človek čakať od cudzinca?“ Hodil do šachty ďalší žltý kameň, a keď vyletel za Mizerákom, čosi mu napadlo. Tesne pred tým, ako skočí, tam hodí balvan, a keď nevyletí, chvíľu počká. Tak sa mu možno podarí vyhnúť tomu, čo takmer postretlo Philippu. Tak to aj urobil. Kameň hodil takou silou, že takmer preletel cez prúd vzduchu na druhú stranu. Vďaka džinovským dvojčatám (a Dybbukovi) mal totiž mimoriadne silnú ruku. Na druhej strane mal však aj mimoriadne veľké brucho, takže sa rozhodne nedal zaradiť medzi športovcov, a keď nakoniec predsa skočil, neletel dopredu nohami, ale hlavou. Spôsobil tým, že prúd vzduchu ho obrátil hore nohami. S prenikavým revom vyletel komínom ako prepichnutý balón.
Philippa čakala, že zo skalného komína vyletí na úroveň terénu, namiesto toho však prefičala cez rozbitý kryštálový strop do veľkej kamennej siene. Našťastie pre ňu aj pre ostatných, čo ju nasledovali, ten strop prerazili žltým kameňom, ktorým Groanin a Mizerák skúšali silu vzdušného prúdu. Keby nie jeho, dopadli by ako mucha rozčapená na prednom okne auta.
Keďže bola mladá a vrtká, dopadla pekne na nohy. Jej prvé myšlienky smerovali na to, na čo asi dopadnú jej menej svižní spoločníci. Bleskovo sa poobzerala na všetky strany. Sieň bola kruhová, veľká ako cirkusové šapito a krytá strechou z materiálu pripomínajúceho sklo, ktorý však už dávno obrástla bujná vegetácia, takže dovnútra prenikalo iba pár zelenkastých lúčov. Vzduch tam bol ťažký, vlhký a priam hustý od pachu rozkladu a hniloby. Philippa mala pocit, že sa ocitla v obrovskom akváriu. Našťastie, bolo tam dosť horúco na to, aby sa jej do kostí vrátila džinovská sila. Len čo stihla zamrmlať svoje spúšťacie slovo a vyčarovať kopu hrubých matracov všade okolo rozbitej kryštálovej kupoly, už z nej ako pingpongová loptička na karnevale vyletel Bahno. Vo vzduchu sa mu podarilo obrátiť ako veľkej mačke, takže bezpečne dopadol na kopu matracov, ktoré mu tak šikovne pripravila Philippa.
Došlo mu, kde sa tam vzali, usmial sa na ňu a vďačne jej kývol. „Ďakujem, slečna,“ povedal, dvíhajúc sa zo zeme. „Cením si to.“ O necelú minútu dorazil aj Mizerák. Z akéhosi neznámeho dôvodu vyletel oveľa vyššie ako oni dvaja, takže keby nemal takú malú hlavu, bol by si ju tresol o strop. Keď sa aj on pozviechal z matracov, spýtal sa: „Kde to sme?“

„Neviem,“ odvetila Philippa, ktorá o tom ani nechcela rozmýšľať, kým nebude v bezpečí aj Groanin. „Ale je to tu dosť desivé.“

„To veru je.“

„Kde je pán Groanin?“ chcel vedieť Mizerák.
„O chvíľku príde. Musí najprv nabrať guráž.“

Hneď nato skutočne dorazil – s hlasným revom trepotal rukami, lebo sa snažil dostať zase hlavu hore, a vyzeral ako artista na visutej hrazde, ktorému sa brutálne nevydarilo číslo. Keď doletel k stropu, chytil sa poplazu a ostal na ňom visieť dobrých sedem, možno aj desať metrov nad ostatnými.
„Pusti sa!“ radila mu Philippa. „Matrace ti stlmia pád.“

„Presne tak, pán Groanin,“ povzbudzoval ho Bahno. „Skočte!“

„Ďakujem za pozvanie, ale tu hore mi je celkom dobre,“ namietol komorník meravo, lebo bol ešte stále vydesený z nezvyčajného letu. „Pustím sa, keď môj žalúdok udrží krok s hlavou.“ Philippa iba mykla plecom. „O chvíľu zoskočí,“ povedala a vykročila za Mizerákom do tej čudesnej siene.
„Je tu trocha ako v indiánskom skleníku,“ poznamenal Mizerák. „Poriadne horúco.“

„Áno,“ prikývla. „Je to úžasné, keď sa človek môže konečne zohriať.“ Usmiala sa naňho „Je mi ľúto, ale my džinovia sme ako jaštery. Darí sa nám iba v teple.“

V prasklinách medzi obrovskými kameňmi na podlahe rástli čudné rastliny. Ich listy boli veľké ako hlboký tanier a nepekne zapáchali.
Po obvode siene sa nachádzalo najmenej desať obdĺžnikových výklenkov. Každý mal výšku meter, možno meter dvadsať, a bol zakrytý sivým polopriehľadným materiálom. Vyzerali ako okná, cez ktoré nevidíte dovnútra.
„Čo je to?“ spýtal sa Mizerák. „Sklo? Umelá hmota?“

Philippa sa lepšie prizrela tomu čudnému materiálu a zistila, že sa skladá z drobných vláken a špirál. Skusmo naň zaklopala nechtom.
„Vieš, čo to je?“ spýtala sa. „Skamenené pavučiny. Áno, pavučiny.“

„Pavučiny?“ Mizerák vyľakane ustúpil. „To musel byť poriadne veľký pavúk.“

„Alebo veľa normálnych pavúkov,“ dodala Philippa rýchlo. „Neboj sa. Musí to byť stovky rokov staré. Pavúky, čo to utkali, sú už dávno mŕtve – rovnako ako ľudia, ktorí to postavili.“

„Možno práve to sa mi nepáči.“ Mizerák podozrievavo zavetril. „Pach smrti. Cítiť ju vo vzduchu.“

„Myslela som, že si to len namýšľam,“ povedala Philippa a vystrúhala grimasu, lebo aj ona to cítila. „Ale máš pravdu. Je dosť silný, čo?“ Chytila mu veľkú ruku a pevnejú stisla. „Na druhej strane to však určite bude iba pach zahnívajúceho lístia a koreňov v tropickej horúčave. Áno, to bude ono. Nemáme sa čoho báť.“ Opäť poklopala po starej skamenenej pavučine. Tentoraz bola na dotyk akási lepkavá, takmer akoby mäkla.
„To je čudné,“ skonštatovala. „Toto pavučinové sklo… sa asi topí.“ A vtom jej to došlo. „No jasné! Teplo zo šachty! Celé stáročia bola zrejme zablokovaná strechou komína. Teraz sme ju rozbili a teplo roztápa tieto pavučinové dvere.“

„Možno by bolo lepšie, keby sme tu neboli, keď sa roztopia, čo, slečna?“ navrhol Mizerák.
„S tým sotva môžem nesúhlasiť. Poďme. Musíme nájsť cestu von.“

Pokračovali okolo okrúhlych stien siene, až kým sa nedostali ku kamenným schodom vedúcim k veľmi dlhému lanovému mostu cez bezodnú priepasť. Bola nielen bezodná, ale aj zdanlivo bez konca, pretože most mizol v hustej hmle. Jeho laná boli spletené z vláken jemného čierneho materiálu, ktorý sa leskol ako hodváb.
Philippa nazrela cez okraj hlbiny. Hneď jej bolo jasné, že vôbec nemá chuť vykročiť po neistom moste nevedno kam, najmä keď ani nevidí, ponad čo vedie.
„Dvere!“ zakričal Bahno. „Našiel som dvere!“

Chvíľu sa obzerali, nikde ho však nevideli.
„Tu som!“ zavolal na nich.
Našli ho hľadieť na prastaré dvere pod schodmi na opačnom konci siene. Philippa si ich dobre prezrela.
Okrem niekoľkých stáročí plesne ich pokrývali rovnaké zelené poplazy ako sklenú strechu. Jeden chytila a potiahla. Bol pevne zaseknutý medzi dverami a rámom. Trocha nimi pohla, no iba o milimeter. „Asi sú zamknuté,“ poznamenala. „Z druhej strany.“

„Toto je naša cesta von, slečna?“ vyzvedal Bahno.
„Keby sa nám ich podarilo otvoriť, tak áno,“ odvetila. „Ale neboj sa. Tie rastliny viem určite džinovskou mocou odstrániť. Potom zistíme, ako na tom sme.“

Zamrmlala spúšťacie slovo a v Bahnovej ruke sa objavila mačeta. Usmial sa od ucha k uchu a sekol ostrou čepeľou po najbližšom poplaze, akoby to bol jedovatý had.
„Haló!“ ozval sa spod stropu Groanin. „Haló, nezabudli ste na mňa? Visím tu ako starý zaprášený luster!“

„Na chudáka Groanina som fakt celkom zabudla,“ zasmiala sa Philippa. Potom odstúpila od dverí a zakričala na komorníka, ktorý stále visel pod strechou: „Neboj sa a skoč! Matrace stlmia tvoj pád.“

„Nebojím sa ani tak pádu ako skôr dopadu,“ zastonal nešťastne. „Dopadu a polámaných kostí alebo aj niečoho horšieho. Už neskáčem ako zamlada, slečinka. Veru tak, už neskáčem ako zamlada.“

„Počuj, vidíš niečo cez tú sklenú strechu?“

„To nie je sklo,“ odvetil. „Je to niečo iné. Podobá sa to na sklo a vlastne aj naozaj niečo vidím. Nie som si istý, ale je to na rovnakom mieste ako ten visutý most, čo ste si pred chvíľou obzerali. Neodvážil som sa siahať po okuliare, aby som poriadne videl, čo to presne je. Okrem toho vidím aj vrchol akéhosi kopca. Nie som si istý ale mám pocit, že je na ňom mesto ako čerešnička na torte.“

Pavučinové príkrovy sa medzičasom takmer celkom roztopili. Mizerák prešiel k jednému výklenku a poriadne si obzrel jeho obyvateľa. „Slečna,“ povedal, „myslím, že toto by ste si mali prísť pozrieť. Rýchlo!“

Prešla k nemu a užasnuto otvorila ústa.
Vo výklenku boli mumifikované pozostatky inkského bojovníka. Sedel s pokrčenými nohami a rukami opretými o tučné brucho, a nebyť toho, akú mal napnutú kožu na tvári, povedali by ste, že iba spí. Na hlave mal zlatú prilbu zdobenú orlími perami, na hrudi zlatý plátový pancier a na zemi vedľa seba hranatý štít, kopiju, luk so šípmi a krátky, zlovestne pôsobiaci budzogáň.
„Fascinujúce,“ vzdychla Philippa. „Musel to byť vojak alebo niekto taký. Pozri sa na všetky tie zbrane.“

„Povedal by som, že bol viac ako len vojak,“ opravil ju Mizerák. „Všetko to zlato a orlie perá… Myslím, že je to asi kráľ.“ Ukázal na ostatné výklenky, v ktorých sa pomaly ukazovali ďalšie a ďalšie múmie. „Inkovia so sebou nosili múmie svojich kráľov,“ povedal. „Vôbec by ma neprekvapilo, keby to boli oni. Teraz už navyše vieme, čo to bol za smrad. Bol to pach tohto miesta. Je to hrobka.“ Cez plece si zakričal: „Radšej sa pohni s tou mačetou, Bahno! Mám pocit, že o chvíľu budeme mať spoločnosť.“

„Ale, no tak, Mizerák,“ upokojovala ho Philippa. „Títo ľudia sú minimálne päťsto rokov mŕtvi. Okrem toho, aj keby rovno ožili, máte tu džina, čo vás ochráni. Kým som pri vás, nemôže sa vám nič stať.“

„Dobre, slečna. Ale aj tak by som sa cítil lepšie, keby sme odtiaľto odišli. Nerád sa pretŕčam pri mŕtvych ľuďoch – aby to nebolo nákazlivé.“

Philippa si myslela, že žartuje. „To vôbec nie je nákazlivé,“ doberala si ho.
„To si myslíte vy.“ Bahno sa opäť zahnal mačetou a odsekol z dverí obrovský poplaz. Ako ho ťahal, ukázalo sa, že vedie až hore na strop, iba kúštik od Groanina.
Komorník zacítil, ako sa poplaz, na ktorom visel, nebezpečne pohol. „Čo to tam rúbeš, kamarát?“ spýtal sa. „Veru tak, čože to tam rúbeš?“

Bahno preťal ďalší výhonok. „Zeleň, čo nám blokuje dvere.“

„Ale daj pozor!“ varoval ho Groanin. Poplaz, na ktorom sa držal, sa znova hrozivo pohol. Chystal sa Bahnovi zakričať varovanie, no vtom sa ten poplaz nečakane odlepil od strechy a on sa ako Tarzan na liane (čo je vlastne tiež iba druh poplazu) vyrútil veľkým oblúkom priamo na nich.
„Pozor, slečinka!“ skríkol, keď sa rútil zo strechy, pretože bolo jasné, že do nej narazí. „Veru tak, pozor!“

Bohužiaľ, Philippa to pochopila neskoro. Ledva sa obrátila tým smerom, Groaninovo ťažké telo do nej narazilo ako guľa na búranie domov. Náraz ju zvalil z nôh a odhodil do jedného z výklenkov, kde sa zrazila s mumifikovanými ostatkami inkského kráľa a ostala nehybne ležať.
Komorníkovi náraz nijako neublížil, a tak sa zdvihol a utekal za ňou. Veľmi sa mu uľavilo, keď zistil, že dýcha, no bola v bezvedomí. Zobral ju do náručia, odkopol kráľovo mumifikované telo a vyniesol ju z pochmúrneho hrobu. Položil ju k dverám, ktoré našiel Bahno, a pokúšal sa ju vzkriesiť: tľapkal ju po lícach a po rukách, dokonca ju ovieval svojím sakom.
Mizerák si k nej kľakol a zmeral jej pulz. „To bola riadna šupa,“ poznamenal. „Ako skok obrancu v americkom futbale. Tá džinovská dievčinka bude asi chvíľu mimo.“

„Tak či onak, žije,“ povedal Groanin.
„A nie je sama. Pozrite sa.“

Bahno ukázal na výklenok, do ktorého ju odhodilo. Inkský kráľ sa medzičasom postavil na nohy. Pohyboval sa trhane, čo sa po päťsto rokoch nečinnosti dalo čakať, no jeho úmysly boli na prvý pohľad zjavné. Ozbrojoval sa lukom a šípmi z výklenku. Ožívali aj ďalší Inkovia a všetci si zbierali svoje primitívne zbrane.
Primitívne, ale účinné. Groaninovi okolo ucha presvišťal šíp.
„Hej! Len pomaly!“ skríkol anglický komorník. „Mohli by ste tým niekomu vystreliť oko!“

„Myslím, že práve o niečo také mu ide,“ povedal mu Mizerák. „Možno ste ho nemali kopať.“

„Nie je moja vina, že ožili,“ hneval sa Groanin. Okolo ucha mu preletel ďalší šíp. „Robte niečo!“

Mizerák, ktorému sa konečne podarilo zlúpať aj posledné zvyšky gumy kaučukovníka z čarovného tetovania na bruchu, sa rozhodol ukázať ho inkským kráľom a premeniť ich na sochy.
„Zakryte si oči!“ varoval ostatných a vystrčil na útočiacich Inkov brucho.
Nezabralo to. Ani jeden sa nepremenil na kameň. Bolo jasné prečo: svojimi slepými očami nevideli veci tak, ako normálny živý človek. Buď to, alebo mal Mizerák priveľmi špinavé brucho, takže jeho gorgonské tetovanie nefungovalo.
„Ajaj,“ zastonal. „A sme v háji.“

Bahno poťažkal v ruke mačetu. „Ak po mne ešte niečo vystrelia, dám im ochutnať toto! Ja ich naučím, kráľov akýchsi! Pár ich zabijem a uvidíme, ako sa im to bude páčiť!“

„To asi nebude možné,“ namietol Mizerák. „Už sú mŕtvi aj tak.“

„Správna pripomienka.“ Bahno odsekol posledný poplaz z dverí a pokúsil sa ich otvoriť.
Groanin zasa márne kriesil Philippu. „Slečinka,“ súril ju. „Potrebujeme tvoju pomoc. Rýchlo, kým z nás tie zombie nenarobia ihelničky!“

„Je to nanič,“ povedal mu Mizerák. „Možno by si sa im mal ospravedlniť. Koniec koncov, bol si to ty, kto kopol toho kráľa.“ Komorník vyskočil a vážne sa uklonil smerom k bojovným inkským kráľom. „Vážení páni vladári,“ spustil extrémne servilným tónom. „Vaše veličenstvá, excelencie, vaše imperiálne blahorodia, odpustite nám, prosím, ako sme sem vtrhli. Prosíme vás o vašu mocnársku milosť, lebo tu došlo k nepeknému omylu. Nie sme vaši nepriatelia. Sme iba obyčajní pocestní. Nemali sme v úmysle narušiť vaše súkromie. Ak sme vás nebodaj urazili, prijmite, prosím, naše úctivé a hlboké ospravedlnenie spolu s uistením, že sa to už nikdy nestane.“

Od kameňa pri jeho nohách sa odrazila inkská kopija. Uvedomil si, že jeho snaha je márna, a tak sa obrátil k dverám, aby na ne rovnako márne zatlačil.
„Je to nanič,“ skonštatoval Bahno. „Zasekli sa.“

„O chvíľu nás rozsekajú, ak tie dvere hneď neotvoríme!“ Groanin zaťal päsť a hlasno zabúchal na dvere. „Haló! Je tam niekto? Prosím, mohli by ste nám otvoriť! Otvorte tie prekliate dvere!“

ŠESTNÁSTA KAPITOLA

OKO LESA
John s Nimrodom si nahodili ruksaky a vyrazili po chodniku. Niekoľko hodín sa presekávali hustou džungľou, až Kým nedorazili na miesto, kde pred niekoľkými hodinami bojovali s ozrutnou anakondou. Nebolo ťažké spoznať ho. Všade naokolo boli polámané kríky a v skalnej priehlbine ostala veľká kaluž krvi.
Nemali čas si tam vychutnávať slastný pocit víťazstva. Na Nimrodovo naliehanie hneď išli ďalej, aby sa k Oku lesa dostali ešte pred súmrakom. Po ďalšej hodine či dvoch a niekoľkých čistinách v džungli ho napokon aj našli. Presnejšie, našiel ho Nimrod. Kamenná zárubňa bola taká zelená a zarastená, že Johnovi by nejasná silueta dverí v prítmí amazonského pralesa mohla veľmi ľahko uniknúť. Jediné, čo ho tam zaujalo, boli pravidelne rastúce obrovské stromy okolo dverí. On aj jeho strýko však boli priveľmi unavení, a tak si iba rýchlo postavili stany a vliezli dnu.
Na druhý deň ho zobudil zúfalý hlad kombinovaný s nedočkavosťou. Nimrod už pripravil výdatné raňajky – slaninu, vajíčka a párky, takže sa najedli a mohli ísť preskúmať tú čudesnú polorozpadnutú stavbu, ktorá bola na prvý pohľad inkského pôvodu a iba o necelého pol metra menšia ako dvere v normálnom dome. Najzaujímavejší bol prepracovaný uzol na závore na jednej strane, ktorý vyzeral ako spletený z ľudských vlasov.
„Tí Inkovia museli byť dosť malí,“ poznamenal John.
„Áno. Myslím, že naozaj boli nízki,“ potvrdil jeho hypotézu strýko.
„Si si istý, že toto sú tie dvere?“ vyzvedal John.
„Veru tak,“ prikývol Nimrod bez váhania. „Takmer na sto percent. Na mape, ktorú Frank Vodánoj dostal od Faustiny, boli súradnice – presná poloha podľa zemepisnej šírky a dĺžky. No a toto je to miesto. Pozri sa.“ Ukázal mu na príručnej navigácii, že naozaj stoja na daných súradniciach.
„Ibaže to vôbec nevyzerá ako na tej fotografii v novinách,“ pripomenul mu John. „Po prvé, tie dvere vôbec nemajú tvar oka.“

„To máš pravdu,“ súhlasil Nimrod.
„Na rozdiel od tých v novinách nie sú z dreva, ale z kovu. A to už nehovorím o obrovskom uzle, čo ich drží zavreté. Ten na fotke vôbec nebol.“

„Musím priznať, že som Oko lesa vlastne videl prvý raz až v tých novinách, presne ako ty,“ povedal Nimrod. „Alebo som si to aspoň myslel, keď som videl tú snímku v novinách. Máš však úplnú pravdu. Tieto dvere sa vôbec nepodobajú na tie v Herald Tribune. Ako si vravel, tamtie mali tvar oka a tieto ho celkom jednoznačne nemajú. Nedá sa poprieť, že sú obdĺžnikové.“

John začal s vervou osekávať vegetáciu na kamennej zárubni, za ktorou nebolo nič, iba rovnaká džungľa ako pred ňou. Hluk a pohyby jeho mačety vyplašili kŕdeľ pestrofarebných papagájov. Začali vydávať zvuky ako vražedné husle z Hitchcockovho filmu. Ešte aj opice na okolitých stromoch akoby sa dvojici džinov vysmievali.
„Je to čudné, nemyslíš?“ Teraz už sekal opatrnejšie, lebo videl, že strýka niečo hnevá. „Ako to, že nevidíme žiadne stopy po predchádzajúcej expedícii? Tieto ruiny sa nikto ani nepokúsil očistiť od buriny, ale keby ich chceli fotografovať, museli by to spraviť, nie?“ Prebehol pohľadom po zemi na okolí. „Vlastne mám pocit, že tu nikto nebol niekoľko storočí.“

„Berieš to zhurta,“ povedal mu strýko, „ale inak máš pravdu, John. Zdá sa, že Herald Tribune – a čo je dôležitejšie, aj svet džinov – sa stal obeťou podvodu. Teraz mi je jasné, že tá fotografia v novinách bol podvrh, najskôr asi z dielne Virgila Macreebyho.“

„Myslíš, že nás sem chcel nalákať?“ spýtal sa John. „Aby sme ho sami priviedli k Oku lesa?“

„Už to tak vyzerá,“ odvetil Nimrod. „Ako zvyčajne, aj teraz mu zrejme ide o moc a zlato. Možno aj o oboje naraz. Tie dvere majú už svojou podstatou vysokú cenu.“

„Ale čo to presne znamená?“ vyzvedal John. Trocha mu už liezlo na nervy, že mu Nimrod zabránil ísť na pomoc Philippe a ostatným, len aby namiesto toho našli uprostred džungle akési dvere, ktoré tam boli poriadne dlho stratené.
„Proste sú cenné.“ Nimrod ostrým koncom mačety odsekol pár poplazov a zoškrabal z kúska dverí pleseň. „Pozri sa.“

John užasnuto zistil, že sa pozerá na čosi veľmi ligotavé a žlté. „Do Peru!“ zvolal. „Zlato!“

„Presne tak,“ vyhlásil Nimrod. „Rýdze zlato. Bola to súčasť pasce, ktorú Ti Čosi nachystal na konkvistadorov, lebo vedel, že šialene idú práve po zlate. Urobil to tak, aby v nich vyvolal dojem, že vidia symbolický vstup do El Dorada, bájneho zlatého mesta. Keď zvážim, aké sú tie dvere veľké a ťažké, povedal by som, že už len ich materiál má cenu niekoľko miliónov dolárov.“

„Ale podľa teba Macreebymu nejde iba o samotné dvere, však?“ spýtal sa ho synovec.
„Nie. Pre zlosyna jeho typu je zrejme oveľa dôležitejšie to, čo leží za nimi. Musí to nejako súvisieť aj s tými tromi medailónmi.“

„Myslíš slzami Slnka?“

Nimrod prikývol „Možno chce ich pomocou prejsť na druhú stranu. Je to len taký nápad, ale možno niekde objavil detaily rituálu kutumunkiču, ktorý prvý raz vykonal Manco Capac.“

„Chce odhaliť tajomstvo výroby zlata,“ dodal John.
„Má vynikajúcu knižnicu,“ pripomenul mu strýko. „Možno najlepšiu svojho druhu na svete. No a výroba zlata by, pravdaže, bola dokonale v súlade s jeho charakterom.“

John sa pozrel na obe strany dverí. „Možno to bude znieť hlúpo,“ nadhodil, „ale tieto dvere ani z jednej strany nevedú vôbec nikam.“

„Keby to bola pravda,“ pokrútil hlavou Nimrod, „tak by sa Ti Čosi nenamáhal s takým veľkým a prepracovaným uzlom na ich závore.“

„Áno, ale keby to bola pasca, ako hovoríš,“ namietol John, „prečo by ich vôbec zaisťoval? Okrem toho si nemyslím, že by pre dobyvateľov s mečmi z toledskej ocele mohlo pár vlasov predstavovať vážnejší problém. Určite by to s ním vybavili rovnako jednoducho ako Alexander Veľký s gordickým uzlom. Namiesto toho, aby sa trápil s rozväzovaním, ho jednoducho presekol, nie?“

„Tento uzol chránil miestnych domorodcov,“ vysvetlil mu strýko. „Zabezpečoval, aby sa nemohli dostať na druhú stranu omylom alebo nedopatrením. Domorodci by sa neodvážili preseknúť ani rozviazať posvätný uzol, ktorý uviazal vážený kňaz Ti Čosi. Pre nich by to bola hotová svätokrádež. Nie, išlo o to, že keby sem prišli konkvistadori, uzol by jednoducho preťali a zvyšok by vybavila ich chamtivosť po zlate. Nepochybne by sa k nemu pokúsili dostať, čo znamená, že by prešli aj cez tieto dvere.“

„Ale čo sa stane, keď cez ne prejdeš? Kam vedú? Prosím ťa, len už nehovor, že na druhú stranu, lebo si budem musieť obúchať hlavu o stromy.“

„Nie som si celkom istý čo je na druhej strane,“ pripustil Nimrod. „Keby sme to chceli zistiť, museli by sme rozviazať uzol, a to nemám v úmysle.“
„Čože? Doterigali sme sa až sem a teraz zase pekne odídeme domov? Veď to nedáva zmysel!“

„Práve naopak,“ uistil ho Nimrod. „Je to dokonale logické. Mám pocit, že ak nás sem naozaj nalákal Macreeby v nádeji, že mu prezradíme presnú polohu dverí, tak posledné, čo by som chcel urobiť, je rozviazať ten uzol. Aj keby som mohol, nespravil by som to.“

„Ale čo ak ho Macreeby po vzore Alexandra Veľkého jednoducho presekne?“ spýtal sa John. „Mám taký pocit, že Virgil Macreeby by sa ani v najmenšom neštítil akejkoľvek svätokrádeže.“ Nimrod si vzdychol a pozrel sa po okolí. „Áno. Možno máš aj v tomto pravdu. Začína to vyzerať tak, že Faustina sa nemýlila a toto miesto potrebuje na ochranu viac ako iba posvätný uzol a pár vlnovcov päťtyčinkových.“

John sa pozrel na pol tucta stromov okolo dverí. Každý z nich mal na výšku dobrých päťdesiat metrov a kmeň pri zemi široký ako menší dom.
„Nechápem, ako by pár starých stromov mohlo zastaviť gaunera Macreebyho typu,“ poznamenal.
„Tie stromy obsahujú duchov, ktorí odpradávna chránia dažďový prales,“ vysvetlil mu Nimrod. „Duchov, ktorí ťa budú prenasledovať, pokiaľ nerešpektuješ ich stromy alebo čakry – posvätné lesné čistiny, ktoré tiež chránia.“

„Ak nevedia zastaviť pár drevorubačov, ktorí ich po jednom likvidujú, akú šancu budú mať proti veľkému mágovi ako Virgil Macreeby? Ak toto miesto niečo potrebuje, tak poriadny propugnátor. Potrebuje solídnu ochranu. Niečo ako sme mali v tábore po útoku tej obrovskej stonožky.“

„Bohužiaľ, nie je to také jednoduché, ako by sa zdalo.“ Nimrod zdvihol zrak k vrcholkom stromov. „Myslím, že existuje dobrý dôvod, prečo sem nezavítal ani jediný drevorubač. Dobre sa pozri okolo seba. Nič ti to nepripomína?“

John sledoval jeho pohľad a všimol si iba to, že najvyššie vlnovce – narátal ich šestnásť – sa hore spájajú do čohosi, čo zo všetkého najviac pripomínalo zelenú chrámovú klenbu. „Neviem,“ pokrčil plecami. „Asi je trocha čudné, že sú také pravidelné a rovné. Skoro ako piliere. A hore sa spájajú ako klenutá strecha. Akoby to ktosi od začiatku zamýšľal práve takto.“ Opäť pokrčil plecami. „Najviac to asi pripomína kostol.“

„No a presne o to tu ide,“ prezradil mu strýko. „Vieš, toto je viac ako iba čakra. Je to posvätné miesto. Je to abadía de árboles – chrám stromov. V ňom sa neodvážim použiť džinovskú moc o nič viac ako v kostole, mešite či synagóge. Myslím, že by sa to bohu nepáčilo.“

„Ale niečo spraviť musíme,“ nástojil John. „Sám si vravel, že toto miesto potrebuje extra ochranu pred Virgilom Macreebym.“

„Áno, ale akú?“ zamrmlal Nimrod. Potom na zdôraznenie ešte aj pokrútil hlavou. „Do lampy, toto musíme veľmi opatrne zvážiť. Na chvíľu sa utiahnem do svojho stanu, aby som si mohol suspendovať vedomie a premyslieť si to celé prostredníctvom introspektívy.“

John prikývol, hoci v skutočnosti vôbec nevedel, o čom strýko hovorí. V poslednom čase si na podobné veci už celkom zvykol.
„Zvládneš to tu chvíľu bezo mňa?“ spýtal sa ho Nimrod. „Pravdaže,“ odvetil. „Možno sa pozriem do tej knihy o kipu. Možno zistím, čo znamená to, čo mi dal el Tunchi.“

„Dobrý nápad,“ vyhlásil Nimrod a podal mu knihu. Potom ho už John nechal v stane samého.
Vonku si sadol pod strom, oprel sa oň a začal čítať.
Prešlo niekoľko minút a chlapcovi začali oťažievať viečka. Nikdy nebol bohvieaký čitateľ. Najdlhšia kniha, akú kedy prelúskal, boli Rozprávky z tisíc a jednej noci, ktoré dostal od Nimroda spolu s džinovským kúzlom, čo ho prinútilo prečítať ich na jeden raz. Táto kniha však bola iná. Celá sa krútila okolo matematiky, ktorá nikdy nepatrila medzi jeho silné stránky, a už veľmi skoro prezradila, že jej autor má o fungovaní a význame kipu iba veľmi nejasnú predstavu.
Oveľa jasnejšie boli Johnove vlastné myšlienky, ak sa veci, čo sa vám prisnia s hlavou v strome, vôbec dajú nazvať myšlienkami. Vlastne ani neboli jeho, rovnako ako tie sny. Pretože všetko, čo sa mu preháňalo hlavou a informovalo ho o jeho kipu, pochádzalo od prastarého ducha hlboko vnútri stromu. Drevo vlnovcov päťtyčinkových je síce nezvyčajne tvrdé, no ľahko dokáže absorbovať nič netušiacich ľudí, ktorí sa oprú o kmeň a zaspia – niekedy nakrátko a niekedy na oveľa dlhšie. Sú známe prípady ľudí, ktorí v ich kmeni zmizli aj na celé stáročia. V Johnovi však tento strom spoznal džina, a navyše dobrého, takže ho absorboval iba na pár hodín. Stačilo to, aby mu odovzdal znalosti o tom, čo je to kipu, ako funguje a čo znamená. Prezradil mu aj význam a pravé riešenie uzla na Oku lesa. Bolo to zložité a zároveň jednoduché.
Nakoniec sa John s trhnutím zobudil na to, že počul niečo nezvyčajné. Jediný pohľad na Nimrodov stan ho uistil, že strýko ešte stále zvažuje možnosti ako Achilles (ale nie tak namosúrene) a nemôže byť zdrojom toho zvuku. Na chvíľu celkom zabudol všetky znalosti o kipu, ktoré získal, kým bol v strome. Rozčítanú múdru knihu bez okolkov zahodil, postavil sa a prešiel po tábore, kým nepochopil, čo ho to zobudilo. Dvere uprostred džungle sa jemne triasli, akoby sa ich niekto pokúšal otvoriť znútra.
Prešiel k Oku lesa, obišiel ho vo veľkom kruhu a premýšľal, či nezavolať Nimroda. Teraz už o tom nemal ani najmenších pochýb. Niekto alebo niečo sa pokúšalo tie dvere otvoriť. Pripadal si ako v scéne z hororu s poltergeistom, ktorý z ničoho nič rozhýbe neživý predmet, napríklad hračku na polici. Pokiaľ to totiž dokázal odhadnúť, na druhej strane dverí stále nič nebolo.
Ignoroval zimomriavky na chrbte, zobral do ruky mačetu, pristúpil bližšie a poklopal ostrou čepeľou po dverách. „Haló!“ zavolal. „Je tam niekto?“

Dvere sa na okamih prestali triasť, akoby ho niekto na druhej strane počul. Aj to mu pripadalo ako z hororu: bolo desivé, ako sa ten predmet prestal hýbať po tom, čo ho rozvibrovala akási neznáma sila.
Pristúpil ešte bližšie a sklonil sa k malej lesklej plôške, ktorú očistil Nimrod. „Je tam niekto?“ spýtal sa znova. „Pozrite sa, dvere sa neotvoria, lebo ich z druhej strany drží závora s hrozne zložitým uzlom. Pokúšate sa o to zbytočne, chápete?“

Dvere sa opäť pohli v kamennej zárubni a tentoraz na ne z druhej strany niekto aj zabúchal. Tak silno, až Johnovi srdce poskočilo ako vystrašené šteňa. Mimovoľne ustúpil o pár krokov.
„Ojoj,“ zastonal a chytil sa za hruď. Hneď nato však začul ďalší hlas. Prichádzal zďaleka, akoby z nejakého strateného neviditeľného sveta. Patril Groaninovi a zdalo sa, že jeho majiteľ má vážne problémy.
SEDEMNÁSTA KAPITOLA
CEZ DVERE
Keď John začul, ako Groanin volá o pomoc, jeho prvý inštinkt bol zobrať mačetu a preseknúť uzol na závore.
Preto mal šťastie, že mu v spánku na nejaký čas pohltil hlavu strom, lebo ho zároveň kdesi hlboko v podvedomí varoval, že ten uzol obsahuje dôležité, tabuizované alebo inak povedané tajné slovo. V šifre, ktorú uzol vytváral, sa nachádzalo slovo, ktoré si medzi sebou odovzdávali generácie inkských kňazov, a to okrem nich smeli poznať iba inkskí králi. Tento fakt sa Johnovi ozrejmil až neskôr, no teraz, s čepeľou mačety iba milimeter od uzla z vlasov, ho čosi z vlastného vnútra jednoducho prinútilo nerezať ho. Namiesto toho sa pustil do rozväzovania.
„Vydrž, Groanin!“ volal cez dvere. „Idem ti na pomoc!“ Rozväzovanie vlastne ani netrvalo tak dlho. Ako mnoho zložitých problémov, ktoré tak milujú matematici, aj tento mal celkom jednoduché riešenie. Začalo sa tým, že chlapec na uzol vyprázdnil obsah svojej fľaše na vodu. Pred zaviazaním ho totiž namočili, takže keď potom na slnku vyschol, celkom prirodzene sa scvrkol. Keď ho John opäť namočil, mohol ho uvoľniť a ľahšie sa mu s ním manipulovalo.
Dospelý by ten uzol ani potom nerozviazal. Mokrý či suchý, dospelí pri ňom nemali šancu. Bol vymyslený tak, aby ho dokázali uvoľniť iba šikovné prsty Indiána alebo chlapca ako John. Práve preto mu vlnovec prezradil to tajomstvo.
Najdôležitejšie, čo sa od stromu dozvedel, však bolo, že to vlastne nie je skutočný uzol s dvoma koncami, ale geniálna slučka, ktorú ešte geniálnejšie zamaskovali tak, aby vyzerala ako niečo, čo tie dva konce má. Preložili ju, aby vytvorila dojem dvojice koncov povrazu, a potom zaviazali do skupiny horných uzlov. Falošné konce potom niekoľkokrát prechádzali dvomi hlavnými uzlami a celé to bolo pevnejšie ako lakomcova päsť.
Keďže toto všetko vedel od samého začiatku, rozviazal ten uzol za necelú minútu.
„John! Čo to, preboha, robíš?“

Bol to Nimrod, ktorého zo stanu vytiahol Johnov krik na dvere. Aj napriek „suspendovanému vedomiu“ a „introspektíve“ nevymyslel vôbec nič, Netušil, ako rozviazať uzol, ani čo robiť s Virgilom Macreebym. Teraz užasnuto zistil, že uzol z dverí zmizol a jeho mladý synovec má v ruke slučku z ľudských vlasov, ktorá ho predtým vytvárala. „Ako si to rozviazal? A – do lampy zelenej – prečo?“

„Všetko je v poriadku,“ odvetil John. „Nepotreboval som na to džinovskú moc. Prišiel som na to sám.“

„Ale prečo, John? Prečo?“ Nimrod naňho chvíľu bojovne zazeral. „Myslel som, že som ti celkom jasne povedal, že ten uzol nemáš rozväzovať. Chceli sme tak zabrániť Virgilovi Macreebymu, aby prešiel na druhú stranu.“

„Áno, ale to bolo predtým,“ namietol John zadychčane.
„Pred čím?“

„Pred tým, ako som videl, že sa dvere hýbu,“ odvetil John. „Pred tým, ako som počul Groanina. Je na druhej strane dverí a zdá sa, že má problémy.“

„Čože?!“ Nimrod rýchlo pristúpil k Oku lesa, pritisol ucho na dosku dverí a započúval sa. Okamžite, aj keď akoby z veľkej diaľky, začul krik svojho komorníka. „Do lampy, chlapče, veď ty máš pravdu! Poď, pomôž mi odsunúť závoru!“

John inštinktívne pochopil, že ten povraz z vlasov má veľkú hodnotu, a uviazal si ho okolo pása ako remeň.
Poistka zlatej závory s dvoma zlatými rukoväťami bola po stáročiach nehybnosti zaseknutá, a aj keďju uvoľnili, závora sa posúvala iba veľmi ťažko.
„Takže sa nehneváš?“ spýtal sa John, zapierajúc sa do nej z celej sily. „Nezlostíš sa, že som rozviazal ten uzol a teraz otvárame dvere?“

„Keďže na druhej strane je už aj tak Groanin, táto otázka je momentálne čisto akademická a irelevantná.“ Nimrod zaručal od námahy. „Dúfajme, že aj ostatní unikli Xuanaciom a sú tam všetci s ním.“

Nakoniec sa závora poddala a dvere boli voľné, aj keď ešte stále zavreté.
„Odstúp,“ prikázal Nimrod synovcovi. „Nevieme, čo všetko za nimi môže byť. Ak je Groanin v nebezpečenstve, mohlo by hroziť aj nám.“

John teda o krok ustúpil a nechal strýka ťahať k sebe vŕzgajúce dvere. Pri všetkej tej námahe sa mu uvoľnil povraz z vlasov okolo pása. Pripadalo mu to ako veľká irónia, pretože ešte pred chvíľou to bol nekonečne pevný uzol. Zložil si ho, chcel si ho priviazať poriadnejšie. Do oka mu padli červené bodky na vnútornej strane povrazu. Uvedomil si, že ich v rovnakom poradí videl aj niekde inde, nemal však čas premýšľať, kde to bolo. Dvere sa totiž otvorili a za nimi uvidel…

… absolútne nič. Iba rozďavenú čiernu dieru. Pripadalo mu to mimoriadne čudné. Ešte aj jeho strýko sa tváril zaskočené.
„Zvláštne,“ poznamenal Nimrod.
„Kde je Groanin?“ spýtal sa John.
Nimrod ho chytil za ruku, aby mu zabránil vojsť do temných dverí. „Počkaj chvíľku,“ povedal mu. „Niečo sa tam hýbe.“

Vo dverách s poetickým názvom Oko lesa sa čudesne deformoval priestor, alebo to aspoň tak vyzeralo – akoby sa tam priam ohýbalo svetlo. Potom, ako keď sa s blikaním rozbieha starý film, sa na druhej strane dverí objavila veľká kamenná miestnosť. Až po strop ju vypĺňali stovky, možno aj tisíce zlatých predmetov, no po Groaninovi a ostatných tam nebolo ani stopy.
Zároveň však tá miestnosť a jej jagavé poklady pôsobili čudným, nereálnym dojmom. Akoby v skutočnosti ani neexistovali. „Na čo sa to pozeráme?“ spýtal sa John.
„Je to ilúzia,“ vysvetlil mu strýko. „Niečo, čím chceli inkskí kňazi nalákať konkvistadorov. Oni by tomu zrejme hovorili ‚vízia‘. Nepýtaj sa ma, ako Ti Cosi či nejaký iný Inka mohol dosiahnuť niečo takéto. Neviem. Viem však, že sa pozeráme na obraz niečoho, čo sa skutočne odohralo. Na obraz, ktorý mal upútať pohľady aj fantáziu chamtivých Španielov.
Vieš, keď Pizarro dorazil do Cuzca, aj napriek ohromnej presile sa mu podarilo zajať kráľa Atahualpu. Sľúbil mu, že ak bude spolupracovať, nechá ho žiť. Atahualpovi neušlo, ako Španielov fascinuje zlato, a urobil dobyvateľom grandióznu ponuku. Vysoko na stene komnaty v Chráme slnka, kde ho držali, nakreslil čiaru a povedal Pizarrovi, že výmenou za svoj život dá celú miestnosť do tej výšky naplniť zlatom. Pizarro súhlasil, pravdaže. A kráľ svoje slovo dodržal, aj keď ten Španiel nič také nemal v úmysle. Traduje sa, že zo zlatých predmetov v tej komnate Španieli odliali takmer dvadsaťtisíc kilogramov ingotov z dvadsaťštyrikarátového zlata. Inkský kňaz, ktorý pascu pripravoval, si nepochybne vravel, že tento výjav si konkvistadori vyložia ako dobré znamenie.“ Čarovný moment uplynul a výjav so zlatom sa rozplynul ako fatamorgána. O pár sekúnd ho vystriedal spomalený obraz Groanina a Mizeráka búšiaceho na dvere. Pod nohami im v bezvedomí ležala Philippa a za nimi stál Bahno s mačetou obrátenou proti čudesným bojovníkom inkskej éry. O sekundu neskôr všetci štyria zmenili polohu – začali sa pomaly naťahovať cez dvere ako niečo, čo uniká z čiernej diery.
„Philippe niečo je,“ vyhlásil John a sklonil sa, aby pomohol Groaninovi, Bahno vi a Mizerákovi vy tiahnuť j u z dverí.
„Nedotýkaj sa ich!“ varoval ho Nimrod. „Presúvajú sa medzi dimenziami. Môže to byť nebezpečné.“

„Zvládnu to?“ spýtal sa ho John. „Vieš, vyzerajú čudne. Sú natiahnutí ako špagety.“

„Možno chvíľu potrvá, kým prejdú na našu stranu,“ odvetil Nimrod. „Mám pocit, že tento portál je navrhnutý ako vstup, nie ako východ. Ale inak áno – mali by byť v poriadku. Pokiaľ budeme trpezliví.“

„Chceš povedať, že dnu sa ide rýchlejšie ako von?“

„Presne tak. Len čo budú vonku, musíme zavrieť Oko. Inak by sa tí Inkovia, čo ich prenasledujú, mohli pustiť aj do nás.“

„Zdá sa, že Zadie s nimi nie je,“ poznamenal John.
„Aj ja som už nad tým premýšľal,“ pripustil Nimrod. Groanin, Bahno a Mizerák ešte stále ťahali Philippu cez dvere, ale veľmi pomaly, akoby sa pohybovali v hustom sirupe. Potom sa vo vzduchu nad Johnovou hlavou objavil šíp. Bol to veľmi nezvyčajný šíp, pretože sa pohyboval rýchlosťou asi pol kilometra za hodinu. Keby nie Nimrodove varovania, John by ho bol skúsil chytiť.
„Vyzerá to na jeden zo Zenónových paradoxov,“ poznamenal Nimrod.
„Koho? Čoho?“

„Kašli na to,“ usmial sa Nimrod. „Kým čakáme, mohol by si mi radšej prezradiť, ako sa ti podarilo rozviazať ten uzol. Musím priznať, že to na mňa urobilo poriadny dojem. Sám by som nič také nedokázal.“

John mu to povedal – ibaže na to, ako mal hlavu v strome, si nepamätal, takže to ani nespomenul, a jeho výkon teda urobil na strýka ešte väčší dojem ako predtým.
„Pozoruhodné,“ vyhlásil Nimrod.
„Všimol som si ešte aj niečo ďalšie,“ pokračoval John. „Padlo mi to do oka, keď som rozväzoval povraz.“

„Áno?“

„Na vnútornej strane má rad farebných bodiek,“ vysvetlil mu John. „Napodiv sa celkom zhodujú so sériou farebných uzlov na kipu, čo mi dal el Tunchi.“

„To je naozaj zaujímavé,“ prikývol Nimrod.
„Som si takmer istý, že ich poloha a počet znamená niečo dôležité,“ povedal John. „Ibaže ešte neviem, čo presne. Viem len toľko, že to skôr či neskôr zistím.“

Nimrod mal zo synovca jednoznačnú radosť. „Už teraz si dokázal viac, ako som pokladal za možné,“ povedal mu. „To stretnutie s el Tunchim akoby ti dodalo rozumu.“

„Nie,“ namietol John. „Tým to nebude. Ale cítim sa inteligentnejšie, to je pravda. Cítim to, odkedy som si zdriemol.“ Ukázal na dvere. „Pozri! Už sú skoro na našej strane.“

Nimrod položil ruku na dvere a pripravil sa, že ich zavrie, len čo to bude možné bez toho, aby udrel Philippu, ktorá z portálu vychádzala ako posledná. Tesne za ňou sa držal zúrivý inkský bojovník s budzogáňom, ktorým sa chystal rozbiť Groaninovi hlavu. Strýko sa pozrel na Johna. „Kedy si spal?“ spýtal sa ho.
„Keď si meditoval v stane. Sadol som si k tej knihe o kipu a akosi som zadriemal. Bohužiaľ, knihy na mňa často pôsobia práve takto.“

Nimrod hlasno zacmukal a spýtal sa: „Kde si pritom sedel?“

„Tam.“ John ukázal na jeden z obrovských vlnovcov päťtyčinkových.
„Chceš povedať, že si sa opieral o kmeň?“

„Tak nejako.“
„Tým sa to potom celé vysvetľuje,“ skonštatoval Nimrod. „Musel si sa niečo naučiť od ducha stromu.“

„Takže som s riešením toho uzla neprišiel sám?“ spýtal sa ho John s náznakom sklamania v hlase.
„Bohužiaľ, je to tak,“ odvetil Nimrod. „Ale nie je to žiadna hanba. Koniec koncov, teraz to všetko už vieš a ja nikomu neprezradím, kde si sa to naučil.“ Obrátil pohľad naspäť k dverám. „Myslím, že už môžeme zavrieť Oko.“

O sekundu neskôr dvere zaplesol rovno pred nosom pomaly sa blížiaceho inkského kráľa. John až teraz pochopil, čo myslel tým zatváraním očí. Rýchlo zabezpečil závoru kusom dreva a vyhlásil: „To by ich malo na chvíľu zdržať.“

Len čo boli dvere zavreté, Groanin, Mizerák a Bahno prudko ožili, akoby niekto šťukol vypínačom, ktorý ich vráti do normálnej rýchlosti.
„Chvalabohu,“ zachripel Groanin. „Veru tak, chvalabohu. Prišlo to v poslednej sekunde.“ Pošúchal si zátylok a mimovoľne sa zachvel. „Ten maniak ma tým svojím kyjačiskom minul iba o milimeter.“

„Keby som nemal takú malú hlavu,“ podporil ho Mizerák, „určite by mi ním bol prečesal vlasy.“

Komorník si priložil ruku na hruď. „Moje srdce!“ stonal. „Mám pocit, akoby som namiesto neho mal kompletný orchester Nelsona Riddla – a všetci by odušu vyhrávali najdivšiu vypalovačku.“ Nimrod a John si kľakli k Philippe.
„Trocha sme sa zrazili,“ pripustil Groanin. „Bola to nehoda. Veru tak, nehoda. Nedalo sa jej zabrániť. Je mi to hrozne ľúto. Za nič na svete by som tej dievčinke neublížil.“

„Ja viem, Groanin,“ povedal mu Nimrod vľúdne. „Ja viem.“

„Musíme ju zobrať do nemocnice,“ nástojil komorník.
John jej priložil ucho na hruď. „Bude v poriadku,“ oznámil, „Cítim to. Je iba trocha zmätená.“

„A ty si čo, vyštudoval za doktora?“ zlostil sa Groanin.
„Nie, ale som jej dvojča,“ vysvetlil mu chlapec a poklopal po srdci najprv sebe a potom jej. „Cítil by som, keby nebola v poriadku.“

„No jasné,“ prikývol komorník. „Som ja ale hlupák!“

John sa nemýlil. O chvíľu neskôr Philippa zastonala a pohla hlavou. O niekoľko minút už sedela a počúvala, čo sa stalo od chvíle, keď sa Nimrod s Johnom oddelili od nej a ostatných.
„Zadie je zradkyňa,“ prezradil im John. „Asi preto na teba tak tlačila, aby si ju pribrala do našej výpravy, Phil. Od začiatku sa spriahla s Virgilom Macreebym. Snažila sa nás spomaliť, aby nás dobehol a ona mu mohla dať našu mapu. Ukradla ju pánovi Voďanému z ruksaka.“

„Tým sa vysvetľuje aj to, prečo odišla s Pizarrom a jeho mužmi,“ doplnila ho sestra. „Zjavne mala v pláne odísť za Virgilom Macreebym, kým budú Španieli zaneprázdnení bojom s kmeňom Xuanaciov. Musíme im nejako pomôcť. Pizarrovi vojaci ich určite zmasakrujú.“

Johna jej slová pohoršili takmer rovnako ako predtým Zadie. „Čo?! Žartuješ? Veď vami chceli nakŕmiť piraje a potom ich zjesť!“

„Philippa má pravdu, John,“ povedal mu strýko. „Aj v roku tisícpäťstotridsaťdva, keď sa u Inkov objavili prví Španieli, to bol nerovný zápas, a dnes to bude ešte horšie. Koniec koncov, Xuanaciovia by sotva dokázali poraziť nepriateľa, ktorý je už aj tak mŕtvy.“

„Na tom čosi bude,“ pripustil chlapec.
Philippa si pošúchala hlavu a postavila sa. Cítila sa tak trocha akoby ju zrazilo nákladné auto, ale aspoň nemala nič zlomené. „Čo teda urobíme?“ spýtala sa Nimroda.
„Myslím, že už máme iba jedinú možnosť,“ odvetil. „Musíme dať Xuanaciom mocného spojenca.“

„Koho?“ vyzvedala.
Pozrel sa na Mizeráka. „Vedel by si sa dostať naspäť do tábora Xuanaciov?“ spýtal sa ho.
Mizerák ukázal na Oko lesa. „Myslíte tam dolu? Cez dvere?“

„Nie, cez džungľu.“

Indián na to iba mykol plecom. „Jasné. Bez problémov,“ povedal. „Hlavu mám možno trocha malú, ale cit pre orientáciu v teréne som nestratil. Lenže ani pamäť, pán vedúci. Dvakrát som bol hosťom Xuanaciov a dvakrát sa mi podarilo zachrániť si pred nimi holý život. Vôbec nemám chuť navštíviť ich aj tretí raz.“

„Nemusíš ich rovno navštíviť,“ povedal mu Nimrod. „Stačí, keď k ich táboru zavedieš skupinu bojovníkov.“ Jemne mu položil ruku na plece. „Čo na to povieš, Mizerák?“

„Je to mizerné,“ odvetil ich sprievodca. „Totálne nanič. Ale urobím to. O akých bojovníkov presne ide, pán vedúci? Široko-ďaleko nenájdete žiadneho, kto by mal tak málo rozumu, že by sa pustil do lovcov lebiek.“

„Ale áno, nájdem,“ oponoval mu Nimrod s pohľadom upretým na Oko lesa. „Kto sa už lepšie postaví na odpor mŕtvym konkvistadorom ako mŕtvi inkskí králi? Kto komu ublíži, keď sú všetci aj tak už dávno mŕtvi?“

„Má to nepopierateľnú logiku,“ prikývla Philippa.
„Podľa mňa vám preskočilo, pán vedúci,“ oponoval Indián. „Mizerák má pravdu,“ podporil ho Groanin. „Sotva sme tým maniakom unikli a už by sme im mali znova otvárať dvere? Ako vieme, že najprv nerozmlátia hlavu nám?“

„Mohli by sme sa ochrániť džinovskou mocou,“ pripomenula mu Philippa.
„Bohužiaľ, to nepôjde,“ povedal jej Nimrod. „Na tomto mieste to je vylúčené. Je to sväté miesto.“ Nato jej vysvetlil, čo už predtým hovoril Johnovi: Bagdadské pravidlá, ktorými sa džinovia riadia pri využívaní svojich schopností, prísne zakazujú používať džinovskú moc v kostole, mešite, synagóge či na akomkoľvek inom posvätnom mieste, kde sa za posledných tisíc rokov vykonávali bohoslužby.
„Nevyzerá to tu ako v kostole,“ poznamenal Groanin. „Aspoň nie v takom, aké poznám.“

„Ale aj tak ide o posvätné miesto a to pravidlo tu platí,“ trval Nimrod na svojom.
„Čo teda navrhujete?“ spýtal sa kyslo komorník. „Jemnou diplomaciou ich presvedčiť, aby nám nerozmlátili hlavy na kašu? Tak ste to mysleli?“

„Áno,“ prikývol Nimrod.
„On sa zbláznil!“ Groanin sa pozrel na Philippu a pokrútil hlavou. „Veru tak, načisto sa zbláznil!“

Nimrod sa usmial. „Ale použijeme nielen diplomaciu,“ dodal. „Ehm… John?“

„Čo je s ním?“

„John vyriešil záhadu priam gordického uzla, ktorý držal závoru na dverách,“ vysvetlil Nimrod.
„No… Áno,“ pritakal John neisto.
„A je to on, kto vie, ako sa diplomaticky porozprávať s inkskými kráľmi. Nie ja, ale on vie, čo presne im povedať.“

„Ja že to viem?“

Groanin vyvrátil oči. „To mi neznie veľmi sebavedome,“ poznamenal trpko. „Chalan ani poriadne nevie, aký je dnes deň.“ Nimrod však už kráčal k Oku lesa.
„Počkaj chvíľku,“ snažil sa ho zastaviť John. „Hádam ich nechceš otvoriť hneď teraz?“

„Tak nejako som to mal v pláne,“ odvetil Nimrod.
„Ale, pozri, ja ešte nie som pripravený. Fakt nie.“

„Počúvajte ho, dobre?“ naliehal Groanin. „Nenúťte ho do niečoho, na čo nemá. Ak nevie, tak nevie. Došľaka, vy máte vždy pocit, že všetko viete lepšie ako všetci ostatní!“

„Zamysli sa nad tým, John,“ povedal Nimrod, ignorujúc svojho komorníka. „Jednoducho si vedel, ako vyriešiť ten problém s uzlom, však?“

„To áno,“ odvetil John.
„No a rovnako budeš proste vedieť, čo povedať inkským kráľom,“ uistil ho strýko.
„Ale čo ak nerozumiem tomu, čo by som mal povedať?“ namietol John. „Čo ak to nedáva zmysel?“

„Tak potom by si to mal len tak vysloviť a nešpekulovať,“ odsekol Nimrod a uvoľnil kus dreva, ktorý držal závoru. Potom znova otvoril dvere.
OSEMNÁSTA KAPITOLA
HOVORTE JAZYKMI
Dvere v Oku lesa sa rozleteli a na čistinu v peruánskej džungli začali pomaly prenikať mumifikovaní inkskí králi. Presúvali sa nesmierne pomaly presne ako predtým Philippa a jej ľudskí spoločníci. Pri takejto rýchlosti či skôr pomalosti sa zdalo, že John ešte bude môcť niekoľko dlhých minút spomínať na to, na čo si mal spomenúť. Niežeby si pamätal, čo to bolo, to nie – veď sa to vlastne ani nikdy nenaučil. To, čo sa odohrávalo v jeho hlave, nemalo nič spoločné s pamäťou, ale zato všetko s vlnovcom päťtyčinkovým, ako správne odhadol Nimrod. Nič z toho však Johnovi nepomáhalo zistiť, čo vlastne má povedať tým kráľom, aby na nich neútočili.
Inštinktívne sa pozrel na kipu od El Tunchiho a na povraz, ktorým bola pôvodne zaistená závora. Farebné značky na oboch týchto predmetoch odrazu začali čosi znamenať. Ale čo? Do mysle sa mu tlačili podivné slová. Ani jedno z nich mu nič nehovorilo. Sú to nezmysly, pomyslel si. Ako má hovoriť niečo, čomu nerozumie?
Bolo to slovo moci ako SEZAM v Rozprávkach tisíc a jednej noci či ABRAKADABRA v hebrejskej kabale. Áno, slovo moci. Odrazu si tým bol celkom istý. Podobne ako spúšťacie slová, aj toto bolo dlhé – oveľa dlhšie ako najdlhšie slová, ktoré kedy čítal a nikdy nevyslovil: FLOKCINAUCINIHILPILIFIKÁCIA a HONORIFIKABILITUDIBITATIBUS.
„Pohni sa, chlapče,“ súril ho Groanin, keď sa jeden z kráľov pomaly obrátil k nemu. Zhrozene si pritom uvedomil, že je to práve ten, ktorého odkopol pri dvíhaní bezvládnej Philippy. Bol si istý, že ho ovalí, len čo bude môcť. Rýchlo ustúpil a dodal: „Zrýchľujú! O chvíľu budú pobehovať všade okolo nás!“

„Pst, Groanin!“ zahriakla ho Philippa. Potom chytila brata za ruku a telepaticky mu ponúkla všetky svoje džinovské a intelektuálne schopnosti, aby posilnila jeho vlastné.
„Pomôžem ti, braček. Využi môj mozog ako svoj vlastný a naplno sa sústreď. Urob z mojej mysle svoju.“

A potom…

„Nie je to jedno slovo! Nie, bude to kopa slov tesne po sebe. Sú v kečuánčine, jazyku starých Inkov. Dôležité je ich presné poradie. Sú ako šifra alebo kód. Záleží na tom, ako nasledujú po sebe. Vyslov ich tak, ako sa objavujú na kipu. Akoby to bola séria kódových slov, ktoré telefonuješ do CUIA. Nič viac spraviť nemusíš. Je to celkom jednoduché.“

„Do čerta starého!“ zafrflal Groanin, ktorý sa ledva uhol pred kyjakom, čo mu presvišťal okolo hlavy. „Naberajú rýchlosť! Rýchlo niečo povedz, mladý, inak budem mať hlavu ako misku s polievkou gazpačo!“

John odrazu cítil, ako sa mu slová samy tlačia na jazyk a rinú sa z neho v jazyku, ktorý nikto z nich ešte nikdy nepočul. Bol to čudesný pocit. Hovoril plynule, no – aspoň pre seba – totálne nezrozumiteľne.
„Jana čunka“ povedal. „Juraj pusaj. Puka tawa.“ 
Mumifikovaní inkskí panovníci sa okamžite zvrtli a vykročili k tomu, kto prehovoril.
„Funguje to!“ tešil sa Groanin. „Netuším, čo hovoríš, ale zaberá to, kurník šopa!“

„Mne to znie ako kečuánčina,“ poznamenal Mizerák.
„A čo v nej hovorí?“ vyzvedal Bahno.
„Glosolalia,“ povedal Nimrod.
„Aká ľalia? Ale vážne: aká ľalia?“

„Willapi kvančis,“ pokračoval John. „Kellu kinsa. Komer finskva. Sutidžankas iskaj. Kulli soťa. Čichči džison. Čunpi uj.“ Všetci králi prestali s tým, čo robili, a ostali nehybne stáť. „Znamená to ‚hovoriť jazykmi‘,“ vysvetlil Nimrod. „Už som o tom počul, ale zatiaľ som to nikdy nezažil.“

„Záleží na tom?“ spýtal sa Groanin. „Zaúčinkovalo to tak, ako malo nie? Hlavné je, že sa nás už nesnažia pozabíjať.“

John sa pozrel na inkských kráľov, ktorí akoby čakali na jeho rozkazy a povedal: „Myslím, že to znamená čierna desať, biela osem, červená štyri, žltá sedem, citrónová tri, zelená päť, modrá dva, fialová šesť, sivá deväť a hnedá jeden. Farby sú zároveň menami vtákov s rovnakým zafarbením.“

„Vynikajúce,“ skonštatoval Nimrod. „Farebno-číselný kód. Čo by už mohlo byť jednoduchšie?“

„Čo im mám povedať?“ chcel vedieť John. „Po kečuánsky už nič viac neviem.“

„Rozprávaj sa s nimi po anglicky,“ radil mu strýko. „Určite ti budú rozumieť. Po smrti človeku všetky jazyky znejú rovnako. Okrem toho Angličania – napríklad tuto Groanin – sa v zahraničí s cudzincami rozprávajú presne tak, akoby hovorili s mŕtvym. Inak povedané, pomaly a nahlas. Často to zaberá.“

„To je trocha nespravodlivé,“ zamumlal Groanin.
„Dobre,“ prikývol John. „Skúsim to.“ Odkašlal si, a aj keď chápal, že hovorí s niekoľkými inkskými panovníkmi, snažil sa prehovoriť vážne a razantne. „Počúvajte ma. Sme vaši priatelia, nie protivníci. Vašimi skutočnými nepriateľmi sú Pizarrovi konkvistadori, ktorí práve v tejto chvíli plánujú útok na vašich mladších bratov Xuanaciov.“

Pozrel sa na strýka, ktorý spokojne prikývol
„Dobre, John. Ide ti to dobre.“

„Musíte Xuanaciom pomôcť bojovať so španielskymi dobyvateľmi a poraziť ich. Pozrite sa na tohto muža,“ ukázal na Mizeráka a takmer ho až zaskočilo, že králi sa ako jeden muž pozreli jeho smerom.
„Tento muž, Mizerák, vám ukáže, kde nájdete dedinu Xuanaciov a kde môžete poraziť pradávnych nepriateľov vášho národa. Teraz choďte. Nesmiete prehrať.“

„Dobrá práca, John,“ pochválil ho Nimrod. „Nebol to síce úplne Churchillov prejav o tom, ako budeme bojovať na pobreží, ale aj tak to nebolo najhoršie.“ Pozrel sa na Mizeráka. „A čo ty, Mizerák?“

Indián sa napäto usmial. „Ešte nikdy som v džungli nesprevádzal prastaré múmie,“ povedal neisto.
„Skrátka na ne mysli ako na partiu hlúpych futbalových chuligánov z Anglicka,“ radil mu Nimrod. „Malo by to byť celkom ľahké. Sú vyzbrojení, ani jeden nie je poriadne oblečený a všetci sú potetovaní.“

„Dobre. Skúsim to.“

„My sa tu zatiaľ utáboríme,“ vyhlásil Nimrod, „a počkáme, kým sa nevrátiš.“

„Tak dobre, vaše veličenstvá,“ povedal Mizerák. „Poďte!“ S týmito slovami odviedol mumifikovaných kráľov do džungle. Čudesnejšiu skupinu tam v živote nesprevádzal.
„A čo teraz?“ spýtala sa Philippa.
„Ja ti poviem, čo teraz,“ povedal jej Groanin. „Postavím na čaj. Ak si čoskoro nedám aspoň jeden, načisto zahyniem od smädu.“

„Vynikajúci nápad, Groanin,“ pochválil ho Nimrod. „Aj ja by som si dal. No a kým na tom budeš pracovať, my s Johnom a Philippou pohľadáme na okolí miesto na zasadenie nových vlnovcov.“

Komorník čosi zamumlal a s Bahnovou pomocou sa pustil zakladať oheň.
„Keď už spomínaš okolie,“ nadhodila Philippa a podala strýkovi kus žltkastej skaly, čo mala vo vrecku, „je tu kopa takejto horniny. Túto vzorku som zobrala z podzemia.“
Poťažkal ju v ruke.
„Poriadne ťažká, čo?“ spýtala sa ho.
„Myslím, že je to urán,“ prezradil jej Nimrod.
Dvojčatá mimovoľne ustúpili.
„Nie je urán tak náhodou rádioaktívny?“ spýtal sa John.
„Áno,“ prikývol Nimrod, „ale toto je celkom bezpečné. Rádioaktívne alfa častice vyžarované z uránovej rudy neprechádzajú cez pokožku. Miniatúrne množstvá možno dokonca aj prehltnúť bez akýchkoľvek zdravotných následkov. Každý z nás skonzumuje denne asi jeden mikrogram uránu v jedle a nápojoch.“

„Hovor za seba,“ zamrmlal John.
„Zaujímavé,“ povedal Nimrod a šibalsky mu ten kus kameňa hodil. John ho nervózne chytil a rýchlo strčil do ruksaku.
Nimrod zo svojho ruksaku, v ktorom mal okrem iného aj lampu s pánom Voďaným, vytiahol malé plastové vrecko plné miniatúrnych stromov.
„Sú to bonsaje vlnovcov päťtyčinkových,“ vysvetlil dvojčatám kráčajúc na neďalekú čistinu. „Zmenšené pomocou džinovských schopností. Faustina ich osobne geneticky modifikovala tak, aby rástli oveľa rýchlejšie. Sadím ich už od chvíle, čo sme sa dostali na horný tok Amazonky. Mali by rásť desaťnásobkom bežnej rýchlosti, takže o dvadsať rokov by to mohlo byť množstvo dvestoročných stromov. Dažďové pralesy sú pre Zem nepochybne dôležité ako také, ale na svete neexistuje strom, ktorý by produkoval viac kyslíka ako vlnovce. Preto sú také nesmierne dôležité, najmä pre nás.“

„Prečo ich teda drevorubači stínajú?“ spýtala sa ho Philippa. „Keď sú naozaj také dôležité.“

„Nerobia to všetci,“ odvetil. „Ako som vravel Johnovi, niektorí sa ich boja. Väčšina však robí na príkaz drevárskych firiem. Keby neposlúchli, prišli by o prácu. No a čo sa týka tých firiem – vlnovce sú najdôležitejším zdrojom dreva po celom Peru. Používajú sa na výrobu nábytku, dosiek a celulózy. Dokonca aj vlákna chrániace ich semená majú svoje využitie – plnia sa nimi vankúše.“

„Ale prečo sa duchovia skrývajú práve v nich a nie v iných?“ chcel vedieť John.
„Duchovia majú radi veci, ktoré existujú veľmi dlho,“ vysvetlil mu strýko. „V rozvinutých krajinách to zvyčajne znamená staré domy a hrady, ale tu v džungli sú najstaršie práve vlnovce.“ Pozrel sa po čistine a prikývol. „Toto vyzerá ako dobré miesto na pár nových stromov.“ Podal dvojčatám špicatý drevený nástroj. „Čo to je?“ spýtala sa ho Philippa.
„Kolík na sadenie. Vy budete robiť diery a ja do nich budem sadiť stromčeky.“

Bola to riadna drina, no asi za hodinu vysadili azda aj stovku nových vlnovcov.
„Teraz už iba stačí ochrániť ich pred zrúbaním, kým nevyrastú do plnej výšky,“ skonštatoval Nimrod. „John? Philippa? Nejaké návrhy, ako to dosiahnuť?“

„Čo takto ozrutné stonožky?“ nadhodila Philippa. „Neviem si predstaviť, ako by sa s nimi niekto hádal o právo na rúbanie stromu.“

„To je pravda, ale nie je to veľmi citlivé. Mal som na mysli niečo trocha menej vražedné. Koniec koncov, sú to slušní ľudia, ktorí sa len snažia nejako uživiť.“

„Nechápem, čo je na tom slušné,“ namietla Philippa. „Každý vie, aké dôležité je uchrániť stromy v dažďových pralesoch.“

„A čo vianočné stromčeky? Vy ste vlani nemali stromček?“

„No… mali,“ odvetila Philippa. „Ale to je iné, nie? Pozri sa, bez stromčeka by neboli žiadne poriadne Vianoce.“

„Totálne pokrytectvo,“ odfrkol si Nimrod. „Od peruánskych chudákov žiadaš, aby sa vzdali obživy z rúbania stromov, ale sama sa nechceš vzdať vianočného stromčeka.“

Philippa pevne stisla pery a zamyslela sa nad tým. Musela uznať, že na tom niečo bude.
„Ale vráťme sa k aktuálnemu problému,“ povedal jej strýko. „Ako ochránime tieto stromčeky?“

„Čo keby sme ich spravili neviditeľnými?“ navrhol John. „Ak niečo nevidíš, sotva to môžeš zrúbať, no nie? Jemnejšie riešenie si už ani neviem predstaviť.“

„Ani ja,“ pripustil Nimrod. „Dobrý nápad, John. Presne toto som urobil so stromčekmi, čo som zasadil predtým. Chcel som len vedieť, či sa na vec pozeráte podobne ako ja. Poznáte nejaké dobré spôsoby neviditeľnosti?“

„Vlastne nie,“ odvetil John. „Nikdy sa mi to veľmi nedarilo. Zakaždým, keď sa niečo pokúsim zneviditeľniť, sa to úplne rozpadne.“

„So mnou je to rovnaké,“ priznala sa Philippa.
„Tak potom máme šťastie, že ja jeden poznám,“ vyhlásil Nimrod. Potom zamrmlal svoje spúšťacie slovo a celá plantáž stromčekov im zmizla spred očí.
Keď sa vrátili do tábora, čakal ich čaj, ktorý Nimrod doplnil uhorkovými sendvičmi, veľkou čokoládovou tortou a koláčikmi s kopou šľahačky a džemu.
„Nechápem, prečo ste už rovno nespravili aj ten čaj,“ hromžil komorník. „Veru tak. Nechápem, prečo ste rovno nespravili aj čaj.“

„Pretože, milý Groanin, je známym faktom, že čaj chutí vždy lepšie vtedy, ak ho pripravil niekto iný. Ešte viac to platí, ak ho pripravoval znalec, akým môže byť iba anglický komorník.
Pekne v čajníku s vriacou vodou, podávaný s mliekom – nikdy nie s citrónom. Máš mnoho silných stránok, Groanin, a máš aj slabiny. Nik na svete však nevie pripraviť čaj tak ako ty.“

„Ďakujem, pane.“

„Neviem ako čaj,“ povedal John, „ale tá torta je fantastická.“

„Ani sendviče nie sú na zahodenie,“ súhlasil Groanin.
„Po tom všetkom, čím sme si prešli, sme mali nárok na trocha dobrôt,“ vyhlásil Nimrod. „Nič na svete nezlepší morálku kvalitnejšie ako pravý anglický olovrant.“

„Sám by som to lepšie nepovedal,“ ozval sa zdvorilý anglický hlas. „Pre mňa mlieko a dve kocky, Groanin. Aha, a tá torta fakt vyzerá úžasne. Tá šľahačka je čerstvá, však? No pravdaže. Som ja ale hlupák. Nijaký horší zákusok by Nimrod nikdy neurobil. Nemám pravdu, Nimrod? Muž tvojich chutí a vkusu… Ale aj tak pochybujem, že by tá torta chutila lepšie ako slávny citrónový koláč mojej ženy.“

Všetci sa pozreli na muža, ktorý k nim kráčal s priateľským úsmevom a Faustininou mapou v ruke. Mal olivovú bundu s veľkými vreckami, na nohách topánky s onucami a na hlave tropickú prilbu, čo je vlastne typ klobúka. Jeho brada vyzerala ako kefa na topánky a jeho uhladený hlas pripomínal herca z predstavenia niektorej z hier Williama Shakespeara. Keby nie pištole, čo držal v druhej ruke, pôsobil by vyslovene vľúdnym dojmom. „Premýšľal som, kedy sa tu ukážeš,“ povedal mu Nimrod. Pravdaže, bol to Virgil Macreeby v sprievode Zadie Elokovej a vysokého, večne odutého chlapca vo veku asi trinásť rokov, ktorý mal na sebe tričko s názvom rockovej kapely, džínsy, koženú bundu a motorkárske čižmy – tie vyzerali, akoby absolvovali slávne preteky v Daytone. Pešo.
„Dybbuk!“ zvolala Philippa. „Čo tu robíš, Dybbuk?“

Chlapec vydal zvuk ako pokazený fagot a vyvrátil oči navrch hlavy s dlhými vlasmi. „Buck,“ povedal. „Iba Buck, okej?“

DEVÄTNÁSTA KAPITOLA
RUKOJEMNÍK
„Povedz mi jediný dobrý dôvod, prečo by som ťa nemal premeniť na vredovitú ropuchu, Macreeby,“ zavrčal Nimrod.
„Lebo ňou už je?“ nadhodil John.
„To od teba nie je bohvieaké pohostinné, Nimrod,“ povedal Macreeby. K tomu si schuti odhryzol z čokoládovej torty a zapil ju horúcim sladkým čajom. „Najmä keď vezmeme do úvahy, že som tvoj krajan uprostred amazonských pralesov, a tak ďalej. Ale keď sa už pýtaš, môžem ti povedať hneď viacero veľmi dobrých dôvodov, prečo by si sa mal krotiť. To platí aj pre vás ostatných.“ Najprv ukázal na dvojčatá a potom na Groanina a Bahna. Nakoniec si napchal do úst ďalší kúsok torty. Očividne si vychutnával nielen ju, ale aj celú situáciu. Dokonca sa mu podarilo ušpiniť od čokoládovej polevy aj pažbu pištole, ktorú stále držal v ruke.
„Počúvam,“ povedal mu Nimrod. „Chystal si sa, že mi povieš zoznam dôvodov, prečo by som sa mal mierniť a nepremeniť ťa na ropuchu. Navrhujem, aby si to urobil veľmi rýchlo.“

„Dobre teda. Takže…“ Macreeby si oblizol z prstov čokoládu a začal vyčitovať dôvody. „Po prvé, toto je posvätné miesto a ja čírou náhodou viem, že z akejsi hlúpej úcty k vieroučným systémom na týchto miestach odmietate používať džinovskú moc.“ Macreeby sa pozrel na prírodnú katedrálu zo stromov.
„Ako tomu len hovoria? Aha! Abadía de árboles, však? Tak je to jasné. Dokým budem tu, som dokonale v bezpečí. Najmä keď mám v ruke zbraň. Čo je, pravdaže, druhý dôvod, prečo by ste sa mali všetci krotiť. Ak budem musieť, použijem ju, takže vám radím, aby ste na mňa nič neskúšali. Takže už máte dva dôvody.“ Hlasno si usrkol čaju.
„Ale vy džinovia máte všetko radi v trojiciach, no nie? Tak ako želania. Tak dobre. Tak vám dám ešte aj tretí dôvod. Možno si rovnako ako ja pomyslíte, že je najdôležitejší zo všetkých. Viete, mám rukojemníka. Moji stúpenci – hovoria si druidi, aj keď, ak mám byť úprimný, tá nenápadná sekta, čo som rozbehol v Anglicku, nemá s ozajstným pohanským druidizmom skoro nič spoločné – držia na utajenom mieste pána Gaunta, Johnovho a Philippinho otca. Zajali ho, alebo, inak povedané, ho uniesli. Ale nebojte sa – nič sa mu nestane, kým sa mi nebudete stavať do cesty.“

„Ja tomu neverím,“ vyhlásil John.
„Nie? Nuž, ani ja by som nečakal, že mi budeš len tak dôverovať. Preto som si priniesol aj dôkaz mojich slov. Môžeš ďakovať svojej šťastnej hviezde, že sa radím k civilizovaným ľuďom a nedám ti otcovo ucho alebo malíček.“

Anglický mág kývol na Dybbuka, ktorý pustil svoj ruksak na zem a začal v ňom po čomsi šmátrať. Okrem žiadosti, aby ho volali Buck, ešte nepovedal ani slovo. Pred bývalými priateľmi sa hanbil natoľko, že mu to celkom zviazalo jazyk.
„Pána Gaunta sme zajali v pondelok ráno,“ vysvetlil Macreeby. „Uniesli sme ho cestou do práce, keď ste vy ostatní boli v New Havene.“

„Pán Senna by nikdy nikomu nedovolil uniesť môjho otca,“ namietol John. „Je to nielen jeho šofér, ale aj osobný strážca, a je v tom veľmi dobrý. Slúžil v špeciálnej jednotke.“

„Ale nehovor!“ Macreeby vystrúhal grimasu. „Nuž, či už bol v špeciálnej alebo obyčajnej jednotke, má žalúdok ako všetci ostatní. Čo znamená, že mu môže prísť zle. Najmä keď mu moji ľudia podstrčia niečo mimoriadne nepríjemné – napríklad môj špeciálny elixír, po ktorom sa celé tri dni nepohne zo záchoda. Veľmi špeciálny.“ Nechutne sa zachichotal. „Výsledkom bolo, že tento pondelok ráno jednoducho nebol schopný odviezť tvojho otca do práce. Namiesto neho to urobil jeden z mojich stúpencov, pán Haddo. Tak či onak, tvoj milovaný otecko si ani nevšimol, že za volantom nesedí ten chumaj Senna. Uvedomil si to, až keď bolo neskoro. Ukáž mu to, Buck.“

Dybbuk vybral z ruksaka malý notebook. Otvoril ho, napojil na satelitný telefón, zapol, pripojil sa na populárnu stránku s množstvom videí a otočil ho k Johnovi.
John sa mu snažil pozrieť do očí, no Dybbuk pred jeho pohľadom uhýbal.
„A to som myslel, že Macreebymu pomáha Finlay,“ povedal niekdajšiemu priateľovi. „Lenže si to bol ty. Mal som to vedieť. Prečo to robíš, Buck? Myslel som, že sme kamaráti.“

Dybbuk neodpovedal. Práve tohto – chvíle, keď sa ocitne zoči-voči Johnovi a Philippe – sa bál najviac. Teraz, keď bol so svojimi bývalými priateľmi a cítil, ako ich sklamal, sa cítil ešte horšie, ako si myslel. Po všetkých spoločných dobrodružstvách a všetkom ostatnom, čo spolu zažili, presne vedel, čo si o ňom myslia. Vystrúhal bolestnú grimasu, akoby ho niekto popálil rozpáleným železom, keď Groanin vyhlásil: „Nikdy som toho zasrana nemal rád. Vždy s ním boli len problémy. Veru tak, len samé problémy.“ Medzičasom sa k počítaču presunuli aj Nimrod, Philippa a Bahno. Všetci čakali, čo uvidia.
Na videu pán Gaunt sedel na stoličke v akejsi klietke. Na sebe mal oranžový väzenský mundúr a v rukách s oceľovými putami držal výtlačok novín New York Daily Post Kamera zaostrila na titulnú stranu s dátumom, aby ukázala, kedy presne to nakrútili. Vyzeral trocha unavene a nebol oholený, no inak sa nezdalo, že by mu niečo spravili.
„Ahoj, deti,“ povedal. „Zdravím, Nimrod. Predpokladám, že teraz to už viete. Uniesli ma akísi traja hipisáci a držia ma tu ako rukojemníka. Netuším, kto to je a čo chcú, ale správajú sa ku mne celkom slušne. Mám čo jesť aj čítať a smiem sledovať televíziu. Teraz vám mám povedať, že ak urobíte presne to, čo od vás chcú, pustia ma. Ak ich však neposlúchnete, potom by mohli pritvrdiť. To sú ich slová, nie moje. Nič viac vám už povedať nesmiem, teda až na to, že… John, Philippa, mám vás oboch veľmi rád a dúfam, že sa čoskoro zase uvidíme. O mňa sa nebojte. Už sme prežili ťažké časy a prežijeme ich aj teraz.“ Video sa nečakane skončilo. Pozreli si ho ešte raz od začiatku.
„Hrozne dojemné,“ okomentoval ho Macreeby.
„Je to naozaj?“ spýtal sa John strýka.
„Isteže to je naozaj,“ odpovedal namiesto neho podráždený mág. „Prečo si myslíš opak?“

„Sfalšovali ste tú fotku v novinách,“ pripomenul mu John. „Tú so skupinou prieskumníkov, ktorí mali akože objaviť Oko lesa.“

„To áno,“ pripustil Macreeby. „Celkom slušný falzifikát, nemyslíš? Neuveriteľné, čo človek dnes na počítači nedokáže.“

„Takže ste možno sfalšovali aj toto video,“ pokračoval chlapec. „Ak áno, potom by som nemal s čím vyjednávať,“ odvetil Macreeby. „Čo by sotva mohla byť pravda. Podstupoval by som tým nepredstaviteľné riziko, nie? Riskoval by som hnev trojice mocných džinov, a to už nehovorím o vašej matke. Aké šťastie, že momentálne nie je na scéne, nemám pravdu?“ Rázne pokrútil hlavou. „Nie. Nemám dosť odvahy na to, aby som to sfalšoval.
Ani odvahy, ani ľahkomyseľnosti. Okrem toho teraz, keď ste ma už zaviedli k Oku lesa, od vás vlastne nechcem nič, iba to, aby ste sa mi neplietli popod nohy. Ak mi dáte pokoj, otec sa vám vráti v rovnako dobrom stave, v akom sme vám ho zobrali. Máte na to slovo Virgila Macreebyho.“

„Tak to je čo povedať,“ zasmial sa Nimrod. „Skutočne úžasná záruka. O čo ti vlastne ide, Macreeby?“

„Myslel som, že je to zrejmé na prvý pohľad. Mám v úmysle nájsť stratené mesto Paititi.“

„Už to začínam chápať,“ povedal Nimrod. „Obaja z toho chcete profitovať. Chceš vykonať rituál kutumunkiču, však?“

„Nikdy som o ňom nepočul,“ klamal Macreeby s nevinnou tvárou. „Mýliš sa. Kutumunkiču, hovoríš? Čo to má byť?“

„Ty, Virgil Macreeby, dúfaš, že pomocou rituálu kutumunkiču získaš schopnosť meniť obyčajné kovy na zlato.“ Obrátil zrak na Dybbuka. „A ty, Buck, žiješ v nádeji, že si ním obnovíš džinovské schopnosti. Celkom ako Manco Capac, no nie je tak?“

„A prečo nie? Jemu ten rituál zabral,“ zahundral Dybbuk. „Prečo by nezabral aj na mňa?“

Macreeby vystrúhal nepríjemnú grimasu. „Asi by bolo lepšie, keby si to nespomínal,“ povedal svojmu mladému napomáhačovi.
Dybbuk ho však ignoroval. „Zaberie mi to,“ oznámil Nimrodovi. „Musí to zabrať.“

„To si mu povedal, Macreeby?“ spýtal sa Nimrod.
„Ja som mu nepovedal vôbec nič,“ odsekol podráždene mág. „Buck si prastaré inkské texty prečítal sám – v knižnici na mojom hrade v Anglicku. Pamätáš si moju knižnicu, Nimrod, však?“

„O aké inkské texty presne išlo?“ vyzvedal Nimrod. „Veď Inkovia po sebe nezanechali žiadne písomnosti.“

„Inkský kňaz Ti Cosi, synovec veľkého kráľa Titua Cusiho, ktorý bol zasa synovcom Atahualpu, v roku tisícpäťsto opísal množstvo inkských mýtov, bájí a legiend španielskemu kronikárovi. Mám poslednú kópiu tej kroniky na svete. Čo mi chýbalo, bola mapa, ako sa tam dostať. Vďaka vám to už teraz nie je problém. No a kým navrhneš opak, musím povedať, že Dybbuk vyhľadal mňa. Prišiel za mnou hľadať riešenie svojho problému. Výmenou za pomoc dostanem nie tri, ale šesť splnených želaní: tri od neho a tri od Zadie. Teda, tie od neho dostanem vo chvíli, keď sa mu vráti moc, to je jasné. No a jediný dôvod, prečo nežiadam po tri aj od vás, je ten, že aj napriek vášmu otcovi a všetkým ostatným zábezpekám sa bojím, aby ste mi nevyviedli niečo nepekné.“ Philippe sa pri zmienke o otcovi natlačili slzy do očí.
„Aha, áno,“ skonštatoval mág. „To mi pripomína slzy Slnka, čo mala Zadie v ruksaku. Kde sú? Potrebujeme ich na rituál. Odovzdajte mi ich, prosím.“

Keď sa nikto nepohol, oveľa hrozivejšie dodal: „Stačí mi týmto satelitným telefónom oznámiť pánu Haddovi, že mi hádžete polená pod nohy. On potom na internet nahodí ďalšie video, ktoré už nebude ani zďaleka tak lahodiť oku. No tak! Jednoducho mi ich dajte. Uchránite otca pred veľkým trápením, chápete? Aha, a rovno mi k nim pridajte aj satelitný telefón. Zadie vravela, že jeden máte.“

John siahol do ruksaku a vylovil v ňom tri zlaté medailóny z Peabodyho múzea. Na jeho prekvapenie boli dosť teplé, vlastne až takmer horúce. Podal ich Dybbukovi a potom mu dal aj telefón.
„Dobre ma počúvaj, Buck,“ povedal Nimrod. „Je možné, že inkský rituál, o ktorom si čítal, súvisí s Pačakuti – veľkým zemetrasením, ktoré má byť predzvesťou konca sveta. Mohlo by to byť nebezpečné. Veľmi nebezpečné.“

„Tomu predsa nikto nemôže uveriť,“ namietol Macreeby. „Keby mali Inkovia k dispozícii niečo také, asi by to už dávno boli použili proti Pizarrovi a jeho konkvistadorom, nie? Isteže áno.“

„Manco Capac zomrel,“ pokračoval Nimrod, ignorujúc anglického mága. „Pomyslel si na to, chlapče?“

„Manco bol starý a chorý,“ zaručal Dybbuk. „Okrem toho, bez džinovskej moci som aj tak už celkom ako mŕtvy. Život bez nej za nič nestojí.“

„Stále žiješ,“ povedal mu John. „To je niečo, nie?“

„Tebe sa to ľahko hovorí,“ zlostil sa Dybbuk. „Stále máš svoju moc. Ja nie.“

„A kto za to môže?“ spýtal sa ho John.
„Presne tak, Dybbuk,“ zdôraznil Nimrod. „Varovali sme ťa, aby si neplytval svojimi schopnosťami. Všetci sme ťa varovali – ja, tvoja nešťastná matka, skrátka všetci. Lenže ty si nás nepočúval. Zneužíval si svoj dar na lacné kúzelnícke triky, aby si zabával mundáncov.“

„To je trocha nespravodlivé, Nimrod,“ ozval sa Macreeby. „Vôbec to neboli lacné triky. Niektoré z nich boli v skutočnosti celkom dobré.“

„V televízii,“ dodal Nimrod tónom vyhradeným na mimoriadne hanebnosti.
„Urobil som, čo som urobil,“ vyhlásil Dybbuk hnevlivo. „Určite mi teraz nepomôže, že mi všetci hovorili, aby som to nerobil. Ale čo by ste robili vy, keby ste boli na mojom mieste, hm? John? Philippa? Nepokúsili by ste sa získať späť svoju moc? Pravdaže pokúsili.“

„Všetci musíme niesť následky svojich činov,“ filozofoval John. „Taký je život.“

„To sa ľahko hovorí,“ namietol Dybbuk, „ale ťažšie robí.“

Teraz sa pre zmenu nahnevala Philippa, nie však na Dybbuka. Jej hnev smeroval na Zadie.
„Chápem, prečo to robí on,“ povedala jej. „Vždy bol ľahkovážny a do všetkého sa vrhal bezhlavo. Nechápem však teba. Ako si sa s nimi mohla spriahnuť? Ako si mohla takto zradiť moju dôveru?“ Dybbuk chytil Zadie za ruku. „Daj jej pokoj,“ povedal Philippe. „Robí to kvôli mne.“

„Ľúbim ho,“ povedala Zadie. „Preto im pomáham, odkedy sme sem prišli. Spomaľovala som vás tými obludami, aby nás mohli dobehnúť. Nechávala som v džungli stopy, akoby tam pred nami už išla iná expedícia. Chcem, aby sa Buckovi vrátila jeho moc.“ So sladkým úsmevom sa pozrela na Dybbuka. „Urobila by som preňho čokoľvek. Nečakám, že by to pochopil niekto ako ty, Philippa. Koniec koncov, kto by sa už mohol zaľúbiť do niekoho ako ty?“

Macreeby sa usmial a zamával jej rukami pred očami. „Ľamour, toujours ľamour,“ skonštatoval. „Láska všetko porazí.“

„Keď už hovoríme o porážaní,“ povedala Philippa, snažiac sa ignorovať Zadinu bolestnú urážku, „čo sa stalo s tvojím kamošom Pizarrom a jeho konkvistadormi? Kde sú teraz?“

Zadie po nej vrhla maximálne sarkastický úsmev a iba mykla plecom.
„Keď som ich videla naposledy, viedli zúrivý boj proti tvojim kamošom Xuanaciom,“ odvetila. „Tak im treba.“

„Presne tak,“ prikývol Macreeby. „Máš úplnú pravdu, Zadie. Plne s tebou súhlasím. Počúvaj len môj hlas a nič iné. Zabudni na všetko ostatné. Záleží iba na mojom hlase.“ Opäť jej zamával pre očami.
„Ty si ju zhypnotizoval, čo?“ spýtal sa ho Nimrod. „Preto ti pomáha. Iba si myslí, že je zamilovaná do Dybbuka. Vsugeroval si jej to, aby ti pomáhala.“

„Nezmysel!“ Anglický mág sa nervózne pozrel na Dybbuka. „Samozrejme, že je zamilovaná do nášho mladého priateľa.“ Dybbuk ho však prebodol pochybovačným pohľadom. „Nemám pravdu, Zadie?“

„Áno,“ odvetila, no jej hlas znel strojene, takmer až mechanicky. „Som doňho zaľúbená. L’amour; toujours l’amour.“
„Vidíte?“ Macreeby sa usmial a ukázal na Oko lesa. „Takže,“ dodal, „hrozne nerád trhám toho dojemné stretnutie, ale už budeme musieť ísť. Bolo od teba šikovné, že si zistil, ako rozviazať ten uzol na zámke, Nimrod. Ja osobne by som ho iba presekol mačetou ako ten slávny ksicht z Grécka.“

„To tajomstvo som nerozlúštil ja,“ opravil ho Nimrod. „Bol to John.“

Macreeby sa usmial aj na chlapca.
„Tak potom to bolo veľmi šikovné od teba, mladý. Možno v tom budeš pokračovať a dobyješ celý známy svet. Aha, ešte jedna vec. Podľa mojich informácií vedie do Paititi visutý most z ľudských vlasov. Je to pravda?“

„Áno,“ odvetila Philippa.
„A čo strážcovia? Mali by tam byť múmie inkských kráľov.“

„Tie sú inde,“ Philippa vrhla na Zadie nemenej sarkastický úsmev. „Šli na pomoc Xuanaciom.“

Rovnako ako jej brat, aj ona bola k mágovi úprimná, pretože sa bála o otca.
„Ako obyčajne, aj teraz si pozoruhodne dobre informovaný, Macreeby,“ poznamenal Nimrod.
„Rád čítam,“ odvetil mág. „Človeku to dáva parádnu výhodu oproti tým, čo sa spoliehajú na televíziu a rádio.“

„No a nenapadlo ti pritom, že Ti Čosi možno toho španielskeho kronikára celkom úmyselne zavádzal? Neprišlo ti na um, že rituál kutumunkiču v skutočnosti spôsobí veľkú skazu Pačakutii“
„Na to ti môžem povedať iba to, čo pred chvíľou, Nimrod. Keby mali Inkovia k dispozícii takú ohromnú ničivú silu, nemyslíš si, že by ju boli použili proti Pizarrovi? Nie, nemám pocit, že by rituál kutumunkiču mohol svetu privodiť Pačakuti.“ Macreeby pokrútil hlavou a nahodil si ruksak na chrbát. „Ale inak to bol celkom pekný pokus.“

Pozrel sa na Dybbuka a Zadie. „Poďte, vy dvaja. Vyrážame.“

„A čo náš otec?“ chcel vedieť John.
„Bude v poriadku,“ uistil ho Macreeby. „Za predpokladu, že nás nikto nebude sledovať ani sa nám stavať do cesty. Len čo sa bezpečne vrátim z Peru, zavolám pánu Haddovi, aby ho prepustil. Je to jednoduché ako facka. Ver mi, ani v najmenšom nemám záujem privolať na seba hnev tvojej matky Layly.“

„Nehovoriac už o mojom hneve,“ pripomenul mu Nimrod. „Čo je ďalší z dôvodov, prečo nemám tri, ale šesť želaní, chápeš, Nimrod? Myslel som na všetko.“

Macreeby otvoril dvere v Oku lesa a s Dybbukom a Zadie v pätách nimi prešiel na druhú stranu. Všetci traja v tej chvíli zmizli.
„Neznášam toho chlapa,“ vyhlásil Groanin.
„Aj ja,“ pridal sa Nimrod a zavrel dvere.
„Ale čo teraz? Veru tak, čo teraz?“

„Počul si, čo vravel. Máme zviazané ruky, Groanin.“

„Keď niekoho unesú, normálnou reakciou je pokúsiť sa ho nájsť, skôr ako príde na platenie výkupného,“ povedal John.
„To nie je také ľahké, keď je človek uprostred amazonského pralesa,“ podotkol Groanin.
„Kiežby bola vaša matka v New Yorku,“ vzdychol si Nimrod, „a nie v Brazílii.“

„Musíme sa s ňou spojiť,“ povedala Philippa. „Musíme jej povedať, aby sa vrátila domov a našla ocka.“

„Má niekto číslo doktora Kowalského?“ spýtal sa Nimrod. „Jej plastického chirurga?“

„Nie,“ odvetila Philippa. „Nedala nám ho. Okrem toho nám Macreeby zobral satelitný telefón.“

„Tak si vyrobíme druhý,“ mykol plecom John.
„Tu nie,“ zdôraznil Nimrod. „Na tomto mieste v žiadnom prípade. Je to jasné?“

„Ale áno,“ prikývol John. „Tak pôjdeme o kus ďalej a vyrobíme ho tam.“

„Čo keby sme použili džinternú poštu?“ navrhla Philippa. „Možno by to bolo rýchlejšie.“

Narážala na možnosť, ktorá funguje medzi dospelými džinovskými súrodencami. Jeden z nich môže prehltnúť nejaký predmet tak, aby sa ocitol v hrdle toho druhého bez ohľadu na to, ako ďaleko od seba sa nachádzajú.
„Sluší sa najprv zavolať a varovať toho druhého,“ povedal Nimrod. „Keď mi Layla naposledy niečo posielala džinternou poštou, sedel som v zubárskom kresle. Bolo to hrozne trápne.“ Nakoniec však pokrčil plecami. „Na druhej strane, kým získame číslo doktora Kowalského, mohli by sme stratiť zbytočne veľa času, a toho nemáme nazvyš. Čím skôr nájdeme vášho otca, tým skôr môžeme vyraziť za Virgilom Macreebym. Musíme ho zastaviť.“

DVADSIATA KAPITOLA
PÁTRANIE PO PÁNOVI GAUNTOVI
Dr. Stanley Kowalski sa odlepil od steny, o ktorú sa opieral, a podal Layle Gauntovej ručné zrkadlo a fotografiu spred vyše roka, keď jej pôvodné telo ešte nebolo zničené pri hroznej nehode.
Pozerala sa do zrkadla a na snímku a potom znova do zrkadla, až kým sa prvý raz po dlhých mesiacoch nespoznala. Na tvári sa jej objavil široký úsmev.
„Ani sa mi nechce veriť, akú fantastickú prácu si na mne odviedol,“ povedala. „Vyzerám celkom ako kedysi. A keď vravím celkom, myslím celkom. Zvládol si to fantasticky. Si génius medzi plastickými chirurgmi, vieš? Skutočný génius.“

Doktor Kowalski si vytiahol z kútika úst napoly rozžutú zápalku a skromne sa usmial. „Prestaň.“ Vôbec sa neobliekal ani nesprával ako slávny chirurg. Pod bielym plášťom mal obyčajné sivé tričko, texasky a ťažké pracovné čižmy.
„Nie. Je to tak,“ trvala na svojom pani Gauntová. „Keby som nevedela, povedala by som, že je to kúzlo.“

„A vieš čo?“ spýtal sa jej doktor Kowalski. „Presne to hovoria moji pacienti. Keby tak vedeli, o čo ide, no nie?“

„Myslíš to, že si džin? Keby to vedeli, Stanley, zrejme by od teba očakávali nemožné. Nestačili by im zázraky, ktoré robíš na počkanie.“

„Keby tvoju operáciu robil niekto iný, bola by naozaj nemožná.“ Chirurg skromne mykol plecom. „Ale väčšina ľudí, čo sem chodí, chce vyzerať len ako lepšia verzia seba samého. Nechcú byť niekto celkom iný ako ty, Layla.“
„A to vravíš práve ty? Ani ty vôbec nevyzeráš ako chalan, ktorého som poznala v škole.“
Poškrabal sa na brade a strčil si zápalku späť do úst. Doktor Kowalski totiž vyzeral celkom ako slávny, dnes už mŕtvy herec Marlon Brando. Nie ako starý Marlon Brando, ktorý sa objavil vo filmoch ako Krstný otec, ale mladý Marlon Brando z filmov ako Električka zvaná túžba. Jeho džinovský otec Vietor, ktorý sa tiež živil ako plastický chirurg v Beverly Hills, ho na vlastnú žiadosť prerobil tak, aby bol na nerozoznanie od človeka, ktorého kedysi označovali za najkrajšieho muža na svete. Doktor Kowalski dokonca aj rozprával ako Marlon Brando.
„Jasné, zmenil som sa.“ Opäť mykol plecom. „K lepšiemu. A vieš prečo? Lebo som sa chcel cítiť dobre. To je krédom tejto branže. Pri pohľade na seba sa musíš cítiť dobre. Ak to nedokážeš, musíš sa meniť, kým sa nebudeš cítiť dobre. Jednoduché.“
„Vďaka tebe sa teraz pri pohľade na seba cítim tak dobre ako už dávno nie.“ Layla sa na seba pozrela najprv z jednej, potom z druhej strany a nakoniec ho pobozkala na líce.
Kowalski sa tváril zahanbene.
„Nie, naozaj. Som ti nesmierne vďačná. Ale teraz vážne. Poznáš ma už roky, Stanley. Chodili sme spolu do školy. Operácia je jedna vec – vďaka nej znova vyzerám ako ja. Ale som stále nádherná?“

„Ešte som nestretol dámu, ktorá by nevedela, že je nádherná aj bez toho, aby jej to niekto vravel. Ale áno, Layla. Si nádherná. Vždy si bola nádherná. Dokonalá.“

Šťastne sa naňho usmiala, už o sekundu neskôr sa však rozkašlala tak hnusne, až sa zdalo, že sa zadusí. Mimovoľne si pritisla ruku na hruď.
„Čo sa deje?“ spýtal sa jej vyplašené. „Je ti niečo?“

„No nech sa prepadnem do najhlbšej fľaše,“ sipela, prskala a bublala ako para unikajúca z natlakovaného stroja na espresso. „Niečo mi lezie krkom.“

Medzičasom už odhadla, čo sa deje a ako sa ten predmet – nech to už bolo čokoľvek – dostal do jej dýchacích ciest. „To môj brat Nimrod.“ Na okamih ho prekliala, lebo použil džinternú poštu bez toho, aby jej dal vedieť, potom to však prešlo a ona si do dlane vypľula odkaz na desiatovom papieri. „Džinterná pošta,“ povedala.
„To sa mi uľavilo,“ skonštatoval Kowalski. „Skoro som sa zľakol, že to azda bude reakcia na plastickú operáciu. Niekedy sa to stáva. Niektorým ľuďom sa vie v hrdle škaredo zaseknúť už samotná myšlienka, že vyzerajú celkom inak.“

Layla rozbalila odkaz a rýchlo si ho prečítala.
„Musím sa okamžite vrátiť do New Yorku,“ oznámila lekárovi. „Alebo ešte rýchlejšie. Môjho manžela Edwarda uniesli.“

„No to je hrozné! Vieš, kto je za tým? Ifritovia? Gúlovia?“

„Nimrod si myslí, že mundánci.“

„Koledujú si o poriadny výprask, čo? Zahrávať si s džinom ako si ty…“

„Presne tak,“ prikývla Layla. „O niečo si koledujú.“

Pretože jej nepripadalo rozumné riskovať ďalší vzdušný vír – ešte nezabudla na ten, čo sa jej vymkol spod kontroly na streche Guggenheimovho múzea v New Yorku – požiadala Kowalského, aby ju odviezol na letisko. Nebolo to však hocijaké letisko. Bolo to letisko brazílskych FAB, čiže vojenských vzdušných síl.
Rozhodla sa totiž cestovať najrýchlejším lietadlom tohto štátu, ktorým podľa Kowalského bola nová stíhačka Mirage 2 000 s rýchlosťou vyše tritisícdvesto kilometrov za hodinu.
Pilot Alberto Santos nemal na výber, pretože naňho uvrhla mocné džinovské puto. Keď vzlietali, bol úprimne presvedčený, že na sedadle za ním nesedí nik iný ako generálmajor brazílskych vzdušných síl.
Kým vyrazili, poďakovala sa doktorovi Kowalskému za pomoc a opäť ho pobozkala.
„Ale, prestaň! Strápňuješ ma,“ povedal jej. „Okrem toho, ešte som s tebou neskončil.“ Vysvetlil jej, že do New Yorku je z Ria takmer osemtisíc kilometrov a stíhačka má dolet iba asi tisícpäťsto kilometrov, takže musí začať po telefóne predstierať, že je skutočný generálmajor – mimochodom, generál bol tiež jeho klient a čakal na operáciu, po ktorej bude vyzerať oveľa hrdinskejšie – a vybaviť jej na cestu niekoľko vzdušných tankerov.
Let prebiehal hladko, aspoň teda do chvíle, kým sa kapitán Santos nerozhodol predviesť svoje pilotské schopnosti a vykonať sériu vzdušných manévrov, po ktorých by každý okrem mocného džina siahol po vrecúšku na vracanie. Potom už išlo všetko ako po masle, až kým sa necelé štyri hodiny po odlete z Ria nedostali do amerického vzdušného priestoru, kde proti nim vyrazila letka amerických stíhačiek F-15.
O pár sekúnd už po nich pálili. Kapitán Santos predvádzal najlepšie úhybné manévre, no ani Mirage nemôže štyrom F-15 odolávať večne. Keď sa kokpitom ozval varovný signál, že sa na nich zamerala protivzdušná strela, nemali na výber. Museli sa katapultovať.
Klesali na padákoch do mora, kde sa už k nim hnala malá loď amerického vojnového námorníctva. Layla sa však rozhodla, že si zatknutie nemôže dovoliť. Najmä teraz, keď už má vlastnú tvár. Preto vo chvíli, keď dopadla do vody, nechala svoje telo klesnúť pod hladinu, pričom si vytvorila kyslíkové dýchacie zariadenie, skafander a plutvy, takže priamo pod nosom námorníkov, čo po nej pátrali, odplávala na pobrežie Long Islandu.
Chudáka brazílskeho kapitána Američania zatkli. Pani Gauntová si vravela, že mu príde na pomoc, no až neskôr, keď vyrieši naliehavejšie problémy, pre ktoré sa sem hnala z Južnej Ameriky.
Na súš sa dostala vo Westhamptone, čo bolo šťastné, pretože v neďalekom Quogue mala rodina Gauntovcov letné sídlo. Pod pláštikom hustnúcej tmy doň odišla, aby sa tam prezliekla, urobila si ľahkú večeru a posadila sa k počítaču. Pomocou hesla, ktoré jej Nimrod poslal džinternou poštou, sa napojila na stránku s videami a pozrela si záznam od manželových únoscov.
Len čo si ho prezrela, zväčšila jeden záber a do najmenších detailov rozoberala, čo všetko sa na ňom dá rozoznať. Po chvíli našla, čo hľadala: za klietkou s manželom, úplne v rohu záberu, sa týčilo vysoké klenuté okno. Keď ho niekoľkonásobne zväčšila, objavila v ňom fascinujúci kus starého visutého mosta.
„Kde by to mohlo byť?“ mrmlala zamyslene.
Dlho, predlho hľadela na vytlačený záber mosta, až ho nakoniec spoznala. Bol to Brooklynský most cez East River v New Yorku. Podľa uhla betónových nosníkov a panorámy Manhattanu v diaľke vydedukovala, že jej manžel je na brooklynskej strane rieky v budove niekde tesne pod začiatkom mosta.
Vrátila sa k počítaču a dala si vyhľadať fotografie Brooklynu s jeho slávnym mostom. Už o pár minút objavila pravdepodobný úkryt únoscov. Priamo pod mostom sa nachádzala promenáda a polorozpadnutá budova s názvom Molloyov sklad. Mala vysoké klenuté okná celkom ako tie na videu.
V tom sklade stúpenci Virgila Macreebyho držali jej manžela.
Zlostne prižmúrila oči, pozrela sa na fotografiu so skladiskom a predstavila si, čo všetko musel prežiť jej manžel.
„Tým hnusákom sa pomstím,“ zavrčala temne. „Ešte presne neviem, čo urobím, ale bude to hrôza hrôz.“

Kým sa autom dostala do Brooklynu, bola už tma. Na moste to priam hučalo od hustej premávky a rieku prefukoval ostrý vietor. Silným ďalekohľadom si prezrela Molloyov sklad, najmä jeho klenuté okná. Bolo to čudesné pochmúrne miesto pripomínajúce skôr niečo zo zlého sna či nočnej mory. Steny mal z vápenca, strmú červenú strechu z pálených škridiel a iba nápis MOLLYHO SKLAD medzi dvomi osemhrannými vežami prezrádzal, že ide o skladisko a nie o zmenšeninu románskeho hradu. Zvonka vyzeral opustený, ona však nemala dôvod pochybovať, že tam držia jej manžela a Virgil Macreeby určite pripravil aj niekoľko protidžinovských opatrení. Keď išlo o Macreebyho, ešte aj džinovia si dávali pozor.
Vyšla po schodoch k honosnému vchodu s dvojitou klenbou a všimla si, že na kameňoch nad dverami sú ornamentálne písmená. Vyzerali ako runy starých druidov. V Anglicku a Nemecku by niečo také bolo celkom bežné, ale v New Yorku išlo o nevídaný jav. Layla siahla po kľučke, no vtom jej do nosa udrel akýsi čudný zápach. Voňalo to ako kvety, no nie celkom.
Stiahla ruku, sklonila sa ku kľučke a preskúmala ju čuchom opatrnejšie ako podozrievavý leopard pri nastraženej pasci. V mesačnom svetle na nej zazrela jemnučkú vlnovku čohosi, čo tam rozotreli. Bola to akási masť.
Hlavou sa jej blysla stará spomienka a odrazu presne vedela, čo to cíti. Tá masť bol enzým z jedu smrteľne nebezpečného škorpióna, ktorý preniká do organizmu pokožkou. Keby sa kľučky dotkla, paralyzovalo by ju to na celé hodiny, ba možno aj na dlhšie – podľa koncentrácie toho enzýmu. Uvedomila si, ako tesne tomu unikla, a zamrmlala svoje spúšťacie slovo, aby si schovala obe ruky do bezpečia hrubých kožených rukavíc.
Opäť siahla po kľučke a tentoraz ju ticho stisla. Dvere neboli zamknuté, ona ich však zatiaľ neotvorila. Vedela, že pri mocnom mágovi ako Virgil Macreeby môže aj nevinná vec, napríklad zavŕzganie dverí či podlahy, slúžiť hroznému účelu. Z niektorých vŕzgajúcich dverí vám nielen vstali vlasy dupkom, ale aj vás čosi za ne zdvihlo do vzduchu, až kým ste sa nezadusili vlastnou váhou. Vŕzgajúca podlaha sa zase mohla zmeniť na neviditeľnú pascu na medvede s mocnými zubami, ktoré ako nič rozdrvia mužskú nohu. Dokonca aj závany vetra v rozbitom okne sa mohli zmeniť na zavýjanie hladného vlka, ktorý vám v temnote ide po krku.
Layla sa nebála škrtičov, pascí na medvede ani vlkov, no dávala si ohromný pozor na nechcené prekvapenia. Aj tak však zmietla z dverí pavučiny, aby im naolejovala pánty, a nenapadlo jej, že by boli domovom aj niečoho iného ako bežných pavúkov. Taká bola jej prvá myšlienka. Našťastie, nebola to aj jej druhá myšlienka, pretože si včas spomenula, že Macreeby zbiera pavúky z celého sveta a vypracoval si imunitu aj voči najjedovatejším z nich. S veľkou pravdepodobnosťou to robil preto, lebo vedel, že džinovia sú imúnni voči hadiemu jedu, nie však voči jedovatým pavúkom a škorpiónom. Preto tie dvere opäť rýchlo zavrela. Stihla to práve včas, lebo v miestnosti za nimi zazrela niečo veľké a chlpaté. Priveľké na pavúka, pomyslela si. Pritom si však bola istá, že ho zburcoval pohyb pavučiny.
Vrátila sa do auta s tým, že telo nechá pekne v bezpečí a do skladu pôjde v neviditeľnej podobe. Vravela si, že možno bude preč aj dlhšie, takže si radšej sadne na zadné sedadlo, na ktorom má viac miesta pre nohy. Zamkla auto znútra, zamrmlala svoje spúšťacie slovo a chvíľu mala pocit, že rastie a rastie. Keď sa však pozrela nadol, zistila, že pod sebou má už iba strechu auta.
Odletela naspäť do skladu a prešla cez dvere. Okamžite si musela povedať, že urobila dobre, pretože tesne za nimi videla akéhosi ozrutného pavúka. V neviditeľnom stave očiam trvá dlhšie, kým si zvyknú na tmavé prostredie, takže až po niekoľkých minútach zistila, že to, čo pokladala za pavúka, je v skutočnosti nezvyčajne veľká starobylá rytina muža na všetkých štyroch, ktorý však veľmi pripomína pavúka. Bola umiestnená tak, akoby ten muž liezol po stene.
Laylu nevidel nikto. Presunula sa bližšie a prezrela si ho. Bol celý v čiernom, na chrbte mal presýpacie hodiny a jeho čudesne dlhé nohy a ruky boli ukončené drobučkými dlaňami a chodidlami. Hlavu mal sklonenú, takže mu bolo vidieť iba vlasy a čelo. Nebol to ani tak pavúčí muž ako skôr ľudský pavúk. Layla asi v živote nevidela odpudivejšie dielo – dokonca ani pred Múzeom moderného umenia – a vravela si, že opustené skladisko je preň celkom vhodným priestorom. Rozhodne ho však nepokladala za nič, čo by jej mohlo nejako ublížiť.
Odstúpila od obrazu a poobzerala sa po opustenej, studenej vstupnej hale. Na oboch koncoch z nej viedli vratké schody do ešte väčšej temnoty. Pri jednej vlhkej stene bola naskladaná kopa drevených stoličiek a pri prázdnom kozube na druhej strane spal veľký pes. Psy sú preslávené svojím šiestym zmyslom. Aj keď nevidia do neviditeľného sveta, dokážu vycítiť, keď sa v ňom niečo naruší, a tak sa Layla rozhodla ísť radšej druhým, vzdialenejším schodiskom. Bohužiaľ, na jeho vrchole našla iba tehlovú stenu.
Vrátila sa teda do haly, zastala nad psom a povedala si, že by si na chvíľu mohla požičať jeho telo. Vkĺzla mu pod chlpatý kožuch a dokonca urobila niekoľko strnulých krokov, kým jej došlo, že je mŕtvy a takým verným dojmom pôsobí iba vďaka práci zručného vypchávača.
Nechala vypchaté psie telo pri kozube, vykročila po druhých schodoch, no už po prvých krokoch za sebou čosi začula. Obzrela sa a uvidela na zaprášených doskách na zemi čerstvé šľapaje. Na okamih jej napadlo, že sú azda jej vlastné, potom jej však pohľad skĺzol k dverám. Ten čudesný ľudský pavúk už na obraze nebol. Zeby to boli jeho stopy? Nervózne sa začala obzerať na všetky strany.
Na odpoveď nemusela čakať dlho. Z komína sa vyvalil ľadový vzduch a celá hala sa premenila na jednu veľkú mrazničku. Nečakaná zmena teploty spôsobila, že Laylu bolo chvíľu vidieť a bola teda oveľa zraniteľnejšia. Nič viac ten čudesný pavúčí človek nepotreboval. Jeho desivá postava sa vrhla zo stropu priamo do stredu Laylinej ektoplazmy a jeho nechutný ústny otvor – nemal nos, iba masu tkaniva okolo úst slúžiacu ako sosák, ktorým vyciciaval duše – začal vydávať odporné slintavé zvuky ako namočený vysávač.
Layla si až teraz uvedomila, ako dobre sa Macreeby postaral o ochranu tohto miesta proti džinom ako ona: tvor z obrazu bol exorbér – špeciálny elementál, ktorého dávni druidi používali pri rituálnom exorcizme na vysávanie duší a iných neviditeľných vecí. Podobný hrozný osud postihol majstra Rakšasasa, ktorého pohltil terakotový bojovník v chráme Dendur uprostred newyorského Metropolitného múzea.
Cítila, ako sa z nej odtrhol malý kúsok a zmizol v útrobách tej ohavnej obludy. Po ňom nasledoval ďalší. Exorbér ju kúsok po kúsku vyciciaval.
DVADSIATA PRVÁ KAPITOLA
SLZY SLNKA
„Čo myslíš, ako to dopadne?“ spýtala sa Philippa strýka Nimroda. „Myslím, keď dokončia ten rituál, o ktorom si hovoril Ten kutu… mun… čosi.“

Od chvíle, keď sa za Dybbukom, Zadie a Virgilom Macreebym zabuchlo Oko lesa, uplynula už takmer hodina, Nimrod a jeho spoločníci však ešte stále neprišli na to, ako ďalej. Groanin im uvaril čaj, ako to robil vždy, keď uvažovali, čo budú robiť. Je to klasický anglický postup: Ak máte pochybnosti, posaďte sa a dajte si čaj, kým si dobre nepremyslíte, ako postupovať ďalej. Zároveň to je jeden zo základných dôvodov, prečo mala kedysi Británia najväčšie impérium, aké kedy svet videl. John a Philippa nemali čaj veľmi radi a netúžili ani vládnuť svetu – chceli len, aby sa ich otec bezpečne vrátil domov a aby sa ich juhoamerická expedícia skončila úspechom. Preto pili namiesto toho limonádu.
„Kutumunkiču? To naozaj neviem,“ odvetil Nimrod. „Ale obávam sa, že z toho nevzíde nič dobré. Dybbuk sa zahráva s ohňom.“

„Veru tak,“ prikývol John. „Takmer doslova.“

Nimrod sa trocha zmätene zamračil. „Ako to myslíš?“

„Tak, že si mal vidieť, ako sa zatváril, keď som mu tie slzy Slnka dal do ruky. Je to čudné, ale tie medailóny boli horúce. Aspoň jeden teda určite.“

Nasledovalo dlhé ticho. Nimrod dopil čaj a potom, akoby mu až vtedy došiel plný význam Johnových slov, sa spýtal: „Čo si to vravel, John? Čo si vravel o tých medailónoch?“

„Jeden z nich bol horúci.“
„Horúci? Aký horúci?“

John pokrčil plecami. „Neviem. Proste horúci. Nie taký ako keď necháš niečo kovové v ohni, takže to ani neudržíš v ruke. Bol akurát dosť horúci na to, aby to bolo nepríjemné a nedalo sa to dlho vydržať. Nie ako z ohňa, ale ako z radiátora alebo akoby ležal na poludňajšom slnku. Taký horúci.“

Nimrod zdvihol zrak na hustú klenbu stromov, cez ktorú prenikalo iba veľmi málo slnečných lúčov, a potom na Johnov ruksak. „Ako mohol byť horúci len jeden?“ uvažoval nahlas. „Všetky tri boli v tvojom ruksaku.“

„To je pravda,“ pripustil John. „Vieš, aj mne to pripadalo čudné, ibaže som práve mal na starosti aj iné veci. Vlastne som si na to spomenul až teraz. Pri tom všetkom, čo sa stalo s Macreebym, Bučkom, otcom, Zadie a tak ďalej, mi to proste vyfučalo z hlavy.“

„Ale ako sa mohli slzy Slnka zahriať v tvojom ruksaku?“ Nimrod vstal a šiel si ho prezrieť zblízka. „Prečo? Veď nebol ani na priamom slnku, ani pri ohni na Groaninov čaj.“

Komorník zobral kanvicu z ohňa a nalial do čajníka vriacu vodu. „Ešte trocha čaju, pane?“

„Teraz nie. Ďakujem, Groanin.“

Nimrod otvoril ruksak a začal vyhadzovať jeho obsah na zem. „Len si poslúž,“ okomentoval to John. „Veď to sú len moje osobné veci, nie? Nič dôležité. Spokojne sa v nich prehrabuj.“ Strýko ho ignoroval. Medzičasom sa všetci zhŕkli okolo ruksaka a uvažovali, čo také tam Nimrod nájde a ako vysvetlí, že sa zahriala iba jedna zo slz Slnka.
„Mohol by som tam mať niečo tajné,“ neprestával frflať John. „Čo také?“ spýtala sa ho sestra.
„Keby som ti to povedal, už by to asi nebolo tajné, nie?“ odbil ju svojou neotrasiteľnou logikou.
„Tajný život tu vedie Zadie, nie ty,“ vyhlásila Philippa. „Nemohol by si sa už preniesť cez tú falošnú beštiu?“

„Myslím, že sa cez ňu prenesiem oveľa ľahšie ako ty,“ pripustil. „Skôr nechápem, ako sa do nej Buck mohol zamilovať.“ Rozpačito pritom krčil plecami. „Alebo, keď na to príde, ako sa mohla ona zaľúbiť do neho. Buck sa vždy správal dosť mizerne.“

„Veru tak,“ podporil ho komorník. „Bez najmenších pochýb.“

„Ani som netušila, že sa kamaráti so Zadie,“ pokračovala Philippa.
„To som netušil ani ja. Povedal by som, že Zadie musí liezť na nervy ešte aj jemu.“

„Nie je to tak vždy?“ spýtal sa Groanin. „Nič nás nevie zaskočiť viac ako partner, ktorého si vybral náš najlepší kamarát. Ehm… pane?“

„Musím vám stále pripomínať, že Zadie sa stala obeťou hypnózy?“ pokarhal ich Nimrod.
„Občas asi áno,“ pripustila Philippa. „Pardon.“

„Hm,“ zamrmlal Nimrod a hodil si čosi do dlane. Bol to kúsok žltej horniny, ktorý Philippa priniesla z podzemných tunelov. „Myslel som si to. Toto je vinník. Je to vzorka uránu a ešte stále je teplá. Pozrite sa sami.“

Hodil ten kameň Philippe, ona ho však nechala spadnúť na zem bez toho, aby sa ho pokúsila chytiť. „Ďakujem, neprosím,“ povedala mu. „Ten kameň je horúci z nejakého dôvodu, ktorý mi rozhodne nepripadá bezpečný.“

Bahno ho však zdvihol a zblízka si ho prezrel. Bol zvyknutý manipulovať s nebezpečnými predmetmi, napríklad so strelnými zbraňami, s cigaretami a sem-tam s krokodílom.
John pokrútil hlavou. „Vedel som, že ten šuter je nebezpečný.“ Začal si baliť veci, ktoré mu Nimrod rozhádzal po zemi. „Počuj, nemohol mi nejako kontaminovať slipy?“

„Toho by som sa nebála, braček,“ povedala mu Philippa. „Na tejto planéte neexistuje nič nebezpečnejšie ako tvoja bielizeň.“

„Veľmi vtipné,“ zavrčal. „Bohovsky.“

„Ten kameň by nemal byť nebezpečný,“ vysvetlil im Nimrod. „Pokiaľ…“

„Pokiaľ tie zlaté medailóny v skutočnosti nie sú zo zlata, však?“ dokončila namiesto neho Philippa. „Z niečoho, čo reaguje s uránom.“

„Veru tak,“ prikývol Nimrod. „Pokračuj.“

„Nemohlo by to byť tak, že tie slzy Slnka iba vyzerajú ako zlato? Nemohli by pod tenkou vrstvičkou zlata ukrývať niečo celkom iné? Čo ak ich Inkovia iba namočili do zlata?“

„Presne,“ chválil ju Nimrod. „Šikovná. Takže z čoho by asi tak mohli byť? Pokiaľ mi pamäť slúži, jeden z nich mi pripadal oveľa ťažší ako normálne zlato.“

„Čo tak olovo?“ navrhol Groanin. „Veru tak, čo ak bol z olova? Ľudia ho kedysi často používali na falšovanie zlata. Robili to minciari aj podvodníci. Preto mnohí aj dnes hryzú do zlatých mincí. Chcú zistiť, či sú pravé.“

„Olovo to nebude,“ odvetil Nimrod. „Olovo nereaguje s uránom.“

Hneď nato nahlas zahrešil. Bolo to prvý raz, čo deti počuli svojho strýka vysloviť niečo vulgárne, a trocha ich to šokovalo.
„Umyte tomu človeku ústa,“ zafrflal Groanin. „Takto nadávať pred mladými. Mali by ste sa hanbiť, pane.“

„Prepáčte, prosím,“ dodal Nimrod rýchlo. „Napadla mi jedna veľmi, veľmi zlá myšlienka.“ Nato vyše minúty mlčal, nervózne chodil po tábore, krútil hlavou a zalamoval rukami.
„Poviete nám, o čo ide, alebo to z vás máme vymlátiť?“ spýtal sa ho komorník a potom dodal: „Pane.“

„Možno by bolo lepšie, keby ste to nevedeli,“ odvetil Nimrod zachmúrene. „Vieš, je kopa vecí, ktoré by som aj ja sám radšej nevedel. Ako to hovorieval majster Rakšasas? Lepšie je nepamätať si, čo malo ostať zabudnuté, a nezabúdať, čo stojí za pripomenutie.“

„Taký nezmysel,“ odvrkol Groanin. „Veru tak, totálny nezmysel. Povedzte nám, čo to je, a máte to vybavené, pane. Inak vám už nikdy v živote neurobím čaj.“

„To je ale vážna hrozba, Groanin.“ Nimrod sa trpko usmial. „Dobre teda. Myslel som na to, že najťažší z trojice medailónov mohol byť v skutočnosti z polónia.“

„O tom som nikdy nepočul,“ povedal Groanin. „Počul som iba o Palladiu. V londýnskom Palladiu som raz videl Judy Garlandovú. Bol som ešte junák, ale poviem vám, tá kočka vedela čertovsky spievať!“

„Existuje aj vzácny pozemský prvok s názvom paládium,“ pripustil Nimrod, „ale o tom teraz nehovorím. Hovorím o kove s názvom polónium.“

„Tak o tom som fakt nikdy nepočul,“ zdôraznil Groanin. „Veru tak, nikdy som o tom vašom polóniu nepočul.“

„Ani si nemal prečo,“ povedal mu Nimrod. „Nie je to kov, ktorý by sa len tak našiel medzi drobnými vo vrecku anglického komorníka. Je nesmierne vzácny. Iba relatívne nedávno, v roku tisícosemstodeväťdesiatosem, ho objavili Pierre a Marie Curieovci.“

„Tak moment,“ ozvala sa Philippa. „Ak ho objavili až v roku tisícosemstodeväťdesiatosem, ako je možné, že medailón z toho kovu takmer sto rokov vystavovali v Peabodyho múzeu ako inkský artefakt? Buď Hiram Bingham klamal o tom, kde tie slzy Slnka našiel, alebo…“

„Alebo Inkovia odhalili tajomstvo smolinca päť storočí pred Curieovcami,“ zamrmlal Nimrod. „Veru tak.“

„Smolinca? Čo to je?“ vyzvedal John.
„Nemeckí baníci narážali na rudu menom pechstein alebo smolinec plnú kovov, ktoré sa v tej dobe nedali extrahovať.“

„Mohol som si myslieť, že v tom budú mať prsty Nemci,“ frflal Groanin.
„V skutočnosti,“ pokračoval Nimrod, „bolo jedným z kovov v smolinci olovo, druhým prírodný urán a ďalší bol celkom nový prvok. Curieovci mu dali meno polónium podľa krajiny, v ktorej sa Marie narodila.“

„Ale ako mohli Inkovia dokázať niečo také?“ nechápal John. „Boli to len divosi, nie? Nemali žiadnych vedcov.“

„Teraz zase ty hovoríš celkom ako Francisco Pizarro,“ pokarhal ho strýko. „Aj on Inkov podceňoval.“

„Pardon,“ ospravedlňoval sa chlapec. „Samozrejme, máš pravdu. Svojím spôsobom boli aj oni celkom civilizovaní.“

„Zabudol si aj na to, že Manco Capa c bol džin,“ pokračoval Nimrod. „O zložení atómu vedel veci, ktoré vtedajší ľudia ani netušili. Spomínaš si na svoj Tammuz v Egypte? Ako som ti vtedy vysvetľoval, že džinovia vyrábajú veci z ohňa, ktorý v nich horí? Ako je pochopenie štruktúry atómu základom pre porozumenie fungovania džinovských schopností?“

„Pravdaže,“ odvetila namiesto brata Philippa. „Ten vnútorný oheň, ktorému hovoríme nešamáh.“
„Tak potom si možno spomenieš aj na to, ako som vám obom vysvetľoval, že my džinovia využívame túto energiu na ovplyvňovanie protónov v molekulách jednotlivých predmetov.“

„Jasné,“ uistila ho. „Vravel si, že ak chceme, aby niečo zmizlo alebo sa objavilo, musíme pridávať alebo uberať protóny a meniť jeden prvok na druhý.“

„Alebo odoberať protóny z rôznych atómov kameňa, aby celkom zmizol,“ zdupľoval John.
„Presne tak,“ vyhlásil Nimrod. „Tak čo, už to chápete? Džinovská moc stojí na jednoduchej fyzike. Presnejšie povedané, na atómovej fyzike. Viera Španielov v to, že tu niekde je mesto celé zo zlata, nemusela byť iba číra fantazmagória. Jedným z dôvodov, prečo mali Inkovia toľko zlata, bol Manco Capac a jeho schopnosť vyrábať zlato z olova. K tomu treba prirátať ešte jednu vec: nie je možné pochopiť, ako funguje olovo, ak nechápete, ako fungujú jeho izotopy.“

„Aké izé?“ spýtal sa Groanin. „Čo je to ten izotop? Nemohli by ste hovoriť ľudskou rečou?“

„Izotopy sú rôzne formy toho istého prvku. Je to ten istý prvok s iným počtom neutrónov. Olovo má štyri stabilné izotopy a jeden bežný rádioaktívny izotop.“

„Rádioaktívny,“ zopakoval John. „Dúfal som, že práve takéto desivé slová vynecháš.“

„Bohužiaľ, nemám na výber,“ vysvetlil mu strýko. „Vieš, som presvedčený, že Manco Capac nielen izoloval polónium päťsto rokov pred Curieovcami, ale rozumel aj základom jadrovej fyziky. Myslím si, že jedna zo slz Slnka, ktoré sme pred chvíľou dali Virgilovi Macreebymu, by v skutočnosti mohla byť detonátorom primitívnej jadrovej bomby.“

„Čože?“ Groanin vyprskol čaj do najbližšieho kríka. „Do čerta zeleného!“ Zahryzol si do pery. „Hovoril som vám, že mi nemáte vravieť takéto veci. Veru tak, nemáte! Som oveľa šťastnejší, keď nič neviem. To myslím úplne vážne.“

„Predpokladám, že zvyšné dva medailóny sú z lítia,“ vysvetľoval Nimrod, ignorujúc jeho nárek. „A Macreeby zrejme má všetko, čo potrebuje na dokončenie toho zariadenia. Zrejme na to treba tyč z čistého uránu.“

„Počkaj chvíľku!“ zvolala Philippa. „Nehovorila Faustina, že z Etnologického múzea v Berlíne ukradli vzácne inkské artefakty, okrem iného aj zlatú palicu?“

„Veru tak, hovorila,“ odvetil Nimrod. „No a tá zlatá palica mohla byť v skutočnosti spúšťacia tyč.“

„Ak teda ani tá nie je zo zlata, ale z uránu,“ dokončila Philippa. „Áno.“ Nimrod si zamyslene pošúchal bradu.
„Ale ako to celé funguje?“ nechápal John. „Tri disky a možno nejaká tyč?“

„Celé to stojí na tom, že tyč a lítiový disk vystrelíš nejakou rúrou ako projektil. Na konci rúry čaká disk s polóniom a kus uránu veľký ako bejzbalová loptička.“

„Nikdy som tú hru nemal rád,“ zamrmlal Groanin. „Je to len taký kriket pre hlupákov.“

„No a to je všetko,“ uzavrel svoje vysvetľovanie Nimrod. „Tak funguje atómová bomba. Polónium a tie dva kusy uránu po náraze spustia reťazovú reakciu, ktorá vedie k malému jadrovému výbuchu. Výsledok je silný asi ako bomba, čo zničila Hirošimu.“

„Kus uránu veľký ako bejzbalka?“ divila sa Philippa. „To akože stačí?“

„Bohužiaľ, áno,“ odvetil Nimrod. „Možno aj menej.“

„Tak takúto bejzbalku by som chytať nechcel,“ okomentoval to John. „Aj tá mohla byť medzi tými ukradnutými artefaktmi?“

„Bez problémov,“ odvetil Nimrod. „Ak sa už tiež nerozžeravila. To by sa s ňou ťažko manipulovalo.“

„Myslíš, že ju má so sebou Macreeby?“– vyzvedal John.
„Musí ju mať,“ odvetil Nimrod.
„Tak moment!“ zarazila ich Philippa. „Možno nič také ani nepotrebuje. Celá táto oblasť je jedno veľké nálezisko uránu. Veľké a horúce. Preto tou šachtou spod zeme fučal horúci vzduch.“

„Do lampy, veď ty máš pravdu!“ Nimrod nespokojne pokrútil hlavou. „Urán je rovno tu, pod našimi nohami. Je ho tu toľko, že niekde v hĺbke musí prebiehať prírodná štiepna reakcia. Celé okolie ňou priam srší. Takto si aj Manco Capa c myslel, že obnovil svoje džinovské schopnosti. Pomohli mu miestne zásoby uránu.“

„Tak si to zhrňme,“ navrhol Groanin. „Mladý Dybbuk si chcel obnoviť džinovské schopnosti a starý Macreeby si myslí, že získa horu zlata, preto sa spoločne chystajú vykonať akýsi divný pradávny rituál, ktorým v skutočnosti spustia atómový výbuch.“ Nimrod prikývol. „Ako obyčajne, aj teraz si zredukoval všetko až na dreň, ale inak máš pravdu, Groanin. Je to tak, ako vravíš.“

„Ale tu ide o iné,“ namietol komorník. „Ide o rozsah. Sú tu tony uránu. Pozrite sa, ak kus veľký ako sprostá bejzbalová loptička dokáže zrovnať so zemou mesto ako Hirošima, potom…“

„Pačakuti,“ dokončila namiesto neho Philippa. „Inkské proroctvo. A potom že sa máme báť globálneho oteplenia, dofrasa!“

„Presne tak,“ podporil ju strýko. „Mohli by zničiť celý svet.“ Všetci chvíľu mlčky uvažovali nad hroznými dôsledkami toho, čo sa chystali urobiť Macreeby s Dybbukom. Prvý narušil hlboké ticho John.
„Nie som bohvieaký rečník,“ spustil, „ale mám pocit, že pri niečom tak šialene dôležitom pre budúcnosť planéty to otec bude musieť risknúť s únoscami sám.“ Zobral si zo zeme ruksak. „Nechápte ma zle. Mám otca veľmi rád, ale teraz proste musíme ísť cez Oko lesa za tými šialencami. Musíme ich zastaviť, kým nevyhodia do vzduchu celú Zem.“

„Máš pravdu,“ prikývol Nimrod a aj on si nahodil na chrbát ruksak. Pritom zazrel Philippin ustarostený pohľad a rýchlo dodal: „Nemôžeme si dovoliť čakať, kým sa nám ozve matka. Musíme ísť za nimi, a to hneď.“

Mlčky prikývla.
„Groanin? Bahno? Ostanete tu a počkáte, kým sa nevráti Mizerák.“

Groanin ho prebodol škaredým pohľadom. „Necháte ma tu? Povedal by som, že nie. Som komorník, nie dáždnik. Okrem toho, možno ma budete potrebovať. Veď viete, napríklad moju silnú ruku. Odkedy mi ju váš synovec a neter tak veľkodušne napravili, dokážem ňou urobiť oveľa viac než len čaj, viete? Len nechcite, aby som po niekom hádzal bejzbalové loptičky.“

DVADSIATA DRUHÁ KAPITOLA
HANNIBAL A KANIBALI
Mizerák možno mal nezvyčajne malú hlavu, to však ešte neznamenalo, že by mu chýbalo spoločenské správanie. V perách možno mal zapletené dlhé červené šnúrky, no aj tak sa rád rozprával so svojimi klientmi. Mal rád ľudí, aj keď možno boli tak trocha mumifikovaní. Preto bolo celkom prirodzené, že cestou k Indiánom z kmeňa Xuanaciov sa pokúšal zapliesť s inkskými kráľmi rozhovor. Snažil sa s nimi hovoriť o počasí, turistoch, miestnej faune, Fidelovi Castrovi, obchodovaní s emisiami, Xuanacioch, partizánoch z organizácie Jasný chodník, odlesňovaní, Inkoch, konkvistadoroch – dokonca aj o otrasnom stave peruánskeho futbalu.
„Ste Peruánci,“ vravel im precítene. „To vás fakt netrápi, že sme v tretej najväčšej krajine juhoamerického kontinentu, a pritom sa nezmôžeme na slušné národné mužstvo? Mňa to teda trápi, a nie málo. Pozrite sa, naposledy sme sa kvalifikovali na Majstrovstvá sveta v osemdesiatom druhom roku. Argentína je iba o trocha väčšia a pritom to je jedna z najväčších futbalových veľmocí sveta.“

Ak niektorému z inkských kráľov aj náhodou záležalo na futbale a kvalitách peruánskeho národného družstva, nijako to nedal najavo. Všetci mali neprestajne privreté oči a ich zošúverené popolavé tváre ostali nehybné ako sochy na Veľkonočnom ostrove. Z času na čas sa mu zazdalo, že sa niektorý z nich usmial, no zakaždým to boli iba zuby desivo presvitajúce cez pergamenovú kožu múmie. Postupne nadobúdal dojem, že tí králi vôbec nevedia hovoriť, a tak ho na konci cesty okrem iných prekvapení čakalo aj zistenie, že sa celý čas mýlil.
Prvým z tých prekvapení bola existencia zvieraťa, ktoré ešte nikdy nevidel. Na lesnej čistine narazili na čriedu čohosi, čo vyzeralo tak trocha ako tapír – veľkých cicavcov s telom prasaťa a krátkym hmatovým chobotom, ktoré žijú v Južnej Amerike – ibaže bolo dvojnásobne väčšie ako najväčší tapír, ktorého videl v džungli. A nielen to – tieto zvery mali kly a vyzerali ako zmenšeniny mastodontov či prehistorických mamutov skrížených s mimoriadne veľkým tapírom.
Druhým prekvapením bolo, že tie zvieratá sú celkom krotké, lebo dovolili mumifikovaným kráľom, aby na ne vyliezli ako na kone. Ani Mizerákovi sa nechcelo ísť pešo, keď sa jeho mlčanliví spoločníci vezú, a tak sa jedného z tých zvierat chytil za hustú srsť na krku a vyhupol sa mu na chrbát. Potom už napredovali cez džungľu veľmi rýchlo a ľahko. Mizerák po chvíli došiel k záveru, že objav týchto čudných zverov, pôsobiacich prehistorickým dojmom, musí nejako súvisieť s objavom mumifikovaných inkských panovníkov.
„Čo je to za zviera, čo nás nesie?“ spýtal sa najbližšieho kráľa, keď jeho tátoš zrovnal so zemou menší strom. „Vyzerajú ako niečo vzácne, možno aj vyhynuté. Ako dinosaury v tom filme.“

Odpovede sa nedočkal, nebol však ochotný zmieriť sa s tým, že na jeho otázky nikto neodpovedá.
„Nejaký prehistorický tapír, čo? Alebo slon? Rozhodne sa na ňom jazdí pohodlne, to vám musím uznať. Tu hore sa cítim ako ten starý kartáginský generál Hannibal. Veď viete, ten, čo so slonmi prešiel Alpy, aby dobyl Rím. O to tu ide, nie? Chcete využiť tie zvieratá ako bojové stroje.“

Blížili sa k dedine Xuanaciov a Mizerák už počul nezameniteľné zvuky trpkého boja. Keď sa postavil na chrbte svojho mamutieho zvieraťa, zazrel troch španielskych jazdcov ozbrojených štvormetrovými kopijami a naháňajúcich cez prales niekoľko vydesených Indiánov, aby ich napichli ako šašlík. V dedine zúrila vražedná bitka medzi Pizarrovými obrnenými konkvistadormi a polonahými Xuanaciami, ktorí sa im snažili postaviť zoči-voči, zatiaľ čo iní Španieli už vybiehali z chatrčí, mávajúc ulúpeným zlatým riadom. Aj to Mizeráka poriadne zaskočilo.
„Nikdy som netušil, že Xuanaciovia majú toľko zlata,“ utrúsil ticho. „Kto by si pomyslel, že je to vôbec možné? Nečudo, že boli vždy takí bojovní. Asi sa báli, že niekto ukradne tie ich poklady.“

„Ktorí sú Xuanaciovia?“

Tie slová vyslovil inkský kráľ na zvierati hneď vedľa Mizeráka, ktorý sa aj prvý raz pozrel priamo naňho. V očiach mal čudesný jas, akoby mu tam zažali elektrické svetlo, a aj jeho hlas znel ohnivo, akoby ho držali nad tlmeným plameňom.
„Vy ste prehovorili!“ zvolal Mizerák. „Nevedel som, že viete rozprávať.“

„Isteže som prehovoril,“ ubezpečil ho inkský vladár. Teraz sa už na Mizeráka pozerali aj ostatní mumifikovaní králi, akoby všetci čakali iba na jeho odpoveď. „Máme rozkaz pomôcť Xuanaciom. Dal nám ho náš mladý pán.“

„Myslíte toho chalana Johna?“

„Áno. John. Vrátili sme sa z Hana-paky, horného sveta, kde je vždy dosť jedla a tepla. Mladý pán – syn slnka – prikazuje a my poslúchame. Takže nám povedz, ty lamí trus, ktorí z nich sú Xuanaciovia!“

Mizerákovi sa bohvieako nepáčilo, že ho nazývajú lamím trusom, najmä po tom, ako ich odviedol až k dedine Xuanaciov, a bol v pokušení povedať tomu inkskému nafúkancovi, nech si ide uvariť hlavu. Zároveň však veľmi chcel dokončiť svoju prácu a vrátiť sa k Nimrodovi a deťom.
„Ehm, vaše veličenstvo, Xuanaciovia sú tí pomaľovaní ako jaguáre,“ odvetil. „Pravdaže, myslím ako tie šelmy, nie ako autá. Nemá význam, vyzerať v pralese ako luxusné auto. Nikoho ani veľmi neláka, aby ho tu mal.“

Okolo tryskom precválala ďalšia skupina Španielov a niekoľko žien a detí sa jej s vreskom pokúsilo uniknúť. Mnohí rozumnejší liezli na stromy a liany, aby sa zachránili pred vraždením. Niektorým sa to podarilo, iným nie.
„Xuanaciovia sú zvyčajne veľmi dobrí bojovníci, ale ako vidíte – teda, ak vidíte – títo Španieli sú po zuby ozbrojení a sedia na koňoch, takže je veľmi ťažké ich zabiť. A to už nehovorím o tom, že sú už, pravdaže, mŕtvi. Vôbec nie je ľahké zabiť chlapa, ktorý je mŕtvy už päťsto rokov, a to ani vtedy, keď sa proti nemu postavia najdrsnejší xuanacijskí bojovníci.“

Akoby bolo treba potvrdiť jeho slová, vzduchom okolo nich preletela xuanacijská vojnová sekera a hladko odťala hlavu jednému z jazdcov. Ten však pokračoval v boji, akoby strata hlavy bola iba nejaká zanedbateľná nepríjemnosť.
Odťatá hlava s ryšavou bradou a lesklou prilbou sa zvalila na zem, pregúľala sa Mizerákovi pod nohy a prezrela si ho hladným pohľadom, akoby ešte stále trónila španielskemu krku. Sprievodca sa zhrozene pozrel na jej bradatú tvár. Hlava ďalej žmurkala a snažila sa hýbať, akoby ju mal Španiel stále na krku. Potom vykúzlila sarkastický úsmev plný života a s výrazným kastílskym prízvukom sa spýtala: „Čo tak zízaš, minihlava? Čo si ešte nikdy nevidel človeka s odseknutou kotrbou?“

„Nie, a už vôbec nie s takou, ktorá by sa mi prihovárala,“ odvetil Mizerák a odkopol ju do krovia. „Už chápete?“ spýtal sa inkského kráľa. „Pre Xuanaciov je takmer nemožné zvíťaziť, ale to už viete aj bezo mňa, pane, lebo aj vy všetci ste už dávno mŕtvi.“ Rýchlo pokrčil plecami. „Ak teda smiem hovoriť niečo také, páni a vladári.“

Mumifikovaný inkský kráľ neodpovedal. Namiesto rečí pomaly zažmurkal a zdvihol kopiju, čím dal signál všetkým ostatným múmiám, ktoré pevnejšie stisli nohami zvery a rukami zbrane, pripravujúc sa napadnúť oveľa väčší počet konkvistadorov.
„Aha,“ skonštatoval Mizerák, keď zviera, na ktorom sedel, nadšene odfrklo. Vôbec nemal chuť pustiť sa do boja s ostatnými, preto mu prehodil nohu cez krk a ladne sa zosunul po hustej kožušine na zem. Toto nebola jeho vojna.
Stihol to práve včas, lebo hneď nato inkský kráľ zavelil na útok a jeho spoločníci sa s rytmickým zavýjaním vrhli na konkvistadorov. Tí vôbec nechápali, čo ich to napadlo, lebo to prišlo s nepredstaviteľnou silou a rýchlosťou. Onedlho im hlavy lietali na všetky strany ako futbalové lopty uprostred pralesa, hoci výsledok to malo asi taký, ako pred chvíľou videl Mizerák.
„Toto bude dlhý boj,“ skonštatoval, a keďže už nemal paleomastodona – tak sa totiž volalo to zviera – musel sa aj on za bezpečím vyštverať vysoko na strom. Našiel tam niekoľko vrešťanov červených, trojprstého leňocha a tých príslušníkov masakrovaného kmeňa, čo mali dosť rozumu a ušli pred Španielmi, ktorí im prišli „uštedriť príučku“

Na jeho veľkú úľavu tí Xuanaciovia, čo sa ukrývali na rovnako strome ako on, pochopili, že im priviedol na pomoc inkskú armádu a vítali ho tak trocha ako osloboditeľa.
„Spočiatku sme sa s nimi pokúšali bojovať,“ vysvetlili mu, „ale keď nám došlo, že sa proste nedajú zabiť, tak sme pred nimi už len utekali.“

„Nedajú sa zabiť, lebo sú už mŕtvi,“ vysvetlil Mizerák.
„Aha. Tým sa to vysvetľuje,“ povedal Xuanaci. „A potom si sa tu objavil s tými druhými bojovníkmi. Musím povedať, že bojujú veľmi dobre. Vôbec nehľadia na svoju bezpečnosť.“

„Aj oni sú už mŕtvi.“

„Aha. Potom je to celkom jasné.“

Xuanaci, s ktorým sa rozprával, sa volal Nicnax a vďaka malej hlave ho spoznal. Teraz sa veľmi ospravedlňoval za to, čo Mizerákovi urobil jeho kmeň, a tvrdil, že je to vina náčelníka Pertinaxa.
„Bol to veľmi zlý náčelník,“ vravel. „Stále nám hovoril, že tvoj kmeň, Prozuanaciovia, s nami chce viesť vojnu a máme sa ho báť. To on nás nútil zbierať hlavy a jesť ľudí. Mne osobne nikdy veľmi nechutili.“ Pokrútil hlavou a vzdychol si. „Niet o tom najmenších pochýb. Bol to veľmi zlý človek.“

„Bol?“ spýtal sa ho Mizerák. „Hovoríš o ňom v minulom čase.“

„Pertinax a jeho dvaja šamani Chenax a Condonax zomreli,“ odvetil Nicnax. „Konkvistadori ich zabili ako prvých. Boli by nás pozabíjali všetkých, keby nie pomoci tých tvojich inkských bojovníkov, Mizerák.“

Spoločne sledovali, ako priamo pod ich stromom jeden konkvistador odrúbal hlavu inkskému kráľovi a zároveň prišiel o svoju. Obaja sa ďalej navzájom rúbali, aj keď väčšinou sekli vedľa, pretože nič nevideli. Iba z času na čas trafili a pripravili protivníka o niektorú z končatín. Krv z nich však netiekla. Bola to najmenej krvavá krvilačná bitka, akú kedy Mizerák videl. „Ako dlho im to podľa teba vydrží?“ spýtal sa Nicnax.
„Ťažko povedať,“ odvetil Mizerák, „keď vezmeme do úvahy, že obe armády sú zložené zo samých mŕtvych. Ale vieš čo? Napadlo mi, že by na svete bolo oveľa lepšie, keby vo všetkých vojnách bojovali iba samé mŕtvoly. Nikto by pritom neprišiel o život.“

„Si veľmi múdry muž, Mizerák,“ usúdil Nicnax.
Mizerák si zívol a poškrabal sa na hlave veľkej ako grep. „Ani nie. Ide skôr o to, že odkedy ste mi scvrkli hlavu, aj moje myšlienky sú… viac sústredené. Dlho som premýšľal, čím to je, ale už to viem. Ľudia majú oveľa viac mozgu ako potrebujú. Vieš, keď boh stvoril človeka, dal mu mozog, ktorý zvláda všetko, čo bude potrebovať o milión rokov. Pravdaže, bude toho veľa, ale momentálne ľudia ešte stále nepotrebujú dobrých deväťdesiat percent. Rozhodne nie na pozeranie televízie, basketbal a rapovú hudbu, na ktorú mozog vôbec netreba. Ja ho mám akurát toľko, koľko potrebujem, o nič viac. Z toho vyplýva, že nikdy nemám ani nadbytočné myšlienky. Nikdy nemusím dlho premýšľať o veciach, ktoré sa ani nestanú.“ Usmial sa. „Neuvedomovali ste si to, ale spravili ste mi veľkú službu.“

Nicnax zamyslene prikývol. Mizerákova životná múdrosť v ňom zanechala hlboký dojem. „Pozri sa,“ nadhodil. „Teraz, keď Perinax už nie je medzi živými, potrebujeme nového náčelníka. Pripadáš mi ako ideálna náhrada. Hovoríš ako človek, ktorý sa na to miesto priam narodil. Všetkým už lezie na nervy, že večne musíme byť len diví a bojovní. Chceli by sme so susedmi nažívať v mieri. Čo ty na to?“

Mizerák si to poriadne premyslel. Prácu turistického sprievodcu mal celkom rád, zároveň však cítil zodpovednosť voči svojmu kmeňu a všetkým obyvateľom horného toku Amazonky. Prozuanaciovia žili celé roky v strachu z Xuanaciov. Možno by ich vedel navzájom zmieriť. Jeho hlava možno bola nezvyčajne malá, no ani v najmenšom mu nechýbal cit pre zodpovednosť voči spoluobčanom.
„No… To by nemuselo byť najhoršie. Starý Mizerák, náčelník Xuanaciov. Nemusel by som nosiť korunu, čelenku ani nič také?“ usmial sa. „Lebo moja hlava je primalá aj na väčšinu čiapok.“

Nicnax jeho úsmev opätoval „Pertinax mal hlavu skôr priveľkú. Namýšľal si, že môže zmeniť svet, chápeš? Myslím, že niekto s menšou hlavou aj sebavedomím by nám mohol iba prospieť.“

„Viem si to celkom živo predstaviť,“ pripustil Mizerák.
„Okrem toho sa s tým zamestnaním spája viacero zaujímavých výhod,“ lákal ho Nicnax.
„Napríklad?“

„Napríklad pekný dom s vlastným kuchárom a niekoľkými slúžkami, ktoré tam upratujú. Televízor s veľkoplošnou obrazovkou. Kopa zlata.“

„Áno, to som pred chvíľou videl. Nikdy mi nenapadlo, že ste takí bohatí.“

„Pravdaže, nikdy by sme ho nemohli predať. Väčšina z neho je z čias Inkov. Sú to veci, ktoré sa podarilo ukryť pred Španielmi. Máme aj El Dorado, slávne mesto zo zlata, po ktorom Španieli večne pátrali.“

„Ty vieš, kde je?“

„Pravdaže. Mám ho so sebou.“

Nicnax sa otočil a zobral si spoza chrbta akýsi veľký predmet zabalený vo vrecovine. Rozbalil ho a ukázal Mizerákovi. Bol to veľký model zo zlata a emailu na podstavci z ebenového dreva. Do najmenších detailov zobrazoval tajné mesto Machu Picchu.
„El Dorado,“ oznámil Nicnax. „Náš najcennejší artefakt.“

„To je naozaj ono?“

„Veru tak. To je ono.“ Nicnax sa uškrnul od ucha k uchu. „Pravdaže, keď ho vyrobili, nevolalo sa El Dorado. Rokmi ho tak začali volať z dôvodov, ktoré azda ani nemusím vysvetľovať. Inkovia ho vyrobili z rýdzeho zlata, keď plánovali stavbu Machu Picchu. Dalo by sa povedať, že je to architektonický model toho, ako má vyzerať konečná realizácia. Pekné, nie?“

„Áno,“ prikývol Mizerák. „Mám rád sochárstvo aj všetko okolo neho.“

„Španieli sa dopočuli o takzvanom meste zo zlata – El Dorade, ibaže išlo o tento model. Nikdy im to nedošlo. Nikdy nepochopili, že je to síce veľmi cenné mesto, ale stále iba model.“

„Nečudo, že ho nikdy nenašli.“

Nicnax sa šťastne usmial. „Je to naše najväčšie tajomstvo.“

Mizerák sa nad tým na chvíľu zamyslel.
„A nechcel by si tú prácu sám, Nicnax?“ spýtal sa.
„Ja nie som nijaký vodca,“ odvetil Indián.
„Aj ja som iba sprievodca turistov,“ pripomenul mu Mizerák.
„Ale to je svojím spôsobom vodca, nie?“

„Tak som sa na to nikdy nepozeral, ale dobre. Máš pravdu. Najprv však musím skončiť sprevádzanie tých amerických detí a Angličanov. Len čo sa skončí boj, musím sa za nimi vrátiť.“

Pozrel sa na zúrivú bitku pod stromami. Pizarrovi muži sa stiahli a preskupili, zatiaľ čo inkskí králi sa chystali prenasledovať vystresovaných Španielov. Podľa množstva hláv, rúk a nôh na zemi však bolo jasné, že táto bitka sa skončí až vo chvíli, keď sa navzájom totálne vykynožia.
„Akurát netuším, kedy to bude.“

DVADSIATA TRETIA KAPITOLA
LAYLIN HNEV
Keď v roku 1926 zomrel veľký majster útekov Harry Houdini, hovorilo sa, že jeho tajomstvá sa na verejnosť dostanú až v roku 1976 – päťdesiat rokov po jeho smrti. Všetky jeho písomnosti v skutočnosti putovali do Kongresovej knižnice vo Washingtone, kde ostávajú do dnešného dňa.
Edwarda Gaunta ako mladého študenta georgetownskej univerzity (takisto vo Washingtone) fascinoval Houdiniho život, a kým sa stal investičným bankárom, dokonca uvažoval o kariére salónneho kúzelníka. Z tohto dôvodu čítal všetky jeho spisy a naučil sa nejeden z jeho únikových trikov.
Jeden čas si na škole privyrábal salónnymi trikmi, pri ktorých unikal z najrôznejších pút. Bolo to však pred dlhými rokmi, takže teraz už dávno nemal takú formu. Okrem toho, možnosť hoci len pokusu o útek obmedzoval fakt, že jeho klietku vždy strážil jeden z tých čudesných Angličanov. Prešlo mnoho nocí, kým ich rutinné stráženie bohatého väzňa znudilo natoľko, že mohol využiť svoje staré skúsenosti. Haddo, ktorý tým trom velil, na stráži zaspal. Edward Gaunt netušil, že dolu v Molloyovom sklade je jeho džinovská manželka, a tak sa pustil do práce na úteku. Najprv chytil koniec západky na svojich putách do šnúrky od topánok ako do lasa a prudko ňou trhol. Putá sa ako zázrakom otvorili, čo znamenalo, že teraz mu ostáva otvoriť už iba samotnú klietku.
S ňou to bolo o niečo ťažšie. Pán Gaunt mal šťastie, že podobne ako jeho hrdina Houdini, aj on bol drobný a vrtký, takže sa takmer dokázal prešmyknúť pomedzi mreže. Takmer, ale nie celkom. Už nebol taký drobný ako kedysi. Mohol by aj siahnuť po kľúče od zámky, keby ich Haddo mal na opasku ako zvyčajne, no tentoraz ich výnimočne zavesil na hák na vzdialených dverách.
Pán Gaunt bol v mnohom výstredný človek, ktorý sa nerád vzdáva starých zvykov. Počas rokov, keď ho totálne fascinoval Houdini, sa naučil napodobniť svojho hrdinu a všade so sebou nosil vyrovnanú kancelársku sponku schovanú v zhrubnutej koži na chodidle. Okrem iného tak mohol vyšperhákovať zámku do vlastného domu, keď sa mu podarilo vymknúť. To sa mu naozaj stávalo, pretože mal v hlave toľko dôležitých vecí, že nepodstatné detaily ako kľúče a kreditné karty mu z nej často vypadli. Obyvatelia Východnej 77. ulice si časom aj celkom zvykli na to, že bohatý bankár si sadá na schody pred svojím domom, vyzúva sa a sťahuje si ponožky, aby sa dostal k pohotovostnej kancelárskej sponke. Z ich pohľadu to bola iba jedna z čudesných vecí, ktoré sa diali na čísle 7 a okolo neho.
Od chvíle, keď naposledy navštívil manikérku, ubehlo niekoľko rokov, takže mal na podošvách hrubú vrstvu žltej kože pripomínajúcej údenú tresku. Aj keď je to na pohľad nepríjemné, netreba zabúdať, že to ešte ani zďaleka neznamená, že by bol zlý človek.
Pri takej hrubej vrstve kože mu trvalo takmer dve minúty, kým dokázal vytiahnuť dlhú tenkú kancelársku sponku, ktorú tam mal celé mesiace ukrytú ako dlho nepoužívanú pascu na myši. Potom už stačilo pár sekúnd a visacia zámka na dverách bola odomknutá.
Teraz bolo treba otvoriť dvere, no tak, aby nevŕzgali. Na zemi v klietke ležal podnos so zvyškami od večere. Musel uznať, že ho kŕmili celkom slušne, aj keď mu šalát nosili nadarmo, lebo ten nikdy nemal rád. Na druhej strane prísady do dresingu – olivový olej a balzamikový ocot – teraz poslúžili ako vynikajúce mazivo na pánty.
Haddo hlasno zachrápal a zavrtel sa v kresle. Dvere sa nehlučne otvorili a potom pánovi Gauntovi vypadla kancelárska sponka. V tichu miestnosti to zaznelo, akoby na drevenú podlahu spadla železná tyč. Haddo sa znova zavrtel, pokrútil hlavou, zívol si, vystrel ruky nad sebou a otvoril oči. Prázdna klietka bola na dlhé minúty posledným, čo videl, pretože pán Gaunt duchaprítomne zobral zo zeme kastról, v ktorom mu priniesli večeru, a ovalil ním väzniteľa po hlave, až to zadunelo ako ázijský gong. Haddo sa vrátil do stavu bezvedomia s nasprostastým úsmevom na škaredej tvári.
Pán Gaunt odložil kastról, pozbieral si zo zeme topánky, ponožky a olivový olej a po špičkách vykročil k dverám. Aj na tých namazal pánty, pretože nevŕzgali o nič menej ako tie na klietke, a po niekoľkých sekundách čakania ich otvoril a vyšiel von.
Ocitol sa na vrchole napoly rozpadnutého schodiska. Rýchlo sa po ňom rozbehol a zastavil sa len preto, aby si spred kozuba zobral starý mosadzný kutáč. Tentoraz sa už nevzdá bez boja.
„Pomoc, Edward! Pomoc!“
Naspodku schodov zastal a započúval sa, či znova začuje ten jemný hlas pripomínajúci piskot netopiera. Nebol si istý, či si ho iba nevymyslel. Bol desivý, až mu z neho behali po chrbte zimomriavky a ježili sa chlpy. Nemohol to byť iba výplod jeho predstavivosti?
Pred unavenými očami sa mu otvárala čudná scéna. Pred ďalším prázdnym kozubom ležal vypchatý pes a na stene pri dverách sa okrem hustých pavučín vynímala stará rytina zobražujúca holú kostolnú stenu. Tá scéna však nebola čudná preto. Išlo o jej atmosféru. Z miestnosti pod schodiskom vyžarovalo niečo ako silný konflikt, od ktorého akoby sa triasli molekuly vzduchu všade naokolo. Akoby ten hlas bol skutočný.
Chvíľu tajil dych a všetku energiu vložil do počúvania.
„Je tu niekto?“ spýtal sa napokon pošepky.
Po chvíli zavrtel hlavou. Nepočul nič, iba búšenie vlastného srdca. „Asi som si to len nahovoril,“ povedal, no aj potom ho čosi nútilo ostať na mieste.
„Pomôž mi, Edward!“
A je to tu. Opäť to počul. A nielen to. Tentoraz si bol istý, že ten hlas pozná.
„Layla? Si to ty? Kde si?“

Hneď nato sa stalo čosi hrozné.
Na zlomok sekundy mal pocit, akoby jeho ľudskú dušu niekto preťal napoly nejakým obrovským a veľmi ostrým neviditeľným nožom. Až pritom zreval od strachu. Jeho pocit, že ho presekli na dva kusy, sa vlastne ani veľmi nelíšil od reality.
Kým sa Layla zúfalo snažila odtrhnúť od príšery, ktorá jej vyciciavala ducha, nechtiac spolu s exorbérom preletela rovno cez hmotné telo Edwarda Gaunta. Spôsobila mu tým nepredstaviteľne čudné pocity, no zároveň aj to, že na letmý okamih uvidel, ako jeho manželka bojuje o život. Ba čo viac, aj to cítil. Zápasila na život a na smrť s otrasnou príšerou, ktorá vyzerala ako človek skrížený s pavúkom. Exorbér sa s hnusnými čvachtavými zvukmi snažil vtiahnuť jej ducha do svojho ohyzdného ústneho otvoru. Bolo jasné, že ak nezasiahne, Layla zahynie. Ani v najmenšom o tom nepochyboval. V hĺbke vlastnej duše počul jej zúfalé volanie.
„Pomôž mi, Edward!“ kričala. „Pomôž mi, prosím, inak zomriem!“ A potom: „Musíš zničiť ten obraz! Znič ten obraz, Edward, kým, nie je neskoro!“
Nemusela mu to hovoriť dvakrát. Bleskovo priskočil k starobylej rytine na stene za dverami a z celej sily po nej tresol kutáčom. Potom znova a znova. Pri každom údere sa na nej objavovala tá pavúčia bytosť, akoby sa chcela brániť. Nestihla to. Udrel ju po hlave a po chrbte, prerazil kutáčom hrubý papier a otvoril v ňom dieru do pekelne temnej hlbiny za obrazom. Ozvalo sa šialené zavrešťanie a papier vzbĺkol. Pán Gaunt inštinktívne vedel, že nech to už bolo čokoľvek, podarilo sa mu to zničiť.
Aspoň si teda myslel, že tá myšlienka mu prišla na um inštinktívne. Keď sa však potom začal obzerať po svojej žene, zistil, že Layla už je v jeho tele a všetko, čo vie o exorbérovi, má priamo od nej.
„Chvalabohu, Edward.“

Jej myšlienky sa ozývali priamo v jeho hlave a chvíľu musel zápasiť, aby v ňom prevládli jeho vlastné. Bolo to čudné, pretože išlo predsa len o jeho hlavu. Po chvíli to normálne vzdal. Pri rozhovoroch s manželkou to uňho bolo celkom bežné.
„Prišla som ťa zachrániť, Edward môj drahý, a nakoniec sa ukazuje, že ty si musel zachrániť mňa. Tá príšera ma chcela absorbovať, tak ako skončil majster Rakšasas. Pamätáš sa naňho, drahý? Pohltil ho jeden z terakotových vojakov v Metropolitnom múzeu. Deti to hrozne rozrušilo. Tak či onak, ospravedlňujem sa, že som k tebe takto vtrhla, Edward, ale svoje telo som nechala vonku v aute. Myslela som si, že bude rozumnejšie prísť v neviditeľnej podobe, ale, ako vidíš, Virgil Macreeby bol pripravený aj na túto možnosť. Myslím, že sa s ním ešte nepoznáš. Je to Angličan, dosť odporný človek. Lenže okrem toho je aj mág – ozajstný mág, nie iluzionista ako ty na škole – a je v tom lepší, ako by sme chceli. Mimochodom, parádne šikovne si sa dostal z tej klietky. Šnúrka od topánok a kancelárska sponka, no hotový Houdini. Hore sú traja, však? Všetko sú to Angličania ako Macreeby?
Rozumiem. No, mne je vlastne jedno, odkiaľ prišli. O chvíľu zistia, čo znamená pohnevať si džina ako som ja.“

Opäť sa márne pokúsil prevziať vládu nad svojou hlavou a myšlienkovými postupmi. V tomto ohľade to bolo celkom ako doma na Východnej 77. ulici, lebo aj tam velila jeho žena. Jediný rozdiel bol v tom, že teraz pred ňou nemohol uniknúť do bezpečia svojej pracovne a niečo si prečítať alebo pozrieť v televízii. Vlastne si nemohol ani sadnúť, natiahnuť ponožky a obuť topánky, čo by momentálne veľmi rád urobil. Najprv to a potom chcel vypadnúť z tohto čudesného väzenia. Lenže Layla mala zjavne iné plány. Jeho telo už pochodovalo naspäť hore schodmi, po ktorých prišiel.
„To je v poriadku, Edward.“ Jej myšlienky mu prúdili hlavou s väčšou silou ako rieka Colorado na kaskádach. Zaplavovali ho. Sila jej prítomnosti ho dusila ako močiar, z ktorého sa jednoducho nedá vybŕdnuť. „Teraz, keď som v tebe, ti už absolútne nič nehrozí. Porátame sa s nimi a môžeme ísť domov na Východnú sedemdesiatu siedmu. Hrozne rada by som sa tam vrátila a dala si poriadny kúpeľ. Nie je to vôbec ďaleko. Teraz sme v Brooklyne, rovno pod mostom.“

Ocitol sa na hornom konci schodiska, kde rozrazil dvere a trocha zdráhavo vošiel do izby, z ktorej iba pred chvíľou utiekol. Haddo sa práve dvíhal zo zeme a šúchal si hlavu.
Jeho ostré zuby a dlhý nos Layle pripomínali potkana alebo možno piskora.
„Nečakal som, že sa sem vrátite,“ oznámil mu Haddo. „Ale keď už ste tu, môžem vám povedať jedno – toto oľutujete! Nikto ma neudrie po hlave bez toho, aby to trpko neľutoval. A nehovorte mi, že ste ženatý s džinom, vážený. Zvysoka na to kašlem.“ Otvoril zásuvku a vybral z nej malý obušok. Zjavne sa chystal pána Gaunta udrieť.
„Ale to je chyba.“ Edward takmer nespoznával vlastné slová. „Pretože toto je posledné, čo počuješ ľudskými ušami.“ Ďalšie slovo už rozhodne nebolo jeho, aj keď ho už predtým počul, pretože by ho nikdy nedokázal – a vlastne sa ani neodvážil – vysloviť. Jeho autorom bol grécky dramatik Aristofanes a znamenalo „Krajina kukučkových mrakov“ alebo jednoducho miesto, kde je všetko dokonalé. Inak povedané, bolo to miesto, ktoré proste neexistovalo. Bolo to aj Laylino spúšťacie slovo: „NEFELOKOKKYGIA!“

Bolo v ňom aj nemálo hnevu. Prezradil to silný pach síry, ktorý ho sprevádzal. „Krajina kukučkových mrakov“ zrejme ešte nikdy neznela tak energicky a hrozivo.
Haddo sa s rachotom vyparil v oblaku dymu a pred pánom Gauntom sa objavilo zarazené zvieratko, ktoré mu zo všetkého najviac pripomínalo prerasteného potkana s extrémne dlhým rypákom.
„Nie je to potkan,“ povedala mu Layla, ktorá presne vedela, čo si myslí. „Je to štetinatec kubánsky, u domorodcov známy aj ako almiqui. Tento cicavec takmer celkom vyhynul, a to aj na Kube. Asi už aj chápeš prečo. Je neskutočne škaredý. Pravdaže, preto som si ho vybrala. Aj preto, lebo mi ho pripomínal. Mimochodom, štetinatec je nielen hrozne škaredý, ale aj nebezpečný. Jeho sliny sú jedovaté.“

Rachot privolal zo zadnej miestnosti aj zvyšných dvoch únoscov. Jeden z nich mal nezvyčajne chlpaté uši a druhý nos.
„Ako ste sa dostali von?“ spýtal sa ten s chlpatým nosom.
„Kde je Haddo?“ chcel vedieť ten s ušami.
„Čo je to za smrad?“ vyzvedal nosáč.
„A čo je to za ohavného zvera?“ prskal ušatý.
„To je váš priateľ Haddo.“ Aj pánovi Gauntovi ten hlas znel hrozivo. „Alebo aspoň to býval on. Teraz je to vzácny kubánsky piskor.“

„Ľutujem, ale nerozumiem.“
„Ešte len budeš ľutovať,“ oznámil mu hlas pána Gaunta. „NEFELOKOKKYGIA!“

Tentoraz si Layla vybrala iné zviera, aj keď o nič menej ohyzdné ako kubánsky štetinatec: severského vombata s chlpatým rypákom. Druhý únosca – chlpy v jeho nose ju priviedli na vombata – s hlasným rachotom zmizol vo veľkom oblaku dymu. Tretí pri tom pohľade zajačal a vrhol sa k dverám. Veľmi ďaleko neušiel.
„NEFELOKOKKYGIA!“

Rovnako dobre mohla na vombaty premeniť oboch únoscov naraz, no medzičasom si v hlave – svojej a zároveň manželovej – vypracovala trocha inú metodiku. Tretí únosca zmizol ako ten pred ním, no na zemi sa objavil trpasličí lemur s chlpatými ušami. Bľabotal ako rozšantená opica. O sekundu neskôr ho vombat vyhnal na rímsu nad kozubom.
„Už ma nebaví premieňať ľudí na psy a mačky,“ odpovedala Layla na otázku, ktorú sa Edward práve chystal položiť. „Svet nepotrebuje ďalšie psy ani mačky. Vyberám si teda zvieratá, ktoré mi pripomínajú, ale zároveň také, čo sú veľmi vzácne. Doma môžeme zavolať do zoo v Central Parku, nech si po ne prídu. Perfektne to zlepší povesť našej zoo a pomôže to aj pri odchove týchto druhov, nemyslíš?“

Pán Gaunt sa jej chystal odpovedať, ona ho však predbehla: „Poďme radšej preč, kým sa neukáže ešte niekto. Viem, že si videl iba troch, ale s človekom ako Virgil Macreeby nikdy nevieš.“ Zvrtla a vykročila dolu schodmi. Na ulici uvideli človeka, ktorý sa snažil prekonať zámku jej auta. Nanešťastie preňho mal v tvári tak trocha vlčie črty, takže Layle pripomínal vlka.
„No veril by si tomu?“ pohoršovala sa. „Sedím na zadnom sedadle a ten chlap sa mi aj tak chystá ukradnúť auto.“

Až teraz sa pánovi Gauntovi podarilo dostať k slovu. „Je tma,“ povedal. „Možno ťa nevidel.“ Chcel dodať, že premena na zviera – aj keď vzácne – je možno trocha pritvrdým trestom za bežnú krádež, jej myšlienky ho však znova predbehli. „Myslím, že svet potrebuje menej zlodejov áut a viac vlkov hrdzavých.“

Odmlčala sa, no kým jej manžel stihol vymyslieť, ako by ju zastavil, už vyslovila spúšťacie slovo.
„NEFELOKOKKYGIA!“

Vzácny vlk hrdzavý, kedysi celkom bežný obyvateľ juhovýchodu Spojených štátov, hlasno zaštekal a odbehol do ulíc Brooklynu.
Layla vykĺzla z manželovho tela, vošla do auta, a keď už bola opäť sama sebou, odomkla mu znútra dvere. Bez slova sa posadil na miesto spolujazdca, zapol si pás a – keďže sám nemal vodičský preukaz – trpezlivo počkal, kým ho manželka odvezie domov.
„Rád ťa opäť vidím,“ povedal ticho. „Myslím teba ako teba, nie pani Trumpovú. Vyzeráš… no… vyzeráš perfektne. Úžasne. Celkom ako kedysi.“

„Naozaj si to myslíš?“

Chvíľu mlčal, potom si sťažka vzdychol.
„Čo je?“ spýtala sa, aj keď odpoveď už v skutočnosti poznala.
„Veď nič nevravím.“

„Nie tak som to myslela,“ vyhlásila. V duchu už ľutovala, že sa nechala uniesť hnevom, aj čo urobila s tými štyrmi darebákmi – nie preto, že si to podľa nej nezaslúžia, ale preto, že v tele svojho manžela presne vedela, čo si myslí o jej činoch a tým aj o nej samotnej. Jednoducho povedané, bál sa jej. Naháňala mu hrôzu. Mať za ženu niekoho, kto vás môže jediným slovom premeniť na ovcu alebo zajaca, nie je totiž len tak.
Snažil sa nedať na sebe poznať strach, vôbec sa mu to však nedarilo. Triasli sa mu ruky a na čelo mu vyrazil pot. Koniec koncov, bol to len človek.
„Tebe by som nikdy nič také neurobila, Edward,“ povedala mu. „To predsa musíš vedieť.“
„Ale faktom ostáva, že by si mohla,“ namietol. „V záchvate hnevu by si ma mohla premeniť na čokoľvek. Celkom ako mojich bratov Alana a Neila.“
„Ak si zabudol, tak tí dvaja sa ťa chystali zavraždiť, Edward,“ pripomenula mu.
„Áno, viem a som ti veľmi vďačný, že si ma pred nimi zachránila.“
„Okrem toho, obaja sú naspäť v ľudskom tele, no nie?“

„Áno. Obaja sa z toho primerane poučili. Už sa o nič podobné nikdy nepokúsia. Sú to najvernejší bratia, akých som kedy mal. To všetko však robia zo strachu pred tebou, nie z lásky ku mne. Tak trocha sa bojím, aby som aj ja nedopadol podobne.“

„Nerozumiem ti.“

„Predstav si, že by sme sa na niečom nezhodli.“

„My predsa nikdy nemáme nezhody.“

„Ale mohli by sme mať. Napríklad v tom, koho najbližšie voliť. Predstav si, že by si volila jedného a ja druhého.“

„To mi ani nepripomínaj.“

„No a ja sa bojím, že si možno začnem dávať pozor na to, čo robím a čo hovorím. Veď vieš, pre istotu.“

„Pre prípad, že by som ťa chcela premeniť na zviera?“

„Napríklad.“

„Pre niečo také triviálne ako sú volty?“ neveriacky pokrútila hlavou. „Nič také sa nestane.“

„Tak pre niečo iné. Napríklad, keby som vybil niektoré z detí.“

„Ale my neveríme na telesné tresty.“

„Dobre, tak čo, keby som udrel teba?“ naliehal na ňu ďalej. „Keby som mal za ženu nejakú inú, najhoršie, čo by sa mi mohlo stať, by bolo, že by mi tiež jednu vlepila a možno by ma udala na polícii. Zaslúžene, áno. Muž nikdy nesmie udrieť ženu. Lenže odkedy sa poznáme, Layla, meníš ľudí na psy a mačky. Naša mačka Monty bola kedysi človekom. Menila si ľudí na blchy, ryby, parkovacie hodiny, kaktus, mačací trus, vombaty, jedovaté piskory a vlky. Dokonca na fľašu vína.“

„Ktorú si vypil.“

„Aby som si upokojil nervy.“ Na chvíľu sa odmlčal. „Ale ani to ešte nie je všetko.“

„Chceš povedať, že je toho viac?“

„Jedna z vecí, ktoré my mundánci berieme za samozrejmé, je súkromie našich myšlienok. Sú jediným, čo môžeme pokladať za čisto svoje. Lenže ty si teraz vnikla do najhlbších zákutí mojej mysle, Layla. Je to, akoby si mi potajomky čítala denník.“

„Nič také by som nikdy nespravila,“ bránila sa.
„Možno nie, ale pred chvíľou si bola v mojej hlave. Mala si na to síce dobrý dôvod, ale teraz poznáš aj moje najtemnejšie tajomstvá.“

„Tým sa netráp,“ povedala mu. „Každý nejaké také má.“

„Áno, ale zvyčajne si ich každý necháva pre seba.“

Layla pokrčila plecami. „Prepáč, nevedela som, že ťa to tak veľmi rozhádže.“

„Ide o to, že sa to stalo raz a rovnako dobre sa to môže stať znova,“ zdôraznil jej manžel. „Asi nedokážem žiť s vedomím, že mi môžeš kedykoľvek len tak vtrhnúť do hlavy ako nezvaný hosť na oslave narodenín len preto, lebo svoje telo si nechala niekde inde.“

„Čo sa mi to snažíš povedať?“

„Sám neviem,“ pripustil. „Fakt nie. Ale tvoje kúzla sú na mňa priveľa.“
„To nie sú kúzla,“ opravila ho.
„Lenže mne tak pripadajú. A ver mi, nie je to med lízať, keď človek skončí ako pes alebo mačka.“

Jeho slová ju hlboko zasiahli, na druhej strane však nebola o nič menej inteligentná ako on a presne vedela, o čom hovorí. No a keďže nebola o nič menej dobrosrdečná ako jej manžel s veľkým srdcom, ktorého tak ľúbila, rozhodla sa, že sa vzdá džinovskej moci. Tentoraz to malo byť už naozaj navždy.
Slávnostne zdvihla ruku, akoby skladala prísahu na súde, a vážne prehovorila.
„Už nikdy nestlmím slnko na pravé poludnie,“ povedala. „Nezafarbím trávu načerveno, neprivolám búrlivý vietor, nerozseknem dub ohnivou strelou, neotrasiem lesmi, neprivediem ľudí do šialenstva, nevytvorím hudbu zo vzduchu a neurobím si okno do ľudskej duše. Týchto kúzel, ako im hovoríš, sa navždy vzdávam. Odteraz už mám iba svoju vlastnú a nijakú inú silu. Nech ma navždy oslobodí tvoja zhovievavosť, Edward. Prisahám pred bohom.“

Pobozkala mu ruku. V očiach mala slzy.
„Poďme domov,“ šepol jej manžel.
Layla naštartovala.
„Čo bude teraz?“ spýtal sa.
„Teraz?“ Layla si vzdychla. „Teraz sa sústredím na to, aby som bola dobrá manželka a matka. To bude teraz.“

Vojsť do Oka lesa bolo nepomerne ľahšie ako z neho vyjsť. Inak povedané, von sa išlo niekoľkonásobne pomalšie ako dnu. Nimrod a John, ktorí ešte neboli na druhej strane zlatých dverí, sa za nimi chvíľu so záujmom obzerali na všetky strany. Philippa sa zatiaľ tvárila zarazene a Groanin s ňou. Namiesto veľkej kopy matracov, ktoré pripravila Groaninovi, Mizerákovi a Bahnovi na hladké pristátie, tam teraz bola kopa postelí s extrémne ostrými klincami, na akých niekedy líhajú indickí svätí muži alebo fakíri – a vzbudzujú nesmierny úžas dôverčivých ľudí.
„Tak na tomto by som naozaj nerád pristál, slečinka“ poznamenal komorník. „Aspoň teda, keby som na sebe nemal brnenie.“

„Máš pravdu,“ pritakala. „Nie je to čudné?“

„Čo je čudné?“ spýtal sa Nimrod, keď odtrhol pohľad od šachty a horúceho vzduchu, ktorý z nej prúdil.
Philippa mu vysvetlila, že matrace sa z nejakého dôvodu zmenili na postele s klincami.
„Hm,“ zamyslel sa, „a si si tým istá?“

„Pravdaže som,“ uistila ho.
„Bez najmenších pochýb,“ podporil ju Groanin. „Keby tu bol Mizerák a a Bahno, mohli by ste sa spýtať aj ich. Oni dvaja totiž na tých matracoch pristáli.“

Nimrod zaťal päsť, chvíľu premýšľal a potom zamrmlal svoje spúšťacie slovo. Keď ruku zasa otvoril, mal v nej čiernu šachovú figúrku.
„Čo je to?“ vyzvedal Groanin,
„Čierna šachová figúrka,“ vysvetlil mu Nimrod trpezlivo. „Z anglickej Stantonovej súpravy, ktorá je – pravdaže – najlepšia na svete. Konkrétne je to čierna dáma.“

„To vidím,“ zafrflal Groanin.
„Potom nechápem, prečo sa pýtaš.“

„Pýtam sa, čo s tým chcete robiť.“

„Kontrolovaný experiment, priateľ môj starý.“

Nimrod postavil figúrku na zem a kriedou, ktorú vytiahol z vrecka, okolo nej nakreslil úhľadný kruh. Ani ho poriadne nedokončil a z čiernej dámy bol biely kráľ.
„Myslel som si to,“ skonštatoval. „Zdá sa, že Manco Capac pri vytváraní tohto miesta použil enantiodromické želanie či skôr kliatbu. Chráni ho pred mocou ostatných džinov.“

„Čo je to tá enantiodromická kliatba?“ spýtal sa John, lebo aj keď čítal komplet celé Skrátené Bagdadské pravidlá majstra Rakšasasa, o ničom takom nikdy nepočul. Na druhej strane sa mu však zdalo, že už kdesi zachytil slovo enantiodromia, Zrejme ho niektorý z džinov používal ako svoje spúšťacie slovo.
„Je to vlastne celkom prosté,“ povedal Nimrod nonšalantne, „Znamená to, že dostaneš presný opak toho, čo si želáš. Chceš čierne, dostaneš biele, a tak ďalej, Manco Capac musel byť poriadne prešibaný džin. Tá jeho pasca mohla byť veľmi účinná.“

„Ale matrace, čo som si želala, sa zmenili oveľa neskôr ako tá čierna dáma,“ namietla Philippa. „Vydržali dlhé minúty, možno aj pol hodiny.“

„Pravdaže, Capacova enantiodromická kliatba je päť storočí stará, čo znamená, že jej chvíľu trvá, kým zaberie. V čase, keďju vytvoril, zrejme účinkovala oveľa rýchlejšie. Mali ste šťastie. Keby nebola taká spomalená, boli by ste pristáli dosť bolestivo.“

„A načo ten kruh?“ vyzvedal John.
„Uzavretým kruhom okolo niečoho urýchliš želanie, ktoré sa tej veci týka,“ odvetil Nimrod. „To ste nevedeli?“

„Nie,“ priznala za oboch Philippa.
„Aspoň teda, pokiaľ to je dokonalý kruh,“ pokračoval Nimrod. „Voľnou rukou ho dokáže nakresliť iba džin – všetci ostatní potrebujú kružidlo. Ani to ste nevedeli?“

„Toto áno,“ odvetila Philippa. „Už si nám to vravel.“

„V Benátkach,“ dodal John.
„Ide o dokonalosť čísel v dokonalom kruhu. Tá pomáha aj pradávnym želaniam dosiahnuť svoj pôvodný účinok. Je to celkom ako keď dáš starcovi palicu, nech sa mu lepšie kráča.“

„Už to všetci chápeme,“ povedal mu Groanin ostro. „Pane.“

„Naozaj?“ usmial sa Nimrod. „Ktovie, či ste pochopili aj pointu toho celého. Ide o to, že odteraz si už nesmieme nič želať. Inak by sa to celé hrozne pokazilo.“

„Myslíte, že nám už nesmú pomáhať vaše džinovské schopnosti?“

„Presne tak,“ odvetil Nimrod. „John? Philippa? Obaja ste to pochopili? Už ani jediné želanie.“

„Áno, strýko,“ odvetili poslušne.
„Ale, na druhej strane,“ ozvala sa Philippa, „by nám predsa stačilo želať si pravý opak toho, čo chceme, a bolo by to, nie?“

„To si môžeš myslieť,“ odvetil Nimrod, „ale v praxi to vôbec nie je také jednoduché. Ver mi, skúšal som to.“

„Ale čo ak sa niečo pokafre?“ spýtal sa Groanin. „Ako sa budeme brániť? Čo ak na nás číhajú nejaké ďalšie obludy? Čo ak tam budú nejaké zombie alebo ozrutné oné?“

„V tom prípade sa budeme musieť spoľahnúť na svoj dôvtip,“ povedal mu Nimrod. „A na tú tvoju pozoruhodne silnú ruku. Mal si pravdu. Nakoniec predsa len budeme radi, že ťa máme.“ Jemne sa usmial aj na Philippu. „Čo keby si nás teraz zaviedla k tomu visutému mostu, o ktorom si hovorila?“

Philippa im ukázala cestu von k mostu z ľudských vlasov, kde s úžasom zistili, že na samom okraji priepasti leží miniatúrna ponorka. Všetky poklopy mala otvorené a na jej spodnej strane zívala veľká diera, akoby v plnej rýchlosti narazila na plytčinu. Po vode tam však nebolo ani stopy.
„Predtým tu nič také nebolo,“ vyhlásila a prešla rukou po kovovom trupe ponorky. Bol celkom suchý.
„Čo vôbec robí trpasličia ponorka na suchej zemi?“ spýtal sa Groanin. „Je nám tu platná asi ako rybe bicykel.“

„Presne tak,“ prikývol Nimrod. „Dokonale si to vystihol.“

„Áno?“ Komorník vyzeral potešene a zároveň zmätene. „Stále však nechápem, čo tu robí.“

„Chcete počuť, čo si myslím?“ spýtal sa John. „Podľa mňa sa Buck, Macreeby a Zadie báli ísť cez takú hroznú priepasť po takom chatrnom moste.“

„Nemôžem povedať, že by som sa im čudoval,“ skonštatoval Groanin a neisto sa pozrel cez okraj. Priepasť nielen že klesala stovky metrov do hmly, ale nedalo sa dovidieť ani na druhý koniec mosta. „Nechápem však, ako by im v tom mohla pomôcť ponorka.“

„Pokúsili sa teda dostať na druhú stranu v malom lietadle, ktoré Zadie vyrobila pomocou svojich džinovských schopností,“ pokračoval John. „Lenže vo chvíli, keď vzlietli, zaúčinkovala enantiodromická kliatba a lietadlo sa zmenilo na pravý opak, čo v tomto prípade znamená ponorku. Mali šťastie, že ešte neboli nad priepasťou. Zároveň sa tým vysvetľuje aj tá diera naspodku trupu.“

„Je to také šialené, až to celkom dáva zmysel,“ prikývol Groanin, „Takmer.“

„Myslím, že máš pravdu, John,“ súhlasil Nimrod. „Zrejme to bolo práve tak.“

„Muselo to byť poriadne tvrdé pristátie,“ dodala Philippa a ukázala im krv na prstoch z toho, ako sa dotkla ponorky. „Zdá sa, že sa pri ňom niekto zranil.“

Nimrod tú krv aj ochutnal. „Macreeby,“ vyhlásil.
„Ako to vieš?“ vyzvedal John.
„Ľudská krv je chladnejšia ako džinovská,“ vysvetlil mu strýko. „Aj slanšia. Džinovská chutí skôr po síre. Je tak trocha ako zmes špargle, tekvicových jadierok, kapusty, cesnaku, fazule a brokolice.“

„Blé,“ zaškľabil sa John, ktorý neznášal zeleninu a nechápal, ako môže byť džinom, ktorého krv chutí po takejto hroznej zmesi. Spoločne prešli ku kamennej základni, od ktorej sa ťahal most z vlasov. Dva káble slúžili ako zábradlie a ďalšie dva o niečo nižšie držali chodník z rohoží, takisto vyrobených z ľudských vlasov. „Inkovia mali takéto mosty radi,“ povedal Nimrod. „Okrem iného aj preto, lebo nepoužívali dopravné prostriedky s kolesami. Zvyčajne ich však splietali z trávy, nie z vlasov.“

„Presne o tom som premýšľal,“ priznal sa Groanin.
„Ľudské vlasy sú zrejme oveľa silnejšie ako obyčajná tráva,“ povedal Nimrod.
„Ostáva len dúfať, že sa nemýlite,“ povedal mu komorník. „Vôbec sa neteším na to, že sa po tej hrôze budem môcť aj sám prejsť.“

„Neviem si predstaviť iný dôvod, prečo by sa niekto rozhodol pre most z ľudských vlasov,“ pokračoval Nimrod.
Groanin si vreckovkou zotrel pot z lysého temena, „Ako človek, ktorý to s vlasmi nikdy nemal bohvieaké, môžem iba súhlasiť.“

„Takže,“ spýtal sa Nimrod, „kto pôjde prvý?“

Nik sa nehlásil.
„Asi by som mal ja,“ skonštatoval. „Snažte sa na to pozrieť z tej lepšej stránky, dobre? Keby s tým mostom niečo nebolo v poriadku, ani Macreeby a ostatní by po ňom nešli, nemám pravdu?“ Ukázal na ovisnutý chodník pred sebou. „Keďže nie sú na tejto strane, musíme predpokladať, že už prešli na druhú.“

„Áno,“ prikývol Groanin. „Ale na druhú stranu čoho presne?“

„Presne?“ spýtal sa Nimrod. „Nuž, podľa mňa sme vo svete, ktorý stvoril džin. Vo svete Manca Capaca.“

„Myslíš ako keby sme boli v lampe?“ chcela vedieť Philippa, „Veru tak. Ibaže je to oveľa, oveľa väčšie. Teraz už chápem, že Manco Capac bol aspoň spočiatku oveľa mocnejší džin, než si ktokoľvek myslel.“

„Ale ako je potom možné, že Groanin ešte žije?“ spýtal sa John, „V džinovskej lampe každý človek zahynie.“

„To je pravda,“ pritakal Nimrod, „ale tento džinovský svet je možno taký obrovský, že sa v ňom dokáže nadýchnuť aj mundánec. Okrem toho tuje stále možnosť, že sme iba v sústave jaskýň, ktorou Manco so súrodencami prišiel z džinovského sveta do krajiny ľudí. Lenže tá je sama osebe veľmi nestabilná, o rôznych nebezpečenstvách ani nehovoriac. Tie dva svety sa nikdy nemali prepojiť.“

„Ten podzemný komín!“ zvolala Philippa.
„Presne tak. Musí to byť ono,“ súhlasil Nimrod.
„Tak potom je všetko v najlepšom poriadku,“ vyhlásil Groanin. „Na chvíľu sa ma zmocnil pocit, že mám mať nejaký problém.“ Nimrod vykročil jednou nohou na most, obrátil sa k ostatným a povedal: „Nechajte medzi sebou aspoň tri metre, aby sme ho nepreťažili na jednom mieste, Groanin, ty pôjdeš posledný. Snaž sa nepozerať dolu,“

„Áno, pane.“

Len čo vykročili po moste, začal sa pod nimi triasť. Spočiatku to vnímali iba ako bočné chvenie, no postupne to prechádzalo do pohybu pripomínajúceho obrovské kyvadlo.
Groanin zastal a poznamenal: „Je to akési roztrasené.“

„Je to len pozitívna biologická spätná väzba,“ vyhlásil Nimrod. „Známa aj ako synchrónna laterálna excitácia.“

„Stále sa to trasie,“ frflal Groanin, aj keď znova vyrazil vpred. „Veru tak, stále sa trasie.“

„Groanin má pravdu,“ podporil ho John. „Skáče to čoraz viac.“ Pozrel sa cez okraj a až mu zovrelo žalúdok. Mal pocit, akoby v takejto ohromnej výške zemská príťažlivosť pôsobila oveľa silnejšie ako dolu na pevnej zemi. Niežeby ju dolu videl, to nie. Bolo to, akoby kráčal uličkou lietadla, ktoré nejaký darebák odstránil, takže ostala iba tá ulička.
„Tí Inkovia museli mať nervy z ocele,“ nadhodil Groanin. „Buď to, alebo sa ich architekti zabávali na náš účet.“

„Snažte sa nestúpať rovnako,“ radil im Nimrod. „Tým by sme mali rozhodiť amplitúdu oscilácií mosta.“

„Chce tým povedať, že ak prestaneme pochodovať, most sa prestane kývať,“ povedala Philippa, ktorá strýkovi takmer vždy rozumela lepšie ako ostatní.
Toto riešenie zabralo, takže mohli napredovať bez toho, aby pod nimi visutý most skákal ako divý.
Zakaždým, keď sa Philippa dotkla hladkého čierneho zábradlia, musela uvažovať, koľko Inkov naň dalo vlasy. Boli pritom živí alebo mŕtvi? Čítala o ľudských obetiach Aztékov, ktorí navrchu pyramíd vyrezávali ľuďom srdce z tela a robili podobné hrozné veci. Nemali aj Inkovia ľudské obete ako Aztékovia? Napadlo jej spýtať sa Nimroda, no rozhodla sa, že to radšej nespraví. Bála sa, že odpoveď bude desivejšia, než zvládne uniesť.
Po chvíli si uvedomila, že jej dochádza dych a kráča sa jej čoraz ťažšie. Most začínal smerovať nahor. Bolo tam aj o poznanie chladnejšie. Obzrela sa za Groaninom a zistila, že kamenný koniec mosta aj rozbitá ponorka sa medzičasom celkom stratili z dohľadu. Keďže ani vpredu nevidela nič, iba samú hmlu, pripadalo jej, že most nevisí na ničom, iba na prázdnote. Poriadne ju to rozhodilo. „Pridaj, Groanin!“ zakričala. „Už ťa skoro nevidieť!“

„Robím, čo môžem, slečinka,“ odvetil zadychčane. „Neviem, či som bez dychu od námahy alebo od strachu, ale tak či tak sa mi tu ani v najmenšom nepáči. Čertvie, kde to vlastne sme. Ani tu, ani tam. Uprostred ničoty.“

„Rozkošná predstava,“ okomentovala to Philippa a hneď nato vystrúhala bolestnú grimasu, pretože na jednom zo zábradlí zacítila ostré vibrácie, akoby doň niečo veľmi silno udrelo, O sekundu sa to zopakovalo,
„Všetci sa poriadne chyťte!“ skríkol Nimrod,
„Prečo? Čo sa deje?“ spýtala sa,
„Možno sa mýlim,“ odvetil, „ale mám pocit, že niekto – asi Macreeby – sa pokúša preseknúť laná mačetou alebo niečím podobným,“

„To ste mi fakt museli povedať?“ zastonal Groanin, „Veru tak, museli ste mi to vravieť? Som o toľko šťastnejší, keď nič neviem!“ Všetci štyria sa čo najsilnejšie chytili zábradlia, ktoré sa opäť rozvibrovalo ako po tvrdom náraze. Potom však vibrácie prestali rovnako náhle ako začali. Všetci boli pripravení na pád, ten sa však nekonal. Most ostal visieť vo vzduchu,
„Už to prešlo,“ skonštatoval John,
„Chvalabohu,“ vzdychla si Philippa,
„Tak tomuto hovorím držať sa ako o život,“ John si pozrel na ruky, ktoré mu až zbeleli, ako v nich zvieral zábradlie. „Srdce mám až kdesi v krku.“

„Moje sa snaží vyliezť von ušami,“ povedal Groanin. „Ak ho chytím, asi ho zaškrtím, nech sa už, chúďatko, toľko netrápi.“

„Ktovie, čo to bolo,“ nadhodil Nimrod. „Čo spôsobilo tie otrasy.“

„Prosím, nešpekulujte o tom,“ naliehal naňho Groanin. „Ja to už fakt nezvládnem. Ak poviete, že si Macreeby iba odskočil po ostrejšiu mačetu, asi rovno skočím, nech mám konečne pokoj.“

„To nie je najhorší nápad,“ skonštatoval Nimrod. „Vieš, keď sa takto spletú ľudské vlasy, majú ohromnú výdrž. Povedal by som, že na ich preseknutie by bolo treba čertovsky ostrú mačetu.“

„Tak potom je všetko v poriadku,“ stonal Groanin.
Nimrod skusmo sekol po zábradlí tupým koncom svojej vlastnej mačety.
„Čo to, došľaka, robíte, vy idiot?!“ zreval komorník a hneď pre istotu dodal: „Pane.“

„Tie vlasy majú pozoruhodnú silu v ťahu,“ povedal mu Nimrod. „Možno rovnakú ako oceľové lano.“

„Kiežby sa to dalo povedať o mojich nervoch.“ Groanin si opäť utrel spotené čelo. „Mám pocit, akoby mi ich pretiahli cez mlynček na mäso.“

„Upokoj sa,“ radil mu John. „Most stále visí a my sme stále na ňom.“

„Kiežby som nebol, milý môj. Veru tak, ako si ja len želám byť niekde inde!“

„Nijaké želania!“ zahriakol ho Nimrod. „Nepovedal som to hádam dosť jasne?“

„Áno, pane. Ospravedlňujem sa. Iba som si myslel, že na mňa to neplatí. Zo zjavných dôvodov. Veru tak, z celkom zjavných dôvodov.“

Celé dve hodiny ešte kráčali po moste, kým sa v diaľke pred nimi nezačal črtať jeho koniec. Vedľa kamenného ukončenia mosta stála akási takmer až ľudská postava. Spočiatku im pripomínala nejakú chlpatú obludu, ponášajúcu sa na muchu vo veľkosti človeka. Až keď prišli bližšie, uvedomili si, že v skutočnosti to je človek ovinutý miliónmi rovnakých vlasov, z akých bol celý most, Nimrod priložil ucho k tomu, čo by mohlo byť hlavou toho človeka, a pozorne sa započúval. Nakoniec však pravú totožnosť sochy odhalila Philippa,
„Je to Zadie,“ povedala, „Pozrite sa jej na čižmy,“

Mala pravdu. Postava ovinutá hrubou vrstvou vlasov mala na nohách Zadine purpurové čižmy, ktoré by si človek sotva s niečím pomýlil,
„Aj jej niečo trčí z úst,“ dodal John,
„Zubná kefka,“ povedala Philippa,
„Je to Zadie,“ vyhlásil Groanin, „Aspoň sa niekomu alebo niečomu podarilo zabrániť jej v štepovaní. Vyzerá ako húsenica, kým sa nestane hmyzom. Veď viete, také to chlpaté...“

„Kukla,“ pomohla mu Philippa,
„Áno, kukla,“ prikývol,
„Polezie z toho ako z chlpatej deky,“ uškrnul sa John, Groanin sa nahlas zasmial, „Dobré, Fakt dobré,“

„Nie je mŕtva?“ spýtal sa John,
„Nie,“ odvetil Nimrod, „Mŕtva nie je. Zachytávam slabé známky života. Je však absolútne znehybnená a ja tuším prečo. Pozrite sa na toto,“ Prebehol rukou od hlavy po čomsi, v čom by ste s veľkou námahou mohli spoznať plece, rameno a ruku. Držala v nej niečo, čo by podľa tvaru a rozmerov mohlo byť z kovu,
„Mačeta!“ zvolal John,
„Presne tak,“ prikývol strýko. „Zdá sa, že tento most postavili tak, aby sa sám bránil proti zničeniu. Povedal by som, že sa ho pokúsila preseknúť mačetou, no vlasy, ktoré preťala, sa znova spojili a to tak, že pritom aj zo Zadie urobili súčasť mosta,“

„Ako ju z toho dostaneme?“ spýtala sa Philippa,
„Ako?“ pohoršil sa Groanin, „Prečo by sme sa o niečo také vôbec pokúšali, ha? Veď rúbala do mosta! Musím vám pripomínať, že sme na ňom v tom čase boli my všetci?“

„Ale to nemohla vedieť,“ bránila ju Philippa,
„Nemohla ani vedieť, že na ňom nie sme,“ podporil komorníka John, „Súhlasím s Groaninom, Ona by sa nenamáhala dostať von teba alebo mňa,“

„Nemôžeme ju tu len tak nechať,“ trvala na svojom Philippa, Nimrod jej s úsmevom podal mačetu, „Takže ju z toho chceš vysekať?“

„Ech... to nie,“ pripustila.
„Veľmi rozumné, Philippa,“ pochválil ju. „Obávam sa, že by si skončila presne ako ona. Zabalená ako... Ako to bolo, Groanin? Aha, Kukla. Ibaže tento motýlik už nikam nepoletí.“

Groanin urobil ešte pár krokov a postavil sa na kamenný pilier, z ktorého visel most, „Ak vám to neprekáža,“ povedal, „radšej by som o tom diskutoval na pevnej zemi,“

„Aj ja,“ rýchlo sa k nemu pridal John.
Nimrod pokrčil plecami a šiel za nimi. Na konci mosta bolo zopár strmých schodov, ktoré viedli hore na kopec a mizli na jeho úbočí,
„Strýko Nimrod?“ Vo Philippinom hlase bolo cítiť, že sa jej to ani trocha nepáči.
„Čo je?“ spýtal sa, „Pozri sa, nie je tu o čom diskutovať. Všetko, čo sa teraz stane, závisí iba od Johna.“

„Odo mňa?“ čudoval sa John, „Nechápem ako. Veď ju ani nemám rád.“

„Veru tak!“ súhlasil komorník, „Len sa pozri, čo spravila pánovi Voďanému, Skoro ho zabila akousi žabou, A to už nehovorím o obrovskej stonožke, čo si ma takmer dala na večeru.
Viem odpúšťať, to je pravda, ale aj ja mám svoje hranice. Rozhodne do nich nespadá niekto, kto na mňa vypustí zväčšenú peruánsku stonožku. Predstavy tej ohavnosti pod posteľou sa do smrti nezbavím.“

„A rovnako dlho tu ostane aj Zadie, ak ju John neoslobodí,“ dodal Nimrod.
John sa neisto pozrel na mačetu, čo držal v ruke. „Nechápem, prečo by som práve ja mal riskovať, že skončím ako ona. Groanin nebol jediný, kto takmer skončil v žalúdku jej obludy Zabúdaš na tú anakondu.“ Nespokojne pokrútil hlavou.
„Musím ti pripomínať, že všetko, čo urobila, bolo pod vplyvom hypnózy toho gaunera Macreebyho?“ spýtal sa ho Nimrod.
„Presne,“ podporila strýka Philippa.
„Na to kašlem,“ vyhlásil John. „Aj tak to neurobím. Pre mňa, za mňa, nech si tu ostane hoci aj naveky. Ten most nebudem rúbať pre ňu, pre vás ani pre nikoho.“

„Nikto tu nehovorí o rúbaní, John,“ povedal mu Nimrod.
„A čo teda?“ spýtal sa Groanin. „Radšej keby ste to mladému pánovi povedali jasne, pane. Hrozí nám tu nukleárna katastrofa, viete? Dofrasa, normálne som sa pristihol, ako si želám, aby tu bol starý Rakšasas. Ani on by totiž nemohol hovoriť menej zrozumiteľne ako vy.“

„Nijaké želania, Groanin!“ karhala ho Philippa. „Skús na to pamätať.“

„Pardon, slečinka.“

Nimrod sa dotkol zábradlia oproti tomu, ktoré chytilo Zadie do zajatia ľudských vlasov. „Všimol si si tie farebné bodky na lanách? Sú v rovnakom poradí ako tie na druhom konci mosta.“

„No a?“ spýtal sa John. „Čo s tým?“

„Nuž, je to len nápad,“ odvetil mu strýko, „ale mám pocit, že keby si znova vyslovil tie kečuánske slová, čo si sa naučil pri rozväzovaní uzla na Oku lesa, možno by si nimi dokázal vyslobodiť aj Zadie,“ John sa nad tým zamyslel,
„A čo ak si na ne nespomeniem?“ spýtal sa napokon,
„Tak potom naša milá Zadie ostane do smrti kukla,“ odvetil Nimrod.
Groanin sa nahlas zasmial. „Dobré!“ zvolal,
„To vôbec nie je vtipné!“ pohoršovala sa Philippa, no to sa už s Groaninom smial aj John,
„John!“ oslovila ho sestra, „To som ja, Philippa, Viem, že klameš, Viem, že si tie slová pamätáš, A ty vieš, že to viem,“

„Ale áno,“ vzdychol si John, „Dobre, urobím to. Ale dúfam, že mi bude patrične vďačná, O tom, že by sa mala správať lepšie ako predtým, ani nehovorím,“

„Na to môžem dodať iba: Amen,“ prikývol Groanin,
„Ak začne vystrájať, sama ju zapučím,“ vyhlásila Philippa, „Neznášam ten výraz,“ poznamenal Nimrod, „Pripadá mi to, akoby sme hovorili o hubení škodcov,“

„Zadie je škodca,“ povedal mu Groanin. „Nezaškodilo by trocha ju pridusiť,“

John sa zamračene rozpamätával na tie čudné slová, „Jana čunka,“ povedal. Juraj pusaj. Puka tawa. Ako to bolo ďalej? Willapi kvančis. Kellu kinsa. Komer finskva. Sutidžankas iskaj. Kulli soťa, Čichči džison. „Počkajte chvíľku.“ Netrpezlivo si poklopal po čele. „Aha. Už to mám, Čunpi uj.“
Ledva vyslovil poslednú slabiku kečuánskeho zaklínadla, vlasy okolo Zadie sa začali rozpletať. Bolo to ako sledovať film o raste rastliny pustený pospiatky. Po chvíli už bola schopná reči, a keď sa celkom oslobodila, niekoľko dlhých minút iba nariekala a ospravedlňovala sa za zlé skutky.
„Nemohla som ani vysloviť svoje spúšťacie slovo,“ povedala medzi trhanými vzlykmi. „Len čo som presekla prvé vlasy, zviazali mi sánku. Keby som nemala v ústach zubnú kefku, boli by ma celkom zadusili.“

Ešte stále mala v ruke mačetu a spomienka na to, ako takmer prišla o život, ju vyprovokovala, aby ňou opäť sekla po zábradlí, takže ju znova zo všetkých strán ovinuli ľudské vlasy.
Groanin hlasno zastonal. „To dievča je sprosté či čo? Človek by čakal, že sa už poučilo, došľaka!“

„Toto je vlastne moja vina,“ povedal mu Nimrod. „Celkom som zabudol vyviesť ju z hypnotického stavu, do ktorého ju dostal Macreeby.“

John musel ešte raz vysloviť všetky magické slová starých Inkov. Tentoraz Nimrod zobral Zadie mačetu už vo chvíli, keď z nej zliezol posledný vlas.
„Toto si radšej vezmem,“ okomentoval to. „Pre každý prípad*“ Hneď nato sa mu celkom zmenil hlas. Odrazu znel celkom ako Virgil Macreeby. Až teraz si uvedomili, že okrem iného je aj vynikajúci imitátor.
„Počúvaj ma, Zadie,“ povedal jej. „Počúvaj len môj hlas a nič iné. Zabudni na všetko ostatné. Záleží iba na mojom hlase. Keď lusknem prstami, už bude po hypnóze. Preberieš sa z tranzu a začneš sa správať normálne. Budeš si všetko pamätať, ale správať sa budeš celkom normálne.“

Luskol jej pred očami.
Zažmurkala a zaskočené sa obzerala na všetky strany. „Oj!“ zastonala a zahryzla si do pery. V očiach sa jej objavili slzy. „Ojoj!“ Nimrod jej položil ruku na plecia, aby ju upokojil. Chvíľu zo seba nedokázala dostať ani slovo, potom však spustila. „Je mi to ľúto. Je mi ľúto všetkých tých hrozných vecí, čo som narobila. Všetkým vám dlhujem ospravedlnenie, lenže nijaké nemám. Mám iba vysvetlenie. Robila som to, lebo som si myslela, že som zaľúbená do Bučka, Až teraz som pochopila, že to vôbec nebola láska. Spolu s Macreebym ma iba škaredo zneužil. Teraz to už viem.“

„To je v poriadku,“ Philippa ju chytila za ruku a precítene jej ju stisla. „Zhypnotizovali ťa. Nemohla si s tým nič robiť.“

„Áno,“ povedala Zadie, akoby si to až teraz uvedomila. „Áno, bola som v hypnóze!“ Potom ju mimovoľne striaslo, „Keď ma most chytil do vlasov, Dybbuk sa ani nezastavil, aby ma skúsil oslobodiť. Vravel, že sa po mňa vráti, keď sa mu obnovia džinovské schopnosti, ale ja som vedela, že klame. Vedela, som, že po mňa už nikdy nepríde. Rovnako, ako sa ma nepokúsil zachrániť, keď nás zajali Xuanaciovia.“

„Obávam sa, že teraz nie je čas na vysvetľovanie,“ oznámil jej Nimrod. „Musím ti však povedať jednu vec, Zadie, Je nesmierne dôležitá. Na tejto strane Oka lesa nesmieš v žiadnom prípade použiť svoju džinovskú moc. Funguje tu enantiodromická kliatba. Je to želanie, ktoré...“

„Ja viem, čo je enantiodromická kliatba,“ skočila mu do reči, „Nech si džin želá hocičo, stane sa pravý opak,“ Rázne prikývla, „Tým sa vysvetľuje tá ponorka. Neviete si predstaviť, akí boli obaja zúriví, keď sa to stalo, Macreeby si tresol hlavu a bľabotal nezmysly, akoby mal otras mozgu alebo čo. No a Buck kričal, že som najmizernejší džin, akého v živote stretol. Vraj som mu nanič, keď ho nedokážem ani dostať na druhú stranu priepasti. Snažila som sa mu vysvetliť, aká je momentálne situácia so vzdušnými vírmi a ako sa nikomu nedarí žiadny vyrobiť, ale on mi proste neveril. Potom už iba hľadal zámienku, prečo ma tu nechať. Niekedy...“ nešťastne pokrútila hlavou, „Viete, niekedy som mala pocit, akoby tu boli dvaja Buckovia – jeden dobrý a jeden zlý.“

„Sama nevieš, akú pravdu hovoríš,“ zamrmlal Nimrod. „Poďme! Mali by sme sa pohnúť.“

DVADSIATA PIATA KAPITOLA
STRATENÝ MEDAILÓN
Už vo chvíli, keď sa zoznámili a Dybbuk sa dosť ľutoval, lebo prišiel o všetku džinovskú moc, sa mu Zadie celkom páčila – prinajmenšom si aspoň hovoril, že sa mu páči rovnako ako on jej. To však bolo pred tým, čo si uvedomil, že Macreeby ju zhypnotizoval, aby si myslela, že je do Dybbuka zaľúbená, a on ju vďaka tomu mohol ovládať, Dybbuka tešilo, že on sám zhypnotizovaný nie je, zároveň však musel uvažovať, či Macreeby prostredníctvom Zadie neovláda tak trocha aj jeho – či si tým nezabezpečil, že pánom situácie bude vždy on a nie jeden z mladých džinov.
Od tej chvíle mu už Zadie v podstate iba liezla na nervy. Lepila sa naňho, venovala mu všetku pozornosť, stále sa naňho pozerala, presladene sa naňho usmievala, až sa mu z toho lepili pery, recitovala básne Elizabeth Barrettovej-Browningovej, šťastne si pohmkávala a pokúšala sa ho hladiť po vlasoch alebo mu ich sčesať z čela, len aby mu mohla nežne hľadieť do očí, Dybbuk neznášal, keď sa mu ľudia pokúšali siahnuť na vlasy. Najmä keď pritom recitovali básničky. Dokonca aj keď to robili iba preto, lebo im to niekto prikázal v hypnóze.
No a potom, pravdaže, tu ešte bolo to jej večné štepovanie a zubná kefka, ktorú mala v ústach ako lízanku. Privádzala ho tým do šialenstva. Preto bol v konečnom dôsledku celkom rád, keď sa jej napokon predsa len zbavili. Aj tak s tým vlastne nemohol nič robiť. Bolo jasné, že keby sa on alebo Virgil Macreeby pokúsili vysekať ju z tých vlasov, dosiahli by iba toľko, že by aj oni skončili ako súčasť mosta. Isteže, ľutoval ju, o tom nebolo pochýb. Skončiť ako lacný príčesok znamenalo dosť smutný osud, ale čo už s tým mohol robiť? Nemal ani džinovskú moc, ktorou by ju mohol oslobodiť.
Naklonil sa čo najbližšie k jej mumifikovanej hlave a povedal jej, že len čo sa mu vráti moc, pokúsi sa ju odtiaľ dostať. Pritom však kdesi v hĺbke duše vedel, že to nie je pravda. Okamžite po obnovení svojich džinovských schopností mal v pláne vyrobiť si parádny vzdušný vír a odletieť na pár týždňov na Bahamy. Sám.
Hovoril si, že Macreeby by mal za ňou banovať oveľa viac ako on, pretože spolu s ňou prišiel o tri želania. Ten anglický mág však nebol celkom pri zmysloch už od chvíle, keď sa ich lietadlo premenilo na ponorku a zrútilo na kraj priepasti, Virgil Macreeby si tresol hlavu o periskop tak silno, že ani sám nedokázal vyjsť von a Dybbuk ho musel vytiahnuť. Odvtedy sa neprestajne opakoval a zakaždým, keď mu chlapec niečo povedal, vyjavene sa naňho pozrel.
Dybbuk predpokladal, že to budú následky otrasu mozgu. Ešte stále nechápal, ako sa malé lietadlo môže len tak premeniť na ponorku. Žeby bola Zadie taká neschopná? Alebo to spôsobilo ešte niečo iné? Nemohla sa do jej schopností primiešať moc nejakého iného džina? Nemohol to mať na svedomí Nimrod, dvojčatá či dokonca Manco Capac?
Nechal teda most s prirastenou Zadie za sebou a spolu s Macreebym vykročil po kľukatom žltom chodníku nad priepasťou, Bol to dosť ostrý výstup a v pľúcach ich chladil sladký horský vzduch. Ešte aj mágovi to dodalo energie. Neprestajne hlasno dýchal cez veľké nozdry ako osobný tréner, ktorý sa snaží podporiť svojho klienta. Asi po hodine či dvoch sa spamätal natoľko, aby si všimol, že s nimi už nie je Zadie. Keď sa však na ňu spýtal, Dybbuk sa rozhodol dať mu odpoveď, ktorá priveľmi nespomalí ich výstup na vrchol hory. Vlastne nemal takmer žiadne výčitky svedomia za to, že mu tlačí do hlavy vlastné výmysly, lebo mal podozrenie, že Virgil robil cez Zadie to isté aj s ním.
„Zomrela,“ povedal s predstieraným smútkom.
„Zomrela?“ zopakoval po ňom anglický mág. „Ako? Preboha, čo sa stalo?“
„Vy si to naozaj nepamätáte?“

„Nejde ani tak o to, že by som si nepamätal,“ odvetil Macreeby, „ako skôr o to, že mi to od tej nehody v ponorke akosi nemyslí. Čo v tom asi môže byť…“

„Udreli ste si hlavu, to je všetko,“ povedal mu Dybbuk.
„Teraz mi je už lepšie, takže mi porozprávaj, čo sa stalo so Zadie.“

„No…“ začal Dybbuk, „pamätáte sa, ako ste jej kázali preseknúť laná mosta? Veď viete, mačetou, aby za nami nemohol prísť Nimrod.“

„To že som urobil?“

„Veru tak,“ klamal chlapec. „To ste urobili.“

Skutočnosť bola taká, že jej to prikázal Dybbuk, nie Virgil. „Spomínate si, že ten most bol z ľudských vlasov?“

„Áno,“ odvetil Macreeby. „Na to si dobre pamätám. Kto by povedal, že sa toľko Inkov dá ostrihať dohola?“

„No a vo chvíli, keď sekla do mosta, niektoré vlasy ožili a vrhli sa na ňu ako had-škrtič. Kým stihla vysloviť spúšťacie slovo, mala ich okolo celého krku. Ani ona, ani ja sme s tým nemohli nič robiť.“

„Bože, bože,“ zastonal mág. „Chuderka malá.“

„Mohlo sa to stať komukoľvek z nás.“ Dybbuk nonšalantne mykol plecom.
„Komukoľvek z nás, kto by sa pokúsil preseknúť lano mosta mačetou,“ opravil ho Macreeby.
Dybbuk s vážnou tvárou prikývol. „Zachovali ste sa veľmi statočne,“ povedal.
„Naozaj?“

„Áno. Vy si to nepamätáte? Pokúsili ste sa preseknúť vlasy, čo ju škrtili, a skoro ste aj sám skončili v ich zajatí.“

„Bože, bože,“ zabedákal mág znova. „Zdá sa, že som unikol iba o vlas.“

„Veru tak. Mali ste ohromné šťastie,“

„Chuderka Zadie ho nemala. Hovoríš, že to neprežila?“

„Zomrela,“

„To je škoda.“ Macreeby nespokojne zacmukal a odkopol z cesty kameň. „Starému Virgilovi mala splniť tri želania. Dosť som sa na to spoliehal. Chcel som sa nimi chrániť pred Nimrodom.“

„Môžem vám dať tri navyše,“ navrhol Dybbuk. „Keď sa mi vrátia moje schopnosti. Nahradím vám, o čo ste prišli.“

Pravdaže, Virgil Macreeby mohol celkom správne namietnuť, že to nie je možné, pretože štvrté želanie automaticky ruší výsledky predchádzajúcich troch, no neurobil to. Dybbuk z toho usúdil, že sa ešte zrejme celkom nespamätal z úderu do hlavy. Buď to, alebo bol priveľmi diplomatický a nechcel mu protirečiť. Koniec koncov, bez neho nemal nádej ani na tie prvé tri želania.
Išli ďalej a asi po hodine sa dostali na miesto, kde chodník viedol stredom množstva vysokých dokrútených rastlín. Dosahovali výšku dospelého muža, boli hnedé s výraznými ružovými kvetmi v tvare odkvapovej rúry a tak trocha pripomínali veľké huby, Dybbuk si spočiatku myslel, že je to vetrom, no po minúte intenzívneho pozorovania si uvedomil, že rastliny sa pohybujú vlastnými silami ako nejaký čudesný podmorský živočích. V tej chvíli mu došlo, že zrejme budú mäsožravé.
„Na čo čakáme?“ Macreeby sa pretlačil okolo neho a vykročil po chodníku. „Paititi je rovno pred nami!“

„Sledujte,“ povedal mu Dybbuk, lebo po chodníku sa rozbehol drobný tapír.
Ružové kvety sa obrátili jeho smerom, akoby mali oči. O sekundu neskôr Dybbuk s Macreebym začuli niečo ako sériu pľuvancov a potom už iba lapali po dychu, lebo každý kvet vystrelil duté vlákno. Ich ostré konce sa zabodli do sivej kože tapíra ako strely z indiánskej fúkačky. Mŕtve zviera sa zvalilo na zem a o niekoľko sekúnd sa duté vlákna naplnili červenou tekutinou. Bolo to, ako keď človek sleduje transfúziu v nemocnici. Tie rastliny mu vyciciavali krv.
„Dofrasa,“ zavrčal mág. „Tie kvety sú mäsožravé.“

„Veľmi jemne povedané,“ okomentoval to Dybbuk.
„Trocha ako venušina mucholapka, ale vo väčšom meradle.“

„V oveľa väčšom. Povedal by som, že v pohode zabije chlapa, no nie?“

Jedna z rastlín na moment prestala cicať a vydala zvuk, ktorý znel celkom ako grgnutie.
„Keďže by sme mali medzi nimi prejsť bez toho, aby aj nás trafil jedovatý šíp, navrhujem, aby sme využili, že sa práve kŕmia, a utekali, koľko nám nohy stačia,“ povedal Dybbuk.
Kým na to jeho spoločník mohol čokoľvek povedať, už šprintoval po chodníku pomedzi krvilačné rastliny.
„Dobrý nápad,“ skonštatoval Macreeby a rozbehol sa za ním. Dybbukovi to na takého zbabelca pripadalo nezvyčajne odvážne, takže usúdil, že mág je ešte stále pod vplyvom otrasu mozgu z ponorky.
Nie všetky rastliny však vystrelili na tapíra, a keď medzi nimi prebiehal anglický mág, z dvoch vyšľahli desivé vlákna jeho smerom Jedna ho celkom minula a druhá mu zasiahla ruksak. Nevšimol si to a utekal ďalej, no iba do chvíle, keď sa dostal na koniec vlákna. Bolo také silné, že ho normálne zhodilo z nôh.
Pri páde sa mu z ledabolo zavretého ruksaka vysypal ešus, príbor aj hrnček na pitie. Chvíľu tam ležal a mával rukami aj nohami ako veľký čierny chrobák, čo sa snaží pregúľať z chrbta na nohy.
„Pomoc!“ kričal. „Tie beštie ma nabodli!“

Dybbuk napodobnil pokazený fagot a vyvrátil oči k dlhým vlasom na hlave. Chtiac-nechtiac musel tomu človeku pomôcť. Macreeby mal totiž v ruksaku zlaté medailóny aj ďalšie veci potrebné na rituál kutumunkiču. Bez nich by vôbec nemalo význam terigať sa do Paititi.
Priskočil teda k mágovi, prevrátil ho na brucho a odsekol mačetou duté vlákno mäsožravej rastliny. Na kamenný chodník sa vyvalilo nečakane veľa hnusne zapáchajúcej červenej tekutiny a rastlina stiahla vlákno ako chobotnica zranené chápadlo. Dybbuka ešte viac zaskočil zvuk, aký pritom vydala. Syčala celkom ako vystrašený šváb.
Macreeby sa pozviechal zo zeme a celý sa striasol od hnusu. „Fuj!“ zvolal. „Hnus, hnus, hnus! Videl si to? Ten nechutný kvet ma skoro dostal.“

Potom sa pozrel na svoj ruksak, zhrozene ohrnul nos a vytiahol z neho tenké žihadlo z konca vlákna. Bolo vyše pätnásť centimetrov dlhé a vytŕčali z neho ostne ako z kaktusu. Zahodil ho a začal zo zeme zbierať ďalšie veci.
„Ďakujem pekne, Dybbuk.“ Zrejme pri údere do hlavy zabudol, aký je chlapec citlivý na svoje trápne meno.
„Buck,“ opravil ho Dybbuk. „Iba Buck, jasné?“

Ani nie hodinu po odchode od mäsožravých rastlín sa pred nimi z hmlistého údolia vynoril vysoký horský chrbát a na ňom stratené mesto Paititi ako zlatá kráľovská koruna. Carovnejšie miesto si ani neviem predstaviť, pomyslel si Dybbuk. A to som džin.
K vrcholu viedla úzka kamenná cesta pripomínajúca pristávaciu dráhu a hlavné budovy boli v lepšom stave ako Machu Picchu a dokonca aj Oko lesa. Cas ich síce vyhladil a opracoval, no ani jediný z presne uložených obrovských kameňov nezarástol ako pri ostatných inkských pamiatkach. Samotné domy boli, pravdaže, iba prázdne schránky bez dverí, okien a zjavného účelu, ak nerátame jeden, ktorý bol plný starobylých zbraní a inkských brnení. Iba centrálna budova bola celkom iná. Mala tvar malej kupoly a dominovali jej ťažké zlaté dvere.
„Palác?“ nadhodil Macreeby.
„Možno,“ pripustil Dybbuk.
„Pozri sa na tie dvere, Buck,“ povedal Macreeby zadychčane. „Sú ešte väčšie ako Oko lesa. Musia mať nevýslovnú hodnotu.“

Dybbuk nad tým iba mykol plecom. Zlato ho nijako výrazne nezaujímalo. Bývali časy, keď ho vedel vyrábať zo vzduchu jediným slovom, ale nikdy celkom nepochopil, čo na ňom mundáncov tak fascinuje. Koniec koncov, bol to len kov. Síce o niečo lesklejší ako železo a meď, ale stále iba kov. Jeho zaujímala moc. Džinovská moc. Najmä odkedy ju nemal.
Ešte zaujímavejšie ako dvere z rýdzeho zlata bola skutočnosť, že na nich autor vygravíroval čosi, čo zo všetkého najviac pripomínalo veľký hríb.
„Uctievači húb?“ spýtal sa Dybbuk so smiechom.
„Veľmi pravdepodobne,“ odvetil Macreeby.
„Ja som len žartoval,“ upozornil ho chlapec.
„Ale ja nie. Niektoré huby boli pre starých Inkov posvätné. Platilo to najmä pre ich svätých mužov. Hovorili im teonanactl alebo ‚mäso bohov‘. Aztékovia ich pokladali za čosi ako božskú relikviu.“

„Neznášam huby,“ zafučal Dybbuk. „Neviem si ani predstaviť, prečo by niekto dobrovoľne zjedol čokoľvek hubovité.“

„Inkskí kňazi mali po konzumácii tých húb vidiny, ale ako môže nejaký hríb súvisieť s rituálom kutumunkiču, to naozaj nechápem.“

„Možno to zistíme vnútri,“ povedal Dybbuk a zatlačil na masívne zlaté dvere.
„Pozri, aké sú ťažké,“ povedal mu Mág. „A ako dokonale zapadajú do zárubne. Keď sa nad tým človek zamyslí, musí uznať, že tí Inkovia boli fantastickí remeselníci.“

Aj Dybbuk musel priznať, že na tom čosi bude. Kupola mala tvar dokonalej pologule a výšku dobrých desať či pätnásť metrov. Vzduch v nej bol takmer až sterilne chladný. Séria kamenných schodov viedla k okrúhlej bielej skale s vysokou zlatou tyčou v strede.
„Je to takmer, akoby tá kupola mala niečo zadržiavať,“ poznamenal Macreeby cestou po schodoch. „Aha! Pozri sa na toto!“

Dybbuk vybehol po schodoch a postavil sa vedľa neho. Ukázalo sa, že tá zlatá tyč vedie stovky metrov do hlbín pod povrchom. „Čo to je?“

„Neviem,“ odvetil mág.
„Čo s tým teraz budeme robiť?“

Macreeby iba pokrčil plecami. „Podľa dávnej kroniky inkského kňaza Ti Cosiho sa posledná časť rituálu kutumunkiču dá nájsť iba tu.“

„Nemôže to byť tamto?“ Dybbuk ukázal na vnútornú stranu dverí, ktorými tam prišli. Celá bola popísaná starobylým písmom.
„Áno. To bude ono.“

Obaja sa k nim vrátili.
„To je čudné…“ premýšľal mág nahlas.
„Čo také?“

„Ten nápis je po španielsky,“ vysvetlil Macreeby.
„A čo by na tom malo byť čudné?“ stále nechápal Dybbuk. „V tejto krajine všetci hovoria po španielsky.“

„Ale v polovici šestnásteho storočia nehovorili,“ povedal mu mág. „Koniec koncov, toto má byť inkský chrám a Inkovia hovorili po kečuánsky. Ba čo viac, nikdy si nič nezapisovali, a už rozhodne nie po španielsky. Nenávideli Španielov. Španieli ich okradli o zlato a pozabíjali im kráľov.“

„Zabúdate na Ti Cosiho kroniku,“ pripomenul mu chlapec. „Tá je celá po španielsky.“

„Nadiktoval ju španielskemu kňazovi,“ nedal sa Macreeby. „Celkom pokojne môže ísť aj o preklad textu, ktorý bol v ústnej podobe po kečuánsky, a ten kňaz ho zapísal vo svojom jazyku.“ Dybbuk pokrčil plecami. „A v čom je teda problém? Po španielsky viete, tak to prečítajte!“

„Nepripadá ti to celé tak trocha čudné?“

„Keď prečítate ten návod, rozhodnem sa sám.“ Dybbuk po ňom vrhol sarkastický úsmev.
„Trpezlivosť, chlapče,“ povedal mu Macreeby. „Aj k tomu sa dostaneme.“

Dybbuk si zahryzol do pery. Neznášal, keď mu hovorili „chlapče“ ako nejakému hotelovému poslíčkovi, a nevedel vystáť, keď mu mundánci vraveli, že má byť trpezlivý. Jemu, džinovi Dybbukovi! Jemu, ktorý pod menom Jonathan Tarot patril medzi televízne celebrity! Jemu, synovi Iblisa z kmeňa Ifritov! Bol to ďalší dôvod, prečo nemal rád Virgila Macreebyho. Už ho neznášal takmer rovnako ako jedovatého pavúka, ktorého ten nechutný anglický mág nosil v náprsnom vrecku. Neznášal aj jeho nechty zaostrené do dlhých hrotov, ktoré si večne brúsil na doštičke so šmirgľovým papierom. Liezlo mu na nervy, ako mu ten chlap pripomínal svojho syna Finlaya, ktorého nemal rád ešte ani vtedy, keď sa tvárili, že sú priatelia. Neznášal jeho bradu, tučné brucho, tvídové obleky a spevavý hlas divadelného herca s anglickým prízvukom. Najviac zo všetkého však neznášal jeho čudný pach spôsobený mastičkou, ktorou sa v jednom kuse natieral. Macreeby ju volal „moja lietacia masť“ a vyrábal ju z mesačného svitu, medu a myrhy. Pravdaže, celé to bol nezmysel. Ten človek nevedel lietať. Hovoril to iba preto, aby si ľudia mysleli, že je hrozne mocný. Celé to bola jedna veľká čarodejnícka póza. Keďpred pár dňami prišli do Limy, recepčný v hoteli si myslel, že Macreeby je jeho otec. Dybbuk mal sto chutí namieste ho zaškrtiť.
Macreeby dychtivo prebehol po nápise prstom a polohlasne mrmlal španielske slová. „No ale to je skutočne fascinujúce!“ Prsty sa mu triasli od chamtivosti, keď vyberal notes a začínal doň písať krátkou ceruzkou. „Je to presný návod, ako vykonať rituál.“

Dybbuk si netrpezlivo vzdychol. „Čo teda máme robiť? Poviete mi to sám, alebo to z vás musím vymlátiť?“

Macreebyho jeho slová zaskočili. „Na takéto reči nemáš ani najmenší dôvod,“ povedal mu prísne. „Veru tak, ani najmenší. Rozhodne nie po tom, čo sme spolu zažili, kým sme sa dostali až sem. Myslel som, že sme priatelia.“

„Ale veď sme,“ upokojoval ho Dybbuk. „Ospravedlňujem sa. Asi som len unavený. Alebo je to možno nadmorskou výškou. Keď sa mi vrátia džinovské schopnosti, bude mi lepšie.“ Povzbudivo sa na staršieho muža usmial. „Myslím, že potom sa budeme cítiť lepšie obaja.“

Mág jeho úsmev opätoval. „Nepochybne. Tak sa do toho pustime. Kde mám ruksak?“

„Vonku,“ odvetil chlapec „Skočím poň.“

„Vďaka. Je to od teba milé.“

Kým bol Dybbuk vonku, Macreeby vystúpil po schodoch, pozrel sa do bezodnej zlatej rúry a užasnuto pokrútil hlavou. Chvíľu na ňu ešte hľadel, potom ju chytil oboma rukami a pohol ňou presne podľa návodu na dverách. „Pozoruhodné,“ mrmlal. Dybbuk mu priniesol ruksak.
„Takže,“ povedal mág, „teraz mi podávaj jednotlivé diely, tak ako si ich budem žiadať.“

Dybbuk otvoril ruksak a začal na podlahu siene vykladať jeho obsah.
„Slzy Slnka,“ prikázal Macreeby.
Podal mu dva zlaté medailóny a on si ich pozorne obzrel. „Ako vidíš, táto tyč je v skutočnosti zlaté potrubie. Podľa návodu by sme doň mali vložiť prvý medailón.“

Pridržal ho nad rúrou, aby mal istotu, že ho vkladá úplne presne. Potom ho pustil. Zlatý kotúč ostal chvíľu nehybne stáť a potom sa s kovovým syčaním spustil do hlbín.
„Pozri sa na to!“ zvolal mág s obdivom. „Akí presní boli dávni inkskí majstri! Človeku to až berie dych, no nie?“

Dybbuk vydal zvuk ako pokazený fagot a vyvrátil oči navrch hlavy s dlhými vlasmi. „Ak myslíte…“

„Veru tak, myslím,“ uistil ho Macreeby. „A teraz druhý medailón. Máme ho spustiť za prvým.“ Zobral si ďalší kotúč a aj ten nechal vkĺznuť do rúry. Aj ten do nej priam dokonale zapadol. „Fantastické. Teraz to už dlho nepotrvá. O chvíľočku máš naspäť svoju džinovskú moc a ja zasa schopnosť vyrábať zlato.“ Tlmene sa zasmial a pomädlil si ruky. „Teraz mi podaj tú nádhernú zlatú tyč.“

Chlapec ju zdvihol zo zeme. Bola masívna, necelých štyridsať centimetrov dlhá a päť centimetrov široká. Navrchu čupel inkský boh s akousi polkruhovou korunou pripomínajúcou vychádzajúce slnko. Bol dosť škaredý nohy mal do O a uši pod korunou veľké ako laloky moriaka. Zdobili ho kúsky nefritu a lazuritu. Samotná tyč mala dokonale valcovitý tvar, akoby ju vyrobili na kvalitnom sústruhu. Keď ju Dybbuk podával Macreebymu, všimol si, že má rovnaký priemer ako medailóny. Bola síce malá, no aj tak vážila azda tri kilá.
„Preveríme mechanizmus, čo povieš?“

„Mechanizmus? Aký mechanizmus?“

Macreeby si zobral tyč, nazrel do poznámok v notese a otočil telo boha o deväťdesiat stupňov. Hlasno to cvaklo a zvyšok tyče mu spadol do ruky. „Tento mechanizmus,“ vysvetlil Buckovi. „Super,“ potešil sa Dybbuk. „Ale čo to robí?“

„Nuž,“ odvetil Macreeby, „hlavnou úlohou je vložiť zlatú tyč do zlatej rúry. Predpokladám, že do nej dokonale zapadne, presne ako tie dva zlaté kotúče. Keď potom dôjdeme k záveru, že sme pripravení, otočíme telom boha, tyč sa uvoľní a spadne až na samý spodok rúry. Predpokladám, že je rovnako hlboká ako táto hora, takže kým tyč dospeje na dno, bude mať rýchlosť ako projektil v hlavni kanóna. Alebo aspoň podobnú.“

„A to je všetko?“

„Áno. Už ostáva iba pripevniť na dolnú stranu tyče tretí medailón.“

„A to ako spravíme?“

„Opäť musím iba hádať, ale predpokladám, že ten medailón je magnetický.“

„Ale zlato nie je,“ pripomenul mu Dybbuk.
„Máš pravdu, z čoho vyplýva, že táto tyč zjavne nebude z rýdzeho zlata,“ povedal Macreeby. „Zlato vlastne nie je materiál, ktorý by mal využitie v mágii. V nej slúži iba ako konečný produkt, to je jasné. Radi ho vyrábame, ale nepoužívame na výrobu niečoho iného. Keby táto tyč bola z rýdzeho zlata, asi by sme ju nechceli pustiť kamsi do útrob hory. Nie, nie, táto tyč bude zrejme z olova. Olovo je pre alchymistu podstatne dôležitejší prvok. Dá sa s ním robiť oveľa viac.“

Dybbuk prikývol. Znelo to celkom presvedčivo.
„Takže,“ pokračoval mág, „teraz mi podaj tretí medailón. Najťažší z tých troch.“

„Z tých troch?“ zamračil sa chlapec. „Ale veď boli len dva.“

„Ale kdeže. Sú tri.“ Macreeby sa odmlčal a Dybbuk začal v ruksaku hľadať tretí medailón. „Vždy boli tri. Určite si to pamätáš.“ Opäť sa odmlčal. „Pozri sa, toto nie je vhodný čas na žartovanie. Možno ti to pripadá vtipné, ale nezabúdaj, že sa chystáme vykonať nesmierne dôležitý rituál. Jasne si spomínam, že Nimrodov synovec ti dal tri medailóny.“ Netrpezlivo luskol na Dybbuka prstami.
„Ja si nerobím žarty!“ odvrkol chlapec.
Pri zúfalom hľadaní nakoniec vyhádzal z ruksaka úplne všetko a obrátil ho naruby. Priam ho pritom triaslo od zlosti. „Nie je tu!“

„Musí tam byť,“ nedal sa odbiť Macreeby a vykročil k nemu dolu schodmi.
„Pozrite sa sám!“ Dybbuk mu zatriasol prevráteným ruksakom nad hlavou.
Macreeby mu ho podráždene vytrhol z rúk a prehľadal aj všetky bočné vrecká. „Nie je tu,“ skonštatoval napokon.
„Veď som vravel!“ zlostil sa chlapec.
„Čo si teraz počneme? Bez tretieho medailónu nemôžeme dokončiť rituál.“

Dybbuk sa nad tým chvíľu zamyslel.
„A naozaj potrebujeme tri? Nestačili by tie dva, čo už máme dolu? Čo také má urobiť ten tretí? Možno to bol iba náhradný diel.“

„V rituáloch vždy ide o dodržanie presného postupu,“ vyhlásil mág strojene. „Nemôžeš miešať veci podľa toho, ako sa ti to momentálne hodí. Ten tretí medailón mohol byť celkom dobre aj úplne najdôležitejší zo všetkých inkských artefaktov.“

Dybbuk sa otočil k nápisu na dverách, akoby v ňom hľadal návod, čo robiť v takejto situácii. „Čo sa tu vlastne píše?“

„Zväčša ide o návod, čo robiť,“ odvetil Macreeby. „Druhý medailón treba vložiť po prvom, tyč treba uvoľniť od boha, ktorý ju zhora drží… Koncu celkom nerozumiem ani ja. ‚Si el fulgor de mil soles fuera a reventar a la vez en el cielo, seria como el esplendor del poderoso...’ Hrubý preklad by znel: ‚Keby sa na nebo naraz vzniesla žiara tisíc sĺnk, bolo by to ako nádhera Všemocného‘.“

„Čertvie, ako to mysleli,“ frflal Dybbuk. „Možno sa chceli opaľovať alebo čo.“

„Ten ‚Všemocný’ bol s najväčšou pravdepodobnosťou Manco Capac,“ pokračoval Macreeby. „Ale ak nám to vyjde, mohol by si to byť trebárs aj ty. Veru tak, ty, môj milý Buck. Musíme však nájsť tretí medailón, inak si nemôžeme byť istí absolútne ničím.“ Dybbuk sa odrazu plesol po čele. „No jasné!“ zvolal. „Ten tretí medailón! Už viem, kde sa podel. Bude v aleji krvilačných rastlín. Určite vám vypadol z ruksaku, keď ste spadli. Zrejme leží niekde na chodníku. Niekto sa poň musí vrátiť.“

„Ja to nebudem,“ vyhlásil Macreeby. „Ešte som nezabudol, ako dopadlo to prasa.“

„Bol to tapír,“ opravil ho Dybbuk otrávene.
„Nech sa mu tu hovorí akokoľvek, pre tie otrasné rastliny bolo iba veľkou fľaškou koly.“ Anglický mág pokrútil hlavou. „Pozri sa, som starší a unavenejší. Cesta späť k tým beštiám trvá hodinu. Pre mladíka ako ty, Buck, to nič nie je. Okrem toho, stihneš to šikovnejšie ako ja. Si rýchlejší a vrtkejší. Máš oveľa lepšiu šancu, že sa vyhneš jedovatým šípom.“

Dybbuk o tom chvíľu premýšľal a potom zívol. „Myslím, že by ste tam mali ísť vy. Viete, teraz, keď ste mi povedali, čo robiť, si môžeme dovoliť stratiť skôr vás ako mňa.“ Prešibané sa usmial. „Pozrite sa, čo keby sa mi niečo stalo? Chcete, aby som vám splnil tri želania, nie?“

„Ty zbabelý hnusák!“ zavrčal Macreeby „Alebo možno šesť, ako som už vravel,“ mykol plecom chlapec. „Koľko len chcete.“

„Máš ma za idiota?“ oboril sa naňho mág. „Obaja dobre vieme, že štvrté želanie u toho istého džina ruší predchádzajúce tri.“

„Dobre, dobre. Poviem vám, ako to urobíme. Choďte po ten medailón a ja sa postarám o Zadie, len čo budem mať naspäť svoju moc. Ona vám potom splní tie druhé tri želania, presne ako sme sa dohodli na začiatku výpravy.“

„Nehovoril si, že je mŕtva?“

Dybbuk sa iba zaškľabil. „Povedal som to, aby sme nestrácali čas pokusmi dostať ju odtiaľ.“

„Chudera Zadie,“ vzdychol si Macreeby.
„Tá teda nie je chudera! Privádzala nás do šialenstva a vy to viete.“ Pokrútil hlavou. „Navyše sme ju aj tak nemohli vysekať z toho mosta bez toho, aby zaplietol aj nás.“

Macreeby sa trpko usmial. „Ty si fakt nemilosrdný, čo?“ spýtal sa. „Ozajstný syn svojho otca. Veru, veru, musím si na teba dať pozor, milý Buck.“

Dybbukovi zamrzol úsmev na tvári. „Čo viete o mojom otcovi?“

„Viem, kto to je,“ odvetil mág. „Viem aj, kto si ty – Iblisov syn. Dvaja džinovia v jednom tele. Napoly Marid, napoly Ifrit. Jekyll a Hyde. Ako dvojčatá, jedno dobré a jedno zlé. Vlastne si myslím, že dvojčatami, o ktorých hovorí to dávne proroctvo, si ty sám, drahý chlapče.“

„Ak to všetko viete, potom nechápem, prečo neposlúchnete, čo vám hovorím,“ povedal Dybbuk. „Aj tak sa vám nič nestane. Môžete si zobrať jedno z tých inkských brnení, čo sa povaľujú vonku. V jednom dome som videl aj štíty.“

„Dobre. Pôjdem,“ vyhlásil Macreeby. „Ale pamätaj si: prisahal si na život vlastnej matky, že ak ti pomôžem, splníš mi tri želania. No a ja ti práve teraz pomáham. Preto očakávam, že svoje slovo dodržíš.“ Potom hrozivo dodal: „Keby o tom tvoja matka vedela, aj ona by to od teba očakávala. Kým budem preč, porozmýšľaj o sľube, čo si mi dal. Zváž, čo to môže znamenať – pre teba aj pre ňu.“

DVADSIATA ŠIESTA KAPITOLA

JAHODOVÉ TOPÁNKY
„Bolia ma nohy,“ povedala Philippa a sťažka si sadla na kraj žltého kamenného chodníka.
„Všetkých nás bolia nohy,“ pridal sa k nej John.
„Čuduješ sa?“ vyhlásila Zadie. „Veď už ideme celé hodiny.“

„Čo si čakala od výletu do amazonskej džungle?“ spýtal sa jej John hnevlivo. „Limuzínu so šoférom?“ Ešte si celkom nezvykol na fakt, že Zadie už nie je taká ako predtým.
Zadie pokrútila hlavou a pokrčila plecami. „Pardon,“ povedala. „Len som vravela…“

„Nie, to ja sa ospravedlňujem,“ skočil jej do reči John. „Nemám ti tak zúrivo skákať po krku.“

Nimrod zatiaľ s obavami hľadel na cestu pred nimi. Rád by šiel ďalej, no chápal, že jeho spoločníci potrebujú odpočinok. „Dobre,“ povedal. „Urobíme si pätnásťminútovú prestávku, ale to je všetko. Nemôžeme si dovoliť strácať čas.“

Groanin si sadol k Philippe a utrel si čelo vreckovkou veľkou ako obliečka na vankúš. „Ani neviem, čo ma trápi viac,“ nadhodil. „Ci nohy alebo žalúdok. Veru, pán vedúci, som ukrutne hladný.“

„Bohužiaľ, do najbližšieho jedla si budeš musieť počkať,“ povedal mu Nimrod. „Ale ak sa Dybbukovi a Macreebymu podarí odpáliť tú bombu, už ťa to nebude trápiť.“

„Vy ste nikdy nepočuli, že armáda pochoduje podľa svojho žalúdka?“ Komorníkovi hlasno zaškvŕkalo v bruchu. „A ak ste si nevšimli, ten môj sa nahlas búri.“

Philippa si medzitým vyzula čižmy, stiahla ponožky a začala si prezerať nohy. John si teatrálne zapchal nos.
„Mne nesmrdia nohy!“ ohradila sa.
„Nohy smrdia každému,“ povedal jej Groanin. „Zvyčajne po syre.“ Aj on si rozšnuroval jednu čižmu a nešťastne sa zahľadel na ponožku, ktorá vyzerala horšie ako mastný papier od ryby s hranolčekmi. „Veru tak, nohy smrdia každému. Nie je prirodzené, aby niekomu po takom dlhom pochode nijako nepáchli. Moje teda rozhodne páchnu. Cítiť ich ako silný anglický čedar. Alebo možno trocha ako stilton. Niekedy aj ako kotúč yorkshirského modrého. Sú chvíle – toto je jedna z nich – keď si hovorím, že keby som mal krajec chleba, zopár kyslých uhoriek, reďkovky, jarnú cibuľku a krígeľ svetlého piva…“ Pri predstave, ako konzumuje vlastné nohy, sa mimovoľne uškrnul. „Veru tak, sú chvíle, keď si hovorím, že by z nich bola fantastická desiata.“

„Ale fuj, Groanin,“ zhnusil sa John. „Je to odporné.“

„Možno pre teba, lenže teba na moje nohy nikto nepozval, nezdá sa ti? Veru tak, na parádnu nátierku, ktorú vyrábajú, nemáš pozvánku.“

Zadie zobrala jednu z Philippiných čižiem a skúmavo si ju prezrela. „Nevyzerajú tak pohodlne ako moje,“ poznamenala. „Ale máme rovnakú veľkosť. Chceš si ich na chvíľu vymeniť?“ Philippa sa usmiala a siahla do ruksaka. „Je to od teba milé, Zadie, ale asi si na chvíľu dám tieto.“ Vybrala z ruksaka zlaté topánky. „Sú fantasticky pohodlné, a čo viac, rozhodne nepáchnu po syre. Voňajú po divých jahodách.“

„Po syre to asi bude celkom príjemná zmena,“ skonštatoval John.
„Jahody nie sú na zahodenie,“ pripustil Groanin, „aj keď sa nedá povedať, že by to bolo bohvieaké výživné jedlo. Veru, veru, človek sa nimi poriadne nezasýti.“

„Môžem?“ spýtala sa Zadie.
„Pravdaže.“ Philippa jej podala svoje topánky a ona si ich zdvihla k nosu.
„Fakt voňajú lahodne,“ zvolala. „V živote som nevidela voňavejšie topánky.“

„Jahody sú z rodu fragaria“ povedal Nimrod neprítomne. „Ich rodové meno je odvodené od slova fragans, čo znamená voňavý. Pravdaže, dnes ich už jedia všetci, ale v Južnej Amerike si až do polovice devätnásteho storočia mysleli, že sú jedovaté.“

„To veľa ľudí nevie,“ povedal Groanin s grimasou. „Ktovie prečo.“

„Tieto topánky sú ako závan leta.“ Zadie sa z nich opäť zhlboka nadýchla. „Cudné – priam cítim aj chuť jahôd, nielen ich vôňu.“ Vrátila ich Philippe. „Odkiaľ ich máš? Z New Yorku? Z Piatej Avenue? Stavím sa, že sú z nejakého šialene drahého butiku.“

„Vlastne som ich dostala,“ odvetila Philippa a natiahla si ich. „Keď sme boli v Číne. Dal mi ich veľký džin menom Kublajchán.“

„Čože? Ten slávny Kublajchán?“

„Áno.“ Philippa vstala. „Vieš, je to čudné, ale v týchto topánkach mám pocit, že by som dokázala kráčať aj na koniec sveta.“

„Nemáš v zálohe ešte jedny?“ spýtal sa jej Groanin. „Lebo tie moje mi už len sprosto nadávajú. Veru, mám pocit, akoby som v nich absolvoval cestu do Tipperary a späť. Želám si…“

„Nie!“ okríkol ho Nimrod. „Zabudol si, čo som vravel? Nikto si nič nebude želať, nech ho k tomu vedú akékoľvek dôvody.“

„Možno ste skôr vy na niečo zabudli,“ ohradil sa komorník. „A to na fakt, že som jediný člen vašej skupiny, ktorý nie je hlúpym džinom. Preto si môžem celkom beztrestne pre seba a svoje nohy želať, čo sa mi len zachce.“

Nimrod sa zamračil. „Prestávka sa skončila,“ vyhlásil a hneď si bral ruksak.
„Otrokár,“ frflal Groanin.
Ďalej sa plahočili po kamennom chodníku. Teda až na Philippu, ktorá mala pocit, akoby sa vznášala vo vzduchu.
Asi po hodine šliapania prešli za zákrutu, za ktorou sa chodník vinul alejou vysokých dokrútených rastlín. Ako prvé si na nich nevšimli ružové kvety ani hrozivé pohyby, ale skôr muža v inkskom brnení, ktorý sa plazil na zemi pod nimi. Kryl sa veľkým hranatým štítom a zdalo sa, že niečo hľadá.
„To je Virgil Macreeby,“ povedal John.
„Áno,“ pritakal mu strýko.
„Akoby sa niečoho bál,“ dodal Groanin.
„Asi tých kvetov,“ povedala Philippa. „Sú ako indiánske fukačky.“

„Preto má brnenie a štít,“ skonštatoval Nimrod. „Tie rastliny zrejme vystreľujú jedovaté šípy.“

Ako keby chceli potvrdiť jeho hypotézu, hneď niekoľko rastlín naraz vypálilo po mágovi vlákna s ostrým koncom. Odrážali sa od štítu s kovovým hlukom, ako keď prší na strechu z vlnitého plechu. Macreeby zbabelo zakňučal, hneď nato však nadšene zaujúkal, pretože pod tučnými prstami konečne nahmatal to, po čom pátral. Zlatý medailón.
„To je jedna zo sĺz Slnka,“ povedala Zadie, ktorá ho okamžite spoznala. „Ukradla som ich z Peabodyho múzea v New Havene.“

„Musel ju stratiť, keď tadiaľ išli prvý raz,“ dodala Philippa. „Najskôr asi vo chvíli, keď utekali pred tými rastlinami,“ dodal Nimrod.
„A teraz sa po ňu vrátil,“ skonštatovala Philippa,
„Tak ešte nie je neskoro,“ potešil sa Nimrod. „Ešte nedokončili rituál.“

Macreeby ešte stále ujúkal od radosti, že má medailón. Rázne sa zdvihol z chodníka a ušiel do bezpečnej vzdialenosti asi tridsať metrov od prenasledovateľov. Chystal sa vyraziť naspäť k mestu, keď naňho Nimrod zakričal: „Počkaj chvíľu, Macreeby!“

Anglický mág sa otočil, a keď uvidel Nimroda, kývol mu, nech pristúpi bližšie. „Poďna kus reči!“

„Radšej nie,“ povedal mu Nimrod. „Nateraz ostaneme pekne tu, kde sme. Musíme zistiť, ako sa dostať cez tie jedovaté rastliny.“

„Nie sú len jedovaté,“ smial sa Macreeby. „Pijú krv. Aj tak by som si však rád jednu zobral. Na výstave kvetov v Chelsea by som s ňou mal obrovský úspech. Ale na ich pestovanie by mi nestačil iba záhradnícky talent, nemyslíš?“

Jedna z rastlín na jeho strane po ňom vystrelila šíp, ktorý len tak-tak že nedoletel k jeho štítu.
„Chápeš, ako to myslím?“ smial sa mág. „Ale možno si nájdeš nejaké brnenie. Prípadne aj nenájdeš. Vieš, nejde mi do hlavy, prečo si si jednoducho nezaželal, aby si sa zbavil ich, mňa alebo všetkých naraz.“

„Najprv som ti chcel dať šancu,“ klamal Nimrod. „Príležitosť, aby si sa polepšil.“

„To je od teba nepochybne šľachetné, starec. Mimochodom, uľavilo sa mi, že je Zadie živá a zdravá. Dúfam, že mi to nemáš za zlé, Zadie. Nebol to môj nápad, že si tam ostala.“

„Nemám, Virgil,“ odvetila.
„Dávam ti poslednú šancu, Macreeby,“ varoval ho Nimrod. „Odlož medailón a vzdaj sa. Inak ťa premením na ropuchu, ako som hovoril.“

Mág však iba pokrútil hlavou. „Bohužiaľ, toto ti nezožeriem, Nimrod. Ak si mňa ani tie rastliny doteraz nezničil, musíš na to mať veľmi dobrý dôvod. Najskôr asi ten, že nemôžeš. Tak počkať… Jasné! Už to chápem. Zadie si želala lietadlo a skončilo sa to pokusom preletieť cez priepasť v malej ponorke. Nie veľmi úspešným, podotýkam. O to tu ide, však? Prechod Okom lesa na vás nejako vplýva. Nemôžete potom len tak využívať svoju moc.“ Zlomyseľne sa zachichotal. „Úbožiatka moje. Ako len musíte trpieť!“

„Počúvaj ma, Macreeby!“ kričal Nimrod. „Aspoň chvíľu ma počúvaj.“

„Je to záležitosť života a smrti, čo?“ doberal si ho mág.
„Nie. V skutočnosti to je ešte oveľa vážnejšie. Počúvaj, prosím.“

„Čo, odrazu sa mi už ani nevyhrážaš premenou na ropušiaka? To od teba nebolo veľmi milé, vieš? Vôbec to od teba nebolo milé.“

„Počúvaj ma, Macreeby. Zrejme si to neuvedomuješ, ale celá táto oblasť je jedna obrovská hruda uránu. Tie žlté kamene, na ktorých stojíš? Aj to je urán. Práve túto silu sa chystáš uvoľniť rituálom kutumunkiču. Ide v ňom o atómovú energiu. Celá táto hora je prírodný reaktor, v ktorom už po stáročia prebieha štiepna reakcia. Myslím, že tie tri slzy Slnka sú z polónia, lítia a ocele. Tvoja inkská palica je zasa z uránu, zrejme oveľa koncentrovanejšieho ako ten, na ktorom obaja stojíme.“

Macreeby sa neprestával smiať. „Pokračuj. Páči sa mi to. Si zábavný.“

„Predpokladám, že tu niekde je hlaveň alebo rúra, do ktorej musíš vložiť oba disky. Tretí sa má zrejme pripevniť k inkskej palici, ktorú potom vystrelíš tým potrubím priamo do srdca uránovej hory.“

„Skutočne prešpekulované,“ povedal Macreeby. „Normálne si ma dojal. Ty si nielen parádne mocný džin; ty si parádne mocný džin s parádne mocnou predstavivosťou.“

„Počúvajte ho, prosím,“ nástojila Zadie. „Hovorí pravdu.“

„Keď palica dopadne do uránového masívu, celá hora prejde do kritického stavu,“ pokračoval náhlivo Nimrod. „Molekuly uránu sa rozkmitajú a začnú vrieť.“

„A hrozitánsky vybuchnú, však?“

„Nie celkom. Práve v tomto bode prichádzajú na scénu slzy Slnka. Hora môže sama osebe vyžarovať obrovské dávky rádioaktivity, ale bez atómového výbuchu. Ak by si chcel, aby k nemu došlo, musel by si použiť tie tri medailóny. Pozri sa, Macreeby, ja nie som jadrový fyzik, ale viem toľko: Kým s nimi nič nespravíš, tie ligotavé kotúče sú celkom neškodné, ale ak ich spoločne použiješ, potom nastane naozaj hrozitánsky výbuch. Myslím, že ich účelom je spustiť reťazovú reakciu, ktorá odpáli masu uránu – konkrétne celú túto horu. A nielen ju. Celú krajinu. Celú pologuľu. Hovoríme tu o výbuchu, ktorý miliónkrát prevýši silu prvej atómovej bomby.“

„Keby si toľko nedrístal! Naozaj sa mi snažíš nahovoriť, že Inkovia poznali tajomstvo atómovej energie, Nimrod? Máš ma za debila alebo čo?“

„Manco Capa c bol veľmi mocný džin. To by si mal vedieť aj ty, Macreeby. V dejinách bolo viacero džinov, ktorí poznali tajomstvo jadrového štiepenia už celé stáročia skôr, ako ho objavili aj ľudia. A čo sa týka predstavy, že vykonáš rituál kutumunkiču ako Manco… To bol iba Ti Cosiho nápad, ako sa pomstiť španielskym dobyvateľom. Ako na nich privolať Pačakuti – nepredstaviteľnú katastrofu. Ty nepripravuješ rituál, ktorý ti dá moc meniť kov na zlato a vráti Dybbukovi jeho džinovské schopnosti. V skutočnosti staviaš atómovú bombu, ktorá zničí svet.“

„Nechápem, ako by to mohlo mať niečo spoločné s reálnym svetom. Sme predsa v inej dimenzii, nie?“ namietol mág.
„Vedie sem ešte iná cesta, ktorá neprechádza cez Oko lesa,“ vysvetlil mu Nimrod. „Tento svet je prepojený s naším. To znamená, že rovnaké nebezpečenstvo hrozí obom naraz.“

Macreeby sa teatrálne pozrel na hodinky. „Čo ti už na to povedať, Nimrod? Bolo to fascinujúce. Naozaj. Hrozne rád by som si s tebou ešte poklebetil, ale už musím bežať. Vieš, čaká ma Dybbuk. Potrebuje ten posledný medailón.“

Nato sa zvrtol a odišiel.
„Nemôžeme ho nechať dokončiť ten rituál!“ vyhlásil Nimrod, keď sledovali, ako Macreeby sťažka stúpa do kopca smerom k stratenému mestu Paititi.
„Ale ako mu v tom zabránime?“ zastonal Groanin. „Cez tie ohavné aspidistry sa nedostaneme, a ako ste sám vraveli, svoju moc nemôžete použiť bez toho, aby napáchala viac škody ako úžitku.“ Nešťastne pokrútil hlavou. „To ma na vás džinoch vždy najviac zlostilo. Zakaždým, keď tie svoje schopnosti ale fakt vážne potrebujete, ich z nejakého dôvodu nemáte. Ani by som nespočítal, koľkokrát sa to už stalo.“

„Buďuž ticho!“ okríkol ho Nimrod.
„Áno, pane.“

„Musím to risknúť,“ pokračoval Nimrod. „Tak sa na to pozrime. Keby som chcel trebárs kávu, čo by som si želal?“

„Čaj?“ navrhol komorník.
„QWERTYUIOP!“ povedal Nimrod a na chodníku pred nimi sa objavilo vedro blata.
Groanin doň namočil prst a oblizol ho. „Nuž,“ povedal, „je s dvoma kockami cukru, presne ako to máte rád, pane.“

„Nechápem, ako nám to pomôže,“ ozval sa John.
„Bol to len pokus,“ odvrkol mu strýko podráždene. „Pokus s opačným želaním. Želal som si kávu, aby som dostal čaj.“

„Ale nevyšlo to,“ skonštatoval chlapec.
„Takže keby si chcel mačku,“ povedala Philippa, „mal by si si želať psa alebo myš?“

„Vidím, že ty to už chápeš,“ povedal jej Nimrod.
Sarkasticky sa usmiala na brata, aby zdôraznila, že pochopila niečo, čo on nie.
„Problém je v tom, ako správne zafixovať v popredí mysle vec, ktorú nechceš, keď v jej hĺbke stále máta vec, ktorú chceš.“

„Už to vyriešte, dofrasa!“ vrčal komorník. „Ak môžete.“

„S tou šachovou figúrkou sa ti to podarilo,“ pripomenula strýkovi Philippa.
„Išlo totiž o najľahšie zo všetkých opačných želaní,“ vysvetlil jej. „Predstava čiernej má v sebe už od začiatku takpovediac zabudovanú bielu. Najmä v šachu. Biela šachová figúrka je vlastne ešte belšia, keď j u dáme do vzťahu k čiernej.“

Groanin rozhodil ruky a s prehnaným zúfalstvom si ich nechal plesnúť na lysé temeno. „Kým vyriešite lingvistiku tohto všetkého, Virgil Macreeby bude fuč,“ stonal. „A my tiež, ak dostane mož‘ nosť použiť aj tretí medailón.“

Philippa dupla zlatým opätkom po žltom kameni a horský vzduch naplnila silná vôňa jahôd.
„Privádza ma to do zúrivosti,“ vyhlásila a zaskočené si uvedomila, že aj v ústach má výraznú chuť po jahodách. Opäť dupla, ibaže teraz s celkom iným pocitom, najmä pod sebou. Keď sa tam pozrela, zistila, že už nestojí na žltom kamennom chodníku, ale na rozpleštenom tele Virgila Macreebyho, ktorý pod ňou stonal ako americký futbalista po mimoriadne úspešnom zákroku súperových obrancov.
Zlatý medailón, ktorý predtým držal v tučných prstoch, sa nezadržateľne kotúľal k miestu, kde stál Nimrod s ostatnými – k miestu, kde ani nie pred piatimi sekundami stála aj Philippa.
„Je to čoraz lepšejšie,“ vyhlásila natoľko zaskočená tým, čo sa stalo, že celkom zabudla na správne stupňovanie.
Nimrod zobral zo zeme ligotavý medailón a strčil si ho do vrecka.
Philippa sa naňho pozrela. Keď sa ich pohľady napokon stretli, iba nechápavo rozhodila rukami, akoby chcela povedať, že fakt netuší, prečo je tam, keď ešte pred pár sekundami bola spolu s ostatnými na druhej strane.
Nimrod s obavami vykročil jej smerom, hneď však musel zastať, lebo jedna z rastlín obrátila ružový kvet jeho smerom. Hneď nato po ňom vystrelila jedovaté vlákno. Nedosiahlo až k nemu, bolo však nad slnko jasnejšie, že to mala v úmysle. Okolo tých rastlinných upírov sa jednoducho nedalo len tak prejsť. Aspoň nie spôsobom, ktorý by Philippa vedela nejako rozumne objasniť.
„Ako len neznášam tie beštie!“ Hnevlivo dupla na Virgila Macreebyho a vo vzduchu aj na jazyku opäť zacítila jahody.
„Au!“ zakvičal mág. „Auauauauau!“

Tentoraz ostala, kde bola. Namiesto nej sa premiestnili jedovaté rastliny. Presnejšie povedané, premiestnili sa nevedno kam. Všetky proste zmizli. V jednej chvíli tam boli a hneď potom po nich neostalo ani stopy. Nič viac, nič menej.
Nimroda a ostatných to poriadne zaskočilo, opatrne však vykročili po chodníku k nej.
„Ehm… Čo sa stalo?“ spýtal sa jej brat.
„Neviem,“ odvetila. „Viem len toľko, že to nebolo džinovské želanie. Nevyslovila som spúšťacie slovo, ale aj tak sa z nejakého dôvodu stalo presne to, čo som chcela.“

„Zlez zo mňa!“ stonal Macreeby „Zadusím sa!“

Pozrela si pod nohy a zistila, že pod nimi má ešte stále toho Angličana. Vo vzduchu sa vznášala silná vôňa jahôd.
„Čo je to za pach?“ vyzvedala Zadie.
„Jahody,“ odvetila Philippa a zostúpila z Macreebyho opancierovaného chrbta. „Keď dupnem, vôňa jahôd z mojich topánok neviem prečo zosilnie.“

„Myslím, že nielen to,“ povedal Nimrod a čupol si k nej, aby sa mohol lepšie pozrieť na topánky. „Myslím, že Kublajchán ti dal celostné črievice.“

„Celostné?“ zopakoval Groanin nechápavo.
„Áno, celostné,“ zdôraznil Nimrod. „Už som o nich počul, ale ešte som žiadne nevidel. Číňania im určite hovorili inak, ale my ich voláme ‚celostné’. Hovorí sa, že keď si ich džin obuje, celok sa stane niečím viac ako iba súčtom častí. Jeho skutočné želania sa plnia spontánne, bez formálneho postupu. Stačí si niečo dosť silne pomyslieť, a tá myšlienka sa okamžite zhmotní do reality. Tak funguje nadvláda mysle nad hmotou. Tie topánky majú ohromnú moc.“

„A ja som si myslela, že to je skrátka pekná obuv,“ vzdychla si Philippa.
„Ak sú také mocné,“ navrhol John, „možno by bolo lepšie, keby si si ich hneď aj vyzula. Aspoň teda, kým sa ich nenaučíš lepšie ovládať.“

„Asi máš pravdu,“ prikývla. „Ale čo Dybbuk? Nemali by sme… Nemali by sme ho zastaviť alebo také čosi?“

„Nemusíme,“ povedal jej Nimrod. „Bez tretieho medailónu nemôže vyvolať atómový výbuch.“

„Chcete povedať, že tie reči o atómových bombách boli pravda?“ zdesil sa Macreeby, ktorý medzičasom vstal a šúchal si boľavé plecia.
„Stopercentná,“ uistil ho Nimrod. „Ti Cosi skutočne túžil zničiť konkvistadorov, tak ako sľúbil Manco Capac.“

„Čudné, že sme ho už nikdy nevideli,“ poznamenal John. „No, ja určite,“ povedal Macreeby a tlmene sa zasmial. „Aha! Jasné. Tým sa vysvetľuje ten hríb. Na dverách rituálnej siene v Paititi je vyrytý veľký hríb. Až doteraz som si myslel, že je to proste ich posvätná huba, mäso bohov teonanactl. Ale teraz už bez žartov – fakt si myslíte, že som tam skladal atómku?“

„Veru tak, myslím,“ odvetil Nimrod. „Na dverách tej rituálnej siene nie je posvätná huba, ale atómový hríb – taký, aký vídať po nukleárnom výbuchu.“

Macreeby zahvízdal. „A tak som sa snažil… privodiť si záhubu.“

„A nielen sebe, Virgil,“ pripomenul mu Nimrod. „Keby išlo len o teba, nebola by to až taká škoda. Keďže však hrozilo zničenie celej zemskej pologule, museli sme s tým niečo robiť.“ Groanin mágovi vlepil jednu poza uši. „Tvoj problém, Virgil Macreeby, je v tom, že máš všetkých za rovnakých podliakov ako si ty sám,“ povedal mu. „Ty hnusák hnusný! Neželaj si ma, ak sa niečo stane ich otcovi!“

„Aha. Pravdaže. Pozrite sa, mohol by som zavolať svojim ľuďom,“ navrhol Macreeby. „Stačí, ak mi dáte satelitný telefón. Svoj som nechal v Paititi.“

Philippa dupla nohou v zlatej topánke a podala mu telefón. Vystrašene – až teraz si začínal uvedomovať, akú má to dievča obrovskú moc – ho prijal a vyťukal doň číslo. „Ehm… Koľko je v New Yorku hodín?“ spýtal sa.
„To je divné,“ povedal John. „Zastali mi hodinky“

„Aj mne,“ dodal Groanin.
„Ehm… Ten telefón nefunguje,“ ozval sa Macreeby.
Nimrod sa naň pozrel a pokrútil hlavou.
„Možno je to tými celostnými črievicami,“ usúdila Philippa.
„Možno,“ pripustil Nimrod.
„Pozrite sa,“ povedal Macreeby, „je to iba taký nápad, ale mladý Dybbuk nepatrí k najtrpezlivejším chlapcom na svete, však? Vlastne by som povedal, že je dosť impulzívny, až tak trocha svojhlavý. A to už nehovorím o jeho zanovitosti.“

„To je celý on,“ súhlasil Groanin.
„Spomínam to preto, lebo kým som sa vrátil z Paititi po tretí medailón, Buck sa ma pýtal, či by nemohol dokončiť rituál aj bez neho. Pravdaže, hovoril som mu, že je to vylúčené. Ešteže som mu v tom zabránil, no nie? Pravdaže, nepočul to rád. Vlastne ho to dosť hnevalo.“

„Ty si mu ukázal, ako to urobiť?“ hneval sa Nimrod.
„Detaily rituálu kutumunkiču boli rozpísané na dverách siene,“ odvetil Macreeby. „Ja som ich len prečítal. Neukazoval som mu nič, čo si nemohol prečítať aj sám. Ale teraz mi napadá, čo by sa asi tak stalo, keby ma jednoducho neposlúchol a spustil uránovú tyč trubicou do uránovej hory, kde ju už čakajú prvé dve slzy Slnka.“

„Urán v skale by sa začal štiepiť,“ povedal Nimrod. „Nenastala by však nukleárna explózia. Výsledkom by bola iba veľmi silná rádioaktivita.“

Macreeby vystrúhal bolestnú grimasu. „Nemohla by práve ona vysvetľovať, prečo mi nefunguje telefón? Nemohla spôsobiť, že vám zastali hodinky?“

„Do lampy, veď ty máš pravdu!“ zahromžil Nimrod. „Elektromagnetické žiarenie! Kiežby sme mali Geigerov-Mullerov počítač.“

„Myslíš prístroj na meranie radiácie?“ spýtal sa John.
„Myslíš takýto?“ Philippa dupla a podala Nimrodovi elektrickú skrinku jahodovej farby s ciferníkom a ružovkastou trubicou veľkou asi ako vábnička na kačky.
„To je on,“ potešil sa Nimrod. „To je Geigerov-Mullerov počítač.“ Zobral si ho od Philippy, zapol ho a natrčil trubičku do vzduchu. Ručička na ciferníku okamžite preskočila na druhý koniec škály, a to meral iba žiarenie pozadia. Pokrútil hlavou a takmer si rozhrýzol peru.
„Ten hlupák,“ vrčal. „Ten malý idiot!“

„Chceš povedať, že to urobil?“ Macreeby sa bleskovo postavil a objal rukami, akoby mu bola odrazu zima. Vystrašene sa pritom obzeral na všetky strany. „Božemôj, čo som to urobil?“

„Musel to spraviť aj bez medailónu z polónia,“ povedal Nimrod. „A my odtiaľto musíme okamžite zmiznúť. Čím skôr, tým lepšie.“

„Ojoj,“ nariekal Mág.
Groanin si tlmene odkašlal. „Ujasnime si jednu vec,“ začal. „Chcete povedať, že po tom, čo sme prešli tisíce kilometrov – nehovoriac už o tom, ako sme prežili útoky lovcov lebiek, ozrutných stonožiek a čojaviemčoho ešte – sa nakoniec do strateného mesta Paititi ani nepozrieme?“

„Bohužiaľ, je to tak, milý môj,“ odvetil Nimrod. „Radiácia je čudesná vec. Nemôžeš ju vidieť, ale vie ťa veľmi spoľahlivo zabiť. Aj teraz je už možno pre nás neskoro.“

„Ale čo Buck?“ namietol John. „Nemôžeme ho nechať v Paititi! Musíme poňho zájsť. Musíme ho zachrániť a odviezť domov.“

„Obávam sa, že niečo také je absolútne vylúčené,“ povedal mu strýko. „Musíme okamžite odísť, inak možno neodídeme vôbec nikdy. Ľutujem, ale aj tak mu asi nemáme ako pomôcť. Možno nestihneme zachrániť ani samých seba.“
Philippa dupla nohou v zlatej topánke. „Nie!“ zvolala. „Nie, nie a nie!“

Jej hlas znel čudne, pretože sa nachádzali v betónovom bunkri so stenami vyloženými olovom, ktorý za sekundu vytvorili jej celostné črievice. V škole videla projekt o studenej vojne a vedela, aké sa v tom čase stavali protiatómové kryty. Mala pocit, že tento sa s nimi zhoduje do najmenších detailov – pravdaže, ak nerátala farbu. Protiatómové kryty celkom určite neboli jahodové, no ona sa tých jahôd akosi nevedela zbaviť. Aspoň teda celý kryt ladil s polopriesvitnými jahodovými skafandrami proti radiácii, ktoré mali všetci na sebe, nehovoriac už o viacerých miskách jahôd, ktoré tam rozmiestnila pre prípad, že by niekoho prepadol hlad. No a v neposlednom rade ladil aj s jahodovými záclonkami na oknách s oloveným sklom.
„John má pravdu,“ povedala. „Nemôžeme ho tam nechať. Počkajte tu, prosím. Majte trpezlivosť. Myslím, že za týmito stenami ste všetci v bezpečí. Je tu dekontaminačná komora, funkčné vzduchové filtre a aj veľmi pohodlná obývačka s televízorom a knižnicou. A chladničkou. Bohužiaľ, Groanin, sú v nej v podstate len jahody.“

„Ale prečo musí byť všetko ružové?“ sťažoval sa John cez jahodový kryt svojho skafandra. „Všetko, čo vyrobíš, je večne len ružové. Vieš, ako sa staviam k ružovej, Philippa. Nemohla si mi aspoň oblečenie vyrobiť žlté alebo modré?“

„Nie je ružové,“ ohradila sa. „Je jahodové.“ Netrpezlivo k tomu pokrútila hlavou. „A na hlúposti nemám čas. Musím ísť po Dybbuka.“

Pozrela sa na strýka, ktorý prikývol a objal ju tak nežne, ako im len dovolili skafandre s vnútorným obehom vzduchu.
„Daj si pozor, prosím,“ povedal jej.
DVADSIATA SIEDMA KAPITOLA
ROZŠTIEPENÁ OSOBNOSŤ
Dybbuk si krátil čakanie na Macreebyho a posledný medailón tým, že sa prezliekal do inkských šiat, ktoré našiel v Paititi, a zaháňal sa po imaginárnych nepriateľoch vojnovou sekerou. Nebola veľmi ostrá. Vlastne ani ostatné inkské sekery a kopije neboli veľmi ostré, takže už celkom chápal, ako mohli Španieli tak ľahko dobyť celú Južnú Ameriku. Inkské zbrane nestáli za nič.
Jedna, ktorá sa mu celkom pozdávala, bola medená guľa s ôsmimi hrotmi. Visela na krátkom porisku. Na pohľad bola až smiešne primitívna, no nepochyboval, že sa ňou dá parádne rozbiť hlava. Na druhej strane však mal pocit, že ani ona nestačila na prerazenie španielskeho brnenia. Nečudo, že Ti Čosi hľadal proti Španielom nejakú silnejšiu zbraň.
Keď ho prestala baviť, skúsil prak a šťastných pätnásť minút ním strieľal kamene veľkosti vajec do hlavy akéhosi boha vytesaného so steny. Celkom sa mu darilo. Jeho bezdôvodný vandalizmus takmer úplne vymazal tej prastarej postave tvár.
Potom sa začal obzerať, čo by ešte zničil, a narazil na luk. Celkom slušne sa zabavil strieľaním do štítu a hrudného panciera, aký si Macreeby zobral na ochranu pred krvilačnými rastlinami. Rýchlo pritom pochopil, že ani jedno, ani druhé človeka pred šípom neuchráni.
Ako to potom asi tak obstojí proti jedovatým rastlinám?
Aby si na to našiel odpoveď, vrátil sa do kupoly a znova si prezrel mágov ruksak – ten, ktorý zasiahol ostrý koniec vlákna jednej z rastlín. Prekvapene pritom zistil, že organická strela prerazila pevnú látku ruksaka aj veľkú časť jeho obsahu vrátane plechovky na tabak. Práve to – diera v plechovej škatuľke – ho presvedčilo, že nemá význam čakať na Macreebyho návrat.
„Chudák starý,“ povedal nahlas, lebo hlboké ticho v Paititi mu už začínalo liezť na nervy. „Dofrasa, tie šípy museli byť ostrejšie a tvrdšie, ako sme mysleli.“

V tomto sa však mýlil. Dieru v mágovej dóze nespôsobil ostrý šľahúň rastliny, ale Angličanov švajčiarsky armádny nôž, na ktorý pri páde narazila jej plechová stena.
Netrpezlivo sa pozrel na zlaté hodinky – zrejme poslednú vec z aféry okolo Jonathana Tarota, ktorú ešte nepredal – a povedal si, že Macreeby už veru poriadne mešká.
„Ten tučný lenivý debil mal byť už dávno späť,“ vrčal.
Aj v tomto sa mýlil. Cesta ku krvilačným rastlinám trvala hodinu a cesta naspäť takisto, no Macreeby bol preč iba deväťdesiat minút.
Trpko sa usmial. „Je to jasné. Už je po ňom. Chudák starý Macreeby. Ale moment! Nie! Chudák starý ja! Teraz je všetko iba na mne.“

Posadil sa do tureckého sedu pred reliéfom, ktorý mu ešte pred chvíľou slúžil ako cvičný terč. Niekoľko minút tam zvažoval možnosť, že pôjde po ten medailón sám, a vymýšľal najrôznejšie dôvody, prečo to nie je dobrý nápad.
„Po prvé, je to celkom jednoznačne nebezpečné,“ vravel si polohlasne. „Ak to zabilo Macreebyho, mohlo by aj mňa. S tými rastlinami nie sú žarty. Sú smrteľne jedovaté. Po druhé, ak Macreeby nie je mŕtvy, ale iba ranený, potom by som mu možno musel pomáhať, čo by bol dosť problém, lebo je priťažký na to, aby som ho niesol, a aj tak neviem, ako sa používajú veci z jeho lekárničky To sú dva veľmi dobré dôvody“

Ponad hrebeň, na ktorom ležalo Paititi, prechádzali mraky a vrhali na prastarú zem bájneho mesta čudesné krivolaké tiene. Vysoko na nebi krúžil kondor, ibaže Dybbuk si myslel, že je to sup, ktorý si robí chútky na jeho telo, až tam zahynie. Mimovoľne ho striaslo.
„Tretím dôvodom môže byť to, že je tu zima, to mesto mi naháňa strach a nechce sa mi tu ostávať, takže čím skôr dokončím rituál a vypadnem, tým lepšie. To ticho mi už fakt lezie na nervy. Naozaj nerád by som tu ostal až do tmy.“ Hodil do postavy na stene ďalší kameň. „Nechápem, ako tu vydržíš, kamoško.“

„Po štvrté, Macreeby bol hrozne prieberčivý a všetko chcel vždy robiť úplne presne podľa návodu – aj keď sa v mnohých situáciách vôbec nič nestane, keď si trocha zjednodušíme postup. Mám s tým bohaté skúsenosti. Vlastne mi tým už liezol na nervy. Z e nemáme tretí medailón? No a čo? To ešte neznamená, že by sme sa bez neho nezaobišli. Ak je ten rituál naozaj taký silný, ako sa hovorí, potom jednoducho neverím, že by jeden sprostý kotúčik zo zlata mohol znamenať bohvieaký rozdiel.“

Na zem padol ďalší tieň, tentoraz však mal tvar ľudskej postavy. Dybbuk si myslel, že sa vracia Macreeby, a zaplavili ho protichodné emócie. Na jednej strane bol rád, že sa mág vrátil, lebo tam nechcel byť sám, no na druhej sa už aj tak nevedel dočkať chvíle, keď sa ho opäť zbaví.
„Ale ti to trvalo!“ oboril sa naňho. „Máš ho? Našiel si ten medailón?“

Nato zdvihol zrak k postave, z ktorej proti slnku videl iba siluetu. Neodpovedala mu. Zdalo sa mu, že má oblečený plášť z peria.
Bleskovo vyskočil na nohy. Nebol to Macreeby ale niekto celkom iný – niekto alebo niečo desivé. Bol to Inka celkom ako ten na stene. Aj jeho tvár bola zničená, nie však od kameňov z Dybbukovho praku. Zničil ju najhorší zo všetkých vandalov – samotný čas. To hrozivé zjavenie bol polonahý mumifikovaný chlap so zvyškami kože na lebke, s akýmsi materiálom v nozdrách, ktorým ho balzamovali dávno mŕtvi rovesníci, a ušami ako otázniky. Aj tie mal zapchaté, aby mu z hlavy nevytiekla akási hnilobná tekutina. Na hornej čeľusti mu bolo vidieť zopár zubov a pod prepadnutými viečkami sa stále pohybovalo čosi živé ako dve zlaté rybky v dvoch nádobách s kalnou vodou.
Dybbuk pred ním inštinktívne ustúpil, lebo si uvedomil, že to musí byť Manco Capac – ten Manco Capac, ktorého múmia bola takmer sto rokov vystavená v Peabodyho múzeu ako dar od bádateľa a vykrádača hrobov Hirama Binghama.
„To som hovoril s vami?“ spýtal sa chlapec nervózne. „Ak áno, tak potom sa ospravedlňujem. Nechcel som uraziť vás ani váš ľud. Aj ja som džin ako vy, ibaže som stratil všetku moc. Preto som tu. Chcem dokončiť rituál kutumunkiču a získať ju naspäť. Aj vy ste to tak urobili, nemám pravdu?“

„Ako vidím, dvojčatá už dorazili,“ povedala postava. „Dvojčatá?“ Dybbuk sa pozrel na všetky strany. „Tie tu ešte nie sú, nie?“

„Ty, chlapče,“ syčal Manco Capac. „Ty si dvojčatá. Dvaja v jednom tele. Akoby si to nevedel.“

„Mýlite sa.“ Dybbuk stále ustupoval pred Capacovou múmiou. „Takže, viete… Rád som vás spoznal, ale teraz už radšej dokončím, pre čo som prišiel, a zase pôjdem, dobre?“

Naozaj túžil dostať sa z Paititi čo najskôr, takže vbehol do kupoly a zobral do ruky ťažkú tyč. Okrem zhonu pritom cítil aj tak trocha úctu. Potlačil strach a vyniesol tú vec po schodoch. Hore skontroloval mechanizmus celkom ako pred ním Macreeby a zasunul tyč do zlatej rúry Aj on musel obdivovať, akí boli starí Inkovia presní a ako dokonale vedeli opracovať drahé aj farebné kovy V jeho myšlienkach momentálne prevládal najmä strach z Manca Capaca a očakávanie toho, čo sa chystal urobiť – čím sa chystal stať. Bude to fungovať? Pomôže mu uvoľnená energia a teplo získať naspäť džinovské schopnosti, alebo ho to zahubí? Bol ochotný to riskovať. Čo iné už mohol robiť? Utrel si pot z ruky a chytil figúrku s bohom, že ju otočí o deväťdesiat stupňov.
V tej chvíli ho zastavil hlas, ktorý dobre poznal.
„Kým to urobíš, mladý Dybbuk, zváž moju radu: lepší vrabec v hrsti ako holub na streche.“

Obrátil sa smerom, odkiaľ prichádzal ten známy hlas. Obzeral sa po jeho majiteľovi, aj keď v hĺbke duše už dávno vedel, kto to je.
Bol to majster Rakšasas.
Presnejšie povedané, bola to priesvitná, takmer neviditeľná podoba toho, čo kedysi bývalo majstrom Rakšasasom. Ani nie duch osoby ako skôr duch myšlienky, ktorú tá osoba mala, keď ešte existovala – myšlienky, že Dybbuk bude raz potrebovať múdru otcovskú radu, ktorej sa sotva dočká od svojho pravého otca Iblisa.
„Majster Rakšasas,“ vzdychol Dybbuk. „Najprv Manco Capac a teraz vy. Začína to tu vyzerať ako na maturitnom stretnutí mátoh a strašidiel.“

„Počul som, ako si sa rozprával s tou starou sušienkou. Aj on začínal ako slušný džin. Bohužiaľ, priveľa času s jeho dušou narobilo nepekné veci.“

„Ja ho dosť obdivujem,“ pripustil Dybbuk.
„Ešte sa nenašla prašivá ovca, čo by netúžila po spriaznenej duši.“

„Čo tu vlastne chcete?“ spýtal sa chlapec. „Myslel som, že ste mŕtvy“

„Nie natoľko, aby som si nenašiel trochu času a nezastavil sa tu zabrzdiť ťa skôr, ako zahodíš vlastný život, ty trpáčik,“ odvetil starý džin. „Nie je ľahké byť dieťaťom zázračnej lampy, keď ti vyhasne oheň. Keď sme sa pred rokmi videli prvý raz, rozhodol som sa pridať k dvojčatám Johnovi a Philippe aj k tebe umelú verziu svojej osoby. Ber to ako istú formu nahraného odkazu. Alebo ako svedomie, ak chceš. V momente najväčšej osobnej krízy som sa vám chystal zjaviť ako súkromný radca. Iste so mnou súhlasíš, že šepot do ucha vie byť silnejší ako krik z najvyššej hory. Tak či onak, moja rada pre teba, chlapče, znie: možno už nemáš svoju moc, ale ešte stále máš svoj život. Ak otočíš tým inkským bohom a vypustíš tú tyč, budeš to ľutovať do smrti – ak sa jej vôbec dožiješ.“

Dybbuk si vzdychol. „Je to jediný spôsob, ako získať naspäť džinovské schopnosti. Nemôžem žiť ako mundánec. Fakt nie. Skúšal som to. Nechápem, ako niekto dokáže viesť taký otrasný život. Preto mi urobte láskavosť, majster Rakšasas, a choďte preč.“

„Mlkve ústa sa sladko počúvajú, o tom niet nijakých pochýb. Ak si pripravený veriť tomu, potom si ešte väčší chumaj, ako som si myslel. Počúvaj ma, chlapče. Počúvaj ma, Buck. Keď starý kohút kikiríka, mladý sa učí. Chceš naspäť svoju moc? Toto nie je spôsob, ako ju získať. Časom sa ti naskytne lepšia príležitosť. Sľubujem.“

Dybbuk iba pokrútil hlavou. „Akú váhu majú tvoje sľuby? Veď ani nie si skutočný.“

„Si ty ale tvrdohlavý, Dybbuk Sachertorte,“ povedal Rakšasas. „Máš jazyk ako zmija, veru tak. Celkom ako tvoj otec. Ale napriek tomu vieš, že ti hovorím iba to, čo v hĺbke duše chápeš aj sám. To, že robíš obrovskú chybu.“

„Tak to bude moja chyba,“ odvrkol Dybbuk trucovito. „Nikoho iného, iba moja.“

„Ďalšia z dlhého radu tvojich chýb.“

„Mám právo robiť vlastné chyby,“ trval na svojom Dybbuk. „Nepochybne – pre lišiaka niet lepšieho radcu ako on sám.“ Starý džin si vzdychol a pokrútil hlavou. „Počúvaj ma, môj mladý priateľ. Na nohách nemáš topánky, tak načo potrebuješ nosiť dáždnik? Vykašli sa na ten nápad. Dopadne zle pre teba aj pre tvoje druhé ja.“

„Moje druhé ja?“ Dybbuk pokrčil plecami. „Ako to myslíte?“

„Nielen atómy sa môžu štiepiť, Dybbuk.“

Chlapec vydal zvuk ako pokazený fagot a vyvrátil oči. „Buck,“ povedal. „Iba Buck, dobre?“ Bolo to naposledy, čo mohol vysloviť túto vetu.
„Stáva sa to aj ľuďom,“ pokračoval majster Rakšasas. „Muž môže v riadnom vetre prísť o viac ako o klobúk.“

„Pozrite sa, nechápem, prečo sa so mnou otravujete,“ povedal Dybbuk. „Nie som ten, za ktorého ma máte.“

„Keby som si nemyslel, že je v tebe aj dobro, Buck, nebol by som tu. Taká je pravda. V každom je dobro aj zlo a pre teba to platí dvojnásobne.“

„Prečo by mi malo záležať na tom, aby som bol dobrý?“ namietol Dybbuk. „Práve tá dobrá časť môjho ja ma oslabuje. Keby nie tej, stále by som mal džinovskú moc. Bol som na ľudí pridobrý, snažil som sa ich zabaviť a dostalo ma to až sem.“
„To je nezmysel a ty to vieš.“

„Napočítam do troch a potom otočím hlavicou tej tyče,“ oznámil Dybbuk.
„Ak narátaš do troch, už nikdy nenarátaš do piatich, počuješ?“

„Jeden.“

„Uvoľníš celkom inú energiu, Dybbuk. Nebude sa ti páčiť, čo s tebou urobí.“

„Dva.“

„Aj sám svetlonos, syn úsvitu, ranná hviezda – upadol, prišiel o svoju slávu a celú večnosť sa nenávidel.“

„Tri.“

„Budeš sa za to nenávidieť.“

„Ja sa nenávidím už teraz,“ odvrkol Dybbuk a otočil hlavou vytŕčajúcou z potrubia. Mechanizmus v inkskom bohovi ticho cvakol a pozlátená uránová tyč spadla do hlbín hory žltého kameňa. Potom sa sarkasticky usmial na Rakšasasa: „Dokonané jest.“

Tieň starého džina ticho prikývol. „Nuž, skúsil som to,“ povedal. „Ale je isté, že dávať rady hlupákovi je ako hádzať perly sviniam. Už ťa viac nebudem obťažovať.“

S týmito slovami sa vyparil.
„Myslel som, že už nikdy nevypadne,“ vrčal Dybbuk.
Jednu ruku držal na hlavici uránovej tyče, tá však už letela potrubím, takže nemalo význam držaťjej uvoľnený koniec. Prešlo niekoľko sekúnd. Dybbuk si nebol istý, či sa vôbec niečo stalo, a tak zobral baterku, aby sa mohol pozrieť do hlbín atómovej skaly.
O sekundu neskôr ho zaliala vlna energie a s ňou aj nová nádej. Niečo sa dialo. Nedalo sa to poprieť.
Na moment mu až prišlo zle od žalúdka, rýchlo to však ustalo a zanechalo po sebe pocit čohosi nového a sladkého. Prvý v sebe videl to, čím už nebol. Prvý raz nebol slabý, dezorientovaný a zväzovaný putami priateľstva, záväzkov a slušnosti.
Všetko to slabé sa zhmotnilo v osobe, ktorá od neho odstúpila.
On sám bol nekonečne silnejší a ani v najmenšom mu nezáležalo na dobre či zle. Prvý raz v živote cítil, že je skazený, miliónkrát skazenejší, ako sa kedy odvážil snívať.
Druhý Dybbuk – dobrý Dybbuk – zatiaľ stál krok od neho a tvár mal skrivenú od hrôzy z toho, čo videl. Preňho už mohol byť iba predmetom výsmechu a pohŕdania.
Vo chvíli, keď sa druhý Dybbuk zosypal na zem, zlý Dybbuk vystrel mocné ramená a nechal sa objať predstavou vlastnej skazenosti. Zalievala ho horúčavou ako žeravá sprcha.
Sekundu nato sa v kupole Paititi objavila Philippa v protiradiačnom skafandri. Zmerala radiáciu strateného inkského mesta a takmer skríkla od údesu. Intenzita žiarenia presahovala merateľné hodnoty. Ešte hroznejšie bolo, že tam nenašla jedného Dybbuka, ale dvoch. Bolo to, akoby sa aj on rozštiepil spolu s atómami uránu, ktorých vražednú silu sa pokúšal rozpútať.
Jeden z tých dvoch chlapcov – Dybbuk, v ktorom poľahky spoznala starého priateľa – ležal na zemi a chúlil sa vo víchrici neutrónov uránu, ktorá zúrila v kupole. Vyzeral na smrť vyčerpaný. Jeho pleť mala mŕtvolné sivý nádych a v rukách zvieral chumáče svojich čiernych vlasov. Philippa inštinktívne vedela, že je na pokraji smrti. Aj by sa bola k nemu rozbehla, aby ho aspoň utešila, ale bránil jej v tom druhý Dybbuk.
Tento Dybbuk bol živšou a nepomerne zdravšou verziou chlapca na zemi. Bol vyšší, silnejší a starší ako jeho náprotivok. Aj oveľa krutejší. V tvári sa mu tak jasne zračilo zlo, že Philippa si prvý raz uvedomila, ako veľmi sa podobá na svojho otca Iblisa. Cítila, že ju nepustí k dobrému Dybbukovi, a tak sa radšej držala ďalej od oboch.
„Buck,“ ozvala sa, „čo si to so sebou urobil?“

„Uvedomil som si, kto v skutočnosti som.“ Druhý Dybbuk sa tlmene zasmial „Objavil som svoje pravé ja. Prevzal som moc od svojej druhej polovice. Síce neskoro, ale predsa.“
„S tebou sa nerozprávam,“ oznámila mu. „Hovorím s tým druhým Dybbukom. S dobrým Dybbukom. Hovorím s tebou, Buck. To som ja, Philippa. Počuješ ma? Pomôžem ti, ak smiem.“
„Preňho je už neskoro,“ povedal jej prvý, zlý Dybbuk. „Malo by to byť jasné už na prvý pohľad. Aj tebe, Philippa.“
„Buck,“ nevzdávala to. „Počúvaj ma, Buck. Poď ku mne. Pomôžem ti, ak mi to dovolíš.“
„Zbytočne strácaš čas,“ smial sa Dybbuk.
Odmlčala sa, hľadajúc v duchu niečo, čo by zomierajúcemu chlapcovi dodalo sily. „Mysli na svoju sestru Faustinu, Buck. A na mamu. Nechaj ma, nech ti pomôžem – aspoň pre ne, ak pre nič iné. Mysli na to, ako ťa ľúbia.“
„Láska,“ odfrkol si Dybbuk, no chlapec na zemi z posledných síl zdvihol hlavu a pozrel sa pred seba, akoby už nič nevidel. „Phil?“ zachripel. „Si to ty? Pomôž mi, prosím.“
„S tebou je už amen,“ oznámil mu Dybbuk. „Moje meno je Dybbuk. To som ja. Zlomyseľný, odvrátený, vymknutý. Ako rozštiepený atóm. Vždy som mal byť práve taký. Dobro ti nič nevynesie. Nijaké uznanie ani slávu. Ľudia si akurát povedia, že si slaboch. Nie, dôležitá je vždy len sila. Nemilosrdná moc.“ „Nepočúvaj, ho, Buck!“ volala Philippa. „Ešte stále ho môžeš poraziť! Ešte stále môžeš vyhrať nad jeho zlom!“ Natiahla k nemu ruky. „Poď so mnou. Pomôžem ti. Moja moc je väčšia ako jeho. Dybbuk to vie – preto sa neodváži prísť bližšie.“

„Tvoja moc je naozaj väčšia ako moja,“ pripustil Dybbuk a pritlačil Buckovi nohu na plecia. „Ale moja je oveľa väčšia ako jeho.“ S týmito slovami rozdrvil všetko, čo v ňom kedy bolo dobré.
„Tak,“ vyhlásil „Spokojná? Myslím, že si ma prinútila, aby som ho zabil Ojoj. Ajaj. Au, au. Ach, ja úbohý.“

Zdalo sa, že tým ešte viac zosilnel.
Teraz, keď mu už vôbec neprekážala jeho dobrá polovica, odrazu cítil, ako ho zaplavuje obnovená džinovská moc. Vlastne sa cítil oveľa silnejší ako kedykoľvek predtým – akoby jeho dobrá polovica doteraz obmedzovala jeho extrémne zlé ja. Ako tá najtrápnejšia vec na ľuďoch: to, čomu mundánci hovoria svedomie.
Zároveň tušil, že Buck zrejme vždy vedel, kto a čo v skutočnosti je Dybbuk. Musel si veľmi bolestne uvedomovať, že Dybbuk je presne rovnaký gauner ako jeho otec Iblis. Ba možno ešte horší. Teraz si napríklad spomenul, že Iblis sa v minulosti pokúsil Philippu zničiť, a bez váhania sa rozhodol dotiahnuť to do konca.
Až do tejto chvíle sa konfrontácii s Philippou vyhýbal, lebo cítil, že jej moc akýmsi tajomným spôsobom posilňujú tie jej čudné zlaté topánky. Teraz sa v ňom odrazu rozplynuli aj posledné zvyšky opatrnosti spolu s poslednými vľúdnymi myšlienkami v súvislosti s týmto dievčaťom. Celkom zabudol, koľkokrát mu Philippa v minulosti pomohla zo šlamastiky. Jednoducho zamrmlal svoje spúšťacie slovo a pokúsil sa sústrediť všetku svoju novú zlobu proti starej priateľke. Vari to nebola ona a jej sprostý brat John, kto uväznil jeho otca v nefritovom brnení kdesi v Číne? Za to zaplatí! Ukázal na oblohu nad Paititi.
„Želám si veľký čierny mrak,“ povedal.
Obloha v tej chvíli hrozivo stmavla a nad Philippinou hlavou sa objavil mrak veľký ako celé mesto.
„Želám si, aby z toho mraku vyletel obrovský blesk a poslal ju na večnosť!“ zreval Dybbuk.
O zlomok sekundy zasiahol vrchol kopca blesk väčší ako celá Amazonka. Skalnatý chrbát rozťal do hĺbky jedného metra a v strede zanechal dymiaci kráter, do ktorého by sa zmestil aj autobus. Philippe však neublížil. Kým mala na sebe zlaté črievice, bola totiž pod ochranou veľkého Kublajchána. Tesne pred hromom, ktorý znel ako zrážka dvoch vlakov v plnej rýchlosti, ju premiestnili presne tak ďaleko, aby sa jej nič nestalo.
„Prestaň!“ skríkla. „Prestaň, lebo ti tiež niečo urobím! Nie si jediný, kto tu dokáže takéto veci! Som rovnako silná ako ty. Silnejšia!“

Ani to poriadne nedopovedala a Dybbuk na ňu ďalším želaním zhodil obrovský balvan, ktorý ju minul iba o vlások. Keby ju bol trafil, rozmliaždil by ju na kašu.
Keď si uvedomila, že jej skutočne chce ublížiť, od hnevu a sklamania zadupala oboma nohami. Iba tam zbytočne strácala čas. Dybbuk bol pre dobro sveta stratený. Teraz to už videla celkom jasne. Toto pochopenie stačilo na to, aby sa v okamihu presunula do protiatómového krytu, kde nechala strýka, brata a priateľov – a Virgila Macreebyho.
„Na vysvetľovanie nie je čas,“ povedala a opäť dupla nohami v zlatých topánkach, takže v ďalšom okamihu sa už všetci nachádzali v tábore na druhej strane Oka lesa. Bahno tam práve vítal Mizeráka po návrate z cesty do dediny Xuanaciov a psa Hectora, ktorý sa im takmer stratil v dažďovom pralese.
Pre istotu znova zmerala jahodovým Geigerovým-Mullerovým počítačom radiáciu a uvoľnila sa až vo chvíli, keď videla, že je v norme. „Už si môžeme vyzliecť tie hlúpe skafandre,“ povedala.
„Bola si preč len zlomok sekundy,“ nadhodil John. „Čo sa stalo?“

„Viac, než dokážem povedať,“ odvetila. „Aspoň nateraz.“ Do očí sa jej nahrnuli slzy.
Nimrod jej nežne položil ruku na plece. „Povieš nám to neskôr,“ utešoval ju. „Keď sa na to budeš cítiť.“

Niekoľko hodín sedela dálej od ostatných a spamätúvala sa z hrozného zážitku. Keď sa nik nedíval, vykopala hlbokú jamu a zahrabala do nej celostné črievice.
Krátko nato za ňou prišiel John. „Povedz mi aspoň jedno,“ naliehal. „Je Dybbuk mŕtvy?“

„Nie,“ odvetila. „Áno.“

„Tak nie, alebo áno?“

Hlboko sa nad tým zamyslela a do očí sa jej znova natisli slzy. Vedela, že sa už do smrti nezbaví spomienky na to, čo videla v stratenom meste Paititi.
„Zvolil si cestu,“ povedala napokon. „Nerozumne.“

„Čo to znamená?“ nechápal John.
„Znamená to, že Buck, ako sme ho poznali, je mŕtvy. Teraz je tam iný Dybbuk. Zlý Dybbuk. Je plný zloby, presne ako jeho otec.“

„Toho som sa bál,“ povedal Nimrod.
„Aj ja,“ prikývol John a smutne odišiel.
„Mali by sme zavolať domov,“ navrhla Philippa.
„Už som tam volal,“ povedal jej strýko. „Váš otec je zachránený. Je doma s vašou mamou.“

„Chvalabohu.“

„Veru tak, chvalabohu,“ súhlasil Nimrod.
DVADSIATA ÔSMA KAPITOLA
SPRÁVNA VEC
Keďsa Pizarrovi konkvistadori a mumifikovaní inkskí králi navzájom rozsekali na kusy a v dažďovom pralese opäť zavládol mier, Mizeráka vyhlásili za náčelníka Xuanaciov v dlhom a pôsobivom ceremoniáli, ktorého sa zúčastnili aj Nimrod, John, Philippa, Groanin, Zadie, Bahno, pes Hector a mág Virgil Macreeby Prišlo aj mnoho Indiánov z Mizerákovho kmeňa Prozuanaciov. Dokonca aj chudák pán Voďanoj sa natoľko spamätal z otravy šípovou žabou, že vyšiel z lampy hoci len nakrátko.
Po obrade Zadie oznámila, že sa nevráti do New Yorku, ale ostane v dažďovom pralese pracovať s Indiánmi.
„Viem, že som bola v hypnóze, a tak ďalej,“ povedala, „ale aj tak mám pocit, že by som pre nich mala niečo urobiť. S trochou džinovskej moci by som tu mohla založiť školu.“

„Výborný nápad,“ pochválil ju Nimrod. „Ale budeš do nej potrebovať dobrého učiteľa.“ Pozrel sa na Virgila Macreebyho. „Ale nie!“ zvolal mág nešťastne. „To nemôžete myslieť vážne!“

„Myslím si, že je to veľmi dobrý nápad,“ uistil ho Nimrod. „Aj ja,“ podporila ho Zadie.
„Majte srdce, Nimrod,“ prosíkal Macreeby. „Ja a učiteľ v základnej škole? Viete si to predstaviť?“

„Vlastne, milý môj,“ povedal mu Nimrod, „čírou náhodou viem, že si jeden čas robil riaditeľa istej chlapčenskej školy vo Švajčiarsku.“

„Áno, ale to už bolo veľmi dávno. A tí chlapci boli Švajčiari. Švajčiari sa vedia naučiť úplne všetko, hádam len s výnimkou toho, ako chodiť neskoro.“

„Určite tu odvedieš kus práce,“ nedal sa odradiť Nimrod. „Ostaneš tu so Zadie a pomôžeš jej vybudovať školu. Ber to ako svoj trest – trest, na výkon ktorého bude prísne dozerať Zadie.“

„Máš šťastie, že sme nenechali Xuanaciov urobiť z tvojej hlavy náhrdelník,“ zavrčal Groanin. „Alebo tebou mohli nakŕmiť piraje. Alebo ti pustiť za golier jedovatú peruánsku stonožku. Aspoň raz urob správnu vec, človeče!“

„A ty si daj pozor, aby ťa opäť nezhypnotizoval,“ radil Nimrod Zadie.
„Neboj sa. Už ma nenachytá. Už poznám všetky jeho triky.“ Philippa s Johnom sa s ňou rozlúčili, objali aj Mizeráka a zaželali mu veľa šťastia v novej práci. Mizerák potláčal slzy emócií z toho, že sa lúči s takými dobrými priateľmi.
„Môžete sa kedykoľvek vrátiť,“ povedal. „Prichystáme vám ozajstné indiánske privítanie!“ Jeho hlava možno bola nezvyčajne malá, no srdce mal veľké.
„Maj sa, Bahno,“ povedal Groanin a podal mu ruku. „Bolo mi cťou. Veru tak, bolo mi cťou.“

„Nemusíte to hovoriť dvakrát,“ poznamenal Bahno.
„Čo budeš teraz robiť?“ spýtal sa ho Nimrod.
„Teraz, keďje Mizerák veľký náčelník, môžem zavesiť kuchárske povolanie na klinec.“

Groanin pochvalne prikývol. „Ver mi, robíš správnu vec. Bol si hrozný kuchár. A čím sa budeš živiť?“

„Živiť?“ zamyslel sa Bahno. „No… Prevezmem Mizerákovu sprievodcovskú živnosť.“

No a bol to on, kto ich odviedol naspäť do Manu, kde už čakalo lietadlo do Limy.
„Nejaký čas potrvá, kým stromy, čo sme nasadili, vyrastú natoľko, aby sa dali bezpečne vytvárať vzdušné víry,“ okomentoval to Nimrod. „Pravdaže, Philippa by nás mohla dostať domov jediným dupnutím.“

„Nie, nemohla,“ opravila ho. „Tie celostné črievice som zakopala v džungli.“

„Čože si urobila?“ skríkol John.
„Ich moc na mňa bola priveľká,“ vysvetlila mu. „Je dosť ťažké byť džinom aj bez toho, aby som musela riešiť ešte aj všemocné topánky. Stačilo na niečo pomyslieť a hneď sa to aj stalo. Takú zodpovednosť by som proste neuniesla. Je mi ľúto, ale musíme letieť lietadlom ako všetci ostatní.“

Nimrod s vážnou tvárou prikývol.
„Urobila som správnu vec?“ spýtala sa ho a on ju pevne objal. „Treba veľmi veľkú múdrosť na to, aby sme pochopili, kedy máme priveľkú moc,“ povedal jej. „Veľkú múdrosť a ešte väčšiu dušu. Takže – áno, Philippa. Urobila si správnu vec.“

„A čo Paititi?“ vyzvedal John. „Čo tá radiácia? Čo Oko lesa? Čo ak ním niekto prejde? Neohrozí ich to?“

„Áno, je to nebezpečné,“ odvetil Nimrod. „Preto nám Mizerák sľúbil, že Xuanaciovia budú tie dvere prísne strážiť. Dozrú na to, aby do nich nik omylom nevstúpil. Okrem toho ich aj zamknú. Kým nájdeme niečo bezpečnejšie, malo by im vystačiť toto.“ Podvihol dve masívne visacie zámky na číselnú kombináciu.
„To si vyrobil džinovskou mocou?“ spýtal sa John.
„Nie,“ povedal mu strýko. „Vlastne nie sú moje, ale Groaninove. Mal ich na kufri.“

Komorník vystrúhal grimasu. „Nosiči batožiny na letisku Heathrow sú strašná cháska,“ vyhlásil. „Nedá sa im veriť.“

„To určite nie je pravda,“ namietla Philippa.
„Aleje. Viem to. Aj ja som tam robil nosiča.“

O niekoľko dní neskôr sa Nimrod, Groanin, Voďanoj a dvojčatá dostali naspäť do New Yorku.
Pán Voďanoj hneď odišiel do svojho bytu v dome Dakota, kde sa oňho na Nimrodovo odporúčanie mala starať džinovská ošetrovateľka Marion Morrisonová. (O tri mesiace sa už celkom vyliečil, takže mohol vo svojom dome v New Havene usporiadať ďalší džinversový turnaj.)
Ostatní sa vybrali do domu Gauntovcov na newyorskej Východnej 77. ulici číslo 7, kde na dvojčatá čakali obaja rodičia. Pán Gaunt nevyzeral po skúsenosti s únosom nijako zle a jeho manželka bola skrátka nádherná. Priam žiarila a vyzerala presne tak, ako si ju deti pamätali. Dokonca aj Groanin poznamenal, že vyzerá fantasticky.
Bol tam však jeden drobný rozdiel. Prvý raz sa zdalo, že skutočným pánom domu je drobný otec rodiny. Pani Gauntová ho akosi viac počúvala, aj keď to bolo také nenápadné, že si to všimol iba jej pozorný brat. Okrem neho to nik nezaregistroval a ani nepochopil, čo to znamená.
Keď sa dvojčatá vystískali s rodičmi a porozprávali im o svojich dobrodružstvách, Nimrod sa ospravedlnil a spolu s komorníkom sa ubytoval v hoteli Carlyle hneď na susednej ulici. Bol to jeho najobľúbenejší hotel na svete.
„Neviem ako ty, Groanin, aleja som hladný,“ nadhodil.
„Ja by som zjedol aj koňa,“ priznal komorník.
„Nestačil by ti namiesto neho šťavnatý biftek s cibuľkou?“ spýtal sa ho Nimrod.
„Biftek by rozhodne nebol na zahodenie,“ odvetil Groanin. „Pravdaže, len ak ho správne pripravia. Ako inak merať civilizáciu, než podľa toho, ako pripravuje jedlo?“

Keď však dojedli dokonale pripravené bifteky, našiel si niečo iné, na čo by mohol frflať.
„Škoda, že som nemal čas poriadne sa rozlúčiť s deckami,“ vyhlásil „Už teraz mi chýbajú. Veru tak, už teraz. Prečo sme sa od nich museli tak ponáhľať?“

„Pretože som sa rozhodol nechať rodinu, ktorá sa znova našla, osamote,“ vysvetlil mu Nimrod. „Vieš, milý Groanin, práve to potrebuje každá šťastná rodina, nech je už akokoľvek výnimočná. Potrebuje, aby ju ostatní občas nechali na pokoji.“

„To znie ako začiatok románu,“ poznamenal Groanin. „Alebo možno ako koniec.“

